# หน้าปก [Cover]



# หน้าชื่อเรื่อง[Title Page]

**ชีวิตครอบครัวบาไฮ**
[Bahá'í Family Life]

**[ลิงค์ไปยังเว็บไซต์อย่างเป็นทางการ](http://www.bahai.or.th/)**

**[ของชุมชนบาไฮประเทศไทย](http://www.bahai.or.th/)**

[Link to Thai Bahá'í Official Website]

[Link to International Bahá'í Website](http://www.bahai.org/)

[in English and other languages](http://www.bahai.org/)

**ศาสนาบาไฮ**

[Bahá'í Faith]

# สารบัญ[Table of Contents]

[หน้าปก [Cover] 1](#_Toc81981907)

[หน้าชื่อเรื่อง [Title Page] 2](#_Toc81981908)

[สารบัญ [Table of Contents] 3](#_Toc81981909)

[คำนำ [Introduction] 7](#_Toc81981910)

[1 แต่งงานเถิดอย่ารอช้า [Let’s marry early] 9](#_Toc81981911)

[2 การเลือกคู่ครอง [Selecting a partner] 13](#_Toc81981912)

[2.1 ทำความคุ้นเคยกับอุปนิสัยของกันและกัน [Get acquainted with each other's character] 14](#_Toc81981913)

[2.2 ข้อเตือนใจในการเลือกคู่ครอง [Caution in selecting a partner] 16](#_Toc81981914)

[2.3 ข้อพิจารณาทางด้านสายเลือด [Consideration of blood-relationship] 18](#_Toc81981915)

[2.4 ความยินยอมของพ่อแม่ [Parental consent] 19](#_Toc81981916)

[2.5 สินสอดและพิธีสมรสบาไฮ [Bahá'í dowry and wedding ceremony] 24](#_Toc81981917)

[3 ชีวิตสมรส [Marriage life] 27](#_Toc81981918)

[3.1 จากความรักโรแมนติคมาเป็นเพื่อนกัน [From romantic love to becoming friends] 29](#_Toc81981919)

[3.2 ถนอมความรักและรู้จักให้อภัย [Cherishing love and forgiving] 31](#_Toc81981920)

[3.3 ความซื่อสัตย์ระหว่างสามีและภรรยา [Fidelity between husband and wife 35](#_Toc81981921)

[3.4 ความเสมอภาคและการปรึกษาหารือระหว่างสามีและภรรยา [Equality and consultation between husband and wife] 40](#_Toc81981922)

[3.5 การทำงานและการเงินของครอบครัว [Work and family finances] 49](#_Toc81981923)

[3.6 การสร้างครอบครัวให้เป็นรากฐานของอารยธรรม [Creating a family as the foundation for civilization] 52](#_Toc81981924)

[4 การหย่า [Divorce] 55](#_Toc81981925)

[4.1 พยายามทุกวิถีทางเพื่อรักษาชีวิตสมรส [Make every effort to preserve marriage] 56](#_Toc81981926)

[4.2 จัดการปัญหาโดยเร็วอย่าปล่อยไว้ [Address the problem quickly, not leaving it unsolved] 57](#_Toc81981927)

[4.3 การหย่าทำได้หลังจากแยกกันอยู่หนึ่งปี [Divorce is valid after a year of separation] 58](#_Toc81981928)

[5 ความสัมพันธ์ระหว่างพ่อแม่และลูก [Relationship between parents and children] 61](#_Toc81981929)

[5.1 หน้าที่ของพ่อแม่ที่มีต่อลูก [Parents' duties to children 63](#_Toc81981930)

[5.2 หน้าที่ของลูกที่มีต่อพ่อแม่ [Children's duties to parents] 68](#_Toc81981931)

[5.3 ครอบครัวที่ไม่ได้เป็นบาไฮทุกคน [When not all family members are Bahá’ís] 73](#_Toc81981932)

[6 การเลี้ยงดูลูกอย่างอบอุ่น [Raising children warmly] 78](#_Toc81981933)

[6.1 อดทนความบกพร่องของลูก [Be patient with children's shortcomings] 78](#_Toc81981934)

[6.2 ก่อรากฐานของความรัก [Raising foundation of love] 79](#_Toc81981935)

[6.3 ไม่ด่าหรือตีลูก [Do not vilify or strike children] 81](#_Toc81981936)

[6.4 การให้กำลังใจลูก [Encouraging children] 82](#_Toc81981937)

[7 การฝึกวินัยของลูก [Disciplining children] 85](#_Toc81981938)

[7.1 พ่อแม่ต้องสามัคคีกัน [Parents must be united] 85](#_Toc81981939)

[7.2 วินัยและอิสรภาพของลูก [Discipline and freedom of children] 86](#_Toc81981940)

[7.3 ให้ลูกคุ้นเคยกับความยากลำบาก [Accustom children to hardship] 88](#_Toc81981941)

[7.4 การตลกขบขัน [Amusement] 89](#_Toc81981942)

[7.5 หนังสือและภาพยนตร์ [Books and movies] 90](#_Toc81981943)

[7.6 เลี่ยงการคบเพื่อนไม่ดี [Avoid fellowship with bad friends] 91](#_Toc81981944)

[7.7 เลี่ยงแหล่งมั่วสุม [Avoid the place of orgy] 92](#_Toc81981945)

[7.8 สุขภาพของลูก [Children's health] 92](#_Toc81981946)

[7.9 ทุ่มเทดูแลอย่างใกล้ชิด [Close supervision] 93](#_Toc81981947)

[8 การปลูกฝังคุณธรรมให้ลูก [Instillation of virtues into children] 96](#_Toc81981948)

[8.1 วาจาสัตย์ [Truthfulness] 97](#_Toc81981949)

[8.2 ความไว้วางใจได้ [Trustworthiness] 100](#_Toc81981950)

[8.3 ความสุจริตใจ [Honesty] 102](#_Toc81981951)

[8.4 ความจริงใจ [Sincerity] 103](#_Toc81981952)

[8.5 ความเสแสร้ง [Hypocrisy] 105](#_Toc81981953)

[8.6 ละเว้นจากการนินทา [Refrain from backbiting] 106](#_Toc81981954)

[8.7 ความไม่เห็นแก่ตัว [Unselfishness] 108](#_Toc81981955)

[9 การศึกษาของลูก [Children's education] 111](#_Toc81981956)

[9.1 ส่งเสริมลูกให้เรียนตามความถนัด [Encourage children to study according to their aptitude] 112](#_Toc81981957)

[9.2 โรงเรียน ครูและวิธีการสอนที่ดีสำหรับลูก [Good schools, teachers and methods of teaching children] 113](#_Toc81981958)

[9.3 บุญกุศลของการอบรมให้การศึกษาเด็ก [Blessings from educating children] 115](#_Toc81981959)

[10 วัยรุ่น [Teenage] 117](#_Toc81981960)

[10.1 ยากที่จะเป็นคนที่ดีขึ้นเมื่อผ่านวัยรุ่นไปแล้ว [Difficult to be a better person after puberty] 118](#_Toc81981961)

[10.2 ติดพ่อแม่หรือติดเพื่อน [Attachment to parents or friends] 120](#_Toc81981962)

[10.3 กระแสวัตถุนิยม [The forces of materialism] 121](#_Toc81981963)

[10.4 ชีวิตที่บริสุทธิ์และมีธรรม [Chaste and holy life] 124](#_Toc81981964)

[11 ภาระที่ยิ่งใหญ่ของพ่อแม่ [The great burden of parenthood] 128](#_Toc81981965)

[11.1 ผลของการอบรมในวัยเด็กคือรากฐานของพัฒนาการ [The result of childhood training is the foundation for development] 128](#_Toc81981966)

[11.2 การเลี้ยงดูลูกให้เป็นมนุษย์เผ่าพันธุ์ใหม่ [Raising children to be a new race of men] 132](#_Toc81981967)

[12 การปรึกษาหารือในครอบครัว [Family consultation] 137](#_Toc81981968)

[12.1 การประชุมทางธรรมด้วยความรักและไมตรีจิต [Spiritual conference with love and fellowship] 138](#_Toc81981969)

[12.2 หลักการปรึกษาหารือของบาไฮ [Principles of Bahá’i consultation] 142](#_Toc81981970)

[12.3 เมื่อไหร่ลูกควรปรึกษาหารือหรือเชื่อฟังพ่อแม่ [When should children consult or obey their parents?] 143](#_Toc81981971)

[12.4 ตัวอย่างขั้นตอนของการปรึกษาหารือของบาไฮ [Examples of steps of Bahá'í consultation] 145](#_Toc81981972)

*จงสังเกตดูว่าเมื่อมีความสามัคคีในครอบครัวหนึ่ง กิจการต่างๆ ของครอบครัวนั้นดำเนินไปอย่างง่ายดายเพียงไร สมาชิกของครอบครัวนั้นก้าวหน้าไปอย่างไร พวกเขาเจริญรุ่งเรืองอย่างไรในโลก ความห่วงใยของพวกเขาคล้องจองกัน พวกเขามีความสบายและสงบ ปลอดภัย ฐานะของพวกเขาเป็นที่รับประกัน พวกเขาเป็นที่อิจฉาของทุกคน เมื่อแต่ละวันผ่านไประดับความสำเร็จและเกียรติที่ยั่งยืนของครอบครัวดังกล่าวมีแต่จะเพิ่มขึ้น*

พระอับดุลบาฮา

# คำนำ[Introduction]

*“สภาพแวดล้อมของครอบครัวคือสภาพแวดล้อมของชาติ สิ่งที่เกิดขึ้นในครอบครัวคือสิ่งที่เกิดขึ้นในวิถีชีวิตของชาติ” [[[1]](#footnote-1)]*

พระอับดุลบาฮา

สิ่งที่ดีหรือร้ายที่เกิดขึ้นในชาติ สามารถสืบสาวได้ไปถึงครอบครัว เพราะนิสัยและพฤติกรรมที่ได้รับการอบรมบ่มนิสัยในครอบครัว จะถูกนำไปสู่ที่ทำงาน ชุมชน สังคมและชีวิตทางการเมืองของประเทศ ในทางกลับกันความเปลี่ยนแปลงที่เกิดขึ้นในสังคมย่อมส่งผลกระทบต่อครอบครัว โดยเฉพาะอย่างยิ่งในโลกยุคใหม่นี้ที่มีการเปลี่ยนแปลงอย่างรวดเร็ว ซึ่งทำให้สังคมสมัยนี้ต่างจากสังคมในอดีตนับร้อยปีก่อนเป็นอย่างมาก และจำเป็นที่ครอบครัวจะต้องปรับตัวตามความเปลี่ยนแปลง เช่น บทบาทระหว่างสามีและภรรยา บทบาทหน้าที่ระหว่างพ่อแม่และลูก การหารายได้ของครอบครัว การตัดสินใจในเรื่องต่างๆ ในครอบครัว การอบรมเลี้ยงดูลูกในสังคมที่เต็มไปด้วยสิ่งที่เย้ายวนใจ การศึกษาของลูกในโลกที่มีวิทยาการรุดหน้า ข้อเท็จจริงที่ว่าสถิติการหย่าที่สูงขึ้น และครอบครัวมีปัญหามากขึ้นซึ่งสะท้อนออกมาเป็นปัญหาสังคม บ่งชี้ว่าครอบครัวจำนวนไม่น้อยไม่สามารถปรับตัวอยู่ในสังคมและโลกที่เปลี่ยนแปลงไป และส่งผลให้สังคมและประเทศชาติมีความยุ่งยากตามมาด้วยอย่างเลี่ยงไม่ได้

บนพื้นฐานของปัญหาที่เกิดขึ้นกับครอบครัวและสังคมนี้เอง ที่หนังสือเล่มนี้นำเสนอหลักการ แนวทางและข้อเสนอแนะ สำหรับทุกคนที่เป็นสมาชิกของครอบครัวหรือผู้ที่กำลังจะสร้างครอบครัว เป็นหลักการและข้อเสนอแนะที่อิงอยู่กับหลักธรรมคำสอนของศาสนาบาไฮ ซึ่งมุ่งหมายจะผดุงครอบครัวทั้งหลายให้ดำรงอยู่ได้อย่างผาสุกแม้ในสภาพสังคมที่เสื่อมศีลธรรม เพื่อว่าการดำรงอยู่อย่างผาสุกของครอบครัวนั้นจะช่วยทำให้สังคมดีขึ้นมาบ้าง ในช่วงเวลาที่เป็นหัวเลี้ยวหัวต่อของอารธรรมที่ระส่ำระสายนี้

แม้ว่าจะเป็นหลักธรรมคำสอนของพระบาฮาอุลลาห์ พระศาสดาผู้ก่อตั้งศาสนาบาไฮ แต่ตามที่พระองค์ทรงกล่าวไว้ *“ธรรมสารที่เราให้ไว้มิได้มุ่งหมายให้ดินแดนเดียวหรือประชาชนกลุ่มเดียวได้รับประโยชน์ มนุษยชาติทั้งมวลต้องยึดถือสิ่งใดก็ตามที่ถูกเปิดเผยและประทานมาให้”* ดังนั้นคนทุกกลุ่ม ทุกเชื้อชาติ ทุกศาสนา สามารถใช้หลักธรรมคำสอนของศาสนาบาไฮให้เป็นประโยชน์ต่อครอบครัวของตนได้ จะมีเพียงบทบัญญัติบางข้อเท่านั้นที่ผูกมัดเฉพาะบาไฮศาสนิกชนเช่น เงื่อนไขของการสมรส เงื่อนไขของการหย่า ซึ่งแม้จะไม่ผูกมัดผู้ที่ไม่ได้เป็นบาไฮศาสนิกชน แต่เหตุผลต่างๆ ที่อยู่เบื้องหลังของบทบัญญัติเหล่านี้ก็ให้ข้อคิดดีๆ หลายอย่างแก่ผู้อ่านที่ไม่ใช่บาไฮศาสนิกชน

ณ ที่นี้จึงน่าจะเหมาะสมที่จะแนะนำแหล่งที่มาของความรู้ที่ใช้เขียนหนังสือเล่มนี้ ศาสนาบาไฮกำเนิดในปี พ.ศ. 2387 (ค.ศ. 1844) ปัจจุบันศูนย์กลางบาไฮแห่งโลกอยู่ที่ประเทศอิสราเอล ซึ่งเป็นดินแดนศักดิ์สิทธิ์ของศาสนา บาไฮศาสนิกชนมีอยู่ราว 5-6 ล้านคนกระจายตัวกันอยู่ในกว่าสองร้อยประเทศทั่วโลก บาไฮถือว่าพระศาสดาของทุกศาสนาหลักๆ ของโลกมาจากพระผู้เป็นเจ้าเดียวกัน เสด็จมาด้วยภารกิจเดียวกันเพื่ออบรมและช่วยเหลือมนุษย์ในขบวนการสร้างอารยธรรมเดียวกันที่ก้าวหน้าอย่างไม่มีสิ้นสุด และหนึ่งในองค์ประกอบที่สำคัญในขบวนการสร้างอารยธรรมนี้คือ สถาบันครอบครัว จึงจำเป็นที่สถาบันนี้จะต้องมีความเข้มแข็งทางศีลธรรมอย่างเพียงพอ สังคมจึงจะก้าวหน้าไปได้ โดยเฉพาะอย่างยิ่งในยุคใหม่นี้ ที่มีกับดักทางศีลธรรมมากมายในระบบสังคมและเศรษฐกิจที่แตกต่างจากในอดีตเป็นอย่างมาก

ศาสนาบาไฮมีพระศาสดาสององค์ องค์แรกคือพระบ๊อบ [พ.ศ. 2362-2393 (ค.ศ. 1819-1850)] ผู้เสด็จมาเบิกทางให้กับการเสด็จมาของพระศาสดาองค์ที่สองนั่นคือ พระบาฮาอุลลาห์ [พ.ศ. 2360-2435 (ค.ศ. 1817-1892)] ก่อนเสด็จขึ้นสู่สวรรค์พระบาฮาอุลลาห์ทรงลิขิตคัมภีร์แห่งพระปฏิญญา เป็นการแต่งตั้งบุตรชายคนโตคือพระอับดุลบาฮา [พ.ศ. 2387-2464 (ค.ศ. 1844-1921)] ให้เป็นผู้สืบทอดศาสนาต่อ และประสาทอำนาจสวรรค์ให้พระองค์ตีความคำสอนของพระบิดาได้อย่างไม่มีผิดพลาด ต่อมาทำนองคล้ายกันพระอับดุลบาฮาได้ลิขิตพระประสงค์และพินัยกรรมแต่งตั้งหลานชายคนโตคือ ท่านโชกิ เอฟเฟนดิ [พ.ศ. 2440-2500 (ค.ศ.1897-1957)] ให้เป็นศาสนภิบาลสืบทอดศาสนาต่อจากพระองค์ และได้รับอำนาจสวรรค์ให้ตีความคำสอนของพระบ๊อบ พระบาฮาอุลลาห์และพระอับดุลบาฮาได้อย่างไม่มีผิดพลาดเช่นกัน การถึงแก่กรรมของท่านโชกิ เอฟเฟนดิ ถือเป็นการสิ้นสุดการนำศาสนาบาไฮโดยบุคคล แต่เปลี่ยนมาเป็นการนำโดยสถาบันที่พระบาฮาอุลลาห์บัญญัติไว้ในคัมภีร์แม่บท นั่นคือสภายุติธรรมสากล [พ.ศ. 2506-ปัจจุบัน (ค.ศ. 1963-ปัจจุบัน)] ซึ่งประกอบด้วยบาไฮศาสนิกชนเก้าคนที่ได้รับการเลือกตั้งจากทั่วโลก ปัจจุบันสภายุติธรรมสากลคือสถาบันสูงสุดของศาสนาบาไฮซึ่งมีที่ทำการอยู่ที่ประเทศอิสราเอล เป็นสถาบันที่พระบาฮาอุลลาห์ทรงรับประกันไว้ในคัมภีร์แม่บทว่า จะได้รับการดลใจจากพระผู้เป็นเจ้าและจะไม่มีผิดพลาด ธรรมลิขิตบาไฮที่ยกมากล่าวหรืออ้างอิงในหนังสือเล่มนี้จะพิมพ์ด้วย *“ตัวเอน”* และมีการระบุว่าเป็นของพระบ๊อบ พระบาฮาอุลลาห์ พระอับดุลบาฮา ท่านโชกิ เอฟเฟนดิ หรือสภายุติธรรมสากล ซึ่งบาไฮศาสนิกชนถือว่าทั้งหมดนี้ล้วนเป็นสัจธรรมที่ไม่มีผิดพลาด

# 1แต่งงานเถิดอย่ารอช้า[Let’s marry early]

สัญชาตญาณหรือความต้องการทางเพศเป็นธรรมชาติส่วนหนึ่งของมนุษย์เมื่อเติบโตถึงวัย ซึ่งช่วยให้เผ่าพันธุ์มนุษย์คงอยู่ต่อไปไม่สูญพันธุ์ นั่นเองที่จุดประสงค์ของการสมรสตามคำสอนของบาไฮคือ การให้กำเนิดลูก ดังนั้นการหาคู่ครองเพื่อใช้ชีวิตสมรสและมีลูก จึงเป็นหน้าที่ทางศีลธรรมของมนุษย์ทุกคนที่เกิดมา ซึ่งเป็นวิถีชีวิตตามธรรมชาติ :

*และเมื่อพระองค์ปรารถนาจะสำแดงกรุณาธิคุณและให้คุณต่อมนุษย์ และจัดโลกให้เป็นระเบียบ พระองค์ทรงเปิดเผยข้อปฏิบัติและสร้างกฎ ซึ่งหนึ่งในจำนวนนี้พระองค์สถาปนากฎของการสมรส และทำให้กฎของการสมรสเป็นป้อมปราการสำหรับความผาสุกและความรอดพ้น และบัญญัติกฎนี้ไว้สำหรับเราในสิ่งที่ถูกส่งมาจากนภาแห่งความวิสุทธิ์ในคัมภีร์ที่ศักดิ์สิทธิ์ที่สุดของพระองค์, ความรุ่งโรจน์ของพระองค์นั้นยิ่งใหญ่ พระองค์ทรงกล่าวว่า : “ดูกร ประชาชน จงสมรสเถิด เพื่อว่าพวกเจ้าจะให้กำเนิดผู้ที่จะกล่าวถึงเราท่ามกลางคนรับใช้ของเรา นี้คือบัญชาของเราต่อเจ้า จงยึดมั่นบัญชานี้เป็นการช่วยเหลือตัวเจ้าเอง” [[[2]](#footnote-2)]*

พระบาฮาอุลลาห์

*จงรู้ไว้ว่าการสมรสคือบัญชานิรันดร์ บัญชานี้จะไม่มีวันเปลี่ยนแปลงหรือปรับเปลี่ยน นี้คือการสร้างของพระผู้เป็นเจ้า และไม่มีความเป็นไปไม่ได้แม้แต่น้อยที่จะเกิดการเปลี่ยนแปลงหรือปรับเปลี่ยนในการสร้างนี้ของพระผู้เป็นเจ้า [[[3]](#footnote-3)]*

พระอับดุลบาฮา

ตามคำสอนของศาสนาบาไฮ เพศสัมพันธ์เป็นเรื่องธรรมชาติและไม่ใช่สิ่งต้องห้ามที่จะถ่วงการพัฒนาจิตวิญญาณของคนเรา ตามที่ผู้เคร่งศาสนาบางคนอาจเชื่อและถือว่าหากจะบรรลุธรรมขั้นสูงต้องละเว้นจากกาม การมีเพศสัมพันธ์ที่เหมาะสมหาได้ทำให้บุคคลนั้นมีจิตใจต่ำลง แต่การใช้สัญชาตญาณทางเพศที่ไม่เหมาะสมต่างหาก ที่เป็นภัยต่อบุคคลนั้นเองและสังคม เช่น การลองอยู่ด้วยกันโดยไม่ต้องแต่งงาน ความสำส่อนทางเพศ การมีชู้ การซื้อขายบริการทางเพศ การชิงสุกก่อนห่าม ฯลฯ ธรรมลิขิตบาไฮกล่าวไว้ว่า :

*ดังนี้มาตรฐานของศีลธรรมทางเพศของบาไฮนั้นสูงมาก แต่ไม่ใช่เคร่งครัดอย่างไม่มีเหตุผล ขณะที่เพศสัมพันธ์เสรีเป็นที่ประณาม การสมรสได้รับการพิจารณาว่าเป็นการกระทำที่วิสุทธิ์ ที่มนุษย์ทุกคนควรได้รับการสนับสนุนถึงแม้ไม่ถูกบังคับให้ทำ เหมือนกับสัญชาตญาณอื่นๆ ทั้งหมดของมนุษย์สัญชาตญาณทางเพศไม่จำเป็นต้องชั่วร้าย แต่เป็นพลังที่หากได้รับการกำกับอย่างเหมาะสม สามารถนำความเบิกบานและความพอใจมาสู่บุคคลนั้น หากถูกใช้ไปในทางร้าย แน่ทีเดียวว่าพลังนี้จะนำภัยสุดคณนามาสู่ไม่เพียงแต่บุคคลนั้นเท่านั้น แต่ยังมาสู่สังคมที่เขาอาศัยอยู่ด้วย [[[4]](#footnote-4)]*

ท่านโชกิ เอฟเฟนดิ

*ศาสนาบาไฮตระหนักในคุณค่าของความต้องการทางเพศ แต่ประณามการระบายความต้องการนี้อย่างไม่เหมาะสมและไม่ชอบด้วยกฎหมาย เช่น เพศสัมพันธ์เสรี การลองอยู่ด้วยกันและอื่นๆ ซึ่งทั้งหมดนี้ศาสนาบาไฮถือว่าเป็นภัยอย่างแน่นอนต่อคนเราและสังคมที่เขาอยู่ การใช้สัญชาตญาณทางเพศอย่างเหมาะสมเป็นสิทธิ์ตามธรรมชาติของทุกคน และด้วยจุดประสงค์นี้เองที่สถาบันการสมรสได้รับการสถาปนา บาไฮศาสนิกชนไม่เชื่อการเก็บกดทางเพศ แต่เชื่อในการกำกับและควบคุมความต้องการทางเพศ [[[5]](#footnote-5)]*

ท่านโชกิ เอฟเฟนดิ

ตามคำสอนของศาสนาบาไฮ หนุ่มสาวไม่ควรคิดแต่จะเพลิดเพลินอยู่กับความเป็นโสดและปล่อยให้เวลาผ่านไป แต่ควรหาคู่ครองและแต่งงานตั้งแต่อายุน้อยเมื่อมีความพร้อมทางเศรษฐกิจ สังคมและวุฒิภาวะ ข้อเสียของการแต่งงานช้าอย่างหนึ่งคือ หนุ่มสาวอาจหาทางระบายออกความต้องการทางเพศที่ไม่เหมาะสมและผิดศีลธรรม ดังที่กล่าวมาข้างต้น :

*ตามคำสอนของศาสนาบาไฮไม่มีกิจทางเพศใดที่ถือได้ว่าชอบด้วยกฎหมาย นอกจากว่าจะกระทำกันระหว่างผู้ที่สมรสกันตามกฎหมาย ไม่มีการระบายความต้องการทางเพศใดนอกชีวิตสมรสที่ชอบด้วยกฎหมายและดีต่อสุขภาพ ในด้านหนึ่งเยาวชนบาไฮควรได้รับการสอนบทเรียนของการควบคุมตนเอง ซึ่งเมื่อนำมาปฏิบัติ จะมีผลดีต่อการพัฒนาอุปนิสัยใจคอและบุคลิกภาพโดยรวมอย่างไม่ต้องสงสัย และในอีกด้านหนึ่งพวกเขาควรได้รับการแนะนำหรือถึงกับสนับสนุนให้หมั้นกันขณะที่ยังเยาว์วัย และมีร่างกายแข็งขันเต็มที่ ไม่มีข้อสงสัยว่าปัจจัยทางเศรษฐกิจมักเป็นอุปสรรคสำคัญต่อการแต่งงานเมื่ออายุน้อย แต่ในกรณีส่วนใหญ่มักเป็นเพียงข้อแก้ตัว และดังนั้นไม่ควรเน้นเกินไป [[[6]](#footnote-6)]*

ท่านโชกิ เอฟเฟนดิ

นอกจากนี้การปล่อยให้เวลาผ่านไปไม่กระตือรือร้นหาคู่ครองจนอายุของตนมากขึ้นทุกที อาจทำให้ผู้นั้นต้องรีบร้อนตัดสินใจลงเอยกับเพศตรงข้ามในภายหลัง และเสี่ยงต่อการตัดสินใจผิดพลาด เพราะอายุมากแล้วและกลัวเป็นรถไฟเที่ยวสุดท้าย ไม่งั้นขึ้นคานแน่ อย่างที่พระอับดุลบาฮาดุลบาฮาเตือนว่าจะ *“เป็นที่มาของความเสียใจเมื่อเขาแก่ขึ้น”*

*เป็นเรื่องสำคัญยิ่งที่มนุษย์เราจะสร้างครอบครัว ตราบที่ยังเยาว์วัยเพราะกระหยิ่มใจกับวัยนี้ เขาไม่ตระหนักในนัยสำคัญของการมีครอบครัว แต่นี้จะเป็นที่มาของความเสียใจเมื่อเขาแก่ขึ้น [[[7]](#footnote-7)]*

พระอับดุลบาฮา

ตามหลักธรรมคำสอนของบาไฮ การตั้งใจที่จะอยู่เป็นโสดนั้นไม่ถูกต้อง ทุกคนต้องถือเป็นหน้าที่ทางศีลธรรมที่จะต้องหาคู่ครองและแต่งงาน อย่างไรก็ตามบางคนอาจได้พบคู่ครองที่เหมาะสมกับตนเร็วและได้แต่งงานเร็ว บางคนอาจต้องรอเป็นเวลานานกว่าจะได้พบคนที่เหมาะสมและลงตัวที่จะแต่งงานด้วย หรือแม้กระทั่งบางคนก็อาจไม่ได้พบเพศตรงข้ามที่ถูกใจ เข้ากันได้และปรับตัวเข้ากันได้เลย จนในที่สุดต้องอยู่เป็นโสดไปตลอดชีวิต ซึ่งในกรณีหลังนี้ก็มิได้หมายความว่า ผู้นั้นไม่สามารถบรรลุจุดประสงค์ของชีวิต ซึ่งโดยมูลฐานนั้นเป็นเรื่องของวิญญาณและจิตใจ :

*แม้พระบาฮาอุลลาห์ไม่ได้ให้การสมรสเป็นข้อบังคับที่ผูกมัด กระนั้นก็ตามพระองค์ทรงให้การสมรสมีนัยสำคัญทางจิตวิญญาณและทางสังคมอย่างที่ในสภาพแวดล้อมที่ปกติ ไม่มีศาสนิกชนคนใดมีเหตุผลพอที่จะละเลยการสมรส ความจริงแล้วในคัมภีร์แห่งกฎของพระองค์ (คีตาบีอัคดัส) พระองค์ทรงเน้นย้ำความสำคัญของการสมรส และนิยามจุดประสงค์ที่เป็นเนื้อแท้ของการสมรส กล่าวคือ การให้กำเนิดลูกและฝึกฝนลูกในศาสนาของพระผู้เป็นเจ้า เพื่อว่าพวกเขาจะได้รู้จักและบูชาพระองค์ กล่าวถึงและสรรเสริญพระนามของพระองค์ [[[8]](#footnote-8)]*

ท่านโชกิ เอฟเฟนดิ

*ในสภาพแวดล้อมที่ปกติทุกคนควรถือว่าเป็นหน้าที่ทางศีลธรรมที่จะสมรส และนี้คือสิ่งที่พระบาฮาอุลลาห์สนับสนุนศาสนิกชนให้ทำ แต่การสมรสไม่ใช่เรื่องบังคับ ในหนทางสุดท้ายแล้วเป็นเรื่องสำหรับแต่ละคนที่จะตัดสินใจว่า ตนต้องการใช้ชีวิตครอบครัวหรืออยู่เป็นโสด [[[9]](#footnote-9)]*

ท่านโชกิ เอฟเฟนดิ

*ยิ่งไปกว่านั้นควรระลึกไว้ว่า ถึงแม้ว่าการสมรสเป็นที่น่าปรารถนายิ่ง และพระบาฮาอุลลาห์ทรงแนะนำอย่างยิ่ง การสมรสไม่ใช่จุดประสงค์หลักของชีวิต หากบุคคลหนึ่งต้องรอเป็นเวลานานกว่าจะหาคู่ครองได้ หรือหากว่าในที่สุดแล้วเขาหรือเธอต้องอยู่เป็นโสด นั่นมิได้หมายความว่าเขาหรือเธอไม่สามารถบรรลุจุดประสงค์ของชีวิต [[[10]](#footnote-10)]*

ท่านโชกิ เอฟเฟนดิ

# 2การเลือกคู่ครอง[Selecting a partner]

จะชอบที่รูปร่างหน้าตา นิสัยใจคอ อาชีพการงาน ฐานะการเงิน หรือวงศ์ตระกูลของเพศตรงข้าม ฯลฯ ก็คงปนๆ กันอยู่นั่นแหล่ะ เพราะยังไงเราก็คงต้องพิจารณาปัจจัยทางโลกเหล่านี้อยู่ในระดับหนึ่งว่า หากตกลงแต่งงานกันแล้ว เราจะใช้ชีวิตคู่บนโลกนี้ลงตัวกันได้อย่างไร แต่จะรักที่ตรงไหนของเพศตรงข้ามก็ตาม ขอให้มีความจริงใจและบริสุทธิ์ใจต่ออีกฝ่ายก็แล้วกัน เช่นถ้ารักเขาชอบเขาเพราะฐานะการเงิน หลังแต่งงานกันแล้วก็ขอให้ช่วยรักษาทรัพย์สินของเขา ไม่ใช่ไปถลุงเงินทองของเขา หรือแอบยักยอกเงินทองของเขาไปให้ญาติพี่น้อง หรือถ้าชอบอีกฝ่ายที่ความสวยความหล่อก็เป็นเรื่องธรรมดา เพราะธรรมชาติของคนเราก็ชอบความสวยความงามกันทั้งนั้น เวลาจะซื้อเสื้อผ้าหรือรถยนต์เรายังเลือกสีเลือกแบบที่สวยถูกใจเราเลย พูดอย่างนี้แล้วคนที่ไม่ค่อยหล่อไม่ค่อยสวยก็อย่าพึ่งหมดกำลังใจล่ะ เพราะเราก็สามารถมีคุณสมบัติอื่นๆ ที่ดีที่จะให้เพศตรงข้ามรักเราได้ ซึ่งอาจเป็นคุณสมบัติที่ยั่งยืนกว่าความงามของรูปกายที่มีแต่จะโรยราไปตามกาลเวลา อย่างไรก็ตามไม่ว่าจะชอบที่อะไรของเพศตรงข้ามก็ตาม ยังไงก็ไม่สำคัญเท่ากับ “อุปนิสัยใจคอ” ที่จะต้องเข้ากันได้ อยู่ด้วยกันแล้วสุขสบายใจ เพราะถ้าอุปนิสัยใจคอเข้ากันไม่ได้จะสวยจะหล่อแค่ไหนก็ช่วยให้ชีวิตคู่มีความสุขไม่ได้

อุปนิสัยใจคอที่เข้ากันได้นี่เองที่จะช่วยให้ชายหญิงปรับตัวเข้าด้วยกันได้ง่ายขึ้นเมื่อใช้ชีวิตคู่ เพราะชายหญิงที่ถึงแม้นิสัยอาจดีทั้งคู่ แต่ถ้านิสัยเข้ากันไม่ได้ก็อาจใช้ชีวิตร่วมกันอย่างสามีภรรยาลำบาก ดังนั้นการ *“ทำความคุ้นเคยอย่างถ้วนทั่วกับอุปนิสัยใจคอของอีกฝ่าย”* ในระหว่างที่คบหากันจึงสำคัญมาก โดยเฉพาะอย่างยิ่งในด้านคุณธรรมเช่น ความซื่อสัตย์ ความมีสัจจะ ความไว้วางใจได้ ความเมตตา ความกล้าหาญ ฯลฯ เพราะอุปนิสัยใจคอที่มีคุณธรรมเหล่านี้สะท้อนถึงสภาวะจิตวิญญาณและตัวตนที่แท้จริงของบุคคลนั้น และคือปัจจัยสำคัญที่จะผูกชายหญิงให้ใช้ชีวิตคู่ได้อย่างยั่งยืน การตัดสินใจแต่งงานบนพื้นฐานของอุปนิสัยใจคอเหล่านี้ จะช่วยลดความเสี่ยงต่อความล้มเหลวของชีวิตสมรส

## 2.1ทำความคุ้นเคยกับอุปนิสัยของกันและกัน[Get acquainted with each other's character]

*ชีวิตสมรสของบาไฮคือการทุ่มเทใจให้กันและกันของทั้งสองฝ่าย และความผูกพันซึ่งกันและกันของจิตใจและหัวใจ อย่างไรก็ตามแต่ละฝ่ายต้องรอบคอบเป็นที่สุดในการทำความคุ้นเคยอย่างถ้วนทั่วกับอุปนิสัยใจคอของอีกฝ่าย เพื่อว่าปฏิญญาผูกมัดระหว่างทั้งสองจะเป็นสายสัมพันธ์ที่คงอยู่ตลอดกาล จุดประสงค์ของทั้งคู่ต้องเป็นดังนี้ : เพื่อเป็นเพื่อนสนิทและสหายที่รักใคร่และเป็นหนึ่งเดียวกันตลอดไปชั่วนิรันดร์*

*ชีวิตสมรสที่แท้จริงของบาไฮคือ สามีและภรรยาควรสมัครสมานกันทั้งร่างกายและวิญญาณ ทั้งคู่จะปรับปรุงชีวิตทางธรรมของกันและกันตลอดไป และจะได้ประโยชน์จากความเป็นหนึ่งเดียวกันชั่วนิรันดร์ทั่วทุกภพของพระผู้เป็นเจ้า นี้คือชีวิตสมรสบาไฮ [[[11]](#footnote-11)]*

พระอับดุลบาฮา

การใช้เวลาอยู่ร่วมกันเป็นโอกาสที่ดีที่ชายหญิงจะทำความรู้จักอุปนิสัยใจคอหรือคุณธรรมดังกล่าว การใช้เวลาอยู่ร่วมกับผู้อื่นด้วยเช่นญาติพี่น้องและเพื่อนฝูงเป็นโอกาสให้แต่และฝ่ายได้เห็นบางอย่างในอีกฝ่ายที่ไม่ได้เห็นในเวลาที่อยู่ด้วยกันตามลำพัง สิ่งที่ทั้งคู่อาจจะได้มีเห็นกันและกัน เช่น อีกฝ่ายมีความรับผิดชอบต่อคำพูดและการกระทำของตนแค่ไหน มีความซื่อสัตย์มีสัจจะแค่ไหน รับปากแล้วรักษาคำพูดทำตามนั้นไหม ไว้วางใจได้แค่ไหน พึ่งพาหรือปรึกษาปัญหาได้แค่ไหน มีใจพร้อมที่จะให้อภัยและมองข้ามข้อบกพร่องของผู้อื่นแค่ไหน มีความใจกว้างแค่ไหน มีใจหนักแน่นแค่ไหน เวลาที่ทำอะไรผิดพลาดแล้วมีความกล้าหาญที่จะยอมรับความผิดพลาดของตนเองหรือไม่ ชอบใช้อารมณ์มากกว่าเหตุผลหรือไม่ ใจร้อนหุนหันพลันแล่นแค่ไหน มีอารมณ์รุนแรงเกินกว่าที่เราจะรับไหวหรือเปล่า ฯลฯ แน่นอนไม่มีใครดีพร้อมไปทุกอย่าง และนี่เองที่ทั้งฝ่ายชายและฝ่ายหญิงได้รับการคาดหวังให้ *”ปรับปรุงชีวิตทางธรรมของกันและกัน”* เมื่อใช้ชีวิตคู่ร่วมกัน

*มนุษย์ควรรู้จักตนเอง และรู้ว่าสิ่งใดนำไปสู่ความสูงส่งหรือความต่ำต้อย ความรุ่งโรจน์หรือความตกต่ำ ความมั่งคั่งหรือความยากจน [[[12]](#footnote-12)]*

พระบาฮาอุลลาห์

การรู้จักตัวเองจะช่วยให้หนุ่มสาวใช้วิจารณญาณได้ดีขึ้น บางคนกล่าวว่าความรู้ที่มีประโยชน์ที่สุดคือความรู้เกี่ยวกับข้อบกพร่องของตนเอง เพราะถ้ายังไม่รู้จักตัวเอง ไม่รู้จุดอ่อนจุดแข็ง ข้อดีข้อเสียของตนเองแล้วก็อาจไม่รู้ว่า อุปนิสัยใจคอของตนและของผู้ที่ตนชอบพอนั้นเหมาะสมเข้ากันได้หรือไม่ พอไปกันได้หรือเกื้อกูลกันได้หรือไม่ ข้อดีของฝ่ายหนึ่งช่วยเสริมข้อเสียของอีกฝ่ายหนึ่งได้หรือไม่ เช่นฝ่ายหนึ่งใจเย็นก็สามารถช่วยชดเชยความใจร้อนของอีกฝ่ายหนึ่งได้ แต่ถ้าใจร้อนทั้งสองฝ่ายก็คงยากที่จะใช้ชีวิตคู่ร่วมกันได้อย่างสงบสุข คงต้องทะเลาะกันบ่อย การรู้จักตนเองยังแสดงนัยถึงการมีความเป็นตัวของตัวเองอยู่ในระดับหนึ่ง มีใจเป็นอิสระ ความรู้สึกนึกคิดไม่ถูกควบคุมโดยอีกฝ่ายหนึ่ง ไม่ใช่ว่าเห็นเขาชอบหรือไม่ชอบอะไรก็ชอบหรือไม่ชอบตามเขา เห็นเขาว่าอะไรดีหรือไม่ดีก็ว่าตามเขา เห็นเขาตลกเรื่องอะไรก็ตลกตามเขา เห็นเขาทำไม่ดีแล้วยังคิดว่าทำดี พูดตามสำนวนโบราณก็คือ ชี้นกเป็นนก ชี้ไม้เป็นไม้

นอกจากอุปนิสัยใจคอแล้วสิ่งที่ทั้งคู่ควรจะสื่อให้อีกฝ่ายรู้ก็คือ ตนมีความคาดหวังต่อกันและกันอย่างไร มีความคาดหวังหรือใฝ่ฝันสำหรับอนาคตอย่างไร เช่น ในด้านอาชีพการงาน ครอบครัว การมีลูกและการเลี้ยงลูก ทัศนคติต่อเรื่องการเงินและการใช้เงิน ถ้าแตกต่างกันมากก็คงน่าหนักใจ ถ้าฝ่ายหนึ่งมีความทะเยอทะยานทางโลกสูงเช่นอยากเป็นใหญ่เป็นโต มีอำนาจ อยากร่ำรวยมากอย่างไม่สมเหตุผล แต่อีกฝ่ายเป็นคนสมถะ ต้องการมีชีวิตมีครอบครัวที่สงบสุข ไม่ทะเยอทะยาน หากใช้ชีวิตร่วมกันฉันท์สามีภรรยา อยู่ไปอยู่มาก็คงเริ่มจะมีอะไรไม่ลงตัวกันมากขึ้น อย่างไรก็ตามที่กล่าวมานี้ก็เป็นแนวทางตามทฤษฎีสำหรับชายหญิงที่กำลังคบหา และพยายามเรียนรู้อุปนิสัยใจคอและทัศนคติต่อชีวิตของกันและกัน ซึ่งหากทำได้ตามทฤษฎีก็นับว่ายอดมากและจะเป็นประโยชน์อย่างยิ่ง และช่วยเพิ่มโอกาสให้ประสบความสำเร็จมีความราบรื่นในชีวิตสมรส แต่ในความเป็นจริงแล้วคงทำตามทฤษฎีได้ไม่ง่ายนัก เพราะในช่วงเวลาที่กำลังหลงใครชอบใคร หัวใจมันเรียกร้อง ห้ามใจไม่อยู่ สมองมันไม่ค่อยทำงาน นอกจากนี้ด้วยความกลัวว่าอีกฝ่ายจะไม่ตอบรับรัก ฝ่ายหนึ่งอาจพยายามไม่ให้อีกฝ่ายรู้บางอย่างเกี่ยวกับตนเอง ที่ตนเกรงว่าอีกฝ่ายคงไม่ชอบ ตนจึงพยายามทำตัวให้เข้ากันได้กับอีกฝ่ายทั้งๆ ที่เป็นการฝืนอุปนิสัยใจคอและความเป็นตัวตนที่แท้จริงของตน

การหาคู่ครองนั้นเป็นเรื่องที่เริ่มจากการได้พบกับคนที่ถูกใจ แล้วพยายามทำความคุ้นเคยกับอุปนิสัยของกันและกัน จึงเป็นเรื่องของความพยายามของชายหญิงที่จะมองหาเพศตรงข้ามที่ถูกใจและเหมาะสมกับตนมาเป็นคู่ครอง ซึ่งในความเป็นจริงแล้วในโลกนี้ย่อมมีเพศตรงข้ามหลายคนที่สามารถเข้ากับเราได้ เพียงแต่ว่าเราจะมีโอกาสได้พบและสร้างความสัมพันธ์และลงเอยกับคนไหน ไม่ใช่เป็นเรื่องของเนื้อคู่ที่เราเอาแต่เฝ้ารอ และคิดว่าในโลกนี้มีชายหรือหญิงเพียงคนเดียวที่ฟ้าลิขิตให้แต่งงานกับเรา :

*ไม่มีคำสอนในศาสนาบาไฮที่ว่า”เนื้อคู่” มีจริง ความหมายนั้นคือชีวิตสมรสควรนำไปสู่มิตรภาพที่ลึกซึ้งของจิตวิญญาณ ซึ่งจะคงอยู่ต่อไปในภพหน้าที่ไม่มีเพศ ไม่มีการสมรสและยินยอมการสมรส ดังเช่นที่เราควรสร้างสายสัมพันธ์ทางจิตวิญญาณที่ลึกซึ้งกับพ่อแม่ ลูก พี่น้องชายหญิง และเพื่อนของเรา ซึ่งจะคงอยู่ชั่วนิรันดร์ ไม่ใช่เพียงสายสัมพันธ์ทางกายในสัมพันธภาพของมนุษย์ [[[13]](#footnote-13)]*

ท่านโชกิ เอฟเฟนดิ

## 2.2ข้อเตือนใจในการเลือกคู่ครอง[Caution in selecting a partner]

ลักษณะหนึ่งที่มีความเสี่ยงสูงต่อชีวิตสมรสหากจะตัดสินใจแต่งงานกันคือ ความไม่รู้ผิดชอบชั่วดี กล่าวคือ ไม่รู้ว่า *”สิ่งใดนำไปสู่ความสูงส่งหรือความต่ำต้อย ความรุ่งโรจน์หรือความตกต่ำ ความมั่งคั่งหรือความยากจน”*  เช่น ต้องการร่ำรวยโดยไม่คำนึงว่าจะใช้วิธีใด สุจริตหรือหลอกลวงผู้อื่นหรือไม่ เพราะการพยายามสร้างความร่ำรวยให้แก่ครอบครัวแบบไม่สุจริต สักวันหนึ่งจะนำปัญหาที่ร้ายแรงมาสู่ครอบครัวไม่ช้าก็เร็ว

การได้เห็นความยุ่งยากเกิดกับคนที่เราชอบพอนับว่าเป็นโอกาสดีที่เราจะได้รู้จักตัวตนของเขาหรือเธอได้ดีขึ้น การไม่มีความอดทนต่อความยุ่งยากหรือความยากลำบากก็เป็นความเสี่ยงอีกอย่างหนึ่ง เพราะไม่มีชีวิตสมรสใดที่จะไม่มีปัญหา มีแต่ความสุขความราบรื่นตลอดไป การชอบสร้างปัญหาแต่ไม่ค่อยอยากรับผิดชอบและหนีปัญหา หรือโยนปัญหาไปให้ผู้อื่น เช่นในด้านการงาน การเงิน โดยเฉพาะอย่างยิ่งการใช้จ่ายอย่างฟุ่มเฟือย ใช้เงินเกินตัวเพียงเพราะอยากโอ้อวดผู้อื่นโดยไม่คำนึงถึงอนาคต ย่อมจะทำให้ตนและครอบครัวเดือดร้อนในภายหลัง วิธีการรับมือเมื่อเผชิญกับปัญหาต่างๆ ในชีวิต จะเป็นตัวบ่งบอกระดับจิตใจและวุฒิภาวะของผู้นั้น เช่นเวลาประสบความยุ่งยากและผิดหวัง เขาหรือเธอชอบเอาแต่ตำหนิผู้อื่น ใช้เทคนิคโยนความผิดไปให้ผู้อื่น ใช้วิธีประชดหรือก้าวร้าว ควบคุมอารมณ์ตัวเองไม่ได้หรือใช้สุราในการแก้ปัญหา หากวุฒิภาวะของคนรักของเรายังอยู่ในระดับนี้ จะรอไปก่อนอย่าพึ่งรีบแต่งงานจะดีกว่าไหม :

*ใครๆ สามารถมีความสุขในยามสบาย ผ่อนคลาย สุขภาพดี ประสบความสำเร็จ ยินดีและเบิกบาน แต่ถ้าใครมีความสุขและพึงพอใจในเวลาที่ยุ่งยาก ลำบากและโรคภัยรุมเร้า นั่นคือข้อพิสูจน์ถึงความประเสริฐ [[[14]](#footnote-14)]*

พระอับดุลบาฮา

โดยธรรมชาติแล้วคนเราจะไม่สามารถมีความสุขสนุกสนานอยู่กับคนๆ ละประเภท เช่นคนที่ชอบนินทาว่าร้ายผู้อื่น เวลามาเจอกันก็จะจับกลุ่มนินทาผู้อื่นกันอย่างสนุกสนาน ส่วนคนอีกประเภทที่ถือว่าการนินทาว่าร้ายไม่ใช่สิ่งที่ดีงาม จะไม่สามารถเข้าไปคบหาสมาคมสนิทสนมกับคนกลุ่มนี้ได้ เพราะจะรู้สึกอึดอัดและจะหนีห่างออกมา คนที่มีสัจจะ พูดคำไหนคำนั้น รักษาคำพูดรักษาสัญญา ก็จะเข้ากันไม่ค่อยได้กับคนที่พูดจากลับกลอกพลิกลิ้นบิดพลิ้วไม่ทำตามที่เคยพูดหรือตกลงกันไว้ เหมือนกับปลาคนละน้ำ คนประเภทหลังนี้คบกันเองได้เพราะทันกัน คนทุจริตกับคนสุจริตก็คงไปด้วยกันได้ยาก คนทุจริตจะแสวงหาคนที่ชอบทุจริตเหมือนกันเพื่อร่วมมือกันทุจริต ถ้าหากชายหรือหญิงที่เราหมายปอง สามารถคบหากับคนไม่ดีได้อย่างสนิทสนม ก็น่าหวั่นใจว่าเขาหรือเธออาจจะเป็นคนประเภทเดียวกัน :

*คนเราแสวงหาผู้ที่คล้ายกัน และยินดีต่อการอยู่ร่วมกับประเภทเดียวกัน [[[15]](#footnote-15)]*

พระบาฮาอุลลาห์

เช่นเดียวกันจากสัจธรรมข้างบนนี้ หนุ่มสาวที่มีนิสัยหรือทัศนคติคล้ายกันยิ่งมากเท่าไรก็ยิ่งจะเข้ากันได้ง่ายเท่านั้น และน่าจะเป็นคู่ชีวิตที่อยู่ร่วมกันได้ราบรื่น

อุปนิสัยใจคอที่อันตรายร้ายแรงที่สุดที่สามารถทำลายความสัมพันธ์ทุกรูปแบบระหว่างคนเรา ไม่ว่าในชีวิตสมรส ในครอบครัว ระหว่างเพื่อน ระหว่างเพื่อนร่วมงาน หรือในแวดวงธุรกิจค้าขาย นั่นคือ การพูดโกหก พูดอย่างทำอีกอย่าง พูดจากลับกลอกพลิกลิ้นไปมาหลอกล่อผู้อื่น เพื่อให้ตัวเองได้เปรียบ เพื่อหาทางแก้ตัวหรือเอาตัวรอด พฤติกรรมการพูดสับปลับจนเป็นนิสัยเช่นนี้ จะทำให้สามีและภรรยายากที่จะ *”ปรับปรุงชีวิตทางธรรมของกันและกันตลอดไป”* ได้ เพราะวาจาสัตย์คือ *“รากฐานของคุณความดีทั้งปวง”*  ชีวิตสมรสจะมีปัญหาตามมาอีกมากมาย ซึ่งเป็นผลพวงมาจากความไม่ซื่อแล้วก็จะไม่เชื่อใจกัน เช่นในเรื่องการเงิน และเมื่อมีปัญหาต่างๆ เกิดขึ้นก็จะแก้ไขได้ยากกว่าปกติเพราะความระแวงไม่ไว้วางใจกัน การแต่งงานกับคนประเภทนี้มีความเสี่ยงสูงมาก ชีวิตสมรสดังกล่าวไม่สามารถเป็น *“ป้อมปราการแห่งความผาสุก”* และคงหาความสงบสุขได้ยาก :

*ขอให้วาจาสัตย์และมารยาทเป็นเครื่องประดับของเจ้า...ดูกร ประชาชนแห่งบาฮา จงระวังอย่าเดินในหนทางของพวกที่พูดอย่างหนึ่งแต่ทำอีกอย่างหนึ่ง...ขอให้การกระทำของเจ้าเป็นสิ่งชี้แนะมวลมนุษยชาติ เพราะคำอ้างตัวของคนส่วนใหญ่ไม่ว่าจะเป็นคนชั้นสูงหรือต่ำต้อย ต่างจากการปฏิบัติตัวของตนเอง [[[16]](#footnote-16)]*

พระบาฮาอุลลาห์

สุดท้ายนี้ที่จะต้องระวังก็คือตัวเราเอง ในยามที่เหงา จิตใจอ่อนแอ อารมณ์อ่อนไหว หรือพึ่งอกหักมาใหม่ๆ แล้วบังเอิญได้พบกับเพศตรงข้ามสักคนที่เข้ามาพยุงจิตใจและอารมณ์ของเราได้ เราก็เลยรักเขาง่ายๆ โดยที่เขาหรือเธออาจจะไม่มีความเหมาะสมกับเราในหลายๆ ด้านดังที่กล่าวมา การตัดสินใจลงเอยกับใครสักคนในสภาพจิตใจเช่นนี้อาจยุ่งยากในภายหลัง

## 2.3ข้อพิจารณาทางด้านสายเลือด[Consideration of blood-relationship]

นอกจากการแนะนำให้ *“ทำความคุ้นเคยอย่างถ้วนทั่วกับอุปนิสัยใจคอของอีกฝ่าย”*  คำสอนบาไฮยังให้คำแนะนำเกี่ยวกับความสัมพันธ์ทางสายเลือดของคู่สมรสไว้ว่า :

*อัจฉริยภาพของพระผู้เป็นเจ้ามีโองการว่า ผู้ที่จะสมรสกันควรมีต้นกำเนิดห่างไกลกัน นั่นคือ สามีและภรรยามีความสัมพันธ์ห่างกันมากเท่าไร ลูกที่ออกมาก็จะแข็งแรง สวยงาม และสุขภาพดีมากเท่านั้น*

*ในการสมรสความสัมพันธ์ทางสายเลือดยิ่งห่างไกลกันก็ยิ่งดี เพราะความห่างไกลดังกล่าวของสายสัมพันธ์ทางครอบครัวระหว่างสามีและภรรยา จะเป็นรากฐานสำหรับความผาสุกของมนุษย์ และเกื้อหนุนมิตรภาพในหมู่มนุษยชาติ [[[17]](#footnote-17)]*

พระอับดุลบาฮา

## 2.4ความยินยอมของพ่อแม่[Parental consent]

*สำหรับคำถามเกี่ยวกับการสมรสภายใต้กฎของพระผู้เป็นเจ้า : ประการแรกเจ้าต้องเลือกคนที่ถูกใจ จากนั้นเรื่องนี้ขึ้นกับความยินยอมของพ่อแม่ ก่อนที่เจ้าจะตัดสินใจเลือก พ่อแม่ไม่มีสิทธิ์ยุ่ง [[[18]](#footnote-18)]*

พระอับดุลบาฮา

คำสอนบาไฮข้างบนนี้คงเป็นที่ถูกใจของหนุ่มสาวสมัยใหม่ทุกคน เพราะให้สิทธิ์เต็มที่ที่จะหาแฟนที่ถูกใจด้วยตนเอง เนื่องด้วยความชอบพอเพศตรงข้ามเป็นสิ่งที่พ่อแม่รู้สึกแทนลูกไม่ได้ พ่อแม่จึงควรให้ลูกเลือกผู้ที่จะใช้ชีวิตคู่ร่วมทุกข์ร่วมสุขกันด้วยตนเองโดยไม่เข้าไปยุ่มย่ามหรือยัดเยียด แต่ลูกก็ไม่ควรสุดโต่งจนถึงกับปิดกั้นความหวังดีของพ่อแม่ เช่น พ่อแม่อาจแนะนำผู้ที่ตนคิดว่าเหมาะสมให้ลูกลองคบหากัน ซึ่งในลักษณะนี้ไม่ควรถือว่าพ่อแม่มายัดเยียดให้เป็นคู่ครองกัน หนุ่มสาวไม่ควรมองข้ามคำแนะนำของพ่อแม่ในการคบหาเพศตรงข้าม เพราะการเลือกคู่ครองที่เหมาะสมนั้นไม่ใช่เรื่องง่าย ไม่เช่นนั้นแล้วสถิติการหย่าในสังคมจะสูงขึ้นทุกปีหรือ ยิ่งหนุ่มสาวที่อายุน้อยก็ยิ่งมีโอกาสผิดพลาดมากขึ้นเพราะยังแยกความรักกับความหลงไม่ได้ หนุ่มสาวบางคู่ถูกตาต้องใจหลงเสน่ห์กันไว เมื่อคบกันใหม่ๆ รักกันปานจะกลืนกิน แต่อีกไม่กี่เดือนผ่านไปกลับเลิกกันเสียแล้ว เพราะนั่นไม่ใช่ความรักแต่เป็นเพียงความหลงใหลชั่วคราว :

*แต่ความรักที่บางครั้งมีอยู่ระหว่างเพื่อนไม่ใช่ความรักที่แท้จริง เพราะอาจเปลี่ยนสภาพไป นี้เป็นเพียงความหลงใหล ขณะที่สายลมพัดมา ต้นไม้ที่บอบบางจะลู่ไปตามลม หากลมมาจากทิศตะวันออก ต้นไม้เอนไปทางตะวันตก หากลมมาจากทิศตะวันตก ต้นไม้จะเอนไปทางตะวันออก ความรักชนิดนี้มีจุดกำเนิดมาจากสภาพความบังเอิญของชีวิต นี้ไม่ใช่ความรัก แต่เป็นเพียงความคุ้นเคยและอาจเปลี่ยนแปลง*

*วันนี้ท่านจะเห็นคนสองคนดูเหมือนมีมิตรภาพที่ใกล้ชิด พรุ่งนี้ทั้งหมดนี้อาจเปลี่ยนแปลง เมื่อวานพวกเขาพร้อมที่จะตายเพื่อกันและกัน วันนี้พวกเขารังเกียจสังคมของกันและกัน! นี้ไม่ใช่ความรัก แต่เป็นความยอมแพ้ของหัวใจต่อความบังเอิญของชีวิต เมื่อสิ่งที่ก่อให้เกิดความรักนี้ผ่านไป ความรักก็ผ่านไปด้วย ในความเป็นจริงแล้วนี้ไม่ใช่ความรัก [[[19]](#footnote-19)]*

พระอับดุลบาฮา

เมื่อเลือกคนที่ถูกใจได้แล้วและอยากจะแต่งงานกัน บทบัญญัติบาไฮกำหนดให้การสมรสนั้นขึ้นอยู่กับความยินยอมของพ่อแม่ของทั้งสองฝ่าย ที่จะช่วยพิจารณาและกรองอีกชั้นหนึ่งเพื่อความรอบคอบเพราะลูกอาจกำลังตาบอดเพราะความหลงมากกว่าความรัก :

*พระบาฮาอุลลาห์กล่าวไว้อย่างแน่ชัดว่า ควรได้รับความยินยอมจากพ่อแม่ก่อนที่การการสมรสจะได้รับการอนุมัติ และไม่ต้องสงสัยนี้มีข้อดีอย่างยิ่ง อย่างน้อยก็จะหน่วงคนหนุ่มสาวไม่ให้สมรสกันโดยไม่ได้พิจารณาเรื่องนี้อย่างถ้วนทั่ว เพื่อให้สอดคล้องกับคำสอนนี้ของศาสนานี่เองที่ท่านโชกิ เอฟเฟนดิส่งโทรเลขมาว่า ควรได้รับความยินยอมจากพ่อแม่ [[[20]](#footnote-20)]*

ท่านโชกิ เอฟเฟนดิ

บทบัญญัติของบาไฮกำหนดให้การสมรสขึ้นกับความยินยอมของพ่อแม่ แม้ว่าพ่อแม่จะหย่ากันแล้วก็ตาม บาไฮถือว่าการสมรสไม่ใช่เป็นเพียงการสมัครสมานของชายหญิงคู่หนึ่งเท่านั้น แต่การสมรสนั้นต้องนำมาซึ่งความสามัคคีของครอบครัวของทั้งสองฝ่ายด้วย ไม่ใช่ชายหญิงสมรสกันแล้วทำให้ครอบครัวของทั้งสองฝ่ายเกิดความรู้สึกที่ไม่ดีต่อกัน นอกจากนี้เราไม่ควรมองข้ามความจริงที่ว่า ความช่วยเหลือจากครอบครัวของทั้งสองฝ่ายก็มีส่วนสำคัญไม่น้อย ที่จะช่วยให้ชีวิตของคู่สมรสมีความสงบสุข ซึ่งจะเป็นไปได้ยากหากครอบครัวของทั้งสองฝ่ายหมางใจกันตั้งแต่เริ่มแรก บ่อยครั้งแค่ไหนในสังคมปัจจุบันที่หนุ่มสาวไม่สนใจคำแนะนำของพ่อแม่ แต่งงานกันไปทั้งๆ ที่พ่อแม่ไม่เห็นด้วย แล้วก่อให้เกิดปัญหายุ่งยากตามมามากมาย ซึ่งอาจกลายเป็นปัญหายืดเยื้ออยู่เป็นเวลานานไม่รู้จักจบ :

*กฎที่ยิ่งใหญ่นี้พระองค์ (พระบาฮาอุลลาห์) ทรงวางไว้เพื่อเสริมโครงสร้างสังคมให้แข็งแกร่ง เพื่อถักสายสัมพันธ์ของครอบครัวให้แนบชิดขึ้น เพื่อให้ลูกมีความกตัญญูและนับถือผู้ที่ให้ชีวิตตนในหัวใจ และส่งวิญญาณของตนให้ออกเดินทางชั่วนิรันดร์ไปสู่พระผู้สร้างของตน เราบาไฮต้องตระหนักว่าในสังคมปัจจุบัน กระบวนการที่ตรงกันข้ามอย่างแท้จริงกำลังเกิดขึ้น คนหนุ่มสาวใส่ใจความปรารถนาของพ่อแม่น้อยลงทุกที [[[21]](#footnote-21)]*

ท่านโชกิ เอฟเฟนดิ

*ด้วยปรารถนาจะสถาปนาความรัก ความสามัคคีและความกลมเกลียวในหมู่คนรับใช้ของเรา, เมื่อความปรารถนาของคู่ชายหญิงเป็นที่ทราบ เราให้การสมรสขึ้นอยู่กับการอนุญาตของบิดามารดาของทั้งสองฝ่าย เพื่อมิให้ความชิงชังและเคียดแค้นเกิดขึ้นในหมู่พวกเขา และในนี้เรามีจุดประสงค์อื่นๆ อีก [[[22]](#footnote-22)]*

พระบาฮาอุลลาห์

*ชีวิตสมรสจะกลายเป็นที่ปลอดภัยอย่างพึงพอใจได้ จำเป็นต้องอาศัยความร่วมมือกันระหว่างคู่สมรสเอง และความช่วยเหลือของครอบครัวของทั้งสองฝ่าย [[[23]](#footnote-23)]*

สภายุติธรรมสากล

นอกจากเพื่อความรอบคอบสำหรับชายหญิงในการเลือกคู่ครองโดยให้พ่อแม่ผู้ซึ่งมีประสบการณ์มาก่อนช่วยดูให้ เหตุผลอีกอย่างของบทบัญญัติข้อนี้คือ เพื่อให้ครอบครัวเป็นพื้นฐานสำหรับความสามัคคีของสังคม และที่กว้างออกไปกว่านั้นคือเพื่อความสามัคคีเป็นหนึ่งเดียวกันของมนุษยชาติ ซึ่งเป็นหลักธรรมที่เป็นหัวใจของศาสนาบาไฮ พระบาฮาอุลลาห์มิได้เพียงให้หลักธรรมนี้ไว้ลอยๆ เป็นเพียงอุดมคติที่สวยหรูเท่านั้น แต่ทรงให้คำสอนและบทบัญญัติอื่นๆ มารองรับด้วย เพื่อเป็นรากฐานและแนวทางปฏิบัติที่จะช่วยหนุนนำความสามัคคีของมนุษยชาติ ซึ่งความสามัคคีขั้นมูลฐานของมนุษย์นั้นคือความสามัคคีของครอบครัว มนุษยชาติคงสามัคคีกันไม่ได้ ถ้าคนในครอบครัวไม่สามัคคีกันและครอบครัวทั้งหลายในสังคมไม่สามัคคีกัน หากครอบครัวทั้งหลายในสังคมแตกแยกไม่สามัคคีกัน นั่นหมายความว่า คนในชาติก็กำลังแตกแยกแตกสามัคคีกันด้วย :

*พระบาฮาอุลลาห์เสด็จมาเพื่อนำความสามัคคีมาสู่โลก และความสามัคคีขั้นมูลฐานคือความสามัคคีของครอบครัว ดังนั้นเราต้องเชื่อว่าศาสนาบาไฮมุ่งหมายที่จะทำให้ครอบครัวแข็งแกร่ง ไม่ใช่ทำให้อ่อนแอ [[[24]](#footnote-24)]*

สภายุติธรรมสากล

*จงเปรียบชาติต่างๆ ของโลกเป็นเหมือนสมาชิกทั้งหลายของครอบครัว ครอบครัวคือชาติที่ย่อส่วน เพียงแต่ขยายวงของครัวเรือน เจ้าก็จะมีชาติ เมื่อขยายวงของชาติทั้งหลาย เจ้าก็จะมีมวลมนุษยชาติ สภาพแวดล้อมของครอบครัวคือสภาพแวดล้อมของชาติ สิ่งที่เกิดขึ้นในครอบครัวคือสิ่งที่เกิดขึ้นในวิถีชีวิตของชาติ หากเกิดความไม่ลงรอยกันในหมู่สมาชิกของครอบครัว ซึ่งทุกคนต่อสู้กัน ชิงทรัพย์กัน ริษยาและคิดทำร้ายกันเป็นการแก้แค้น แสวงหาประโยชน์อย่างเห็นแก่ตัว นี้จะเสริมความก้าวหน้าและความเจริญของครอบครัวหรือ? ไม่เพียงเท่านั้น นั่นจะเป็นเหตุให้ความก้าวหน้าและความเจริญถูกลบออก นี้เป็นเช่นเดียวกันในครอบครัวที่ยิ่งใหญ่ของชาติทั้งหลาย เพราะชาติเป็นเพียงยอดรวมของครอบครัวทั้งหลาย ดังนั้นเมื่อความขัดแย้งและความไม่ลงรอยทำลายครอบครัว และขัดขวางความก้าวหน้าของครอบครัว ชาติก็ถูกทำลายและความเจริญถูกกีดขวาง [[[25]](#footnote-25)]*

พระอับดุลบาฮา

การช่วยดูว่าผู้ที่ลูกชอบพอนั้นเหมาะสมที่จะใช้ชีวิตคู่ร่วมกันกับลูกหรือไม่ เป็นความรับผิดชอบที่สำคัญที่พ่อแม่จะต้องพิจารณาอย่างจริงจังและถ้วนทั่ว เพราะเป็นเรื่องที่สำคัญมากสำหรับชีวิตในอนาคตของลูก การแต่งงานกับคนที่ไม่เหมาะสมกันอาจทำให้ลูกต้องทนทุกข์ไปอีกยาวนานหรือตลอดชีวิต พ่อแม่ไม่ควรตามใจยอมให้แต่งงานกันโดยไม่พิจารณาให้ดี หรือไม่อนุญาตให้แต่งงานกันด้วยใจอคติ หากคำนึงถึงความผาสุกทางด้านวัตถุของลูกเป็นหลัก พ่อแม่มักให้ความสำคัญกับฐานะทางสังคมและเศรษฐกิจของคนรักของลูกก่อนสิ่งอื่น เช่น ถ้ามีอาชีพการงานดี ฐานะทางการเงินดี ตระกูลดีมีชื่อเสียง ก็มักยินยอมให้แต่งงานกันง่ายกว่า จริงอยู่การได้แต่งงานกับคนที่มีฐานะทางสังคมและเศรษฐกิจสูงหรือสูงกว่าตนเองย่อมเป็นเรื่องที่น่ายินดี ถ้าทั้งคู่มีอุปนิสัยใจคอเหมาะสมกันและไปกันได้ แต่ถ้าหากจิตใจและอุปนิสัยใจคอของชายหญิงเข้ากันไม่ได้ องค์ประกอบด้านวัตถุเหล่านี้ก็ไม่สามารถช่วยให้ชีวิตสมรสมีความสุขได้ ดังนั้นกฎบาไฮจึงมอบให้เป็นความรับผิดชอบของพ่อแม่ที่จะต้องพิจารณาดูที่ *”อุปนิสัยใจคอ”* ของชายหญิงเป็นสำคัญก่อนอื่นใด ในการตัดสินใจว่าจะยินยอมให้แต่งงานกันหรือไม่ :

*การรู้ให้แน่เกี่ยวกับอุปนิสัยใจคอของชายหญิงที่จะทำการหมั้นกัน กฎบาไฮมอบให้เป็นความรับผิดชอบของชายหญิงคู่นั้น และพ่อแม่ที่ต้องให้การยินยอมต่อการสมรส [[[26]](#footnote-26)]*

สภายุติธรรมสากล

*ความยินยอมของพ่อแม่ที่ยังมีชีวิตซึ่งเป็นเงื่อนไขจำเป็นสำหรับการสมรส มอบความรับผิดชอบมหันต์ให้แก่พ่อแม่แต่ละคน แน่ล่ะเมื่อพ่อแม่เป็นบาไฮ พวกเขาควรให้หรือไม่ให้ความเห็นชอบด้วยใจที่ไม่อคติ พวกเขาไม่สามารถเลี่ยงความรับผิดชอบนี้โดยเพียงแต่ตามใจลูกหรือให้อคติมาโน้มน้าว แต่ไม่ว่าพ่อแม่จะเป็นบาไฮหรือไม่ การตัดสินใจของพ่อแม่มีผลผูกมัดไม่ว่าจะถูกจูงใจด้วยเหตุผลใด ลูกต้องยอมรับและเข้าใจว่าการยินยอมนี้เป็นหน้าที่ของพ่อแม่ ในหัวใจนั้นลูกต้องนับถือผู้ที่ให้ชีวิตตน ผู้ซึ่งตนต้องพยายามสร้างความยินดีให้อยู่ทุกเวลา [[[27]](#footnote-27)]*

สภายุติธรรมสากล

การดูอุปนิสัยใจคอของคนเรานั้นบางครั้งไม่ใช่เรื่องง่าย ไม่งั้นเราจะมีสำนวนไทยๆ ที่กล่าวกันบ่อยๆ หรือว่า “รู้หน้าไม่รู้ใจ” สู้ดูภายนอกที่ฐานะทางสังคมและเศรษฐกิจง่ายกว่ากันเยอะ พ่อแม่จึงอาจไม่ยินยอมให้ลูกสมรสกับใครบางคนด้วยอคติหรือเหตุผลด้านวัตถุบางอย่างตามประสบการณ์ชีวิตของตนเช่น ไม่อยากให้ลูกแต่งงานกับคนต่างชาติหรือคนบางเชื้อชาติ คนบางอาชีพ คนที่มีฐานะทางสังคมและเศรษฐกิจต่ำกว่า หรืออยากให้แต่งกับคนที่จะมีประโยชน์ต่อธุรกิจการค้าของตนมากกว่าคนที่ไม่มี แต่ไม่ว่าพ่อแม่จะไม่ยินยอมด้วยเหตุผลใดก็ตาม บาไฮจะแต่งงานไม่ได้ หากเจอแบบนี้เข้าบาไฮก็ต้องอดทนรอ เพียรทำความดีเข้าไว้เพื่อให้พ่อแม่ของอีกฝ่ายยอมรับตน เพราะกฎบาไฮกำหนดไว้ว่า จะแต่งงานกับใครต้องได้รับความยินยอมจากพ่อแม่ของทั้งสองฝ่าย ไม่ว่าคนรักหรือพ่อแม่ของคนรักจะเป็นบาไฮศาสนิกชนหรือไม่ ด้วยเหตุผลที่กล่าวมาคือ การสมัครสมานของชายหญิงคู่หนึ่งในการสมรส ไม่ควรนำมาซึ่งความบาดหมางของครอบครัวของทั้งสองฝ่าย :

*พระบาฮาอุลลาห์ทรงเปิดเผยอย่างชัดแจ้งไว้ในคัมภีร์แห่งกฎของพระองค์ว่า จุดประสงค์ของการสมรสคือการให้กำเนิดลูกซึ่งเมื่อโตขึ้น จะสามารถรู้จักพระผู้เป็นเจ้า ยอมรับและถือปฏิบัติบทบัญญัติและกฎที่เปิดเผยผ่านมาทางธรรมทูตทั้งหลายของพระองค์ ดังนี้ตามคำสอนบาไฮ การสมรสโดยเบื้องต้นแล้วเป็นการทำหน้าที่ทางสังคมและศีลธรรม และมีจุดประสงค์ที่อยู่เหนือความต้องการและประโยชน์ส่วนตัวในปัจจุบันของพ่อแม่ [[[28]](#footnote-28)]*

ท่านโชกิ เอฟเฟนดิ

*กฎบาไฮกำหนดเงื่อนไขให้มีการยินยอมจากพ่อแมสำหรับการสมรส บ่อยมากในปัจจุบันที่พ่อแม่ที่ไม่ใช่บาไฮไม่ยินยอมด้วยเหตุผลที่หัวแคบหรือด้วยอคติทางเชื้อชาติ กระนั้นเราได้เห็นแล้วเห็นอีกว่าความมั่นคงของลูกอยู่ในกฎบาไฮ มีผลต่อพ่อแม่อย่างลึกซึ้งถึงขนาดว่า ในที่สุดแล้วในหลายกรณีไม่เพียงแต่จะได้รับความยินยอมเท่านั้น แต่อุปนิสัยใจคอของพ่อแม่อาจถูกโน้มน้าว และความสัมพันธ์ของพ่อแม่กับลูกแน่นแฟ้นขึ้นอย่างมาก [[[29]](#footnote-29)]*

สภายุติธรรมสากล

## 2.5สินสอดและพิธีสมรสบาไฮ[Bahá'í dowry and wedding ceremony]

หลังจากชายหรือหญิงที่เป็นบาไฮศาสนิกชนเลือกเพศตรงข้ามที่ถูกใจ ทำความคุ้นเคยกับอุปนิสัยใจคอซึ่งกันและกัน ตกลงปลงใจที่จะแต่งงานกันแล้ว และต่อมาเมื่อได้รับความยินยอมจากพ่อแม่ของทั้งสองฝ่ายให้แต่งงานกันได้ ก่อนจะแต่งงานกันจริงก็มีเรื่องการหมั้นและสินสอด ซึ่งเป็นธรรมเนียมประเพณีที่มีมาแต่โบราณในหลายวัฒนธรรมและหลายรูปแบบ ในบางประเทศสินสอดคือสิ่งที่พ่อแม่ของเจ้าสาวจ่ายให้เจ้าบ่าว ในบางประเทศสินสอดคือสิ่งที่เจ้าบ่าวจ่ายให้พ่อแม่ของเจ้าสาวเป็น “ค่าตัวเจ้าสาว” ทั้งสองกรณีนี้ค่าสินสอดมักสูงมาก พระบาฮาอุลลาห์ทรงให้นิยามใหม่และความหมายใหม่ของธรรมเนียมนี้ ทรงยกเลิกรูปแบบต่างๆ ทั้งหมดนี้ และทรงเปลี่ยนสินสอดเป็นสัญลักษณ์ที่เจ้าบ่าวมอบเป็นของมีค่าที่จำกัดมูลค่าไว้ให้แก่เจ้าสาว :

*การหมั้นทำไม่ได้หากไม่จ่ายสินสอด ซึ่งถูกกำหนดไว้เท่ากับทองบริสุทธิ์สิบเก้ามิสกัล* (69.192 กรัม) *สำหรับผู้ที่อาศัยอยู่ในเมือง และเงินปริมาณเท่ากันสำหรับผู้ที่อาศัยอยู่ในหมู่บ้าน ใครที่อยากเพิ่มสินสอดให้สูงกว่านี้ เป็นที่ห้ามไม่ให้เกินเก้าสิบห้ามิสกัล คำบัญชาถูกลิขิตไว้ดังนี้ด้วยราชศักดาและอานุภาพ อย่างไรก็ตามหากเขาพึงพอใจกับการจ่ายสินสอดขั้นต่ำ นั่นจะเป็นการดีกว่าสำหรับเขาตามที่กล่าวไว้ในคัมภีร์ [[[30]](#footnote-30)]*

พระบาฮาอุลลาห์

การกำหนดสินสอดไว้ตายตัวเช่นนี้ย่อมเป็นการดีไม่น้อยเลยทีเดียว เพราะจะช่วยลดความอึดอัดและความกระอักกระอ่วนก่อนแต่งงานว่า ควรจะให้สินสอดกันเท่าไรจึงจะสมฐานะเป็นหน้าเป็นตา ไม่ให้น้อยหน้าคนอื่น ไม่ให้น้อยหน้าพี่น้องคนอื่นที่แต่งงานไปแล้วก่อนหน้านี้ ซึ่งสินสอดอาจสูงเกินกำลังของฝ่ายชายจนถึงกับต้องไปกู้หนี้ยืมสินมาเป็นสินสอด นับเป็นการเริ่มต้นชีวิตสมรสที่ไม่ดีเลยเพราะเป็นทุกข์ตั้งแต่ยังไม่ทันแต่งงานกัน

เหมือนกับพิธีทางศาสนาต่างๆ ของบาไฮที่ยึดถือความเรียบง่ายเป็นหลัก พิธีสมรสบาไฮถูกกำหนดไว้อย่างเรียบง่ายไม่ให้ยุ่งยาก โดยมีเงื่อนไขเพียงง่ายๆ ว่า ให้มีพยานสองคนผู้เป็นที่ยอมรับของธรรมสภา (สถาบันบริหารของศาสนาบาไฮ) แล้วเจ้าบ่าวและเจ้าสาวต้องกล่าวคำปฏิญาณต่อหน้าพยานสองคนนี้ตามที่กำหนดไว้ในคีตาบีอัคดัส (คัมภีร์แห่งกฎ) ว่า *”เราทุกคนจะยึดถือพระประสงค์ของพระผู้เป็นเจ้าอย่างแท้จริง”* ไม่มีพิธีรีตองหรือเงื่อนไขอื่นนอกจากนี้ แต่ตามที่ปฏิบัติกันอยู่มักจะมีการอ่านธรรมลิขิตบาไฮเกี่ยวกับการสมรสประกอบด้วย ที่เหลือเปิดไว้เป็นความยืดหยุ่นให้เจ้าบ่าวและเจ้าสาวตัดสินใจเอาเองว่า จะจัดงานที่เรียบง่ายหรือเอิกเกริกแค่ไหนตามแต่วัฒนธรรมและฐานะของตน แต่ไม่ควรมีสิ่งที่ขัดกับกฎของศาสนาบาไฮเช่น ไม่ควรมีการเลี้ยงสุราในงานแต่งงานของบาไฮ

พิธีสมรสของท่านโชกิ เอฟเฟนดิ นั้นเรียบง่ายที่สุด มีเพียงแค่สี่คนคือตัวท่านเองและเจ้าสาวและพยานอีกสองคน ซึ่งเป็นไปตามเงื่อนไขขั้นพื้นฐานที่ระบุไว้ในคีตาบีอัคดัส ท่านคงทำเป็นตัวอย่างไม่ให้บาไฮฟุ้งเฟ้อหรือให้ความสำคัญด้านวัตถุกับพิธีสมรสมากเกินไป เพราะความสำเร็จของชีวิตสมรสไม่ได้ขึ้นกับพิธีสมรสที่หรูหราเอิกเกริก แต่ขึ้นอยู่กับความพยายามของคู่บ่าวสาวที่จะต้องปรับตัวเข้าหากันหลังจากนั้นเมื่อใช้ชีวิตคู่ร่วมกัน เพื่อให้เป็นวิญญาณดวงเดียวกัน ในความเป็นจริงแล้วเคยมีรายงานจากจิตแพทย์เสียด้วยซ้ำว่า พิธีสมรสที่ยิ่งใหญ่อลังการเพียงใด (ซึ่งแสดงถึงฐานะด้านวัตถุของคู่บ่าวสาว) สถิติหรือโอกาสที่สามีภรรยาจะหย่ากันในเวลาต่อมายิ่งสูงมากเท่านั้น :

*อย่างไรก็ตามเงื่อนไขมีเพียงว่า เจ้าสาวและเจ้าบ่าวต้องกล่าวต่อหน้าพยานสองคนว่า ‘เราทุกคนจะยึดถือพระประสงค์ของพระผู้เป็นเจ้าอย่างแท้จริง’ พยานสองคนนี้อาจเลือกโดยคู่บ่าวสาวหรือโดยธรรมสภา แต่ไม่ว่าในกรณีใดต้องเป็นที่ยอมรับของธรรมสภา พยานสองคนนี้อาจเป็นประธานและเลขาธิการของธรรมสภา หรือกรรมการสองคนของธรรมสภา หรือคนอื่นที่เป็นหรือไมได้เป็นบาไฮ หรือใครก็ได้ที่กล่าวมานี้ผสมกัน ธรรมสภาอาจตัดสินใจว่าใบทะเบียนสมรสที่ตนออกให้ควรเซ็นโดยประธานและเลขาธิการ แต่นั่นเป็นอีกเรื่องหนึ่งและไม่มีอะไรเกี่ยวข้องกับพิธีสมรสหรือพยาน*

*... คุณกล่าวว่าพยานสองคน ณ พิธีสมรสต้องเป็นบาไฮ แม้ว่านี้คือวิธีปฏิบัติตามปกติ แต่ก็ไม่จำเป็น พยานสองคนอาจเป็นใครก็ได้ที่ไว้วางใจได้และการให้การยืนยันของพวกเขาเป็นที่ยอมรับของธรรมสภา [[[31]](#footnote-31)]*

ท่านโชกิ เอฟเฟนดิ

จะมีใครสงสัยบ้างไหมว่าถ้าบาไฮแต่งงานกับคนที่ไม่ใช่บาไฮจะทำพิธีสมรสอย่างไร บาไฮก็ต้องมีพิธีสมรสของบาไฮ และสามารถเข้าร่วมพิธีทางศาสนาอื่นของคู่สมรสได้เช่นกัน แล้วถ้าทั้งเจ้าบ่าวและเจ้าสาวไม่ได้เป็นบาไฮทั้งคู่แต่อยากเข้าพิธีสมรสบาไฮเล่า บาไฮเราก็ยินดีจัดให้ ซึ่งในความเป็นจริงแล้วมีคู่บ่าวสาวที่ไม่ใช่บาไฮแต่ชอบพิธีสมรสบาไฮ มาขอให้บาไฮจัดพิธีให้อยู่บ้างเหมือนกันนานๆ ครั้ง :

*ไม่มีข้อคัดค้านบาไฮที่จะเข้าร่วมพิธีทางศาสนาของคู่สมรสที่ไม่ใช่บาไฮ แต่มีข้อแม้ว่าบาไฮต้องไม่ผูกมัดตนเองให้สาบานขัดกับกฎบาไฮดังตัวอย่างเช่น คำสาบานว่าจะเลี้ยงลูกจากการสมรสนั้นในนิกายคาทอลิค ยิ่งไปกว่านั้นต้องมีพิธีบาไฮซึ่งต้องทำก่อนหรือหลังพิธีของศาสนาอื่น แต่ในวันเดียวกัน...ทั้งหมดที่เป็นเงื่อนไขจำเป็นคือ พ่อแม่ของทั้งสองฝ่ายให้การยินยอมต่อการสมรส (ไม่ใช่พิธีสมรส) และคู่บ่าวสาวอ่านออกเสียงวจนะที่เป็นเงื่อนไขจำเป็นต่อหน้าพยานสองคนที่เป็นที่ยอมรับของธรรมสภา [[[32]](#footnote-32)]*

ท่านโชกิ เอฟเฟนดิ

*ไม่มีข้อคัดค้านที่จะทำพิธีสมรสบาไฮให้แก่คู่บ่าวสาวที่ไม่ใช่บาไฮ หากทั้งสองปรารถนาจะมีพิธีที่เรียบง่ายของเรา ในทางตรงข้ามนี้คืออีกหนทางหนึ่งที่สาธิตความเปิดกว้างของเรา [[[33]](#footnote-33)]*

ท่านโชกิ เอฟเฟนดิ

# 3ชีวิตสมรส[Marriage life]

*ในศาสนาที่รุ่งโรจน์นี้ ชีวิตของคู่สมรสควรคล้ายกับชีวิตของเทพในสวรรค์ เป็นชีวิตที่เปี่ยมไปด้วยความเบิกบานและธรรมปีติ ชีวิตที่มีความสามัคคีและกลมเกลียว มีมิตรภาพทั้งทางกายและใจ [[[34]](#footnote-34)]*

พระอับดุลบาฮา

ชีวิตสมรสตามที่บรรยายไว้อย่างงดงามและหวานซึ้งข้างบนนี้ คงเป็นที่น่าปรารถนาสำหรับชายหญิงที่ใช้ชีวิตคู่ในฐานะสามีและภรรยา แต่ก็ไม่ใช่สิ่งที่จะเกิดขึ้นได้โดยอัตโนมัติเมื่อบาไฮชายหญิงสมรสกัน เพราะขึ้นกับความพยายามของทั้งสองฝ่ายที่จะช่วยกันสร้างชีวิตสมรสของตนให้เป็นเหมือนเทพในสวรรค์ดังกล่าว การคบหาและทำความคุ้นเคยกับอุปนิสัยใจคอกันมาก่อนแต่งงาน ย่อมช่วยให้สามีภรรยาสามารถปรับตัวเข้าหากันได้ง่ายขึ้นในชีวิตสมรส แต่ทั้งนี้ทั้งนั้นก็ขึ้นอยู่กับว่าระหว่างที่คบกันนั้น แต่ละฝ่ายเปิดเผยหรือปิดบังตัวตนที่แท้จริงของตนแค่ไหน ซึ่งเป็นธรรมดาของคนเราที่ไม่มีใครอยากให้คนอื่นรู้เห็นข้อเสียหรือความไม่ดีของตนเอง จึงเป็นไปไม่ได้หรือเป็นไปได้ยากมากที่หนุ่มสาวในระหว่างที่คบหาเป็นคู่รักกัน จะรู้จักตัวตนของอีกฝ่ายหนึ่งอย่างถ้วนทั่วทุกอย่าง ตราบใดที่ยังไม่ได้ใช้ชีวิตร่วมกันจริงๆ ฉันสามีภรรยา ซึ่งเป็นช่วงเวลาที่ทั้งสองฝ่ายจะได้เห็นข้อเสียหรือข้อบกพร่องของอีกฝ่ายอย่างแท้จริง ดังนั้นหากเตรียมใจไว้บ้างก็น่าจะดี และเตรียมปรับตัวเข้ากับบางสิ่งบางอย่างของคนรักที่เราอาจไม่เคยรู้มาก่อนและพึ่งมารู้ทีหลังเมื่อแต่งงานกันแล้ว

*... เป็นสิ่งมีประโยชน์ที่จะสังเกตว่า สัมพันธภาพของชีวิตสมรสคือความสัมพันธ์ที่ในหลายๆ กรณี จำเป็นต้องมีการปรับตัวอย่างลึกในความประพฤติของสามีและภรรยา เพราะว่าความแนบแน่นของความสัมพันธ์นั้นเผยสิ่งดีที่สุดและสิ่งแย่ที่สุดในอุปนิสัยใจคอของทั้งสองออกมา จะว่าไปแล้วทั้งสองฝ่ายทำการปรับความสมดุลระหว่างกัน สามีภรรยาบางคู่สามารถทำได้ตั้งแต่เริ่มต้นและเข้ากันได้ดีมากตลอดชีวิตสมรส สามีภรรยาอีกหลายๆ คู่พบว่าตนต้องดิ้นรนเป็นระยะเวลาหนึ่งกว่าจะเข้ากันได้ดีดังกล่าว ขณะที่เป็นความจริงว่าสิทธิ์ส่วนบุคคลที่มีต่อชีวีตสมรสของแต่ละฝ่ายต้องได้การค้ำจุนโดยอีกฝ่ายหนึ่ง ก็ต้องเป็นที่ระลึกไว้ว่าความสัมพันธ์ของทั้งสองที่มีต่อกัน ไม่ได้ตั้งอยู่บนข้อสมมุติทางกฎหมายเท่านั้น ความรักคือรากฐานที่แท้ของชีวิตสมรส ในความเป็นจริงนี้การมีปฏิกิริยาต่อการทำความผิดของฝ่ายหนึ่งด้วยการฟ้องร้องนั้นไม่เหมาะสม [[[35]](#footnote-35)]*

สภายุติธรรมสากล

ดังนั้นแม้จะเลือกคู่ครองอย่างรอบคอบแล้วก็ไม่ได้หมายความว่า สามีภรรยาประสบความสำเร็จแล้ว และจะมีชีวิตสมรสที่สงบสุขแน่นอน การเลือกคู่ครองที่ดีเป็นการเริ่มต้นที่ดีไปสู่ความสำเร็จในชีวิตสมรส แต่ไม่ว่าจะเลือกคู่ครองได้ดีและเหมาะสมกันยังไง เมื่อเป็นสามีภรรยากันแล้วก็ย่อมมีอีกหลายอย่างที่ทั้งคู่ต้องพยายามปรับตัวเข้าหากัน ซึ่งหมายความว่าทั้งสองฝ่ายอาจจะต้องลดความเป็นตัวของตัวเองในระดับหนึ่ง ปรับเปลี่ยนการดำเนินชีวิตแบบเดิมของตนเมื่อตอนที่ยังเป็นโสดบ้าง ซึ่งอาจได้ทำสิ่งที่ตนชอบน้อยลง เช่นต้องลดเวลาที่เคยให้กับเพื่อน แล้วให้เวลากับคู่สมรสและครอบครัวมากกว่า การไม่ยอมปรับตัว ไม่ยอมเปลี่ยนแปลงตัวเองและคิดแต่จะให้อีกฝ่ายปรับตัวเข้าหาตน เป็นทัศนคติที่ไม่ส่งเสริมความสุขในชีวิตสมรส :

*ชีวิตสมรสของประชาชนหมู่มากเป็นสายสัมพันธ์ทางกาย และความสมัครสมานนี้อยู่ได้เพียงชั่วคราว เนื่องด้วยถูกกำหนดล่วงหน้าให้ต้องพรากจากกันทางกายในตอนจบ*

*อย่างไรก็ตามในหมู่ประชาชนแห่งบาฮา ชีวิตสมรสต้องเป็นการสมัครสมานกันทั้งร่างกายและวิญญาณ เพราะในชีวิตสมรสนี้ สามีและภรรยาเรืองรองด้วยอมฤตเดียวกัน หลงรักพระพักตร์ที่ไม่มีที่เปรียบเดียวกัน ทั้งคู่มีชีวิตและเคลื่อนไหวโดยจิตวิญญาณเดียวกัน สว่างด้วยความรุ่งโรจน์เดียวกัน ระหว่างทั้งสองเป็นความเชื่อมโยงทางวิญญาณ จึงเป็นสายสัมพันธ์ที่จะยั่งยืนชั่วนิรันดร์ ทำนองเดียวกันทั้งสองมีสายสัมพันธ์ที่แข็งแกร่งและยั่งยืนในโลกทางกายภาพด้วยเช่นกัน เพราะหากชีวิตสมรสอยู่บนฐานของทั้งวิญญาณและร่างกาย การสมัครสมานนั้นเป็นของจริงและดังนั้นจะคงทน อย่างไรก็ตามหากสายสัมพันธ์นั้นเป็นเพียงทางกายและไม่มีอะไรมากกว่านั้น แน่นอนว่านั่นจะคงอยู่เพียงชั่วคราวเท่านั้น และต้องสิ้นสุดที่การพรากจากกันอย่างหลีกเลี่ยงไม่ได้*

*ดังนั้นเมื่อประชาชนแห่งบาไฮปฏิญาณที่จะแต่งงาน ความสมัครสมานนั้นต้องเป็นความสัมพันธ์ที่แท้ทางจิตวิญญาณพร้อมกันกับทางกาย เพื่อว่าความสมัครสมานของทั้งสองจะคงอยู่ตลอดทุกระยะของชีวิตและในทุกภพของพระผู้เป็นเจ้า เพราะความเป็นหนึ่งเดียวกันที่แท้จริงนี้เป็นความเรืองรองจากความรักของพระผู้เป็นเจ้า [[[36]](#footnote-36)]*

พระอับดุลบาฮา

ความสำเร็จของชีวิตสมรสโดยเบื้องต้นนั้นขึ้นอยู่กับทัศนคติและความเชื่อมั่นศรัทธาของสามีและภรรยาเกี่ยวกับจุดมุ่งหมายของชีวิต และการบรรลุจุดมุ่งหมายนั้น ซึ่งจะเป็นรากฐานของความรับผิดชอบและการคาดหวังที่มีต่อกัน นั่นเองที่พิธีสมรสบาไฮกำหนดให้คู่บ่าวสาวปฏิญาณตนว่า *“เราทุกคนจะยึดถือพระประสงค์ของพระผู้เป็นเจ้าอย่างแท้จริง”* นัยของคำปฏิญญาณเช่นนี้คือ สามีภรรยาไม่ควรคาดหวังต่อกันและกันในสิ่งที่ไม่ใช่ *“พระประสงค์ของพระผู้เป็นเจ้า”* เช่น คาดหวังว่าคู่สมรสจะเป็นหนทางไปสู่อำนาจหรือความร่ำรวย คาดหวังให้อีกฝ่ายตั้งหน้าหาเงินมาปรนเปรอให้ตนได้ใช้จ่ายโดยไม่รู้จักประหยัด คาดหวังให้อีกฝ่ายรับผิดชอบเรื่องการเลี้ยงดูลูกอยู่คนเดียว คาดหวังให้อีกฝ่ายต้องคอยเอาใจตน เชื่อฟังตนอยู่เสมอ ทำตามที่ตนต้องการทุกอย่างห้ามขัดใจ ไม่ว่าสิ่งนั้นจะสมเหตุผลหรือไม่ เป็นภาระแก่อีกฝ่ายแค่ไหน ฯลฯ ในการยึดถือพระประสงค์ของพระผู้เป็นเจ้าเช่นนี้สามีและภรรยาจะได้รับอานุภาพธรรมที่จะผูกใจของทั้งคู่ไว้ด้วยกันอย่างยั่งยืนชั่วนิรันดร์

## 3.1จากความรักโรแมนติคมาเป็นเพื่อนกัน[From romantic love to becoming friends]

ในระยะแรกของการใช้ชีวิตสมรส เป็นธรรมดาที่สามีภรรยาจะกระตือรือร้นเอาใจใส่กันและกันเป็นพิเศษ เช่นคอยสังเกตและเรียนรู้ว่า อีกฝ่ายชอบทานอาหารอะไร ชอบเสื้อผ้าแบบไหน ชอบงานอดิเรกอะไร และเรื่องทางโลกอื่นๆ แล้วพยายามเอาใจกันในระยะนี้ เมื่อเรื่องเหล่านี้เริ่มอยู่ตัวหลังจากที่เวลาผ่านไปช่วงหนึ่ง ความตื่นเต้นและอารมณ์รักแบบโรแมนติคจะค่อยๆ เปลี่ยนไปเป็นสำนึกในหน้าที่และความรับผิดชอบร่วมกันที่จะสร้างครอบครัว มีลูกและเลี้ยงดูอบรมลูก ความสัมพันธ์ในระยะยาวของสามีและภรรยาจะเป็นเสมือน *“เพื่อนสนิท”* ที่คอยช่วยเหลือและห่วงใยความผาสุกของกันและกัน :

*พระผู้เป็นนายผู้ไม่มีที่เสมอ ทรงให้ชายและหญิงอาศัยอยู่ด้วยกันเป็นสหายที่ใกล้ชิดกันที่สุด และเป็นดังเช่นวิญญาณดวงเดียวกัน ทั้งสองคือคู่เคียงที่คอยช่วยเหลือกัน คือเพื่อนสนิทที่ควรห่วงใยความผาสุกของกันและกัน*

*หากทั้งสองดำเนินชีวิตดังนี้ ทั้งสองจะผ่านโลกนี้ไปด้วยความพึงพอใจที่สมบูรณ์ ความเบิกบานในธรรมและความสงบในหัวใจ และกลายเป็นจุดหมายของกรุณาธิคุณและความโปรดปรานในอาณาจักรสวรรค์ แต่ถ้าหากทำผิดไปจากนี้ ทั้งสองจะต้องใช้ชีวิตกันไปด้วยความขมขื่นอย่างยิ่ง ปรารถนาความตายทุกขณะ และจะอดสูในอาณาจักรสวรรค์*

*ดังนั้นจงพยายามอาศัยอยู่ด้วยกันด้วยหัวใจและวิญญาณ ดังนกพิราบสองตัวในรัง เพราะนี่จะได้รับพรในทั้งสองภพ [[[37]](#footnote-37)]*

พระอับดุลบาฮา

สิ่งที่ดีๆ หวานๆ ที่ชายหญิงทำให้กันและกันในช่วงที่เป็นแฟนคบหาดูใจกัน อาจทำได้น้อยลงหลังจากแต่งงานกันแล้วเป็นระยะเวลาหนึ่ง ซึ่งสามีภรรยาก็จะเขยิบเข้ามาอยู่ในโลกแห่งความเป็นจริงมากขึ้น เช่น ตอนเป็นแฟนกันฝ่ายชายอาจขับรถไปรับไปส่งฝ่ายหญิง ณ ที่ทำงานเป็นประจำ แต่หลังจากใช้ชีวิตคู่ร่วมกันแล้ว การกระทำนี้อาจต้องปรับเปลี่ยนไป เมื่อคำนึงถึงปัจจัยทางเศรษฐกิจหรือปัจจัยอื่นๆ สามีภรรยาที่ *“ห่วงใยความผาสุกของกันและกัน”* จะไม่คาดหวังให้อีกฝ่ายมาคอยเอาใจตน บริการตนอยู่ตลอดเหมือนตอนเป็นแฟนกันโดยไม่ดูความเป็นจริงความเป็นไปได้ ภรรยาอาจห่วงใยสามีที่จะต้องมาเหนื่อยขับรถไปส่งตนถึงที่ทำงานทุกเช้า เสร็จแล้วก็ต้องขับรถย้อนกลับไปที่ทำงานของตัวเอง อีกทั้งยังสิ้นเปลืองค่าน้ำมันด้วย เมื่อบวกกับการคำนึงถึงรายจ่ายของครอบครัว ภรรยาอาจตัดสินใจว่าจะนั่งรถโดยสารไปที่ทำงาน เพื่อไม่ให้สามีต้องเหนื่อยและไม่สิ้นเปลือง สามีก็ห่วงใยภรรยาจึงอาจขอเป็นฝ่ายนั่งรถโดยสารแล้วให้รถภรรยาใช้ขับไปทำงาน หรืออาจลงเอยที่ทั้งคู่ผลัดกันใช้รถผลัดกันนั่งรถโดยสาร หากสามีภรรยาห่วงใยความผาสุกของกันและกันแบบนี้ ร่วมทุกข์ร่วมสุขกันแบบนี้ เวลาจะทำอะไรก็นึกถึงอีกฝ่ายอยู่เสมอ ความรักที่โรแมนติคเมื่อครั้งเริ่มแรกก็จะไม่ตายจากไปไหน แต่จะค่อยๆ เปลี่ยนแปลงไปเป็นความรักที่ลึกซึ้งแนบแน่น ความรักที่เคยแสดงออกเพียงคำพูดหวานๆ เมื่อสมัยเป็นแฟนกันนั้น ไม่เพียงพออีกต่อไปเมื่อมาใช้ชีวิตคู่เป็นสามีภรรยากัน ซึ่งจะต้องพิสูจน์และแสดงความรักนั้นด้วยการกระทำ และการเสียสละเพื่อความผาสุกของกันและกัน

การรู้จักเสียสละจะก่อให้เกิดการเปลี่ยนแปลงทางด้านบวกในชีวิตสมรส สามารถทำให้สามีภรรยาเห็นคุณค่าและชื่นชมกันและกันมากขึ้น แต่ในระยะยาวแล้วก็ควรมีความสมดุล จะให้ฝ่ายหนึ่งเสียสละอยู่ตลอดโดยที่อีกฝ่ายแทบไม่เคยยอมเสียสละเลยก็คงไม่ดี แต่ก็คงไม่ถึงกับต้องมานับมาจดกันว่าเสียสละอะไรไปบ้าง กี่ครั้งแล้ว การเสียสละนั้นไม่ควรมีการหวังสิ่งตอบแทน ไม่งั้นก็คงไม่เรียกว่าความเสียสละแต่เป็นการต่อรองมากกว่า สามีภรรยาไม่ควรทำให้ความเสียสละเสื่อมลงไปเป็นพฤติกรรมการต่อรองเช่น เวลาจะทำอะไรให้อีกฝ่ายก็มีพฤติกรรมส่งสัญญาณให้อีกฝ่ายรู้ว่า จะต้องทำอะไรคืนให้ฉัน ไม่งั้นฉันก็จะไม่ทำให้

## 3.2ถนอมความรักและรู้จักให้อภัย[Cherishing love and forgiving]

แม้จะเลือกคู่ครองอย่างรอบคอบ ปฏิบัติตามหลักธรรมศาสนาในการครองคู่ ชีวิตสมรสก็ยังอาจมีปัญหาที่ไม่น่าจะมีได้ หากสามีภรรยาไม่มีทักษะทางจิตวิทยาในการใช้ชีวิตร่วมกัน ทั้งคู่อาจทำร้ายจิตใจกันและกันโดยไม่ตั้งใจ และก่อให้เกิดปัญหาโดยไม่จำเป็น บั่นทอนความสงบสุขในชีวิตสมรสโดยใช่เหตุ และหากไม่รู้จักพูดคุยปัญหาหรือพูดไม่เป็นก็อาจไปกันใหญ่ ในการสื่อสารให้อีกฝ่ายเข้าใจตน สามีภรรยาอาจทำได้ทั้งทางตรงหรือทางอ้อม ด้วยคำพูดหรือการกระทำก็แล้วแต่ ตามแต่ความถนัด ความเคยชินและสถานการณ์ แต่ต้องให้แน่ใจว่าสื่อไปแล้วอีกฝ่ายเข้าใจเราถูกต้อง ไม่เช่นนั้นแล้วเพื่อป้องกันความเข้าใจผิด การพูดกันตรงไปตรงมาด้วยน้ำใสใจจริงน่าจะดีกว่า การพูดกันตรงไปตรงมานี้ไม่ได้หมายความว่าจะต้องพูดแบบขวานผ่าซาก สามีภรรยาสามารถพูดอะไรตรงไปตรงมาแต่นุ่มนวลได้ หากมีสิ่งที่ทำให้สะเทือนใจหรือเจ็บช้ำน้ำใจ หรือความหึงหวง ถ้าพูดออกมาเพื่อปรับความเข้าใจกันได้แล้วรีบเคลียกันให้จบโดยเร็วไว ย่อมดีกว่าการเอาแต่งอนแล้วไม่ยอมพูดโดยหวังจะให้อีกฝ่ายเข้าใจเอง ซึ่งอาจนำไปสู่ความเข้าใจผิดมากขึ้น นำไปสู่ความเมินเฉยและเย็นชา และหากปล่อยไว้นานเข้าอาจกลายเป็นขี้ปากของคนอื่นที่มีแนวโน้มจะขยายผงฝุ่นให้เป็นภูเขา ขยายเรื่องเล็กให้กลายเป็นเรื่องใหญ่ การมีทักษะด้านจิตวิทยาจะช่วยยับยั้งปัญหาในชีวิตสมรสไม่ให้ลุกลามกลายเป็นปัญหาใหญ่

การพูดจาและการกระทำเล็กๆ น้อยแต่ละวันที่แสดงถึงความรักความห่วงใยกันระหว่างสามีและภรรยา อาจมีค่ากว่าการรอให้ถึงวันสำคัญก่อนที่จะมาแสดงความรักต่อกัน สิ่งเล็กๆ น้อยๆ เหล่านี้สามารถผดุงความรักให้หวานชื่นอยู่เสมอ และสามารถช่วยลบล้างความข้องใจที่อาจเกิดขึ้นในบางโอกาส เช่น สามีออกจากบ้านไปธุระแต่เช้าขณะที่ภรรยายังไม่ตื่น ก่อนออกจากบ้านก็อาจเขียนโน้ตทิ้งไว้ว่า “จะรีบไปรีบกลับก่อนเที่ยง ไม่ปล่อยให้เธออยู่คนเดียวนานหรอก รักมาก” เมื่อภรรยาตื่นมาอ่านก็คงชื่นใจไม่น้อย สามีและภรรยาควรพยายามรับใช้กันและกัน และหาวิธีที่จะทำให้อีกฝ่ายมีความสุข เช่นอาหารการกิน ความสะดวกสบายในชีวิตประจำวัน อะไรที่ทำให้กันได้ก็ทำเถอะ ไม่ควรมาตั้งแง่ถือว่านี่ไม่ใช่หน้าที่ของฉัน ภรรยาบางคนที่คลั่งความเสมอภาคและสิทธิ์ของสตรี อาจไม่อยากแม้แต่จะชงนำชาหรือเตรียมอาหารให้สามี เพราะถือว่าเป็นการเสียศักดิ์ศรี ถ้าสามีพึ่งกลับมาจากทำงานเหนื่อยๆ จะไม่ห่วงใยความผาสุกของเขาสักหน่อยหรือ ทำอะไรเล็กๆ น้อยๆ แค่นี้ไม่น่าคิดมากเลยในฐานะที่เป็น *“เพื่อนสนิทที่ควรห่วงใยความผาสุกของกันและกัน”*

*ลิ้นที่อ่อนโยนคือแม่เหล็กที่ดึงดูดหัวใจของมนุษย์ คืออาหารของจิตวิญญาณ สวมถ้อยคำด้วยความหมาย คือแหล่งกำเนิดแสงสว่างแห่งปัญญาและความเข้าใจ [[[38]](#footnote-38)]*

พระบาฮาอุลลาห์

ลิ้นนี่แหล่ะสำคัญมาก คำพูดแค่ประโยคเดียวอาจทำให้อีกฝ่ายชื่นใจ หดหู่ใจ เสียใจหรือสะเทือนใจไปหลายวัน เป็นธรรมดาที่คนเราอยากทำอะไรให้ดีเยี่ยม หรืออย่างน้อยก็ใช้ได้ให้เป็นที่ชื่นชมของคู่สมรส ไม่มีใครอยากทำอะไรหรือพูดอะไรไม่เข้าท่าออกมา แต่บางครั้งก็หลีกเลี่ยงไม่ได้เพราะชีวิตเต็มไปด้วยความไม่แน่นอน ตัวอย่างเช่น เย็นวันหนึ่งขณะขับรถอยู่ สามีพูดว่า “ผมแน่ใจว่าเราจะเจอร้านอาหารสักแห่งภายในสิบห้านาที” เมื่อเวลาผ่านไปโดยที่ยังไม่มีวี่แววว่าจะเจอร้านอาหาร ภรรยารู้สึกหิวจึงพูดประชดประชันสามีว่า “นี่เกือบชั่วโมงแล้วนะยังไม่เจอร้านอาหารเลย คุณชอบทำเป็นรู้ดีอยู่เรื่อย วันก่อนก็ทีหนึ่งแล้ว คุณบอกว่าซุบเปอร์มาร์เก็ตเปิด แต่พอไปถึงก็ปิด” คำพูดเหล่านี้จะกัดกร่อนความรักในชีวิตสมรส แต่เดิมที่สามีเคยรู้สึกมีความสุขและอบอุ่นใจเมื่ออยู่ใกล้ภรรยา กำลังจะเปลี่ยนไปเป็นว่า สามีชักรู้สึกอึดอัดและกังวลใจเมื่ออยู่ใกล้ภรรยาเพราะชอบต่อว่าอยู่เรื่อย เมื่อฝ่ายใดทำอะไรผิดพลาด สามีและภรรยาควรหลีกเลี่ยงนิสัยจู้จี้ชอบบ่นชอบต่อว่า โทษกันและกัน :

*หากเจ้าโทษใครคนหนึ่งสำหรับความผิดพลาด นั่นจะเป็นเหตุของความโกรธเคืองและความทุกข์ใจสำหรับเขา และจะยิ่งกว่าเพียงไหนหากโทษคนจำนวนหนึ่งสำหรับความผิดพลาด! บ่อยแค่ไหนที่ความเห็นต่างเพียงเล็กน้อยได้ก่อให้เกิดการขัดแย้งกันใหญ่ และเป็นเหตุผลสำหรับการแบ่งแยก [[[39]](#footnote-39)]*

พระอับดุลบาฮา

เมื่อใช้ชีวิตร่วมกัน สามีและภรรยาจะอยู่ภายใต้การสังเกตซึ่งกันและกันอย่างใกล้ชิด ไม่สามารถปกปิดข้อบกพร่องของตัวเองได้เหมือนก่อนแต่งงาน หากต้องการตักเตือนกันและกัน ควรรู้จักใช้คำพูดที่นุ่มนวลเหมาะสม ไม่แทงใจ ไม่พูดถึงปมด้อยหรือทำให้อีกฝ่ายเจ็บช้ำน้ำใจ เช่น สามีเป็นคนใจร้อนขี้โมโห ชอบเอะอ่ะ หากภรรยาพูดว่า “ฉันรำคาญคนขี้โมโห คนขี้โมโหนี่น่าเบื่อ” ก็คงไปกันใหญ่ แต่ถ้าภรรยาใช้คำพูดแบบใหม่กับสามีว่า “ความโมโหทำให้คิดอะไรไม่รอบคอบ” อย่างแรกเป็นการว่าที่ตัวสามีโดยตรง อย่างหลังเป็นการพูดเตือนสติสามี วิธีนี้สามารถนำมาใช้กับลูกได้ด้วย เช่น ลูกวัยรุ่นริไปกินเหล้าสูบบุหรี่ แทนที่จะว่าลูกตัวเองเป็นเด็กเลวทรามซึ่งจะสะเทือนใจลูกมาก พ่อแม่อาจพูดกับลูกว่าการสูบบุหรี่มีผลเสียต่อสุขภาพ เช่นนี้เป็นการว่าการสูบบุหรี่แทนการว่าที่ตัวลูก :

*อย่าบ่นเกี่ยวกับผู้อื่น จงละเว้นจากการด่าว่าพวกเขา และหากเจ้าปรารถนาจะให้คำตักเตือนหรือคำแนะนำ จงให้อย่างที่ไม่ทำให้ผู้รับหนักใจ จงมุ่งความคิดทั้งหมดมาที่การนำความเบิกบานมาสู่หัวใจ จงระวัง จงระวัง! อย่าทำให้ผู้ใดโกรธเคือง [[[40]](#footnote-40)]*

พระอับดุลบาฮา

*จงทำตัวอย่างที่หัวใจของเจ้าจะเป็นอิสระจากความเกลียดชัง อย่าให้หัวใจของเจ้าโกรธเคืองผู้ใด หากใครทำผิดพลาดหรือทำผิดต่อเจ้า เจ้าต้องให้อภัยเขาอย่างทันใด [[[41]](#footnote-41)]*

พระอับดุลบาฮา

คำสอนของพระอับดุลบาฮาสองท่อนข้างบนนี้เตือนไว้ทั้งสองทางเลย ท่อนบนบอกว่าเวลาเราจะพูดจะทำอะไรก็จงระวังอย่าทำให้ผู้อื่นหนักใจหรือโกรธเคือง ท่อนล่างบอกว่า ในทางกลับกันหากคนอื่นเป็นฝ่ายพูดไม่ดีทำไม่ดีต่อเรา ก็อย่าได้โกรธเคืองและให้อภัยเขาอย่างทันใด ให้อภัยทันใดเลยนะครับไม่ใช่รออีกสองสามวันหรืออีกปีหนึ่งแล้วค่อยให้อภัย ถ้าสามีภรรยาทำได้แบบนี้ก็ไม่รู้ว่าจะโกรธกันตอนไหน แต่ในความเป็นจริงนั้นไม่ง่ายเลย เวลาสามีภรรยาพูดจาไม่เข้าหูกันและทำให้รู้สึกโกรนธเคือง แค่ทั้งสองฝ่ายควบคุมอารมณ์ให้นิ่งไม่ตอบโต้อีกฝ่ายก็ดีถมไปแล้ว แต่ถ้ายังให้อภัยกันไม่ได้อยู่เป็นเวลานาน และความรู้สึกที่ไม่ดีนั้นยังคาใจอยู่ ก็อาจเป็นระเบิดเวลาที่รอการระเบิดอารมณ์ออกมาในวันหลัง วิธีหนึ่งที่จะช่วยให้สามีภรรยาไม่โกรธกันหรือโกรธกันน้อยหน่อย นั่นคือ การมองข้ามข้อบกพร่องและมองที่ข้อดีของกันและกัน นึกถึงความดีต่างๆ ที่อีกฝ่ายเคยทำมา ไม่ใช่เขาเคยทำดีกับเรามายี่สิบครั้ง พอทำไม่ดีกับเราครั้งเดียวก็โกรธเอาเป็นเอาตาย ลืมความดีของเขาหมด :

*อย่าได้โกรธกันและกัน ขอให้ดวงตาของเจ้ามองไปที่อาณาจักรแห่งสัจธรรม อย่ามองไปที่สรรพโลก จงรักเพื่อนมนุษย์เพื่อเห็นแก่พระผู้เป็นเจ้า ไม่ใช่เพื่อเห็นแก่พวกเขาเอง เจ้าจะไม่มีวันโกรธหรือหมดความอดทนหากเจ้ารักพวกเขาเพื่อเห็นแก่พระผู้เป็นเจ้า มนุษยชาติไม่สมบูรณ์ ทุกคนมีความไม่สมบูรณ์ และเจ้าจะไม่มีความสุขเสมอหากเจ้ามองที่ตัวประชาชนเอง แต่ถ้าเจ้ามองที่พระผู้เป็นเจ้า เจ้าจะรักและเมตตาพวกเขา เพราะภพของพระผู้เป็นเจ้าเป็นภพแห่งความสมบูรณ์และความปรานีพร้อม ดังนั้นอย่ามองที่ข้อบกพร่องของผู้ใด จงมองด้วยสายตาแห่งการอภัย [[[42]](#footnote-42)]*

พระอับดุลบาฮา

*คุณถามว่าจะจัดการกับความโกรธอย่างไร สภายุติธรรมสากลแนะนำให้คุณระลึกถึงคำตักเตือนที่พบอยู่ในธรรมลิขิตของเราเกี่ยวกับความจำเป็นในการมองข้ามข้อบกพร่องของผู้อื่น ให้อภัยและปกปิดการกระทำที่ไม่ดีของพวกเขา อย่าเผยคุณลักษณะที่ไม่ดีของพวกเขา แต่จงค้นหาและยืนยันคุณลักษณะที่น่าสรรเสริญของพวกเขา พยายามอดกลั้น อดทน และปรานีอยู่เสมอ วรรคดังกล่าวอย่างตอนต่อไปนี้ที่คัดมาจากจดหมายที่เขียนในนามของท่านศาสนภิบาลที่รักยิ่งจะช่วยได้ :*

*ทุกคนมีคุณลักษณะที่เราสามารถเห็นคุณค่าและชื่นชม ให้เรารักพวกเขาได้ และบางทีหากคุณมุ่งมั่นคิดถึงเฉพาะแต่คุณลักษณะเหล่านี้ที่สามีของคุณมี นี้จะช่วยให้สถานการณ์ดีขึ้น...คุณควรเลิกคิดถึงสิ่งที่ทำให้คุณอารมณ์เสีย และอธิษฐานถึงพระบาฮาอุลลาห์อยู่เสมอขอให้ช่วยคุณ เมื่อนั้นคุณจะพบว่าความรักที่บริสุทธิ์ที่จุดขึ้นมาโดยพระผู้เป็นเจ้า ซึ่งลุกอยู่ในวิญญาณเมื่อเราอ่านและศึกษาคำสอน จะให้ความอบอุ่นและการรักษามากกว่าสิ่งอื่นใด [[[43]](#footnote-43)]*

สภายุติธรรมสากล

สามีภรรยาจะสามารถมองข้ามข้อบกพร่องได้ไม่ยากหากมีความเห็นอกเห็นใจเป็นพื้นฐาน เพราะความเห็นอกเห็นใจจะช่วยให้ทั้งคู่ไม่เพียงเข้าใจความหมายของอีกฝ่ายที่พูดออกมาเท่านั้น แต่จะเข้าถึงอารมณ์ ความรู้สึกหรือความกังวลที่อยู่ใต้คำพูดนั้น ซึ่งทำให้เกิดความห่วงใยกันและกัน ให้อภัยกัน และพยายามทำสิ่งที่จะช่วยบรรเทาความทุกข์ใจของกันและกัน เพราะความเห็นอกเห็นใจจะช่วยให้ทั้งคู่คำนึงถึงความผาสุกของกันและกัน มากกว่ามามัวคิดแต่ว่าใครผิดใครถูก แล้วเอาแต่โทษกันไปมาต่างคนต่างไม่ยอมกัน ชีวิตสมรสควรมีความเห็นอกเห็นใจกันและความรักคอยชี้นำอยู่เสมอ :

*หนทางไปสู่การชี้นำคือหนทางแห่งความรักและความเห็นอกเห็นใจ [[[44]](#footnote-44)]*

พระบ๊อบ

ตราบใดที่ยังถนอมความรักไว้ได้ก็ไม่น่าจะมีเรื่องหรือปัญหาอะไรที่ยุ่งยากเกินไปในชีวิตสมรส แต่หากปล่อยให้ความรักจืดจาง ความอดทนและการให้อภัยกันก็จะลดลงตามไปด้วย ทำอะไรไม่ถูกใจกันที่เคยทนกันได้ก็ชักจะหงุดหงิดกันง่ายๆ ไม่ค่อยยอมหรือให้อภัยกันแล้ว แถมยังอาจขุดคุ้ยเอาเรื่องเก่าๆ มาเสียดแทงกันอีก :

*ความรักระดับที่สูงกว่าจะก่อให้เกิดความสามัคคีระดับที่สูงกว่า เพราะความรักนั้นจะช่วยให้ประชาชนสามารถทนกันและกัน มีความอดทนและให้อภัย [[[45]](#footnote-45)]*

ท่านโชกิ เอฟเฟนดิ

## 3.3ความซื่อสัตย์ระหว่างสามีและภรรยา[Fidelity between husband and wife

*ความบริสุทธิ์ทางเพศแสดงนัยถึงชีวิตทางเพศที่บริสุทธิ์ไม่แปดเปื้อนทั้งก่อนและหลังแต่งงาน ก่อนแต่งงานเป็นพรหมจารีย์อย่างแท้จริง หลังแต่งงานซื่อสัตย์ต่อคู่ชีวิตโดยสมบูรณ์ ซื่อสัตย์ในพฤติกรรมทางเพศทั้งหมด ซื่อสัตย์ในคำพูดและการกระทำ*

*โลกปัจจุบันจมอยู่ในสิ่งต่างๆ ซึ่งหนึ่งในนั้นคือ การให้ความสำคัญเกินจริงกับความรักทางกาย และความขาดแคลนคุณค่าทางจิตวิญญาณ ตราบเท่าที่เป็นไปได้ศาสนิกชนทั้งหลายควรพยายามตระหนักในสิ่งนี้ และลุกขึ้นมาเหนือระดับของเพื่อนมนุษย์ที่เน้นด้านกายล้วนๆ ของการสมสู่เกินไป ซึ่งเป็นลักษณะเฉพาะของทุกช่วงเวลาที่เสื่อมถอยในประวัติศาสตร์ ภายนอกชีวิตสมรสตามปกติและชอบด้วยกฎหมาย ศาสนิกชนควรหาทางสร้างสายสัมพันธ์แห่งความเป็นเพื่อนสนิทและความรักที่เป็นนิรันดร์และตั้งอยู่บนชีวิตทางจิตวิญญาณ ไม่ใช่ชีวิตทางกาย นี้คือหนึ่งในหลายๆ เรื่องซึ่งเป็นหน้าที่ของบาไฮที่จะแสดงเป็นตัวอย่าง และนำทางไปสู่มาตรฐานที่แท้จริงของชีวิตเมื่อวิญญาณของมนุษย์สูงส่ง และร่างกายของเขาเป็นเพียงเครื่องมือสำหรับจิตที่เห็นแจ้ง ไม่จำเป็นต้องกล่าวว่าสิ่งนี้หาได้ขัดขวางการดำรงชีวิตทางเพศที่ปกติทีเดียวในช่องทางที่ชอบด้วยกฎหมายของชีวิตสมรส [[[46]](#footnote-46)]*

ท่านโชกิ เอฟเฟนดิ

ความซื่อสัตย์ระหว่างกันจะเป็นสายสัมพันธ์ที่ผูกสามีและภรรยาไว้ด้วยกันอย่างยั่งยืนก็ต่อเมื่อสายสัมพันธ์ระหว่าสามีและภรรยา *“ตั้งอยู่บนชีวิตทางจิตวิญญาณ ไม่ใช่ชีวิตทางกาย”* เพราะ *“ความรักทางกาย และความขาดแคลนคุณค่าทางจิตวิญญาณ”* ไม่สามารถผูกทั้งคู่ไว้ด้วยกันอย่างเหนียวแน่นตลอดไป และสายสัมพันธ์นั้นอาจเสื่อมคลายลงไปสู่การนอกใจจนบ้านแตก หรือเลิกลากันไปด้วยดีเพื่อไปเริ่มต้นกันคนใหม่ เมื่อมีการนอกใจก็จะมีปัญหาอื่นๆ ตามมาอีกมากมาย เช่น ไว้วางใจกันไม่ได้เรื่องเงินทองและเรื่องต่างๆ ทั้งคู่จะเริ่มรู้สึกว่าพึ่งพาอีกฝ่ายไม่ได้ ต้องพึ่งตัวเอง ไม่สามารถฝากความหวังไว้กับอีกฝ่ายได้ในเวลายากลำบาก เวลาที่ฝ่ายหนึ่งเจ็บป่วยก็อาจพึ่งพาให้อีกฝ่ายมาคอยเอาใจใส่ดูแลไม่ได้ เมื่อเริ่มรู้สึกว่าไว้ใจหรือพึ่งพากันไม่ได้ ความคิดต่างๆ ที่ห่วงตัวเองก็จะทยอยตามกันมา เพราะต่างฝ่ายก็ต่างคิดถึงแต่ความอยู่รอดของตัวเองในอนาคตมากขึ้น คิดถึงความผาสุกของอีกฝ่ายน้อยลง ไม่ซื่อและมีเล่ห์เหลี่ยมต่อกันมากขึ้น ทั้งสองฝ่ายอาจต้องทนอยู่กันไปเป็นสามีภรรยากันตามกฎหมายด้วยเหตุผลบางอย่างเช่นเหตุผลทางธุรกิจ เหตุผลทางการเงิน โดยไม่มีความรักหรือเอื้ออาทรต่อกัน รอเพียงจังหวะและความพร้อมที่จะหย่ากัน :

*พระบาฮาอุลลาห์ทรงเร่งเร้าประชาชนทุกคนให้แต่งงานในฐานะที่เป็นวิถีชีวิตที่ถูกต้องตามธรรมชาติ อย่างไรก็ตามพระองค์ทรงเน้นลักษณะทางจิตวิญญาณของชีวิตสมรสเป็นอย่างมากเช่นกัน ซึ่งเป็นลักษณะที่สำคัญที่สุดสำหรับชีวิตสมรสและมิได้ขัดขวางการดำรงชีวิตทางกายตามปกติ การที่บุคคลสองคนใช้ชีวิตอยู่ด้วยกันด้วยความรักและความกลมเกลียวนั้น สำคัญยิ่งกว่าการที่ทั้งสองถูกกลืนลงไปในอารมณ์ที่ร้อนแรงต่อกันและกัน อันหนึ่งเป็นโขดหินที่แข็งแกร่งที่พิงได้ในยามจำเป็น อีกอันหนึ่งเป็นสิ่งชั่วคราวเท่านั้นที่อาจดับสิ้นได้ทุกเวลา [[[47]](#footnote-47)]*

ท่านโชกิ เอฟเฟนดิ

ความหลงใหลในเสน่หาทางกายจนลืมคุณค่าทางจิตวิญญาณ การมีอารมณ์ทางเพศที่ร้อนแรงต่อกัน การหมกมุ่นในตัณหาราคะและมักมากในกาม จะทำให้ความรักใคร่ที่มีต่อกันลดน้อยถอยลงเมื่อเวลาผ่านไป เพราะความสวยสดใสของร่างกายย่อมเสื่อมถอยลงตามอายุ แทนที่จากข้าวใหม่ปลามันจะมาเป็น *“คู่เคียงที่คอยช่วยเหลือกัน...เพื่อนสนิทที่ควรห่วงใยความผาสุกของกันและกัน”* กลับกลายเป็นว่าเริ่มจะเบื่อๆ แล้วไปหาคนใหม่ๆ ที่เร้าใจ โดยไม่ *“ห่วงใยความผาสุก”* ของอีกฝ่ายแล้วว่าจะทุกข์ใจแค่ไหนถ้ารู้ว่าตนนอกใจ :

*พวกเจ้าถูกห้ามไม่ให้มีชู้ ร่วมเพศทางทวารหนักและมักมากในกาม ดูกร บรรดาผู้ซื่อสัตย์ จงหลีกเลี่ยงสิ่งเหล่านี้ ความชอบธรรมของพระผู้เป็นเจ้าเป็นพยาน! พวกเจ้าถูกสร้างขึ้นมาเพื่อชำระล้างโลกให้ปลอดจากมลทินของตัณหาอันชั่วร้าย [[[48]](#footnote-48)]*

พระบาฮาอุลลาห์

*บรรดาผู้ที่ไปตามตัณหาและความโน้มเอียงที่วิปริต ได้หลงผิดและทำให้ความพยายามของตนหมดเปลือง แท้จริงแล้วพวกเขาคือพวกที่หลงทาง [[[49]](#footnote-49)]*

พระบาฮาอุลลาห์

*กล่าวโดยย่อแนวคิดของบาไฮในเรื่องเพศอยู่บนความเชื่อที่ว่า ทั้งสองเพศต้องรักษาความบริสุทธิ์อย่างเข้มงวด ไม่ใช่เพราะว่าเป็นเรื่องที่น่าชมเชยอย่างยิ่งทางจริยธรรมในตัวมันเองเท่านั้น แต่ยังเพราะว่าเป็นเพียงหนทางเดียวไปสู่ความสุขและความสำเร็จของชีวิตสมรส ดังนั้นความสัมพันธ์ทางเพศนอกสมรสไม่ว่าในรูปแบบใดไม่เป็นที่อนุญาต และใครก็ตามที่ละเมิดกฎเกณฑ์นี้ไม่เพียงแต่จะต้องชี้แจงเหตุผลต่อพระผู้เป็นเจ้าเท่านั้น แต่จะต้องได้รับการลงโทษที่จำเป็นจากสังคมด้วย [[[50]](#footnote-50)]*

ท่านโชกิ เอฟเฟนดิ

ที่จริงแล้วตามมาตรฐานระดับสูงของบาไฮที่พระบาฮาอุลลาห์วางไว้ ความบริสุทธิ์ทางเพศไม่ใช่อยู่ที่พฤติกรรมทางเพศเท่านั้น แม้แต่จิตใจของสามีหรือภรรยาก็วอกแวกไม่ได้เมื่อเจอใครอื่นที่ไม่ว่าจะสวยจะหล่อแค่ไหน :

*และหากได้พบสตรีที่งดงามและมีเสน่ห์ที่สุด หัวใจของเขาก็จะไม่ถูกยั่วยวนด้วยความปรารถนาความงามของเธอแม้แต่น้อย แท้จริงแล้วบุคคลดังกล่าวคืองานสร้างของความบริสุทธิ์ที่ไม่ด่างพร้อย [[[51]](#footnote-51)]*

พระบาฮาอุลลาห์

กฎอีกข้อหนึ่งของบาไฮเกี่ยวกับเรื่องนี้คือการมีสามีและภรรยาเดียว ไม่มีเหตุผลใดๆ ที่บาไฮคนไหนจะนำมาอ้างได้ เพื่อขอมีภรรยาเพิ่มอีกเป็นคนที่สอง ถึงแม้ว่าภรรยาคนแรกจะยินยอมหรือเห็นดีด้วยก็ตาม ซึ่งเป็นสิ่งที่อาจปฏิบัติกันอยู่ในบางสังคม ท่านโชกิ เอฟเฟนดิ เคยตอบจดหมายบาไฮคนหนึ่งในสมัยของท่าน ที่เขียนมาขออนุญาตมีภรรยาคนที่สองด้วยเหตุผลบางประการว่า :

*สถานการณ์ที่คุณ [[[52]](#footnote-52)] เผชิญอยู่ต้องยอมรับว่ายุ่งยากและละเอียดอ่อน แต่ที่น่าหวั่นและที่จริงแล้วสำคัญไม่น้อยไปกว่ากันคือผลที่จะตามมา ซึ่งคุณในฐานะที่เป็นศาสนิกชนที่ซื่อสัตย์และศรัทธา ควรรับผิดชอบอย่างถ้วนทั่วด้วยมโนธรรม ดังนั้นแม้ว่าจะตระหนักดีต่อสภาพแวดล้อมพิเศษในกรณีของคุณ และไม่ว่าจะเห็นอกเห็นใจคุณอย่างลึกซึ้งเพียงไรในประเด็นท้าทายนี้ที่คุณเผชิญอยู่อย่างน่าเศร้า แต่เมื่อพิจารณาบัญชาที่เน้นอยู่ในคำสอน ท่านศาสนภิบาลไม่สามารถอนุมัติการเรียกร้องของคุณ ที่จะหมั้นเป็นครั้งที่สองขณะที่ภรรยาคนแรกของคุณยังมีชีวิตอยู่ และสมัครสมานอยู่กับคุณด้วยสายสัมพันธ์อันศักดิ์สิทธิ์ของการสมรส และไม่สามารถแม้แต่จะเสนอแนะหรือรับรองให้คุณหย่ากับเธอเพียงเพื่อจะได้รับอนุญาตให้แต่งงานกับคนใหม่*

*เพราะคำสอนบาไฮไม่เพียงแต่ตัดความเป็นไปได้ของการมีสามีหรือภรรยามากกว่าหนึ่งคน และเช่นกันแม้อนุญาตให้หย่ากันได้ก็ถือว่าเป็นการกระทำที่น่าตำหนิ ซึ่งควรใช้เป็นทางออกสุดท้ายเท่านั้นในสภาพแวดล้อมที่ไม่ธรรมดา และมีประเด็นที่อันตรายร้ายแรงเข้ามาเกี่ยวข้องซึ่งอยู่เหนือกว่าข้อพิจารณาด้านเสน่หาทางกาย ความเข้ากันได้ทางเพศและความกลมเกลียว สถาบันสมรสที่สถาปนาโดยพระบาฮาอุลลาห์ แม้ให้ความสำคัญที่เหมาะสมกับด้านกายของชีวิตสมรส ก็ถือว่าเป็นรองต่อจุดประสงค์และบทบาทหน้าที่ทางศีลธรรมและจิตวิญญาณ ที่สถาบันนี้ได้รับการประสาทโดยพระผู้ทรงบริบาลที่รักใคร่และทรงอัจฉริยภาพ ต่อเมื่อค่านิยมที่ต่างกันเหล่านี้แต่ละอย่างได้รับความสำคัญอย่างเหมาะสม และอยู่บนพื้นฐานของการให้ร่างกายเป็นรองต่อศีลธรรม ให้กามเป็นรองต่อจิตวิญญาณเท่านั้น ความเลยเถิดและความหย่อนยานของความสัมพันธ์ในชีวิตสมรสที่ยุคเสื่อมของเรากำลังเป็นพยานอย่างน่าเศร้า จึงจะสามารถหลีกเลี่ยงได้ และชีวิตครอบครัวจะได้รับการฟื้นกลับมาสู่ความบริสุทธิ์ดั้งเดิม และบรรลุบทบาทหน้าที่ที่แท้จริงที่พระผู้เป็นเจ้าสถาปนาไว้*

*ท่านศาสนภิบาลจะอธิษฐานอย่างแรงกล้าที่สุดว่า โดยการได้รับแรงดลใจและการชี้นำโดยมาตรฐานของพระผู้เป็นเจ้าดังกล่าว และเข้มแข็งด้วยความช่วยเหลือที่ไม่พลาดและการเสริมความแข็งแกร่งของพระบาฮาอุลลาห์ คุณจะสามารถปรับความสัมพันธ์กับบุคคลต่างๆ ที่เกี่ยวข้องได้อย่างน่าพอใจ และดังนี้พบทางออกที่ถูกต้องสำหรับปัญหาที่ท้าทายอย่างแน่นอนนี้ในชีวิตของคุณ [[[53]](#footnote-53)]*

ท่านโชกิ เอฟเฟนดิ

บาไฮมีภรรยามากกว่าหนึ่งคนได้ก็มีเพียงกรณีเดียวคือ บาไฮคนนั้นมีภรรยามากว่าหนึ่งคนมาก่อนที่ตนจะหันมานับถือศาสนาบาไฮ ซึ่งในกรณีนี้สามีควรรักษาสายสัมพันธ์นั้นต่อไป ไม่ละทิ้งหรือหย่ากับภรรยาบางคน เพื่อให้เหลือภรรยาเพียงคนเดียวตามกฎของศาสนาบาไฮ สิ่งนี้อาจเกิดขึ้นในสังคมบางแห่งที่ถือว่าการมีภรรยามากกว่าหนึ่งคนเป็นเรื่องปกติธรรมดา เช่นเดียวกันสำหรับบาไฮที่เป็นมุสลิมมาก่อน และมีภรรยามากกว่าหนึ่งคนก่อนที่จะหันมานับถือศาสนาบาไฮ ก็ให้รักษาสถานภาพสมรสนั้นไว้ ซึ่งหมายความว่าเขาจะต้องรับผิดชอบเลี้ยงดูภรรยาทุกคนต่อไปไม่ทอดทิ้ง :

*ดังที่ท่านศาสนภิบาลได้แจ้งไปยังธรรมสภาบางแห่งแล้ว เราไม่สามารถให้บุคคลใดเมื่อเปลี่ยนมาเป็นบาไฮศามสนิกชน ต้องยกเลิกสายสัมพันธ์เหล่านี้ที่พวกเขาสร้างมาก่อนที่มาเป็นบาไฮ...*

*ธรรมสภาต้องระลึกถึงสองประเด็น หนึ่งคือหากบาไฮทำการสมรสสองครั้งก่อนมาเป็นบาไฮ ดังที่ดูเหมือนจะเป็นวิธีปฏิบัติกันทั่วไปในส่วนนั้นของโลก เขาไม่ต้องแยกจากภรรยาคนใดคนหนึ่ง เพราะว่าเขาสมรสกับภรรยาสองคนนั้นมาก่อนที่เขาจะเป็นบาไฮ โดยธรรมดาแล้วเมื่อบุคคลหนึ่งเป็นบาไฮ เป็นไปไม่ได้เลยที่เขาจะมีภรรยาคนที่สอง สิ่งที่เขาทำมาก่อนที่จะเป็นบาไฮจะว่าไปแล้วไม่ใช่ความผิดของเขา สิ่งที่เขาทำหลังจากเป็นบาไฮเป็นความรับผิดชอบของเขาอย่างมาก และเขาต้องพยายามและทำให้ได้ตามกฎของพระบาฮาอุลลาห์ [[[54]](#footnote-54)]*

ท่านโชกิ เอฟเฟนดิ

## 3.4ความเสมอภาคและการปรึกษาหารือระหว่างสามีและภรรยา[Equality and consultation between husband and wife]

*สตรีและบุรุษมีความเท่าเทียมกันตลอดมา และจะเท่าเทียมกันตลอดไปในสายตาของพระผู้เป็นเจ้า อรุโณทัยสถานแห่งแสงสว่างของพระผู้เป็นเจ้าสาดรัศมีมายังทุกคนด้วยความเจิดจ้าเดียวกัน แท้จริงแล้วพระผู้เป็นเจ้าทรงสร้างสตรีสำหรับบุรุษ และสร้างบุรุษสำหรับสตรี ประชาชนผู้เป็นที่รักยิ่งที่สุด ณ เบื้องหน้าของพระผู้เป็นเจ้า คือผู้ที่แน่วแน่ที่สุดและผู้ที่เหนือกว่าผู้อื่นในด้านความรักที่มีต่อพระผู้เป็นเจ้า [[[55]](#footnote-55)]*

พระบาฮาอุลลาห์

สตรีและบุรุษถูกสร้างขึ้นมาให้มีความเท่าเทียมกันตั้งแต่ดั้งเดิมโบราณกาล แต่ที่สตรียังขึ้นมาเสมอภาคกับบุรุษไม่ได้มาเป็นเวลายาวนาน และพระศาสดาทั้งหลายในอดีตไม่สามารถสอนหลักธรรมแห่งความเสมอภาคระหว่างเพศได้ ก็เป็นเพราะว่ามนุษยชาติในอดีตยังไม่พร้อมที่จะรับหลักธรรมนี้ จนกระทั่งพระบาฮาอุลลาห์เสด็จมาเปิดเผยพระธรรมสำหรับยุคใหม่ สถานการณ์ของโลกจึงเริ่มเปลี่ยนแปลงไป และโลกมีความพร้อมมากขึ้นเรื่อยๆ ที่จะก้าวไปสู่อารยธรรมของยุคใหม่ที่มีองค์ประกอบของบุรุษและสตรีสมดุลอย่างเสมอกันมากกว่า :

*โลกในอดีตถูกปกครองด้วยกำลัง และบุรุษได้ครอบงำสตรีเพราะบุรุษมีคุณลักษณะของการใช้กำลังและก้าวร้าวกว่าทั้งร่างกายและจิตใจ แต่สมดุลกำลังเปลี่ยนไป การใช้กำลังกำลังสูญเสียอำนาจครอบงำ, ความตื่นตัวของจิตใจ การรู้ด้วยใจ และคุณลักษณะทางจิตวิญญาณแห่งความรักและการรับใช้ ซึ่งเป็นจุดแข็งของสตรี กำลังขึ้นมามีอิทธิพลเหนือกว่า ดังนั้นยุคใหม่จะเป็นยุคที่มีลักษณะของบุรุษเพศน้อยลง และซึมซาบอุดมคติของสตรีเพศมากขึ้น หรือกล่าวให้ถูกต้องกว่านั้นคือ จะเป็นยุคที่อารยธรรมจะมีองค์ประกอบของเพศชายและเพศหญิงสมดุลอย่างเสมอกันมากขึ้น [[[56]](#footnote-56)]*

พระอับดุลบาฮา

มรดกที่ฝ่ายชายรับมาจากบรรพบุรุษตั้งแต่โบราณ และสามารถบั่นทอนและทำลายความสงบสุขและความเจริญก้าวหน้าของชีวิตครอบครัวในยุคใหม่คือ อุปนิสัยการข่มสตรี ซึ่งอาจไม่มีประโยชน์เท่าใดนักหากเราเอาแต่ประณามฝ่ายชายสำหรับมรดกที่เขารับมา แต่น่าจะดีกว่าถ้าเราสามารถช่วยฝ่ายชายให้ปรับทัศนคติเสียใหม่แล้วค่อยๆ เลิกนิสัยที่เป็นภัยนี้ ซึ่งอาจไม่ง่ายนักสำหรับผู้ชายบางคนที่จะทำใจได้เมื่อตนอยากจะทำอะไรแล้วถูกภรรยาคัดค้าน โดยเฉพาะอย่างยิ่งผู้ชายที่ได้รับการเลี้ยงดูมาให้เป็นหัวหน้าครอบครัวแบบสมัยเก่าที่คอยตัดสินสั่งการทุกอย่างในบ้าน ด้วยต้องการจะหลีกเลี่ยงความก้าวร้าวและความขัดแย้งกับสามี ภรรยาอาจหาทางออกโดยการไม่แสดงความคิดเห็นที่จะขัดกับสามีทั้งๆ ที่รู้ว่าความคิดนั้นไม่ถูก ปล่อยให้สามีคิดและเชื่อสิ่งนั้นต่อไป ซึ่งย่อมไม่เป็นผลดีสำหรับสามีและครอบครัว ไม่ว่าภรรยาจะยอมสยบสามีแบบจำใจหรือสมัครใจเพราะถูกเลี้ยงมาแบบโบราณให้เป็นช้างเท้าหลัง ก็ไม่เป็นการดีสำหรับชีวิตสมรส เพราะทั้งสามีและภรรยาจะไม่ก้าวหน้าเท่าที่ควร ครอบครัวในยุคใหม่นี้จะพัฒนาได้ไม่เต็มที่ตามศักยภาพของตน หากบุรุษยังไม่ตระหนักในสัจธรรมข้อนี้และเปิดใจให้กว้างขึ้น ซึ่งจะเป็นประโยชน์ต่อทั้งสามีภรรยาและครอบครัวโดยรวม :

*ตราบใดที่สตรีถูกขัดขวางไม่ให้บรรลุศักยภาพสูงสุดของตน ตราบนั้นบุรุษก็ไม่สามารถบรรลุความยิ่งใหญ่ที่อาจเป็นของตน [[[57]](#footnote-57)]*

พระอับดุลบาฮา

*ดังที่คุณชี้ให้เห็นในจดหมายของคุณ สภายุติธรรมสากลได้กล่าวว่า โดยการอนุมานจากความรับผิดชอบจำนวนหนึ่งที่มอบให้บิดา อาจถือได้ว่าบิดาคือ “หัวหน้า” ครอบครัว อย่างไรก็ตามพจน์นี้มิได้มีความหมายเหมือนกับที่ใช้กันอยู่ทั่วไป แต่ควรแสวงหาความหมายใหม่ตามหลักธรรมแห่งความเสมอภาคระหว่างบุรุษและสตรี และคำแถลงของสภายุติธรรมสากลที่ว่า สามีและภรรยาไม่ควรข่มกันและกันอย่างไม่ยุติธรรม สภายุติธรรมสากลได้กล่าวไว้ก่อนหน้านี้ในการตอบคำถามจากศาสนิกชนคนหนึ่งว่า การใช้พจน์ “หัวหน้า” “ไม่ได้ให้สามีมีความเหนือกว่า หรือให้สิทธิ์พิเศษแก่สามีที่จะบั่นทอนสิทธิ์ของสมาชิกคนอื่นๆ ในครอบครัว” สภายุติธรรมสากลยังกล่าวด้วยว่า หากปรึกษาหารือกันด้วยความรักแล้วยังเห็นไม่ตรงกัน “บางเวลาภรรยาควรยอมตามสามี และบางเวลาสามีควรยอมตามภรรยา แต่ทั้งคู่ไม่ควรข่มกันและกันอย่างไม่ยุติธรรม” สิ่งนี้แตกต่างอย่างประจักษ์ชัดกับการใช้พจน์ “หัวหน้า” ตามธรรมเนียม ซึ่งมักสัมพันธ์กับสิทธิ์ที่ไม่ถูกรั้งในการตัดสินใจเมื่อสามีและภรรยาเห็นไม่ตรงกัน [[[58]](#footnote-58)]*

สภายุติธรรมสากล

พฤติกรรมโบราณในการใช้อำนาจบาตรใหญ่ของสามี อาจแสดงออกโดยการพูดย้ำสิ่งที่ตนต้องการอยู่ฝ่ายเดียว ไม่เปิดโอกาสให้ภรรยาของตนแสดงความคิดเห็น เวลาภรรยาจะพูดก็ถูกหาว่าไม่มีมารยาทที่มาขัดจังหวะ แสดงความก้าวร้าวด้วยคำพูดหรือสีหน้าท่าทาง ทำเป็นเย็นชาหรือหมางเมินเวลาภรรยาไม่เห็นด้วยกับตน เยาะเย้ยความคิดเห็นของภรรยา ถ้าภรรยายังไม่ยอมสยบก็อาจใช้คำพูดที่รุนแรงก้าวร้าวยิ่งขึ้น และอาจถึงกับทำร้ายร่างกาย หลักธรรมแห่งความเสมอภาคระหว่างบุรุษและสตรีในครอบครัว รวมถึงไม่ควรมีการใช้กำลังและความรุนแรงระหว่างสามีและภรรยาเพื่อทำร้ายร่างกายและจิตใจ เพื่อให้อีกฝ่ายเชื่อฟัง หรือเพื่อบรรลุความต้องการของตน :

*มิตรสหายของพระผู้เป็นเจ้าต้องสวมเครื่องประดับแห่งความยุติธรรม ความเป็นธรรม ความเมตตาและความรัก ดังเช่นที่พวกเขาไม่ยอมให้ตนเองเป็นจุดหมายของความโหดร้ายและการละเมิด ทำนองเดียวกันพวกเขาไม่ควรยอมให้การใช้อำนาจบาตรใหญ่ดังกล่าวมาเยือนหญิงรับใช้ทั้งหลายของพระผู้เป็นเจ้า แท้จริงแล้วพระองค์ทรงตรัสความจริง และบัญชาสิ่งที่เป็นประโยชน์ต่อคนรับใช้และหญิงรับใช้ทั้งหลายของพระองค์ พระองค์คือพระผู้ทรงคุ้มครองทุกคนที่อยู่ในโลกนี้และโลกหน้า [[[59]](#footnote-59)]*

พระบาฮาอุลลาห์

*วิธีการใช้กำลังกับผู้อ่อนแอโดยผู้ที่มีร่างกายแข็งแรง เพื่อยัดเยียดความประสงค์และบรรลุความปราถนาของตน เป็นการละเมิดคำสอนบาไฮอย่างน่าเกลียด ไม่มีเหตุผลสมควรสำหรับผู้ใดที่จะใช้กำลังหรือการคุกคามด้วยความรุนแรง เพื่อบีบบังคับอีกคนให้ทำสิ่งที่คนนั้นไม่อยากทำ พระอับดุลบาฮาทรงลิขิตไว้ว่า “ดูกร พวกเจ้าคนรักทั้งหลายของพระผู้เป็นเจ้า! ในวัฏจักรนี้ของพระผู้เป็นเจ้าผู้ทรงมหิทธานุภาพ ความรุนแรงและการใช้กำลัง การกดดันและการกดขี่ ล้วนเป็นที่ประณาม” ขอให้ผู้ที่ถูกอารมณ์พาไปหรือไม่สามารถใช้วินัยควบคุมความโกรธของตน และถูกยั่วให้ใช้ความรุนแรงกับอีกคนหนึ่ง จงนึกถึงการประณามความประพฤติที่น่าขายหน้าดังกล่าวโดยการเปิดเผยพระธรรมของพระบาฮาอุลลาห์ [[[60]](#footnote-60)]*

สภายุติธรรมสากล

*สามีบาไฮไม่ควรตีภรรยา หรือปฏิบัติต่อภรรยาอย่างโหดร้ายไม่ว่าในรูปแบบใด การกระทำดังกล่าวเป็นความผิดต่อความสัมพันธ์ในชีวิตสมรสอย่างยอมรับไม่ได้ และขัดกับคำสอนของพระบาฮาอุลลาห์*

*ความขาดแคลนคุณค่าทางจิตวิญญาณในสังคม นำไปสู่ความต่ำลงของเจตคติที่ควรควบคุมความสัมพันธ์ระหว่างเพศ ซึ่งผู้หญิงได้รับการปฏิบัติในฐานะที่ไม่มากไปกว่าเครื่องสนองความพอใจทางเพศ และไม่ได้รับความนับถือหรือมารยาทที่มนุษย์ทุกคนมีสิทธิ์จะได้ [[[61]](#footnote-61)]*

สภายุติธรรมสากล

*เป็นที่ชัดเจนว่าสามีไม่ควรทารุณภรรยาไม่ว่าในรูปแบบใด ไม่ว่าจะด้านอารมณ์ จิตใจหรือทางกาย การกระทำที่น่าตำหนิดังกล่าวย่อมตรงกันข้ามกับความสัมพันธ์ที่เสมอภาคและเคารพกันและกัน ที่ธรรมลิขิตบาไฮบัญชาไว้ ซึ่งเป็นความสัมพันธ์ที่ถูกกำกับด้วยหลักการปรึกษาหารือ และปราศจากการทารุณในรูปแบบใดๆ รวมถึงการใช้กำลังเพื่อบีบบังคับให้เชื่อฟังความประสงค์ของตน [[[62]](#footnote-62)]*

สภายุติธรรมสากล

*เมื่อความขัดแย้งทางความคิดเห็นและความเชื่อเกิดขึ้นระหว่างสามีและภรรยา นี้เป็นเรื่องน่าเศร้าเพราะไม่ต้องสงสัยว่านั่นบั่นทอนสายสัมพันธ์ทางจิตวิญญาณซึ่งเป็นที่มั่นของสายสัมพันธ์ในครอบครัว โดยเฉพาะอย่างยิ่งในเวลาที่ยุ่งยาก อย่างไรก็ตามวิธีที่จะเยียวยาได้ไม่ใช่โดยการทำตัวในลักษณะที่หมางเมินอีกฝ่าย หนึ่งในจุดหมายทั้งหลายของศาสนาที่จริงแล้วคือการทำให้สายสัมพันธ์ในบ้านแน่นแฟ้นขึ้น ดังนั้นในกรณีทั้งหมดดังกล่าว ท่านนาย* (พระอับดุลบาฮา) *เคยแนะนำให้เชื่อฟังความปรารถนาของอีกฝ่ายและการอธิษฐาน จงอธิษฐานขอให้สามีของคุณค่อยๆ เห็นแสงสว่าง และในเวลาเดียวกันก็ทำตัวที่จะดึงเขาให้ใกล้เข้ามา ไม่ใช่มีอคติกับเขา [[[63]](#footnote-63)]*

ท่านโชกิ เอฟเฟนดิ

แทนที่จะใช้ความก้าวร้าวเพื่อเอาชนะหรือหมางเมินเย็นชาต่อกัน เมื่อความเห็นไม่ตรงกันในบางเรื่อง สามีภรรยายุคใหม่ควรเรียนรู้ทักษะในการปรึกษาหารือกันอย่างเปิดเผยและน้ำใสใจจริง โดยไม่ใช้เล่ห์เหลี่ยมโน้มน้าวให้อีกฝ่ายเห็นด้วยกับตน ตัวอย่างเช่น ภรรยาต้องการซื้ออะไรบางอย่างมาใช้ในบ้านแต่กลัวว่าสามีจะไม่เห็นด้วย จึงโกหกปั้นเรื่องขึ้นมาว่ามีเพื่อนหลายคนซื้อมาใช้แล้วดี เพื่อให้สามีคล้อยตาม ทำแบบนี้คงไม่ดี การเริ่มหัดโกหกกันและกันแม้ว่าจะเป็นเรื่องเล็กน้อย สามารถบั่นทอนความไว้วางใจซึ่งกันและกันในระยะยาว หากสามีภรรยาปรึกษาหารือกันด้วยเหตุผลอย่างตรงไปตรงมาแล้วยังเห็นไม่ตรงกัน ฝ่ายหนึ่งควรยอมอีกฝ่าย และอีกฝ่ายไม่ควรถือว่าตนเป็นฝ่ายชนะแล้วได้ใจ แล้วคอยข่มคู่สมรสให้ยอมตามความต้องการของตนอีกในครั้งต่อๆไป :

*พระบาฮาอุลลาห์ทรงเน้นความสำคัญของการปรึกษาหารือเช่นกัน เราไม่ควรคิดว่าวิธีแสวงหาการแก้ปัญหาที่คุ้มค่านี้ ถูกจำกัดอยู่ที่สถาบันบริหารของศาสนาเท่านั้น การปรึกษาหารือในครอบครัวโดยใช้การอภิปรายอย่างเต็มที่และเปิดเผย และตื่นตัวด้วยความตระหนักในความจำเป็นของความพอประมาณและความสมดุล สามารถเป็นยาครอบจักวาลสำหรับความขัดแย้งในบ้าน ภรรยาไม่ควรพยายามข่มสามี และสามีไม่ควรพยายามข่มภรรยา [[[64]](#footnote-64)]*

สภายุติธรรมสากล

*ในกลุ่มใดก็ตามไม่ว่าจะปรึกษาหารือกันอย่างรักใคร่เพียงใด กระนั้นบางครั้งบางคราวก็ยังเห็นไม่ตรงกันในบางประเด็น ในธรรมสภาปัญหาที่ไม่มีทางออกที่น่าพอใจนี้หาข้อยุติได้โดยคะแนนเสียงส่วนใหญ่ อย่างไรก็ตามจะมีเสียงส่วนใหญ่ไม่ได้เมื่อผู้เกี่ยวข้องมีเพียงสองคน ดังเช่นในกรณีของสามีและภรรยา ดังนั้นบางเวลาภรรยาควรยอมตามสามี และบางเวลาสามีควรยอมตามภรรยา แต่ฝ่ายหนึ่งไม่ควรข่มอีกฝ่ายอย่างไม่ยุติธรรม กล่าวโดยย่อความสัมพันธ์ระหว่างสามีและภรรยาควรถือตามบทอธิษฐานที่เปิดเผยโดยพระอับดุลบาฮา ซึ่งสวดกันอยู่บ่อยๆ ในพิธีสมรสบาไฮ : “แท้จริงแล้วทั้งสองสมรสกันด้วยความเชื่อฟังบัญชาของพระองค์ ขอทรงทำให้ทั้งสองเป็นเครื่องหมายแห่งความกลมเกลียวและความสามัคคีตราบจนสิ้นสุดของกาลเวลา” [[[65]](#footnote-65)]*

สภายุติธรรมสากล

การปรึกษาหารือกันระหว่างสามีและภรรยาควรเป็นการกระทำด้วยความรักและความเห็นอกเห็นใจ ไม่ใช่นำมาใช้เป็นเครื่องมือตั้งแง่กับอีกฝ่ายว่า ห้ามตัดสินใจทำอะไรจนกว่าจะมาปรึกษาหารือกับฉันและให้ฉันเห็นด้วยก่อน เมื่อมีความเห็นอกเห็นใจและเข้าใจ การยอมกันและกันก็ไม่ใช่เรื่องยาก เช่น เมื่อจะตัดสินใจซื้อรถยนต์คันหนึ่ง ภรรยาที่ไม่ประสีประสากับเรื่องรถยนต์อาจไม่มีความคิดเห็นเกี่ยวกับเรื่องนี้มากนัก เวลาปรึกษาหารือกับสามีก็อาจโอนอ่อนยอมตามสามี หรือเวลาจะตัดสินใจซื้อเครื่องมือทำครัว สามีที่ไม่ประสีประสาเรื่องนี้ก็อาจยอมตามภรรยา หรือเวลาจะตัดสินใจลงทุนทำธุรกิจ หากภรรยามีพื้นฐานมาจากครอบครัวนักธุรกิจ ส่วนสามีมีพื้นฐานมาจากพ่อแม่ที่เป็นราชการ สามีก็อาจโอนเอียงยอมตามภรรยาที่มีประสบการณ์มากกว่าตน หากการตัดสินใจของคู่สมรสอยู่บนพื้นฐานของความรักและความเห็นอกเห็นใจ ก็คงไม่มีฝ่ายใดมาตั้งแง่ว่าอีกฝ่ายไม่ให้ความสำคัญกับตน ตัดสินใจโดยไม่มาปรึกษาตน แต่ถ้าจะให้ดีกว่านั้นก็คือฝ่ายที่รู้หรือมีประสบการณ์มากกว่า ควรอธิบายชี้แจงให้อีกฝ่ายรู้และเข้าใจให้ได้มากที่สุดว่าอะไรเป็นอะไร เพื่อว่าอีกฝ่ายจะสามารถเป็นคู่คิดและมีส่วนร่วมในการตัดสินใจได้ ซึ่งอาจจะดีกว่าการถือว่าอีกฝ่ายไม่รู้แล้วรวบรัดตัดสินใจไปเองคนเดียว ไม่อยากเสียเวลาอธิบายให้อีกฝ่ายฟัง ครอบครัวนั้นจะสว่างเมื่อคนในครอบครัวรู้จักปรึกษาหารือกันด้วยความเห็นอกเห็นใจ :

*นภาแห่งอัจฉริยภาพสวรรค์ได้รับการส่องสว่างด้วยสองดวงตะวันแห่งการปรึกษาหารือและความเห็นอกเห็นใจ พวกเจ้าจงปรึกษาหารือกันในทุกเรื่อง เนื่องด้วยการปรึกษาหารือคือตะเกียงส่องทางที่ชี้ทางสว่าง และเป็นผู้ประสาทความเข้าใจ [[[66]](#footnote-66)]*

พระบาฮาอุลลาห์

*บุรุษบาไฮมีโอกาสที่จะสาธิตให้โลกรอบๆ ตัวเห็นวิธีใหม่ในการจัดการกับความสัมพันธ์ระหว่างเพศ ซึ่งความก้าวร้าวและการใช้กำลังถูกขจัดไป และแทนที่ด้วยความร่วมมือและการปรึกษาหารือ สภายุติธรรมสากลได้ชี้ให้เห็นในการตอบคำถามที่ถามมาว่า ในความสัมพันธ์ในชีวิตสมรสสามีหรือภรรยาไม่ควรข่มกันและกันอย่างไม่ยุติธรรม บางครั้งสามีและภรรยาควรยอมตามความปรารถนาของอีกฝ่าย หากปรึกษาหารือกันแล้วก็ยังเห็นไม่ตรงกัน สามีภรรยาแต่ละคู่ควรกำหนดให้แน่ว่าในสภาพแวดล้อมใดที่จะต้องยอมกัน [[[67]](#footnote-67)]*

สภายุติธรรมสากล

อย่างไรก็ตามไม่ควรเป็นที่เข้าใจผิดว่าความเสมอภาคระหว่างเพศ หมายความว่าให้ทั้งชายและหญิงทำหน้าที่เดียวกัน ทำอะไรเหมือนๆ กัน เช่นผู้ชายชกต่อยกัน ผู้หญิงก็ขอตบตีกันบ้าง ผู้ชายสูบบุหรี่กินเหล้า ผู้หญิงก็จะขอสูบบุหรี่กินเหล้าบ้าง ผู้ชายสำส่อน ผู้หญิงก็จะขอสำส่อนบ้าง ความเสมอภาคนี้หมายถึงความเสมอภาคทางโอกาส เช่น อาชีพการงานบางอย่างที่สตรีมีความสามารถทำได้ ก็ไม่ควรถูกกีดกันหรือได้รับค่าจ้างต่ำกว่าบุรุษในระดับความสามารถและความรับผิดชอบที่เท่าเทียมกัน :

*ความเสมอภาคระหว่างบุรุษและสตรีมิได้หมายความถึง และในทางสรีระไม่สามารถหมายความถึงบทบาทหน้าที่เดียวกัน, ในบางเรื่องสตรีทำได้ดีกว่าบุรุษ ในบางเรื่องบุรุษเหมาะกว่าสตรี ขณะที่ในมากมายหลายเรื่องความแตกต่างทางเพศไม่มีผลเลย, ความแตกต่างของบทบาทหน้าที่ปรากฏชัดที่สุดในชีวิตครอบครัว ความสามารถในการเป็นมารดามีนัยที่กว้างไกลมากมาย ซึ่งเป็นที่ยอมรับอยู่ในกฎบาไฮ ตัวอย่างเช่น เมื่อเป็นไปไม่ได้ที่จะให้การศึกษาลูกทุกคน ลูกสาวจะได้รับโอกาสก่อนลูกชาย เนื่องด้วยมารดาคือผู้อบรมคนแรกของคนรุ่นต่อไป, เช่นกันด้วยเหตุผลทางสรีระ สตรีได้รับการยกเว้นบางข้อจากการถือศีลอด ซึ่งนำมาใช้ไม่ได้กับบุรุษ [[[68]](#footnote-68)]*

สภายุติธรรมสากล

*คุณถูกทีเดียวในการกล่าวว่า บุรุษและสตรีมีคุณลักษณะพื้นฐานและเด่นต่างจากกัน, การแก้ไขปัญหาที่ให้ไว้ในคำสอนของพระบาฮาอุลลาห์ดังที่คุณสังเกตอย่างถูกต้อง ไม่ใช่ให้บุรุษกลายเป็นสตรีหรือให้สตรีกลายเป็นบุรุษ พระอับดุลบาฮาให้กุญแจไขปัญหาแก่เราเมื่อพระองค์สอนว่า คุณลักษณะและบทบาทหน้าที่ของบุรุษและสตรี “เติมความสมบูรณ์” ให้กันและกัน พระองค์อธิบายประเด็นนี้เพิ่มเติมให้กระจ่างเมื่อพระองค์กล่าวว่า “ยุคใหม่” จะเป็น “ยุคที่อารยธรรมจะมีองค์ประกอบของเพศชายและเพศหญิงสมดุลอย่างเสมอกันมากขึ้น”[[[69]](#footnote-69)]*

สภายุติธรรมสากล

สำหรับชีวิตครอบครัวนั้นตามที่ธรรมลิขิตบาไฮระบุและแสดงนัยไว้ ด้วยหัวใจที่อ่อนโยนกว่าสตรีจะมีความถนัดกว่าในเรื่องการดูแลครอบครัว เลี้ยงลูก ดูแลบ้านและบรรยากาศในบ้านให้มีความอบอุ่น ซึ่งภรรยาไม่ควรถือว่าเป็นเรื่องต่ำต้อยตามที่ผู้หญิงยุคใหม่บางคนอาจคิดกันว่า ความเสมอภาคกับผู้ชายหมายถึงสิทธิ์ที่ตนไม่จำเป็นต้องมาดูแลบ้านหรือทำงานบ้าน อย่างไรก็ตามการดูแลบ้านไม่ได้หมายความว่าภรรยาจะต้องลงมือทำงานบ้านทุกอย่างด้วยตนเอง แต่ภรรยาอาจมีบทบาทคล้ายกับผู้จัดการที่สามารถขอความร่วมมือจากสามีและลูกช่วยทำงานบ้าน โดยแจกงานให้สามีและลูก หรืออาจจ้างคนมาช่วยทำงานบ้าน :

*ในบางเรื่องสตรีเหนือกว่าบุรุษ สตรีมีหัวใจอ่อนโยนกว่า ใจเปิดรับมากกว่า รู้ด้วยใจได้ดีกว่า [[[70]](#footnote-70)]*

พระอับดุลบาฮา

*งานเลี้ยงดูเด็กบาไฮดังที่เน้นแล้วเน้นอีกในธรรมลิขิตบาไฮเป็นความรับผิดชอบหลักของมารดา ซึ่งแท้ที่จริงแล้วเอกสิทธิ์ที่ไม่มีเหมือนของเธอคือ การสร้างสภาพความเป็นอยู่ในบ้านที่เกื้อหนุนความผาสุกและความเจริญก้าวหน้าของลูกให้มากที่สุดทั้งทางวัตถุและจิตใจ [[[71]](#footnote-71)]*

ท่านโชกิ เอฟเฟนดิ

*ในกรณีที่คุณแต่งงาน ย่อมเป็นหน้าที่ของคุณในฐานะที่เป็นภรรยาบาไฮที่ต้องไม่ละเลยหน้าที่ที่บ้าน ซึ่งที่จริงแล้วเป็นส่วนหนึ่งที่สำคัญและใกล้ชิดของงานบาไฮทั่วไปของคุณ [[[72]](#footnote-72)]*

สภายุติธรรมสากล

*คุณถามเกี่ยวกับคำตักเตือนที่ว่าทุกคนต้องทำงาน และต้องการทราบว่านี้หมายความว่าคุณซึ่งเป็นภรรยาและมารดา ต้องทำงานหาเลี้ยงชีพดังที่สามีของคุณทำหรือไม่ เราได้รับการขอให้แนบข้อความที่ตัดตอนมาจากข่าวดีข้อที่สิบสองจากธรรมจารึกเบชาราทของพระบาฮาอุลลาห์มาให้คุณอ่านอย่างถ้วนถี่ คุณจะเห็นว่าคำสั่งการนั้นให้มิตรสหายประกอบอาชีพที่จะเป็นประโยชน์ต่อมนุษยชาติ การจัดการครัวเรือนเป็นงานที่มีเกียรติและความรับผิดชอบสูง ซึ่งมีความสำคัญขั้นมูลฐานสำหรับมนุษยชาติ [[[73]](#footnote-73)]*

สภายุติธรรมสากล

แม้โดยธรรมชาติตามที่กล่าวมา สตรีจะมีความถนัดและเหมาะสมกว่าในเรื่องการดูแลครอบครัวและเลี้ยงลูก นั่นก็ไม่ได้หมายความว่าบทบาทของสตรีควรถูกจำกัดอยู่ที่บ้านเท่านั้น ที่จริงแล้วสตรีสามารถมีบทบาทนอกบ้านได้ตามแต่สถานการณ์ของครอบครัวและแต่ละระยะของชีวิต เช่น เมื่อลูกน้อยเติบโตพอควรแล้วมารดาก็สามารถกลับไปทำงานและมีบทบาทที่สำคัญในสังคม ดังนั้นเป็นเรื่องของสตรีแต่ละคนที่จะดูว่า ตนจะสามารถทำไห้ดีที่สุดอย่างไรในการปฏิบัติหน้าที่หลักของตนในฐานะที่เป็นมารดาในด้านหนึ่ง และในอีกด้านหนึ่งมีส่วนร่วมเท่าที่เป็นไปได้ในด้านอื่นๆ ของกิจกรรมต่างๆ ในสังคมที่เธอเป็นส่วนหนึ่ง :

*อย่างไรก็ตามคำสอนบาไฮไม่ได้เรียกร้องให้สตรีถูกจำกัดอยู่ที่บ้าน และไม่ได้กำหนดเงื่อนไขให้สตรีมีบทบาทหน้าที่ที่บ้านอย่างเดียว ข้อบ่งชี้บางอย่างเกี่ยวกับบทบาทที่คาดการณ์ไว้สำหรับสตรีในอนาคตในยุคศาสนาบาไฮ มีอยู่ในคำแถลงของพระอับดุลบาฮาที่ว่า “สตรีต้องคืบหน้าและบรรลุพันธกิจของตนในทุกแผนกของชีวิต กลายเป็นผู้เท่าเทียมกับบุรุษ” และ*

*ในยุคศาสนาของพระบาฮาอุลลาห์ สตรีกำลังคืบหน้าเคียงข้างบุรุษ ไม่มีพื้นที่หรือกรณีใดที่พวกเธอจะตามไม่ทัน สตรีมีสิทธิ์เท่าเทียมกับบุรุษ และในอนาคตจะเข้าไปสู่ทุกสาขาของการบริหารสังคม ดังกล่าวจะเป็นการยกระดับของสตรีถึงขนาดที่ในทุกพื้นที่ของความพยายาม สตรีจะครอบครองระดับสูงสุดในโลกของมนุษย์ เจ้าจงวางใจได้, อย่ามองสภาพของสตรีในปัจจุบัน ในอนาคตโลกของสตรีจะส่องแสงที่เรืองรองสว่างไสว เพราะดังกล่าวคือพระประสงค์และจุดประสงค์ของพระบาฮาอุลลาห์ [[[74]](#footnote-74)]*

สภายุติธรรมสากล

ที่น่าสนใจเป็นพิเศษเกี่ยวกับหลักธรรมแห่งความเสมอภาคระหว่างเพศในโลกยุคใหม่ ซึ่งต่างจากธรรมเนียมและวัฒนธรรมทั่วไปที่มีมายาวนาน ที่ฝ่ายชายจะเป็นผู้ขอฝ่ายหญิงแต่งงาน คำสอนบาไฮแสดงนัยไว้ว่าในความเสมอภาคทางเพศนี้ ผู้หญิงก็มีสิทธิ์ขอฝ่ายชายแต่งงานได้เช่นกัน ซึ่งต้องอาศัยเวลาที่สิ่งนี้จะค่อยๆ กลายมาเป็นธรรมเนียมที่ยอมรับกันกว้างขวางขึ้นในสังคม :

*คำถามจำนวนหนึ่งของคุณเกี่ยวเนื่องกับการปฏิบัติต่อสตรี และได้รับการพิจารณาดีที่สุดตามหลักธรรมแห่งความเสมอภาคระหว่างเพศที่แถลงไขไว้ในคำสอนบาไฮ หลักธรรมนี้มีมากกว่าการแถลงไขอุดมคติที่น่าชมเชย มีนัยที่ลึกซึ้งในทุกแง่ของความสัมพันธ์ทั้งหลายของมนุษย์ และต้องเป็นองค์ประกอบสำคัญของชีวิตในบ้านและชีวิตชุมชน การนำหลักธรรมนี้มาใช้จะก่อให้เกิดการเปลี่ยนแปลงนิสัยและวิธีปฏิบัติที่แพร่หลายมานานหลายศตวรรษ ตัวอย่างหนึ่งพบได้ในจดหมายในนามของท่านโชกิ เอฟเฟนดิ ที่ตอบคำถามที่ว่า ประเพณีปฏิบัติที่ผู้ชายเป็นฝ่ายขอผู้หญิงแต่งงาน จะถูกเปลี่ยนแปลงโดยคำสอนบาไฮที่อนุญาตให้ผู้หญิงขอผู้ชายแต่งงานหรือไม่ คำตอบคือ “ท่านศาสนภิบาลปรารถนาจะกล่าวว่า ระหว่างบุรุษและสตรีมีความเสมอภาคโดยสมบูรณ์ และไม่อนุญาตให้มีความแตกต่างหรือเอนเอียงเข้าหาฝ่ายใด...” เมื่อเวลาผ่านไปซึ่งระหว่างนี้บุรุษและสตรีบาไฮพยายามนำหลักธรรมแห่งความเสมอภาคระหว่างเพศมาใช้ให้บริบูรณ์ขึ้น จะเกิดความเข้าใจที่ลึกซึ้งขึ้นเกี่ยวกับผลสืบเนื่องที่แตกแขนงออกไปกว้างไกลของหลักธรรมที่สำคัญนี้ ดังที่พระอับดุลบาฮากล่าวไว้ “จนกว่าความเสมอภาคระหว่างบุรุษและสตรีจะบังเกิดขึ้นจริงและได้รับการสถาปนาโดยบริบูรณ์ พัฒนาการทางสังคมขั้นสูงสุดของมนุษยชาติจะเป็นไปไม่ได้” [[[75]](#footnote-75)]*

สภายุติธรรมสากล

## 3.5การทำงานและการเงินของครอบครัว[Work and family finances]

การเงินระหว่างสามีและภรรยาเป็นหนึ่งในปัญหาที่เกิดได้บ่อยที่สุดในชีวิตสมรส นอกเสียจากว่า อุปนิสัยใจคอของทั้งคู่จะไปกันได้ในเรื่องนี้ เช่น ถ้าฝ่ายที่มีรายได้มากกว่าหรือฐานะการเงินสูงกว่า มีนิสัยเมตตา เอื้อเฟื้อ เห็นอกเห็นใจ และฝ่ายที่มีน้อยกว่าเป็นคนมักน้อย รู้จักพอ ก็คงไปกันได้ดี ฝ่ายที่มีมากกว่าก็จะเป็นฝ่ายให้ด้วยความยินดี ฝ่ายหลังก็ไม่เรียกร้อง ไม่โลภ และพึงพอใจตามแต่อีกฝ่ายจะให้ :

*การให้และความเอื้อเฟื้อคือคุณลักษณะของเรา ขอความสุขสวัสดีจงมีแด่ผู้ที่ประดับตนเองด้วยคุณความดีของเรา [[[76]](#footnote-76)]*

พระบาฮาอุลลาห์

*ดูกร สาระแห่งความมัวเมา! จงละความอยากได้ของคนอื่นและแสวงหาพึงพอใจ เพราะคนที่อยากได้ของคนอื่นจะอดเสมอ และคนมักน้อยเป็นที่รักและสรรเสริญเสมอ [[[77]](#footnote-77)]*

พระบาฮาอุลลาห์

*เขาควรมักน้อยและเป็นอิสระจากความต้องการที่เกินควร [[[78]](#footnote-78)]*

พระบาฮาอุลลาห์

ในทางตรงกันข้ามหากฝ่ายที่มีมากกว่าหวงสมบัติ ไม่ให้อีกฝ่ายมีสิทธิ์มาแตะต้องทรัพย์สินของตนเลย เงินเดือนฉันรายได้ฉัน เธอห้ามมาแตะ ค่าใช้จ่ายในบ้านต้องหารสองทุกอย่าง ทรัพย์สินก่อนสมรสของฉัน เธอห้ามมายุ่ง และฝ่ายที่มีน้อยกว่าก็จ้องแต่จะเอาเงินจากอีกฝ่าย หรือยังแถมมีญาติพี่น้องมายุแหย่ในเรื่องนี้อีก ก็คงยุ่งแน่ ท่านโชกิ เอฟเฟนดิ เคยสั่งสอนบาไฮเกี่ยวกับเรื่องนี้ไว้ :

*ท่านศาสนภิบาลรู้สึกมานานแล้วว่า...ในบางรายบาไฮไม่ได้ดำเนินชีวิตตามอุดมคติของชีวิตสมรสที่พระบาฮาอุลลาห์อธิบายไว้ พวกเขามีแนวโน้มที่จะถูกโน้มน้าวโดยคตินิยมในปัจจุบันและเจตคติที่เห็นแก่ตัวของประชาชนที่มีต่อสายสัมพันธ์ของชีวิตสมรส [[[79]](#footnote-79)]*

ท่านโชกิ เอฟเฟนดิ

*“เจตคติที่เห็นแก่ตัว...ที่มีต่อสายสัมพันธ์ของชีวิตสมรส”* ดังกล่าวเกิดขึ้นได้ไม่ยากหากชีวิตสมรสเป็นเพียง *“สายสัมพันธ์ทางกาย”* ซึ่งจะสะท้อนออกมาในเรื่องต่างๆ ที่เกี่ยวกับเงินทองและทรัพย์สิน เช่น การแบ่งกันรับผิดชอบค่าใช้จ่ายในครอบครัว การถือครองทรัพย์สินเงินทอง การทำนิติกรรม การไม่จดทะเบียนสมรส การทำพินัยกรรมซึ่งบางคู่อาจทำพินัยกรรมยกทรัพย์สินของตนให้ลูกหมด ไม่ให้คู่สมรสของตนเลย ฯลฯ ปัญหาเหล่านี้จะเบาบางลงได้ถ้าชีวิตของคู่สมรสนั้นเป็น *“การสมัครสมานกันทั้งร่างกายและวิญญาณ”* ที่สามีและภรรยา *”ห่วงใยความผาสุกของกันและกัน”*

หากทำงานมีรายได้ฝ่ายเดียว ฝ่ายที่ไม่ได้ทำงานก็ควรเกรงใจอีกฝ่ายและคำนึงถึงความเหนื่อยยากของผู้ที่ทำงานหาเงิน โดยการใช้เงินด้วยความรอบคอบไม่สุรุ่ยสุร่าย ส่วนฝ่ายที่เป็นผู้หาเงินก็ไม่ควรคิดว่าเงินนั้นเป็นของตนคนเดียว แล้วถือว่าเป็นสิทธิ์ขาดของตนที่จะใช้เงินที่ตนหามาทำอะไรก็ได้ แต่ควรให้อีกฝ่ายได้รับรู้และมีส่วนร่วมปรึกษาหารือกันในการวางแผนอนาคตทางการเงินของครอบครัว หรือเวลาที่จะใช้เงินก้อนใหญ่ทำอะไรสักอย่างหรือเอาไปใช้นอกครอบครัว เช่น เอาเงินไปให้ญาติพี่น้องก็ไม่ควรตัดสินใจไปเองคนเดียวในลักษณะที่ดูเหมือนว่าไม่ *”ห่วงใยความผาสุกของกันและกัน”* เพราะความผาสุกของคู่สมรสส่วนหนึ่งขึ้นกับความมั่นคงทางการเงินของครอบครัว และจะไม่คุ้มเลยหากทำไปแล้วต่อมาทำให้ชีวิตสมรสของตนมีความสุขและไว้วางใจกันน้อยลง ในกรณีที่ทั้งคู่ต่างทำงานมีรายได้ ก็ควรปรึกษาหารือหาวิธีจัดการกับเรื่องเงินในครอบครัวอย่างเหมาะสมเช่น หากสามีมีรายได้เดือนละสามหมื่นบาท ภรรยามีรายได้เดือนละสองหมื่นบาท สามีก็อาจออกเงินเป็นค่าใช้จ่ายกองกลางในบ้านสามพันบาท ส่วนภรรยาออกแค่สองพันบาท ก็อาจจะเหมาะสมกว่าที่ทั้งคู่ออกเงินคนละสองพันห้าร้อยบาท เพราะผู้ที่มีรายได้มากกว่าถ้าใจกว้างสักหน่อยแล้วรับผิดชอบค่าใช้จ่ายในบ้านมากกว่าก็น่าจะดี :

*ความใจกว้างเริ่มต้นเมื่อคนเราใช้จ่ายความมั่งคั่งของตนสำหรับตนเอง ครอบครัว และเพื่อนร่วมศาสนาผู้ยากไร้ [[[80]](#footnote-80)]*

พระบาฮาอุลลาห์

อย่างไรก็ตามคงไม่มีกฎเกณฑ์ที่ตายตัวสำหรับเรื่องการเงินในครอบครัว เพราะยังมีองค์ประกอบและปัจจัยต่างๆ อีกหลายอย่างที่แตกต่างกันไปในแต่ละครอบครัว ที่ต้องพิจารณาและคำนึงถึง เช่น ฝ่ายใดฝ่ายหนึ่งอาจต้องเอาเงินไปเจือจุนพ่อแม่ที่ตนในฐานะลูกมีหน้าที่ต้องกตัญญู ซึ่งแต่ละคู่ควรปรึกษาหารือกัน การพูดตกลงกันในเรื่องนี้เป็นสิ่งที่อ่อนไหวมากและอาจกระตุ้นให้เกิดอารมณ์โกรธ กลัว ไม่สบายใจ ฯลฯ ได้ง่าย และอาจจะต้องหยุดพูดชั่วคราวหากเริ่มเกิดอารมณ์และความตึงเครียด การพูดความจริงไม่โกหก ให้เหตุผลที่จะต้องเอาเงินไปใช้นอกครอบครัว บนพื้นฐานของความรัก เห็นอกเห็นใจ ห่วงใยความผาสุกของกันและกัน ย่อมดีกว่าการใช้ชั้นเชิงอ้างโน่นอ้างนี่เพื่อจะเอาเปรียบทางการเงินกับอีกฝ่าย

ตามกฎของศาสนาบาไฮ มารดามีความรับผิดชอบโดยเบื้องต้นในการอบรมลูก จึงมีสิทธิ์ได้รับการเลี้ยงดูจากสามี ซึ่งไม่ได้หมายความว่าบทบาทของมารดาถูกจำกัดให้เป็นแม่บ้านอยู่กับบ้านเท่านั้น ในยุคนี้การอบรมเลี้ยงดูลูกเป็นภาระที่ผูกพันให้มารดาอยู่กับบ้านช่วงระยะเวลาหนึ่งเท่านั้น เมื่อลูกเติบโตและเข้าโรงเรียน มารดาจะเริ่มมีเวลามากขึ้น และสามารถกลับไปทำงานหารายได้ เช่นกันแม้สามีจะมีความรับผิดชอบโดยเบื้องต้นในการหาเงินเลี้ยงดูครอบครัว แต่ก็ไม่ได้หมายความว่า หน้าที่ที่ถูกกำหนดไว้นี้จะปรับเปลี่ยนไม่ได้ เช่น ในบางช่วงเวลาที่เศรษฐกิจตกต่ำและมีการตกงานกันมาก สามีอาจตกงาน แต่ภรรยาอาจมีความสามารถเฉพาะบางอย่างที่ทำให้ตนมีงานทำ ซึ่งในกรณีนี้ถึงแม้สามีไม่มีสิทธิ์ที่ชัดแจ้งให้ภรรยาเลี้ยงดู แต่ภรรยาก็สามารถทำงานหารายได้มาเจือจุนครอบครัวและสามีได้โดยไม่ต้องให้สามีเรียกร้อง :

*ในเรื่องคำถามของคุณว่ามารดาควรทำงานนอกบ้านหรือไม่ การพิจารณาเรื่องนี้ด้วยมุมมองของแนวคิดเกี่ยวกับครอบครัวบาไฮนั้นมีประโยชน์ แนวคิดนี้อยู่บนหลักการที่ว่าบุรุษมีความรับผิดชอบเบื้องต้นในการหาเงินจุนเจือครอบครัว และสตรีคือผู้อบรมหลักเบื้องต้นของลูก นี้ไม่ได้แสดงนัยว่า บทบาทหน้าที่เหล่านี้ถูกกำหนดไว้อย่างตายตัว เปลี่ยนแปลงหรือปรับไม่ได้ เพื่อให้เหมาะกับสถานการณ์บางอย่างในครอบครัว และก็ไม่ได้หมายความว่าสถานที่ของสตรีถูกจำกัดอยู่กับบ้าน ในทางตรงกันข้ามแม้จะมีการมอบหมายความรับผิดชอบโดยเบื้องต้นไว้ ก็เป็นที่คาดการณ์ว่าบิดาย่อมมีบทบาทสำคัญในการอบรมลูก และสตรีก็สามารถเป็นผู้หาเลี้ยงครอบครัวได้เช่นกัน ดังที่คุณระบุมาอย่างถูกต้อง พระอับดุลบาฮาสนับสนุนสตรีให้ “มีส่วนร่วมอย่างเต็มที่และเท่าเทียมในกิจการทั้งหลายของโลก”*

*เกี่ยวกับข้อซักถามที่เจาะจงของคุณ การตัดสินใจเกี่ยวกับเวลาที่มารดาจะใช้ในการทำงานนอกบ้าน ขึ้นกับสภาพแวดล้อมในบ้านที่อาจแตกต่างกันในแต่ละช่วงเวลา การปรึกษาหารือกันในครอบครัวจะช่วยให้คำตอบ [[[81]](#footnote-81)]*

สภายุติธรรมสากล

## 3.6การสร้างครอบครัวให้เป็นรากฐานของอารยธรรม[Creating a family as the foundation for civilization]

การ *“ยึดถือพระประสงค์ของพระผู้เป็นเจ้า”* ที่คู่สมรสกล่าวปฏิญาณตนในพิธีสมรสบาไฮนั้นมีนัยกว้างไกล เพราะนั่นย่อมหมายความว่า คู่สมรสบาไฮจะดำเนินชีวิตตามคำสอนบาไฮ ให้กำเนิดและเลี้ยงดูลูกให้เติบโตขึ้นมาเป็นคนที่สามารถกำกับชีวิตของตนเองให้อยู่ในศีลในธรรม และเกื้อหนุนสังคมให้เจริญก้าวหน้า สร้างครอบครัวที่มีเกียรติ เป็นตัวอย่างและแสงสว่างแก่สังคม :

*คู่สมรสควรอิ่มใจด้วยความเบิกบานและยินดีเสมอ และเป็นบ่อเกิดของความสุขสำหรับหัวใจของผู้อื่น คู่สมรสควรแสดงเป็นตัวอย่างสำหรับเพื่อนมนุษย์ สำแดงความรักที่แท้และจริงใจต่อกันและกัน และอบรมลูกในลักษณะที่จะประกาศกิตติศัพท์และความเลื่องชื่อของครอบครัวของตนไปกว้างไกล [[[82]](#footnote-82)]*

พระอับดุลบาฮา

*ดูกร ลูกทั้งสองที่รักยิ่งของเรา! ข่าวการสมรสของเจ้าทันใดที่มาถึงเรา ได้สื่อความน่ายินดีและความเบิกบานอย่างไม่มีสิ้นสุดมา ขอความสรรเสริญจงมีแด่พระผู้เป็นเจ้า วิหคที่ซื่อสัตย์คู่นั้นได้แสวงหาที่กำบังในรังเดียวกัน เราวิงวอนพระผู้เป็นเจ้า ขอพระองค์ทรงช่วยให้ทั้งคู่สามารถสร้างครอบครัวที่มีเกียรติ เพราะความสำคัญของการสมรสอยู่ที่การสร้างครอบครัวที่วิสุทธิ์ เพื่อว่าทั้งคู่ซึ่งเป็นราวกับเทียนจะให้ความสว่างแก่โลกด้วยอภิรดีทั้งหมด [[[83]](#footnote-83)]*

พระอับดุลบาฮา

หากสามีภรรยาไม่ยึดถือพระประสงค์ของพระผู้เป็นเจ้า แต่หันมายึดถือความต้องการของตนเองหรือยอมจำนนต่อความประสงค์หรือความต้องการของอีกฝ่าย แทนที่จะยึดถือและยอมจำนนต่อพระประสงค์ของพระผู้เป็นเจ้า สายสัมพันธ์ระหว่างทั้งสองจะไม่ใช่สายสัมพันธ์ของจิตวิญญาณ และอาจพาชีวิตสมรสของตนออกไปนอกครรลองธรรม ไปสู่ความเสื่อมและความตกต่ำ :

*รักแท้เป็นไปไม่ได้นอกจากว่าคนนั้นจะหันหน้ามาหาพระผู้เป็นเจ้า และถวิลหาความงามของพระองค์ [[[84]](#footnote-84)]*

พระอับดุลบาฮา

*เจ้าถามว่า สามีสามารถขัดขวางภรรยาไม่ให้อ้าแขนรับแสงธรรม หรือภรรยาสามารถชักจูงสามีไม่ให้เข้าไปในอาณาจักรของพระผู้เป็นเจ้า ความจริงแล้วสามีหรือภรรยาไม่สามารถขัดขวางอีกฝ่ายไม่ให้เข้าไปในอาณาจักรสวรรค์ นอกจากว่าสามียึดติดภรรยาจนเกินไป หรือภรรยายึดติดสามีจนเกินไป ที่จริงแล้วเมื่อสามีหรือภรรยาบูชาอีกฝ่ายหนึ่งจนถึงกับตัดพระผู้เป็นเจ้าออกไป เมื่อนั้นสามีหรือภรรยาสามารถขัดขวางอีกฝ่ายไม่ให้หาทางเข้าไปสู่อาณาจักรของพระองค์ [[[85]](#footnote-85)]*

พระอับดุลบาฮา

หากสามีหรือภรรยายึดติดอีกฝ่ายหนึ่งจนถึงกับตัดพระผู้เป็นเจ้าหรือศาสนาออกไปจากชีวิตของตน แล้วยอมทำอะไรทุกอย่างเพื่อให้อีกฝ่ายพอใจและมีความสุข นั่นจะมีความเสี่ยง เพราะความสุขความพอใจนั้นอาจไม่อยู่ในครรลองธรรมหากไม่อิงกับคำสอนของศาสนาหรือพระผู้เป็นเจ้า และฝ่ายหนึ่งหรือทั้งสองฝ่ายอาจทำสิ่งที่ตนพอใจและมีความสุขโดยไม่คำนึงว่าสิ่งนั้นถูกหรือไม่ จะผิดต่อผู้อื่นหรือไม่ เอาเปรียบหรือทำให้ผู้อื่นเดือดร้อนหรือไม่ ไม่คำนึงว่าการกระทำนั้นจะผิดต่อสังคม ผิดต่อประเทศชาติหรือไม่ เช่น ช่วยกันสร้างฐานะของครอบครัวโดยการทำธุรกิจที่เป็นอบายมุข ทำมาหากินโดยการหลอกลวงหรือเอาเปรียบผู้อื่น หรือสร้างความหายนะแก่ส่วนรวมเช่นกิจการที่ทำลายธรรมชาติและสิ่งแวดล้อม ดังนั้นหากสามีและภรรยา *”ยึดถือพระประสงค์ของพระผู้เป็นเจ้า”* ทั้งคู่จะสามารถสร้างครอบครัวที่เป็นรากฐานของอารยธรรม โดยคำนึงอยู่เสมอว่าการแสวงหาผลประโยชน์ให้แก่ครอบครัว ควรอยู่บนพื้นฐานของความยุติธรรมและความเห็นอกเห็นใจผู้อื่น และต้องไม่เกินเลยจนก่อความเดือดร้อนต่อส่วนรวมหรือความเสียหายต่อสังคม ดังนี้เมื่อมีสามีภรรยาหลายๆ คู่ที่ยึดถือพระประสงค์ของพระผู้เป็นเจ้า ก็จะมีหลายครอบครัวช่วยผลักดันสังคมไปสู่อารยธรรม

# 4การหย่า[Divorce]

*ความรักระหว่างสามีและภรรยาต้องไม่เป็นทางกายล้วนๆ ไม่เพียงเท่านั้น แต่ต้องเป็นทางจิตวิญญาณและทางธรรม วิญญาณทั้งสองนี้ต้องถือว่าเป็นวิญญาณดวงเดียวกัน เป็นเรื่องยากเพียงไรที่จะแบ่งแยกวิญญาณดวงเดียวกัน! ไม่เพียงเท่านั้น เป็นเรื่องยากมาก!*

*กล่าวโดยย่อ รากฐานของอาณาจักรของพระผู้เป็นเจ้าตั้งอยู่บนความกลมเกลียวและความรัก ความเป็นหนึ่ง สัมพันธภาพและความสมัครสมาน ไม่ใช่อยู่บนความขัดแย้งโดยเฉพาะอย่างยิ่งระหว่างสามีและภรรยา หากสามีหรือภรรยากลายเป็นเหตุของการหย่า ผู้นั้นจะตกอยู่ในความยุ่งยากอย่างยิ่งโดยไม่ต้องสงสัย จะกลายเป็นเหยื่อของความหายนะอย่างน่าสะพรึงกลัว และจะประสบกับความเสียใจอย่างลึกซึ้ง [[[86]](#footnote-86)]*

พระอับดุลบาฮา

หากสามีและภรรยาใช้ชีวิตคู่ได้ตามคำสอนบาไฮดังที่กล่าวมาจนไปถึงจุดที่กลายเป็นเสมือนวิญญาณดวงเดียวกัน โชคชะตาที่ผันแปรในชีวิตนี้ย่อมไม่สามารถทำให้ทั้งคู่แตกร้าวกันได้ แต่ก่อนที่จะไปถึงจุดนั้น ทิฐิ ความไม่มีวุฒิภาวะ กิเลส ฯลฯ ของฝ่ายใดฝ่ายหนึ่งหรือทั้งสองฝ่าย อาจทำให้ชีวิตคู่อับปางและนำไปสู่การหย่า ความไม่มีวุฒิภาวะอาจแสดงออกมาในรูปของความเห็นแก่ตัว ชอบใช้อารมณ์อย่างไม่มีเหตุผล ไม่รับผิดชอบเรียกร้องอย่างไม่สมเหตุผล ใช้จ่ายเงินทองอย่างเสียหาย พูดจาอย่างไม่สนใจว่าจะทำให้อีกฝ่ายเสียใจหรือไม่และซ้ำร้ายกว่านั้นก็คือ ไม่ยอมรับข้อบกพร่องเหล่านี้ของตนเอง และไม่ยอมพูดจาปรึกษาหารือกันเพื่อแก้ปัญหา แต่กลับชอบใช้วิธีประชดประชัน ถ้าทั้งคู่เป็นแบบนี้คู่สมรสนั้นคงจะต้องจบฉากโดยเร็ววัน แต่ถ้าฝ่ายหนึ่งมีความเป็นผู้ใหญ่และหนักแน่นสักหน่อย ก็คงพอจะประคับประคองชีวิตคู่นั้นต่อไปได้ ไม่ควรรีบหย่าเพราะทนคู่สมรสไม่ไหว อย่างน้อยก็เพราะว่าเราเป็นผู้ตัดสินใจแต่งงานกับเขาหรือเธอเอง เราก็ต้องรับผิดชอบการตัดสินใจของเราเองด้วย ไม่ควรคิดหาทางออกแบบง่ายๆ คือเลิกกันแล้วไปหาคนใหม่ดีกว่า ซึ่งก็ไม่แน่ว่าจะไปกันได้กับคนใหม่แค่ไหนหรือต้องจอดอีก :

*เมื่อเกิดความขัดแย้งหรือไม่สบอารมณ์กันเพียงเล็กน้อยระหว่างสามีและภรรยา ไม่ควรเกิดขึ้นว่าสามีคิดถึงการสมรสกับหญิงอื่น หรือพระผู้เป็นเจ้าทรงห้าม ภรรยาก็คิดถึงการมีสามีใหม่ สิ่งนี้ขัดกับมาตรฐานของคุณค่าสวรรค์และความบริสุทธิ์ทางเพศที่แท้จริง [[[87]](#footnote-87)]*

พระอับดุลบาฮา

*เรามักรู้สึกว่าความสุขของเราอยู่ในทิศทางหนึ่ง และกระนั้นหากเราต้องจ่ายอย่างหนักเกินไปสำหรับความสุขนั้น ในตอนจบเราอาจค้นพบว่าเราไม่ได้ซื้ออิสรภาพหรือความสุขอย่างแท้จริง แต่เป็นเพียงสถานการณ์ใหม่ของความคับข้องใจและความผิดหวัง [[[88]](#footnote-88)]*

ท่านโชกิ เอฟเฟนดิ

## 4.1พยายามทุกวิถีทางเพื่อรักษาชีวิตสมรส[Make every effort to preserve marriage]

สำหรับบาไฮศาสนิกชน เมื่อศึกษาจดหมายที่ท่านศาสนภิบาลเคยตอบบาไฮที่เคยมีปัญหาในชีวิตสมรส จะพบว่าท่านให้บาไฮพยายามเต็มที่ทุกวิถีทางเพื่อรักษาชีวิตสมรสไว้ให้ได้ เพื่อเห็นแก่พระผู้เป็นเจ้า และเห็นแก่ลูกในกรณีที่มีลูกด้วยกันแล้ว เพราะหากชีวิตสมรสหรือชีวิตครอบครัวล่มสลาย ย่อมส่งผลต่อสังคมโดยรวมด้วย :

*เราบาไฮต้องตระหนักว่าในสังคมปัจจุบัน กระบวนการที่ตรงกันข้ามอย่างแท้จริงกำลังเกิดขึ้น คนหนุ่มสาวใส่ใจความปรารถนาของพ่อแม่น้อยลงทุกที การหย่าถือว่าเป็นสิทธิ์โดยธรรมชาติ และหย่ากันด้วยข้ออ้างที่ฟังไม่ขึ้น ไม่มีเหตุผลพอและแย่ที่สุด ผู้ที่แยกทางกันโดยเฉพาะอย่างยิ่งหากฝ่ายหนึ่งมีสิทธิ์ในการดูแลลูกโดยสมบูรณ์ ก็ยิ่งกว่าเต็มใจที่จะดูแคลนความสำคัญของคู่สมรสอีกฝ่ายซึ่งในฐานะที่เป็นพ่อหรือแม่ ก็เป็นเหตุให้ลูกเกิดมาในโลกนี้เช่นกัน โดยการยึดถือกฎและคำสอนบาไฮอย่างเคร่งครัด บาไฮต้องหยุดยั้งพลังกัดกร่อนเหล่านี้ที่กำลังทำลายชีวิตในบ้านและความงามของสัมพันธภาพในครอบครัวอย่างรวดเร็ว และกำลังทำลายโครงสร้างศีลธรรมของสังคม [[[89]](#footnote-89)]*

ท่านโชกิ เอฟเฟนดิ

*ท่านคิดว่าคุณควรพยายามทุกวิธีที่ไม่ให้ชีวิตสมรสแตก โดยเฉพาะอย่างยิ่งเพื่อเห็นแก่ลูกๆ ซึ่งเหมือนกับลูกทุกคนของพ่อแม่ที่หย่ากัน ได้แต่ทนทุกข์จากความจงรักภักดีที่ขัดกัน เพราะพวกเขาถูกพรากจากพรของพ่อและแม่ในบ้านเดียวกัน ที่จะดูแลประโยชน์ของพวกเขา และรักพวกเขาร่วมกัน [[[90]](#footnote-90)]*

ท่านโชกิ เอฟเฟนดิ

*ท่านเศร้าใจมากที่ได้ยินว่าชีวิตสมรสของคุณดูเหมือนจะล้มเหลวโดยสิ้นเชิง ข้าพเจ้าไม่จำเป็นต้องบอกคุณในฐานะที่เป็นบาไฮว่า บาไฮทุกคนควรพยายามทุกอย่างที่จะรักษาชีวิตสมรสไว้เพื่อเห็นแก่พระผู้เป็นเจ้า มากกว่าเพื่อเห็นแก่ตนเอง [[[91]](#footnote-91)]*

ท่านโชกิ เอฟเฟนดิ

## 4.2จัดการปัญหาโดยเร็วอย่าปล่อยไว้[Address the problem quickly, not leaving it unsolved]

ดังที่กล่าวไว้ในบทก่อน เมื่อเกิดปัญหาขึ้นระหว่างสามีและภรรยา ทั้งคู่ควรพยายามจัดการโดยเร็ว เพราะถ้ายิ่งปล่อยไว้นานก็อาจจะยิ่งแย่หรือบานปลาย คู่สมรสนั้นควรใช้ทุกวิถีทางที่ทำได้เพื่อแก้ปัญหา ซึ่งอาจจะเป็นการเข้าหาที่ปรึกษามืออาชีพ ขอคำปรึกษาจากผู้ที่มีประสบการณ์ และสำหรับบาไฮ ยังสามารถปรึกษากับสถาบันบริหารศาสนาคือธรรมสภาได้อีกด้วย :

*ท่านรู้สึกว่าคุณควรทำสิ่งที่สร้างสรรค์ และอย่าปล่อยให้สถานการณ์เลวร้ายยิ่งขึ้น เมื่อเงาแห่งการแยกทางกันทอดเข้ามา สามีและภรรยาควรพยายามทุกอย่างที่เป็นไปได้ที่จะเบี่ยงออกไปไม่ให้กลายเป็นจริง [[[92]](#footnote-92)]*

ท่านโชกิ เอฟเฟนดิ

*คุณและสามีไม่ควรลังเลที่จะปรึกษากับผู้ให้คำปรึกษามืออาชีพเกี่ยวกับชีวิตสมรสต่อไป ทั้งโดยทีละคนและพร้อมกันถ้าเป็นไปได้ และใช้ประโยชน์จากคำปรึกษาประคับประคองด้วยที่อาจมาจากเพื่อนๆ ที่ฉลาดรอบคอบและมีวุฒิภาวะ คำปรึกษาของผู้ที่ไม่ใช่บาไฮก็อาจเป็นประโยชน์ แต่มักจำเป็นต้องปรับด้วยการมองแบบบาไฮ [[[93]](#footnote-93)]*

สภายุติธรรมสากล

*บ่อยครั้งที่สภายุติธรรมสากลแนะนำศาสนิกชนในสถานการณ์ดังกล่าวให้ไปหาธรรมสภาเพื่อขอคำแนะนำและคำปรึกษา และให้ทำตามคำแนะนำนั้นในความพยายามที่จะปกปักรักษาความสามัคคีของความสัมพันธ์ในชีวิตสมรส [[[94]](#footnote-94)]*

สภายุติธรรมสากล

## 4.3การหย่าทำได้หลังจากแยกกันอยู่หนึ่งปี[Divorce is valid after a year of separation]

*แม้ว่าตามกฎบาไฮการหย่าเป็นที่อนุญาต กระนั้นก็เป็นที่ปรามอย่างยิ่ง และควรใช้เป็นหนทางสุดท้ายเท่านั้นเมื่อความพยายามทุกอย่างที่จะยับยั้งเปล่าประโยชน์และไม่ได้ผล [[[95]](#footnote-95)]*

ท่านโชกิ เอฟเฟนดิ

สำหรับศาสนาบาไฮแม้ว่าการหย่าเป็นที่อนุญาต แต่ก็ถือว่าเป็นเรื่องร้ายแรงและเป็นที่ห้ามปรามอย่างยิ่ง อย่างไรก็ตามหลังจากที่พยายามทุกอย่างแล้วยังแก้ปัญหาไม่ได้ เมื่อนั้นทั้งคู่หรือฝ่ายใดฝ่ายหนึ่งสามารถเข้าหาสถาบันศาสนาที่เรียกว่าธรรมสภาเพื่อขอหย่าได้ จะอย่ากันเองในเวลานั้นเลยไม่ได้ เพราะตามกฎของบาไฮต้องมีการรอคอยหนึ่งปี เมื่อได้รับเรื่องการขอหย่าจากฝ่ายใดฝ่ายหนึ่งหรือทั้งสองฝ่าย ธรรมสภาบาไฮมีหน้าที่ที่จะทำทุกอย่างเพื่อให้สามีภรรยาคืนดีกัน ถ้าไม่ได้ผลธรรมสภาก็จะกำหนดวันเริ่มต้นปีแห่งการรอคอย ซึ่งเป็นช่วงเวลาหนึ่งปีที่สามีและภรรยาจะต้องแยกกันอยู่ และในช่วงเวลาหนึ่งปีนี้จะไปเริ่มต้นความสัมพันธ์ใหม่กับชายหรือหญิงอื่นไม่ได้ กฎบาไฮข้อนี้มีข้อดีหลายอย่างซ่อนอยู่ ซึ่งพอเห็นได้ตั้งแต่ขั้นตอนแรกที่กำหนดให้สามีและภรรยาเข้าหาธรรมสภาเพื่อขอหย่า ซึ่งหมายความว่าสามีหรือภรรยาหรือทั้งคู่ จะต้องเข้าไปชี้แจ้งเหตุผลที่มีน้ำหนักพอให้กรรมการธรรมสภาบาไฮเก้าคนฟังว่าทำไมอยู่ด้วยกันไม่ได้แล้ว ซึ่งจะช่วยยับยั้งชั่งใจให้สามีภรรยาคิดใหม่ให้ดีว่า ความต้องการหย่าของตนนั้นมีเหตุผลพอหรือเปล่า :

*พระบาฮาอุลลาห์ทรงเน้นความบริสุทธิ์ของชีวิตสมรสเป็นอย่างยิ่ง และศาสนิกชนควรพยายามเต็มที่ที่จะสร้างความกลมเกลียวในบ้านและสถานการณ์ที่อย่างน้อยก็ไม่เลวสำหรับลูก แต่ถ้าหลังจากการอธิษฐานและพยายามด้วยความเสียสละตนเองแล้ว ก็ยังเป็นไปไม่ได้เลย เมื่อนั้นทั้งคู่อาจใช้วธีการหย่าได้ [[[96]](#footnote-96)]*

ท่านโชกิ เอฟเฟนดิ

*ตามคัมภีร์อัคดัสการหย่าเป็นที่อนุญาตแต่ก็เป็นที่ปราม ทั้งสามีและภรรยามีสิทธิ์เท่าเทียมกันที่จะขอหย่า เมื่อใดก็ตามที่ฝ่ายใดฝ่ายหนึ่งคิดว่าจำเป็นจริงๆ ที่จะต้องหย่า การหย่าจะมีผลบังคับแม้ว่าฝ่ายใดฝ่ายหนึ่งจะไม่ยอมรับ และหลังจากที่แยกกันอยู่หนึ่งปี ซึ่งเป็นช่วงเวลาที่สามีมีข้อผูกพันในการเลี้ยงดูภรรยาและลูก [[[97]](#footnote-97)]*

ท่านโชกิ เอฟเฟนดิ

*เมื่อมีการขอหย่ามาที่ธรรมสภา ความคิดและการกระทำแรกของธรรมสภาควรเป็นการทำให้คู่สมรสคืนดีกัน และรับประกันว่าทั้งคู่รู้คำสอนบาไฮเกี่ยวกับเรื่องนี้ ถ้าเป็นพระประสงค์ของพระผู้เป็นเจ้า ธรรมสภาจะทำสำเร็จและไม่จำเป็นต้องเริ่มต้นปีแห่งการรอคอย อย่างไรก็ตามหากธรรมสภาพบว่าตนไม่สามารถชักจูงฝ่ายที่เกี่ยวข้องให้ถอนเรื่องขอหย่า ธรรมสภาต้องสรุปจากมุมมองนี้ว่า ดูเหมือนจะมีความเกลียดกันอย่างคืนดีไม่ได้ และธรรมสภาไม่มีทางเลือกนอกจากกำหนดวันเริ่มต้นปีแห่งการรอคอย ในระหว่างปีนี้คู่สมรสมีความรับผิดชอบที่จะพยายามปรองดองข้อขัดแย้ง และธรรมสภามีหน้าที่ช่วยเหลือและให้กำลังใจทั้งสอง แต่ถ้าปีแห่งการรอคอยสิ้นสุดลงโดยคืนดีกันไม่ได้ ต้องให้หย่ากันได้ [[[98]](#footnote-98)]*

ท่านโชกิ เอฟเฟนดิ

ความรักที่เหือดแห้งลงคือสาเหตุสำคัญที่ทำให้สามีภรรยาไม่ค่อยจะห่วงใยความผาสุกของกันและกัน ไม่ค่อยจะเห็นอกเห็นใจกัน ไม่ค่อยจะอดทนหรือให้อภัยกันเหมือนก่อน กระนั้นก็ตามหากปัญหายังอยู่ในระดับนี้ก็ยังมีหวังที่คู่สมรสจะหวนคืนกลับมารักกันใหม่ได้ ถ้าสถานการณ์ยังไม่เลวร้ายไปถึงขั้นที่ว่า ทั้งคู่ *“เกลียดกันอย่างคืนดีไม่ได้”* ซึ่งถือเป็นเกณฑ์ที่ธรรมสภาบาไฮจะอนุญาตให้หย่ากัน :

*ความรักคือโอสถที่มีฤทธิ์แรงที่สุดอย่างแท้จริง ที่สามารถเปลี่ยนคนที่ใจดำและต่ำช้าที่สุดให้เป็นดวงวิญญาณสวรรค์ [[[99]](#footnote-99)]*

ท่านโชกิ เอฟเฟนดิ

*ความเกลียดกันอย่างคืนดีไม่ได้ที่เกิดขึ้นระหว่างสามีและภรรยา มิใช่เป็นเพียงการขาดความรักต่อคู่สมรสของตน แต่เป็นความเกลียดกันที่เปลี่ยนแปลงไม่ได้ เป็นเรื่องของธรรมสภาที่จะวินิจฉัยว่ามีความเกลียดกันนี้อยู่จริงก่อนจะกำหนดวันเริ่มต้นหนึ่งปีแห่งการรอคอย และธรรมสภาทำได้เมื่อมีการขอมาจากฝ่ายใดฝ่ายหนึ่ง โดยไม่ถูกโน้มน้าวจากการที่อีกฝ่ายหนึ่งไม่ต้องการหย่า*

*เมื่อวันเริ่มต้นปีแห่งการรอคอยถูกกำหนด เป็นหน้าที่ของสามีและภรรยาที่จะพยายามทุกอย่างเพื่อปรองดองข้อขัดแย้งและพยายามรักษาชีวิตสมรส ธรรมสภามีหน้าที่เสนอความช่วยเหลือทุกอย่างให้แก่ทั้งสองในเรื่องนี้ [[[100]](#footnote-100)]*

ท่านโชกิ เอฟเฟนดิ

หลังจากครบเวลาหนึ่งปีที่แยกกันอยู่และพยายามทุกอย่างแล้วเพื่อจะคืนดี แต่สามีภรรยาก็ยังเกลียดกันอย่างคืนดีไม่ได้ เมื่อนั้นธรรมสภาบาไฮอาจให้ทั้งคู่หย่ากันได้ นี้เป็นข้อดีอย่างหนึ่งที่ศาสนาบาไฮแม้จะห้ามปรามอย่างยิ่งแต่ก็ไม่ถึงกับปิดประตูไม่ให้หย่ากัน เพราะมีตัวอย่างที่น่ากลัวให้เห็นในสังคมแล้วว่า หากสามีภรรยาเกลียดกันถึงขนาดนั้น แล้วต้องทนอยู่ด้วยกันเป็นสามีภรรยากันต่อไปโดยที่ฝ่ายหนึ่งต้องการหย่า แต่อีกฝ่ายหนึ่งไม่ยอมหย่า ผลที่ตามมาอาจร้ายแรงยิ่งกว่า ถึงกับฆ่ากันตายก็มีให้เห็นมาแล้ว :

*การหย่าขึ้นกับความเห็นชอบและการอนุญาตของธรรมสภา ในเรื่องดังกล่าวกรรมการธรรมสภาต้องศึกษาและไต่สวนแต่ละกรณีอย่างอิสระและรอบคอบ หากมีมูลเหตุที่มีน้ำหนักสำหรับหย่า และพบว่าการคืนดีกันเป็นไปไม่ได้เลย ความเกลียดกันนั้นรุนแรงและเป็นไปไม่ได้ที่จะขจัดออก เมื่อนั้นธรรมสภาอาจเห็นชอบให้หย่า [[[101]](#footnote-101)]*

ท่านโชกิ เอฟเฟนดิ

# 5ความสัมพันธ์ระหว่างพ่อแม่และลูก[Relationship between parents and children]

หน้าที่และความรับผิดชอบของสมาชิกต่างๆ ในครอบครัวในสมัยใหม่นี้ ธรรมลิขิตบาไฮระบุและให้เหตุผลไว้ ซึ่งมีบางอย่างต่างจากธรรมเนียมที่ปฏิบัติกันมาแต่อดีต เช่น การให้ความสำคัญกับลูกชายมากกว่า แต่สำหรับยุคใหม่นี้ศาสนาบาไฮให้ความสำคัญของลูกสาวเด่นขึ้นมา ซึ่งสะท้อนอยู่ในคำสอนบาไฮที่ว่าในกรณีที่ครอบครัวมีข้อจำกัด ไม่สามารถส่งลูกเล่าเรียนได้ทุกคน ลูกสาวมีสิทธิ์ที่จะได้รับการศึกษาก่อนลูกชาย เช่นกันแม้สตรีในปัจจุบันมีค่านิยมมากขึ้นที่จะออกไปทำงานนอกบ้าน และถือว่างานบ้านงานเรือนไม่ใช่หน้าที่หลักสำหรับผู้หญิงสมัยใหม่ และบางคนถึงกับไม่ค่อยอยากเลี้ยงลูกเอง แต่คำสอนบาไฮก็ย้ำว่าการดูแลครัวเรือนเป็นหน้าที่หลักของสตรี และสตรีควรเลี้ยงดูลูกด้วยตนเอง :

*ตามคำสอนของพระบาฮาอุลลาห์ ครอบครัวซึ่งเป็นหน่วยหนึ่งของมนุษย์ต้องได้รับการอบรมตามกฎเกณฑ์แห่งความบริสุทธิ์ คุณความดีทั้งปวงต้องสอนให้แก่ครอบครัว บูรณภาพของสายสัมพันธ์ในครอบครัวต้องคำนึงถึงเสมอ สิทธิ์รายบุคคลของสมาชิกครอบครัวต้องไม่ถูกละเมิด สิทธิ์ของบุตร บิดา มารดา ต้องไม่ถูกละเมิดและไม่เป็นไปตามใจชอบ ดังที่บุตรมีหน้าที่บางอย่างต่อบิดา ทำนองเดียวกันบิดามีหน้าที่บางอย่างต่อบุตร มารดา บุตรสาวและสมาชิกคนอื่นๆ ในครอบครัวมีเอกสิทธิ์บางอย่างของตน สิทธิ์และเอกสิทธิ์เหล่านี้ทั้งหมดต้องอนุรักษ์ไว้ กระนั้นความสามัคคีของครอบครัวต้องได้รับการค้ำจุน ความเสียหายต่อสมาชิกคนหนึ่งจะถือว่าเป็นความเสียหายของทุกคน ความสุขสบายของแต่ละคนจะถือเป็นความสุขสบายของทุกคน เกียรติของคนหนึ่งจะถือว่าเป็นเกียรติของทุกคน [[[102]](#footnote-102)]*

พระอับดุลบาฮา

*สมาชิกทั้งหลายในครอบครัวล้วนมีหน้าที่และความรับผิดชอบต่อกันและกันและต่อครอบครัวโดยรวม ซึ่งแตกต่างกันไปในแต่ละคนเพราะสัมพันธภาพตามธรรมชาติระหว่างพวกเขา บิดามารดามีหน้าที่ที่หลีกหนีไม่ได้ในการอบรมลูก แต่ลูกไม่มีหน้าที่อบรมบิดามารดา ลูกมีหน้าที่เชื่อฟังบิดามารดา แต่บิดามารดาไม่ต้องเชื่อฟังลูก มารดาไม่ใช่บิดาเป็นผู้ให้กำเนิดลูก ให้นมลูกในวัยทารก จึงเป็นผู้อบรมคนแรกของลูก ดังนั้นลูกสาวจึงมีสิทธิ์ก่อนลูกชายที่จะได้รับการศึกษา และตามที่เลขานุการของท่านศาสนภิบาลเขียนในนามของท่าน “งานเลี้ยงดูเด็กบาไฮดังที่เน้นแล้วเน้นอีกในธรรมลิขิตบาไฮเป็นความรับผิดชอบหลักของมารดา ซึ่งแท้ที่จริงแล้วเอกสิทธิ์ที่ไม่มีเหมือนของเธอคือ การสร้างสภาพความเป็นอยู่ในบ้านที่เกื้อหนุนความผาสุกและความเจริญก้าวหน้าของลูกให้มากที่สุดทั้งทางวัตถุและจิตใจ การฝึกฝนที่ลูกได้รับครั้งแรกจากมารดาจะเป็นรากฐานที่แข็งแกร่งที่สุดสำหรับพัฒนาการของเขาในอนาคต” ผลพวงจากความรับผิดชอบนี้ของมารดาคือ มารดามีสิทธิ์ได้รับการเลี้ยงดูจากสามี โดยสามีไม่มีสิทธิ์ที่ชัดแจ้งให้ภรรยาเลี้ยงดู หลักการที่ว่าสามีมีความรับผิดชอบในการหาเลี้ยงและคุ้มครองครอบครัว ยังเป็นที่เห็นได้เช่นกันว่านำมาใช้ในกฎหมายเกี่ยวกับการตายที่ไม่มีพินัยกรรม ซึ่งกำหนดไว้ว่าเมื่อบิดาเสียชีวิต ที่อยู่อาศัยของครอบครัวจะตกอยู่กับลูกชายคนโตมิใช่ภรรยาหม้าย แต่ในเวลาเดียวกันลูกชายคนโตก็มีความรับผิดชอบที่ต้องดูแลมารดาของตน...*

*เหล่านี้คือสัมพันธภาพทั้งหมดภายในครอบครัว แต่ความสัมพันธ์ระหว่างบุรุษและสตรีมีวงที่กว้างกว่าในบ้านมาก และนี่เช่นกันเราควรพิจารณาในบริบทของสังคมบาไฮ ไม่ใช่ในบริบทของบรรทัดฐานของสังคมในอดีตหรือปัจจุบัน ตัวอย่างเช่น ถึงแม้ว่ามารดาคือผู้อบรมคนแรกของลูก และมีอิทธิพลหล่อหลอมที่สำคัญที่สุดในพัฒนาการของลูก บิดาก็มีความรับผิดชอบในการอบรมลูกเช่นกัน และความรับผิดชอบนี้หนักหน่วงถึงขนาดที่พระบาฮาอุลลาห์ทรงกล่าวไว้ว่า บิดาที่ไม่รับผิดชอบเรื่องนี้จะเสียสิทธิ์ของความเป็นบิดา ทำนองคล้ายกันแม้ว่าความรับผิดชอบเบื้องต้นในการหาเงินเลี้ยงครอบครัวจะตกอยู่กับสามี นี้ไม่ได้แสดงนัยใดๆ ว่าสถานที่ของสตรีถูกจำกัดอยู่ที่บ้าน [[[103]](#footnote-103)]*

สภายุติธรรมสากล

*ปัญหาเกี่ยวกับการฝึกฝนเด็กและการดูแลเด็กกำพร้าเป็นเรื่องสำคัญยิ่ง แต่ที่สำคัญกว่าทั้งหมดคือการอบรมเด็กหญิง เพราะวันหนึ่งเด็กหญิงจะเป็นมารดา และมารดาคือครูคนแรกของลูก ในหนทางใดก็ตามที่มารดาเลี้ยงดูลูก ลูกก็จะเป็นเช่นนั้น และผลของการฝึกฝนครั้งแรกนั้นจะคงอยู่กับผู้นั้นไปตลอดชีวิต และยากที่สุดที่จะเปลี่ยนแปลง และมารดาที่ไม่ได้รับการศึกษาและการฝึกฝนจะอบรมลูกได้อย่างไร? ดังนั้นเป็นที่ชัดเจนว่าการอบรมเด็กหญิงจะมีผลตามมาอย่างใหญ่หลวงยิ่งกว่าการอบรมเด็กชาย ความจริงนี้มีความสำคัญยิ่ง และเรื่องนี้ต้องได้รับการดูแลด้วยความขะมักเขม้นและความอุทิศสูงสุด [[[104]](#footnote-104)]*

พระอับดุลบาฮา

## 5.1หน้าที่ของพ่อแม่ที่มีต่อลูก[Parents' duties to children

หากเด็กถูกปล่อยปละละเลยให้เติบโตขึ้นมาโดยไม่ได้รับการอบรมสั่งสอน เป็นเรื่องยากเพียงไรที่เขาจะสามารถดำรงชีวิตอยู่ในสังคมได้อย่างมีเกียรติ นอกจากนี้เขาอาจกลายเป็นปัญหาสังคม และความประพฤติของเขาอาจเป็นที่รังเกียจของสังคม และไม่รู้ว่าจะใช้เวลาอีกยาวนานเท่าไรเขาถึงจะหลุดพ้นจากความทุกข์หรือความอดสูของการมีชีวิตอยู่ในสภาพดังกล่าว จึงนับได้ว่าเป็นเวรกรรมที่พ่อแม่ทำไว้กับลูกหากพ่อแม่ปล่อยให้ลูกเติบโตขึ้นมาตามยถากรรม :

*เจ้าควรพิจารณาปัญหาของอุปนิสัยใจคอที่ดีงามว่ามีความสำคัญเป็นอันดับแรก เป็นหน้าที่ของบิดาและมารดาทุกคนที่จะให้คำแนะนำลูกเป็นช่วงเวลานาน และชี้แนะลูกในสิ่งต่างๆ ที่จะนำไปสู่เกียรตินิรันดร์ [[[105]](#footnote-105)]*

พระอับดุลบาฮา

*การฝึกฝนอุปนิสัยใจคอของเผ่าพันธุ์มนุษย์เป็นหนึ่งในบทบัญญัติที่มีน้ำหนักที่สุดของพระผู้เป็นเจ้า และอิทธิพลของการฝึกฝนดังกล่าวเหมือนกับอิทธิพลที่ดวงอาทิตย์มีต่อต้นไม้และผลไม้ เด็กๆ ต้องได้รับการเฝ้าดู คุ้มครองและฝึกฝนอย่างรอบคอบที่สุด ความเป็นบิดามารดาที่แท้จริงและความปรานีของบิดามารดาอยู่ตรงนี้*

*ไม่เช่นนั้นแล้วเด็กๆ จะกลายเป็นวัชพืชที่เติบโตสะเปะสะปะ กลายเป็นต้นไม้นรกที่ถูกสาป ไม่รู้ถูกผิด แยกไม่ออกระหว่างคุณลักษณะที่สูงส่งสุดของมนุษย์กับคุณลักษณะทั้งหมดที่ใจดำและต่ำทราม พวกเขาจะถูกเลี้ยงดูให้อวดดี และจะเป็นที่ชังของพระผู้เป็นนายผู้ทรงอภัย [[[106]](#footnote-106)]*

พระอับดุลบาฮา

*มีหลายสิ่งซึ่งหากถูกละเลยจะสูญเปล่าและไม่เหลืออะไร บ่อยครั้งเพียงไรในโลกนี้ที่เราเห็นเด็กที่สูญเสียบิดามารดา และไม่สามารถมีผลผลิตนอกจากว่าจะอุทิศความเอาใจใส่ต่อการอบรมและฝึกฝนเขา และผู้ที่ไม่มีผลผลิตนั้นตายเสียดีกว่ามีชีวิต [[[107]](#footnote-107)]*

พระบาฮาอุลลาห์

ดังนั้นในยุคใหม่นี้ศาสนาบาไฮถือว่าเป็นความผิดหากพ่อแม่ละเลยไม่อบรมลูก ไม่ให้ลูกได้รับการศึกษา และบัญญัติให้การอบรมลูกเป็นข้อบังคับ ไม่ใช่ความสมัครใจ หากพ่อแม่ไม่ทำหน้าที่นี้ก็อาจถึงกับเสียสิทธิ์ของความเป็นพ่อแม่ ซึ่งสิทธิ์อย่างหนึ่งของความเป็นพ่อแม่ในศาสนาบาไฮคือสิทธิ์ในการยินยอมให้ลูกแต่งงาน :

*ด้วยเหตุผลนี้นี่เองในวัฏจักรใหม่นี้ การอบรมและการฝึกฝนถูกบันทึกไว้ในคัมภีร์ของพระผู้เป็นเจ้าเป็นข้อบังคับ ไม่ใช่การสมัครใจ นั่นคือ บิดาและมารดาได้รับบัญชาว่าเป็นหน้าที่ที่จะพยายามเต็มกำลังในการฝึกฝนธิดาและบุตร ให้นมพวกเขาจากอกแห่งความรู้ เลี้ยงดูพวกเขาในอ้อมอกของวิทยาศาสตร์และศิลปะ หากบิดามารดาละเลยเรื่องนี้ พวกเขาจะต้องรับผิดชอบและควรถูกตำหนิ ณ ที่สถิตของพระผู้เป็นนายที่เข้มงวด [[[108]](#footnote-108)]*

พระอับดุลบาฮา

*พระผู้ทรงดำรงอยู่ก่อนยุคสมัยทรงหันพระพักตร์มาหาเจ้า กล่าวถึงเจ้า และเคี่ยวเข็ญประชาชนของพระผู้เป็นเจ้าให้อบรมลูกๆ ของตน หากบิดาละเลยบทบัญญัติที่มีน้ำหนักที่สุดนี้...เขาจะเสียสิทธิ์ของความเป็นบิดา และถูกนับว่ามีความผิดต่อหน้าพระผู้เป็นเจ้า [[[109]](#footnote-109)]*

พระบาฮาอุลลาห์

*ถึงแม้ว่ามารดาคือผู้อบรมคนแรกของลูก และมีอิทธิพลหล่อหลอมที่สำคัญที่สุดในพัฒนาการของลูก บิดาก็มีความรับผิดชอบในการอบรมลูกเช่นกัน และความรับผิดชอบนี้หนักหน่วงถึงขนาดที่พระบาฮาอุลลาห์ทรงกล่าวไว้ว่า บิดาที่ไม่รับผิดชอบเรื่องนี้จะเสียสิทธิ์ของความเป็นบิดา [[[110]](#footnote-110)]*

สภายุติธรรมสากล

*พระบาฮาอุลลาห์ทรงเน้นหน้าที่ของบิดามารดาที่มีต่อลูกเป็นอย่างยิ่ง และพระองค์ทรงเร่งเร้าลูกให้มีความกตัญญูในหัวใจต่อบิดามารดา ผู้ซึ่งเขาต้องพยายามทำให้ยินดีเสมอในฐานะที่เป็นวิธีการทำให้พระผู้เป็นเจ้าเองยินดี อย่างไรก็ตามพระองค์ทรงบอกว่าในสภาพแวดล้อมบางอย่าง บิดามารดาอาจถูกตัดสิทธิ์ของความเป็นบิดามารดา อันเป็นผลมาจากการกระทำของตน สภายุติธรรมสากลมีสิทธิ์ที่จะออกกฎเกี่ยวกับเรื่องนี้ สำหรับปัจจุบันสภายุติธรรมสากลวินิจฉัยว่าควรเสนอมาให้ตนพิจารณา ในทุกกรณีที่การปฏิบัติตนและอุปนิสัยใจคอของบิดาหรือมารดา ดูเหมือนว่าไม่คู่ควรที่จะมีสิทธิ์ของความเป็นบิดามารดา ดังเช่นสิทธิ์ในการยินยอมให้สมรส [[[111]](#footnote-111)]*

สภายุติธรรมสากล

ในฐานะที่เป็นผู้ให้กำเนิดลูก พ่อแม่จึงมีหน้าที่อบรมสั่งสอนลูกตั้งแต่ในครอบครัว เด็กจะโตขึ้นมาเป็นคนมีคุณธรรมหรือไม่มีคุณธรรม จะเป็นคนซื่อตรงหรือคนคด จะใฝ่สูงหรือใฝ่ต่ำ จะเชื่อฟังหรือไม่เชื่อฟังพ่อแม่ จะกตัญญูหรือไม่กตัญญูต่อพ่อแม่ ขึ้นอยู่กับการอบรมเลี้ยงดูเขาในวัยเด็กนี่เองเป็นสำคัญ :

*เด็กๆ เป็นราวกับกิ่งที่สดและเขียว พวกเขาจะเติบโตในหนทางใดก็ตามที่เจ้าฝึกฝนพวกเขา จงเอาใจใส่ที่สุดในการให้อุดมคติและเป้าหมายที่สูงส่งแก่พวกเขา เพื่อว่าเมื่อบรรลุวุฒิภาวะ พวกเขาจะสาดลำแสงมาบนโลกเหมือนกับเทียนที่สว่างไสว และจะไม่มีมลทินของตัณหาและกิเลสในหนทางของสัตว์ ไม่เอาใจใส่และไม่ตระหนัก แต่จะมุ่งมั่นบรรลุเกียรตินิรันดร์และได้มาซึ่งความเป็นเลิศทั้งปวงของความเป็นมนุษย์ [[[112]](#footnote-112)]*

พระอับดุลบาฮา

*มารดาคือครูคนแรกของเด็ก เพราะเมื่อเริ่มต้นของชีวิต เด็กนั้นสดชื่นและอ่อนนุ่มดังกิ่งอ่อน และสามารถฝึกฝนไปในลักษณะใดๆ ที่เจ้าปรารถนา หากเจ้าเลี้ยงดูเด็กให้ซื่อตรง เด็กจะเติบโตเป็นคนตรงได้สัดส่วนที่สมบูรณ์ เป็นที่ชัดเจนว่ามารดาคือครูคนแรก และมารดานี่เองคือผู้ที่ปลูกฝังอุปนิสัยใจคอและการปฏิบัติตัวของเด็ก [[[113]](#footnote-113)]*

พระอับดุลบาฮา

*ขอให้มารดาถือว่าอะไรก็ตามที่เกี่ยวข้องกับการอบรมลูกมีความสำคัญอันดับแรก ขอให้มารดาพยายามทุกอย่างในเรื่องนี้ เพราะเมื่อกิ่งยังเขียวและอ่อน กิ่งนั้นจะเติบโตไปในทิศทางใดก็ตามที่เจ้าฝึกฝน ดังนั้นเป็นหน้าที่ของมารดาที่จะเลี้ยงดูลูกน้อยดังเช่นคนสวนดูแลต้นอ่อน ขอให้พวกเธอพยายามทั้งกลางวันและกลางคืนที่จะปลูกฝังความศรัทธาและความมั่นใจ ความกลัวพระผู้เป็นเจ้า ความรักของพระผู้เป็นที่รักยิ่งของภพทั้งหลาย คุณสมบัติและบุคลิกลักษณะที่ดีในตัวลูก [[[114]](#footnote-114)]*

พระอับดุลบาฮา

ในสังคมปัจจุบันการสตรีบางคนอาจรู้สึกว่า การเป็นมารดาเลี้ยงลูกอยู่กับบ้านดูเหมือนเป็นเรื่องที่ไม่น่าภาคภูมิ และเมื่อบวกกับปัจจัยทางเศรษฐกิจ มารดาจำนวนมากจึงรีบกลับไปทำงานหลังคลอดลูกไม่นาน ไม่ได้ให้ความสำคัญมากพอแม้แต่จะเลี้ยงลูกด้วยนมของตน ซึ่งนอกจากจะช่วยสร้างสายใยและความผูกพันกับลูกน้อยแล้ว ยังดีต่อสุขภาพของลูกมากกว่าอย่างที่ไม่มีนมวัวชนิดใดทดแทนได้ ถ้าหากตระหนักในความสำคัญของการเลี้ยงดูลูกน้อยดังที่กล่าวมา มารดาทั้งหลายอาจเปลี่ยนใจและพยายามมากขึ้นที่จะอบรมเลี้ยงดูลูกด้วยตัวเองตั้งแต่วัยทารก แทนที่จะส่งไปยังสถานรับเลี้ยงเด็กหรือจ้างคนมาเลี้ยง เพราะคงไม่มีใครที่สามารถ *“กำหนดความสุข ความยิ่งใหญ่ในอนาคต ความมีมารยาท การเรียนรู้และวิจารณญาณ ความเข้าใจและความศรัทธาของลูกน้อย”* ได้ดีไปกว่ามารดา :

*เพราะมารดาคือผู้อบรมคนแรก คือครูที่ปรึกษาคนแรก และที่จริงแล้วมารดานี้เองคือผู้ที่กำหนดความสุข ความยิ่งใหญ่ในอนาคต หนทางที่มีมารยาท การเรียนรู้และวิจารณญาณ ความเข้าใจและความศรัทธาของลูกน้อย [[[115]](#footnote-115)]*

พระอับดุลบาฮา

*ในเรื่องของคำถามเกี่ยวกับการฝึกฝนเด็กเมื่อพิจารณาการเน้นของพระบาฮาอุลลาห์และพระอับดุลบาฮามาที่ความจำเป็นสำหรับบิดามารดา ที่จะต้องฝึกฝนลูกๆ ขณะที่ยังเยาว์วัย ดูเหมือนน่าปรารถนากว่าถ้าลูกๆ ได้รับการฝึกฝนครั้งแรกที่บ้านโดยมือของมารดาของตน แทนที่จะถูกส่งไปยังสถานรับเลี้ยงเด็ก, อย่างไรก็ตามหากสภาพแวดล้อมบีบบังคับมารดาบาไฮให้ใช้วิธีหลัง ก็ไม่มีข้อคัดค้าน [[[116]](#footnote-116)]*

ท่านโชกิ เอฟเฟนดิ

*แนวคิดของบาไฮเกี่ยวกับบทบาทของสตรีในสังคมนั้นไม่มีที่เหมือน ต่างจากแนวโน้มในปัจจุบันที่ลดค่าของความเป็นมารดา ศาสนาบาไฮยืนยันว่าบทบาทหน้าที่นี้มีความรับผิดชอบสูง และสำคัญยิ่งต่อพัฒนาการที่มั่นคงของคนรุ่นต่อไป และต่อการสร้างและค้ำจุนอารยธรรมที่ก้าวหน้าอยู่เสมอ การมอบความรับผิดชอบเบื้องต้นให้แก่มารดาในการอบรมลูก มาจากความจริงที่ว่ามารดาเป็นผู้ให้กำเนิดทารก, เจตคติ การอธิษฐานของมารดา แม้กระทั่งสิ่งที่เธอทานและสภาพร่างกายของเธอ มีอิทธิพลอย่างใหญ่หลวงต่อลูกระหว่างที่ยังอยู่ในครรภ์ [[[117]](#footnote-117)]*

สภายุติธรรมสากล

การเน้นความสำคัญของมารดาในฐานะที่เป็นครูคนแรกของลูก ไม่ได้ให้บิดาละเลยบทบาทของตนในการอบรมลูกเช่นกัน ซึ่งมีความสำคัญยิ่งดังที่กล่าวไว้แล้วว่า หากบิดาละเลยหน้าที่ในการอบรมลูกก็จะ *“เสียสิทธิ์ของความเป็นบิดา”* ธรรมชาติกำหนดให้มารดาเป็นครูคนแรกของลูก เพราะมารดาคือผู้อุ้มท้อง คลอดลูก ให้นมลูก และเลี้ยงดูลูกน้อยตั้งแต่เริ่มต้นชีวิต ดังนั้นทารกจะหันเข้าหามารดาก่อนใคร นี้ไม่ได้เป็นการลดทอนบทบาทของบิดาในการอบรมลูก ซึ่งจะตามมาทีหลังเมื่อลูกเติบโตขึ้น :

*การที่ครูคนแรกของเด็กคือมารดาไม่ควรเป็นที่ตกใจ เพราะทารกจะหันเข้าหามารดาก่อนโดยเบื้องต้น การกำหนดเงื่อนไขของธรรมชาติเช่นนี้มิได้ลดทอนบทบาทของบิดาในครอบครัวบาไฮ อีกครั้งเช่นกันความเสมอภาคของสถานภาพมิได้หมายถึงบทบาทหน้าที่เหมือนกัน [[[118]](#footnote-118)]*

สภายุติธรรมสากล

*เมื่อเด็กเกิดมา เธอ (มารดา) นี่เองคือผู้ที่ได้รับการประสาทโดยพระผู้เป็นเจ้าด้วยน้ำนม ซึ่งเป็นอาหารชนิดแรกที่ออกแบบไว้สำหรับทารก และที่มุ่งหมายไว้ถ้าเป็นไปได้คือ มารดาควรอยู่กับทารกเพื่อฝึกฝนและช่วยพัฒนาการของลูกในช่วงวันและเดือนแรกๆ ของชีวิต นี้ไม่ได้หมายความว่า บิดาไม่รัก ไม่อธิษฐานให้ หรือไม่เอื้ออาทรทารก แต่เนื่องด้วยบิดามีความรับผิดชอบโดยเบื้องต้นในการหาเลี้ยงครอบครัว เวลาของบิดาที่จะอยู่กับลูกจึงจำกัดเป็นธรรมดา ขณะที่มารดาโดยปกติแล้วอยู่กับทารกอย่างใกล้ชิดในช่วงเวลาที่ก่อร่างอย่างเข้มข้นนี้ ซึ่งทารกกำลังเติบโตและพัฒนาอย่างรวดเร็วยิ่งกว่าเวลาอื่นใดอีกตลอดชีวิต เมื่อลูกมีอายุมากขึ้นและพึ่งตนเองได้มากขึ้น ลักษณะความสัมพันธ์ของลูกกับมารดาและบิดาจะปรับเปลี่ยนไป และบิดาสามารถมีบทบาทมากขึ้น [[[119]](#footnote-119)]*

สภายุติธรรมสากล

*บิดาต้องพยายามอบรมบุตรชายอยู่เสมอ และให้เขาคุ้นเคยกับคำสอนสวรรค์ บิดาต้องให้คำแนะนำและเคี่ยวเข็ญบุตรชายทุกเวลา สอนการปฏิบัติตนและอุปนิสัยใจคอที่น่าสรรเสริญแก่เขา ช่วยให้เขาสามารถรับการฝึกฝนที่โรงเรียน และรับการสั่งสอนในศิลปะและวิทยาศาสตร์ที่ถือว่ามีประโยชน์และจำเป็น กล่าวโดยย่อ ขอให้บิดาปลูกฝังคุณความดีและความสมบูรณ์ของโลกแห่งความเป็นมนุษย์ในจิตใจของบุตรชาย เหนืออื่นใดบิดาควรให้บุตรชายระลึกถึงพระผู้เป็นเจ้าอยู่ตลอด เพื่อว่าการเต้นของเส้นเลือดดำและเส้นเลือดแดงของเขาจะส่งชีพจรด้วยความรักของพระผู้เป็นเจ้า [[[120]](#footnote-120)]*

พระอับดุลบาฮา

*ถึงแม้ว่าการเลี้ยงดูลูกในส่วนของมารดานั้นยิ่งใหญ่มากจริงๆ เราก็รู้สึกว่าเป็นสิ่งสำคัญยิ่งที่ความสำคัญของความรับผิดชอบที่ธรรมลิขิตบาไฮมอบให้แก่บิดาในเรื่องนี้ต้องไม่ถูกประเมินต่ำไป มีแนวโน้มในปัจจุบันที่บิดาจะทิ้งการอบรมลูกไว้ให้กับมารดาในระดับที่ไม่สมเหตุผลเลย และเราไม่ต้องการให้เกิดความรู้สึกว่าคำสอนบาไฮยืนยันเจตคติดังกล่าว [[[121]](#footnote-121)]*

สภายุติธรรมสากล

## 5.2หน้าที่ของลูกที่มีต่อพ่อแม่[Children's duties to parents]

ตอนยังเป็นเด็กน้อย ลูกเชื่อฟังพ่อแม่โดยธรรมชาติ เพราะลูกยังพึ่งตัวเองไม่ได้และยังไม่มีความคิดอ่านเป็นของตนเอง จึงต้องพึ่งพาพ่อแม่ พึ่งพาการอบรมสั่งสอนของพ่อแม่ อย่างไรก็ตามเมื่อเติบโตขึ้น พึ่งตนเองได้มากขึ้น มีความคิดอ่านเป็นของตนเองและมีอิสระในการดำเนินชีวิตของตน ก็ไม่ได้หมายความว่าลูกไม่ต้องเชื่อฟังพ่อแม่อีกต่อไป เป็นความยุติธรรมอย่างยิ่งที่ลูกจะต้องเคารพนับถือ ดูแลความสุขสบายและรับใช้ผู้ที่ให้ชีวิตและเลี้ยงดูเขามาด้วยความพากเพียร ความเจริญรุ่งเรืองของลูกในโลกนี้และโลกหน้า ขึ้นอยู่กับความยินดีของพ่อแม่ ความสำคัญของการเคารพสิทธิ์ของพ่อแม่เห็นได้จาก การที่พระบาฮาอุลลาห์ทรงกำหนดให้เป็นหน้าที่ที่ยิ่งใหญ่ที่สุดรองจากการยอมรับพระผู้เป็นเจ้า :

*ผลไม้ที่คู่ควรที่สุดกับพฤกษาแห่งชีวิตของมนุษย์คือความไว้วางใจได้และความมีศีลธรรม วาจาสัตย์และความจริงใจ แต่ที่ยิ่งใหญ่กว่าทั้งหมดหลังจากการยอมรับเอกภาพของพระผู้เป็นเจ้า ความสรรเสริญและสดุดีจงมีแด่พระองค์ คือการเคารพสิทธิ์ของบิดามารดา คำสอนนี้ได้รับการกล่าวไว้ในคัมภีร์ทั้งหมดของพระผู้เป็นเจ้า และยืนยันอีกครั้งโดยปากกาที่สูงส่งที่สุด จงพิจารณาสิ่งที่พระผู้เป็นนายผู้ทรงปรานีเปิดเผยไว้ในคัมภีร์โกรอ่าน วจนะของพระองค์นั้นสูงส่ง : “จงบูชาพระผู้เป็นเจ้า อย่าตีเสมอหรือทำตัวเหมือนกับเป็นพระองค์ และแสดงความเมตตาและกุศลจิตต่อบิดามารดาของเจ้า...” จงสังเกตดูว่า ความเมตตารักใคร่บิดามารดาถูกโยงกับการยอมรับพระผู้เป็นเจ้าที่แท้จริงองค์เดียวอย่างไร! [[[122]](#footnote-122)]*

พระบาฮาอุลลาห์

*ลูกมีหน้าที่ศักดิ์สิทธิ์บางอย่างต่อบิดามารดา ซึ่งลิขิตไว้ในคัมภีร์ของพระผู้เป็นเจ้าดังที่เป็นของพระองค์ ความเจริญรุ่งเรืองของลูกในโลกนี้และอาณาจักรสวรรค์ขึ้นอยู่กับความยินดีของบิดามารดา หากปราศจากความยินดีนี้ลูกจะสูญเสียอย่างเห็นชัด [[[123]](#footnote-123)]*

พระอับดุลบาฮา

ถึงแม้ยุคสมัยจะเปลี่ยนไปจนพ่อแม่ที่สูงวัยอาจตามไม่ทันโลกที่เปลี่ยนแปลงอย่างรวดเร็ว และดังนั้นจึงมีแนวโน้มว่าเด็กรุ่นใหม่ที่ได้รับอิทธิพลจากสื่อและสภาพแวดล้อมบางอย่าง อาจจะมองข้ามความสำคัญของพ่อแม่มากขึ้นทุกที มองพ่อแม่ของตนว่าโบราณตกยุค ไม่เข้าใจความคิดสมัยใหม่ของตน และดังนั้นจึงไม่ค่อยอยากจะเชื่อฟังพ่อแม่ อาจเห็นความสำคัญของพ่อแม่ก็เฉพาะเวลาที่ต้องมาขอเงิน ธรรมลิขิตบาไฮยืนยันว่าไม่ว่าโลกจะเปลี่ยนแปลงไปอย่างไร ลูกก็ยังมีหน้าที่เชื่อฟัง เคารพเกรงใจ ให้เกียรติพ่อแม่ เมตตาและเห็นใจพ่อแม่ ปลอบใจพ่อแม่ ทำให้พ่อแม่ดีใจ ยินดี มีความสุข อย่าทำให้พ่อแม่เศร้าโศก คอยรับใช้ รับประกันความสบายและความผาสุก และถ้าจำเป็นก็อาจจะต้องสละการพักผ่อนและความเพลิดเพลินของตน เพื่อจะทำหน้าที่ของลูกกตัญญูอย่างที่กล่าวมา และเมื่อสามารถทำงานมีรายได้ก็ยังมีหน้าที่ส่งเสียเลี้ยงดูพ่อแม่ :

*จงปลอบประโลมมารดาของเจ้าและพยายามทำสิ่งที่เกื้อหนุนความสุขในหัวใจของเธอ [[[124]](#footnote-124)]*

พระอับดุลบาฮา

*ดูกร ประชาชนของเรา! จงให้เกียรติและคารวะบิดามารดา สิ่งนี้จะดลให้พระพรจากก้อนเมฆแห่งความอารีของพระผู้เป็นนายของเจ้า พระผู้ทรงความสูงส่ง พระผู้ทรงความยิ่งใหญ่ หลั่งมายังเจ้า [[[125]](#footnote-125)]*

พระบาฮาอุลลาห์

*เราบัญชาบุตรทุกคนให้รับใช้บิดา ดังนี้เราบัญญัติบัญชานี้ไว้ในคัมภีร์ [[[126]](#footnote-126)]*

พระบาฮาอุลลาห์

*หากเจ้าแสดงความเมตตาและความเกรงใจต่อบิดามารดาเพื่อว่าพวกเขาจะรู้สึกยินดี นั่นจะทำให้เรายินดีเช่นกัน เพราะบิดามารดาต้องเป็นที่เคารพอย่างสูง และเป็นเรื่องสำคัญที่พ่อแม่ควรรู้สึกพึงพอใจ [[[127]](#footnote-127)]*

พระอับดุลบาฮา

*ท่านรู้สึกแน่ใจว่า แม้คุณจะเป็นภาระด้านการเงินบางประการแก่ลูกๆ แต่ก็เป็นเอกสิทธิ์ของพวกเขาที่จะได้ดูแลคุณ คุณคือแม่และได้ให้ชีวิตพวกเขา และโดยความอารีของพระบาฮาอุลลาห์ บัดนี้พวกเขาถวิลหาศาสนาของพระองค์ สิ่งใดที่พวกเขาทำเพื่อคุณเป็นการชดเชยเล็กน้อยสำหรับทั้งหมดที่คุณได้ทำเพื่อพวกเขา [[[128]](#footnote-128)]*

ท่านโชกิ เอฟเฟนดิ

อย่างไรก็ตามไม่ควรเกิดความเข้าใจผิดว่าการที่ลูกมีความคิดเห็นไม่ตรงกับพ่อแม่ คือการไม่เคารพเชื่อฟังพ่อแม่ การไม่เคารพเชื่อฟังพ่อแม่หมายถึงการไม่มีมารยาท ใช้วาจาไม่สุภาพ ทำตัวไม่เหมาะสมกับพ่อแม่ เมื่อลูกโตขึ้นและเริ่มมีความคิดอ่านของตนเอง เป็นธรรมดาที่บางครั้งลูกอาจมีความคิดเห็นไม่ตรงกับพ่อแม่ และถ้ามีความคิดเห็นไม่ตรงกันในเรื่องบางอย่างที่จะต้องตัดสินใจกันในครอบครัว ควรอาศัยวิธีการปรึกษาหารือตามหลักการและวิธีการของบาไฮ (ดูบทที่ 12 การปรึกษาหารือในครอบครัว) เช่นกันการเชื่อฟังพ่อแม่ต้องอยู่ภายในขอบเขตของศีลธรรม ศาสนาบาไฮไม่ได้คาดหวังให้ลูกต้องเชื่อฟังพ่อแม่ในกรณีที่พ่อแม่ใช้ให้ลูกทำบาปหรือทำสิ่งที่ผิด :

*ในอีกด้านหนึ่งบุตรชายต้องแสดงการเชื่อฟังบิดาเป็นที่สุด และควรปฏิบัติตนเป็นคนรับใช้ที่ถ่อมตัวและต่ำต้อย ทั้งกลางวันและกลางคืนเขาควรพากเพียรหาทางรับประกันความสบายและความผาสุกของบิดาที่รักใคร่ และให้ได้มาซึ่งความยินดีของบิดา เขาต้องสละการพักผ่อนและความเพลิดเพลินของตน และพยายามอยู่เสมอที่จะทำให้บิดามารดาดีใจ เพื่อว่าเขาจะได้เป็นที่ยินดีของพระผู้ทรงมหิทธานุภาพ และได้รับการช่วยเหลืออย่างกรุณาโดยกองทัพที่มองไม่เห็น [[[129]](#footnote-129)]*

พระอับดุลบาฮา

*อย่างไรก็ตามหนึ่งในหลักธรรมที่สำคัญที่สุดของศาสนาคือ หลักธรรมแห่งความพอประมาณในทุกสิ่ง, แม้แต่คุณความดีทั้งหลายหากนำมาปฏิบัติจนเกินไป และไม่ถูกถ่วงดุลด้วยคุณความดีอื่นๆ ที่เติมความบริบูรณ์ให้ สามารถก่อให้เกิดภัยเหลือคณนา ตัวอย่างเช่น ลูกไม่ควรถูกคาดหวังให้เชื่อฟังคำสั่งสอนของพ่อแม่ให้กระทำบาป [[[130]](#footnote-130)]*

สภายุติธรรมสากล

ไม่เพียงแต่จะต้องกตัญญูต่อพ่อแม่ตามที่กล่าวมาเท่านั้น ลูกยังมีหน้าที่ในการพัฒนาตนเองให้เป็นคนดีมีคุณธรรมด้วย ให้เป็นที่ภาคภูมิและปลาบปลื้มของพ่อแม่ นั่นคือเป็นลูกที่เกิดจากวิญญาณและหัวใจของพ่อแม่ ไม่ใช่เป็นลูกที่กตัญญูแบบผิดๆ เช่น หาเงินมาโดยวิธีที่ไม่ชอบหรือผิดกฎหมายมาให้พ่อแม่ :

*ดูกร ที่รักของพระอับดุลบาฮา! จงเป็นบุตรของบิดาของเจ้า และเป็นผลไม้ของต้นนั้น จงเป็นบุตรที่เกิดจากวิญญาณและหัวใจของบิดา ไม่ใช่เกิดจากน้ำและดินเท่านั้น บุตรที่แท้จริงคือผู้ที่แตกกิ่งมาจากส่วนที่เป็นจิตวิญญาณของมนุษย์ เราขอพระผู้เป็นเจ้าให้เจ้าได้การรับรองและเสริมความแข็งแกร่งอยู่ทุกเวลา [[[131]](#footnote-131)]*

พระอับดุลบาฮา

แม้จะทรงกำหนดให้การเคารพสิทธิ์ของพ่อแม่เป็นรองจากการยอมรับพระผู้เป็นเจ้า แต่เมื่อมาถึงการรับใช้พ่อแม่ พระบาฮาอุลลาห์ทรงถือว่าความกตัญญูต้องมาก่อน และให้ลูกเลือกรับใช้พ่อแม่ก่อนรับใช้พระองค์ :

*เมื่อเรารู้เรื่องความเศร้าหมองของเธอ เราขอสั่งให้เจ้ากลับไปหาเธอ เสมือนเป็นสัญลักษณ์แห่งความปรานีต่อเจ้าจากที่สถิตของเรา และเป็นคำตักเตือนสำหรับคนอื่นๆ*

*จงระวังอย่าทำสิ่งที่จะทำให้หัวใจของบิดามารดาเศร้าหมอง จงไปตามหนทางแห่งสัจธรรมซึ่งแท้จริงแล้วคือหนทางตรง หากใครให้เจ้าเลือกระหว่างโอกาสที่จะรับใช้เราและรับใช้บิดามารดา จงเลือกที่จะรับใช้บิดามารดา และให้การรับใช้นั้นเป็นหนทางที่นำเจ้ามาสู่เรา นี้คือคำเคี่ยวเข็ญและคำบัญชาของเราต่อเจ้า [[[132]](#footnote-132)]*

พระบาฮาอุลลาห์

การประพฤติตนเป็นคนดีมีศีลธรรมของลูก ไม่เพียงแต่จะเป็นความกตัญญูต่อพ่อแม่ในระหว่างที่พ่อแม่ยังมีชีวิตอยู่เท่านั้น แต่ยังเป็นประโยชน์ต่อพ่อแม่หลังจากที่พ่อแม่ล่วงลับไปแล้วด้วย เพราะเวลาที่ลูกสวดมนต์วิงวอนเพื่อวิญญาณของพ่อแม่ หรือทำบุญกุศลเพื่อเห็นแก่พ่อแม่ ผลบุญนั้นจะไปถึงพ่อแม่ในภพของวิญญาณได้มากกว่า หากลูกเป็นคนดีมีคุณธรรม :

*เป็นสิ่งเหมาะสมหลังจากการอธิษฐานแต่ละครั้ง ที่คนรับใช้ควรวิงวอนพระผู้เป็นเจ้าขอทรงประทานความปรานีและการอภัยให้แก่บิดามารดา ครั้นแล้วเสียงร้องเรียกของพระผู้เป็นเจ้าจะเปล่งออกมาว่า : ‘เจ้าจะได้รับการชดเชยนับเป็นพันๆ เท่าของสิ่งที่เจ้าขอให้บิดามารดา!’ พระพรจงมีแด่ผู้ที่ระลึกถึงบิดามารดาขณะที่สนทนากับพระผู้เป็นเจ้า [[[133]](#footnote-133)]*

พระบ๊อบ

*ทำนองเดียวกันบิดาและมารดาทนความเหนื่อยยากและความลำบากอย่างใหญ่หลวงที่สุดเพื่อลูก และที่มักเกิดขึ้นคือเมื่อถึงเวลาที่ลูกมีอายุที่บรรลุวุฒิภาวะ บิดามารดารีบไปสู่โลกหน้าแล้ว หาได้ยากที่บิดาและมารดาในโลกนี้จะได้รางวัลของความเจ็บปวดและความยุ่งยากที่ตนทนเพื่อลูก ดังนั้นเพื่อเป็นการตอบแทนความเจ็บปวดและความยุ่งยากนี้ ลูกต้องบริจาคเพื่อการกุศลและกระทำสิ่งดีงามในนามของบิดามารดา และต้องวิงวอนขอการยกโทษและการอภัยให้แก่วิญญาณของบิดามารดา ดังนั้นเพื่อเป็นการตอบแทนความรักและความเมตตาของบิดา เจ้าควรให้ทานคนจนในนามของบิดา และอธิษฐานอย่างสุดจิตสุดใจด้วยความต่ำต้อยเป็นที่สุดเพื่อขอการยกโทษและการอภัย และแสวงหาความปรานีที่ไม่มีขีดจำกัดของพระองค์ [[[134]](#footnote-134)]*

พระอับดุลบาฮา

## 5.3ครอบครัวที่ไม่ได้เป็นบาไฮทุกคน[When not all family members are Bahá’ís]

ด้วยถือว่าครอบครัวคือรากฐานของอารยธรรม ศาสนาบาไฮจึงให้ความสำคัญกับความสามัคคีของครอบครัวเป็นอย่างยิ่ง ไม่ว่าครอบครัวนั้นจะเป็นบาไฮทุกคนหรือไม่ได้เป็นบาไฮทุกคน ในกรณีที่ครอบครัวไม่ได้เป็นบาไฮทุกคน คำสอนบาไฮให้ยึดถือหลักการของความยุติธรรมและความสามัคคี กล่าวคือ บาไฮเองจะไม่ยัดเยียดหรือกดดันสมาชิกครอบครัวที่ไม่ใช่บาไฮ ไม่ว่าจะทางตรงหรือทางอ้อม ให้เปลี่ยนมานับถือศาสนาบาไฮ (และสมาชิกครอบครัวที่ไม่ใช่บาไฮก็ไม่ควรยัดเยียดศาสนาของตนให้กับบาไฮเช่นกัน) สิ่งที่นุ่มนวลและเหมาะสมกว่าที่บาไฮสามารถสอนศาสนาให้สมาชิกในครอบครัว คือการดำเนินชีวิตแบบบาไฮให้เห็นเป็นตัวอย่าง :

*หนึ่งในคำสอนที่เป็นสาระสำคัญของศาสนาบาไฮคือ ความสามัคคีควรค้ำจุนไว้ที่บ้าน แน่นอนว่านี้มิได้หมายความว่าสมาชิกคนใดในครอบครัว มีสิทธิ์ที่จะโน้มน้าวความศรัทธาของสมาชิกคนอื่นใด และถ้าสมาชิกครอบครัวทุกคนตระหนักในสิ่งนี้ เมื่อนั้นดูเหมือนจะแน่นอนว่าความสามัคคีย่อมเป็นไปได้ [[[135]](#footnote-135)]*

ท่านโชกิ เอฟเฟนดิ

*ท่านศาสนภิบาลจะอธิษฐานเพื่อว่ามารดาของคุณจะเป็นบาไฮ และรับใช้ศาสนาอย่างแข็งขัน และควรระลึกไว้ว่าการดำเนินชีวิตบาไฮอย่างถวายตัวของคุณ จะมีผลต่อมารดาของคุณเท่ากับหรือมากกว่าที่เธออ่านหรือศึกษา เมื่อคนหนึ่งเห็นอิทธิพลของคำสอนบาไฮที่มีต่อชีวิตของอีกคนหนึ่ง นั่นมักมีผลอย่างมาก [[[136]](#footnote-136)]*

ท่านโชกิ เอฟเฟนดิ

สำหรับการอบรมศีลธรรมและสอนศาสนาให้ลูกในกรณีที่สามีหรือภรรยาฝ่ายใดฝ่ายหนึ่งไม่ได้เป็นบาไฮศาสนิกชน คำสอนบาไฮให้ยึดถือหลักการของความยุติธรรมและความสามัคคีของครอบครัวเช่นเดียวกัน แต่ถ้าจะให้ดีกว่านั้นทั้งคู่ควรทำความเข้าใจหรือตกลงกันมาก่อนเกี่ยวกับเรื่องนี้ ตั้งแต่ก่อนแต่งงานกัน :

*เมื่อบาไฮแต่งงานกับผู้ที่ไม่ใช่บาไฮ เขาหรือเธอไม่สามารถสละสิทธิ์ในการสอนศาสนาบาไฮให้แก่ลูก คู่สมรสที่ไม่ใช่บาไฮก็มีสิทธิ์เดียวกัน และไม่ควรถูกขัดขวางมิให้สอนลูกในสิ่งที่เขาหรือเธอเชื่อ [[[137]](#footnote-137)]*

สภายุติธรรมสากล

*ปัญหาเกี่ยวกับการฝึกฝนและอบรมลูกในกรณีที่บิดาหรือมารดาไม่ได้เป็นบาไฮ คือปัญหาที่เกี่ยวข้องกับตัวบิดามารดาเองเท่านั้น ที่ควรตัดสินใจเกี่ยวกับเรื่องนี้ตามหนทางที่ทั้งสองคิดว่าดีที่สุด และเกื้อหนุนการค้ำจุนความสามัคคีของครอบครัวและความผาสุกของลูกในอนาคตมากที่สุด อย่างไรก็ตามเมื่อลูกบรรลุวุฒิภาวะ เขาควรได้รับอิสรภาพเต็มที่ในการเลือกศาสนา โดยไม่คำนึงถึงความต้องการและความปรารถนาของบิดามารดา [[[138]](#footnote-138)]*

ท่านโชกิ เอฟเฟนดิ

*ท่านรู้สึกเสียใจมากที่ได้ยินเรื่องความยุ่งยากที่เกิดขึ้นระหว่างคุณและสามีเกี่ยวกับการอบรมลูก ในทุกกรณีที่บาไฮแต่งงานกับผู้ที่ไม่ใช่บาไฮโดยเฉพาะอย่างยิ่งผู้ที่นับถืออีกศาสนาหนึ่ง ทั้งสองควรทำความเข้าใจกันมาก่อนเกี่ยวกับการฝึกฝนทางศาสนาของลูกในอนาคต เมื่อไม่ได้ทำสิ่งนี้กันมาก่อน และถ้าพ่อแม่ไม่สามารถตกลงกันได้ บาไฮควรเข้าหาธรรมสภาเพื่อขอคำแนะนำ [[[139]](#footnote-139)]*

ท่านโชกิ เอฟเฟนดิ

แม้บาไฮจะใช้วิธีที่อิงอยู่กับหลักการแห่งความสามัคคีและความยุติธรรม แต่ถ้าหากคู่สมรสหรือสมาชิกคนอื่นในครอบครัวที่ไม่ใช่บาไฮไม่มีหลักการหรือไม่ได้ยึดถือหลักการเดียวกัน ปัญหาในครอบครัวก็ย่อมเกิดขึ้นได้ ในกรณีนี้ท่านโชกิ เอฟเฟนดิ เคยสอนบาไฮให้ใช้วิธีที่เป็นมิตรและมีไมตรี ใช้การอธิษฐาน ความเมตตา ความรัก ความเสียสละ ให้พยายามอย่างฉลาด อดทน มีไหวพริบ ด้วยความศรัทธาและมั่นใจว่า ความพยายามของตนกำลังได้รับการชี้นำและเสริมพลังโดยพระบาฮาอุลลาห์ :

*ท่านเสียใจมากที่เห็นว่าคุณกำลังมีความยุ่งยากในบ้านเพราะศาสนาบาไฮ ท่านรู้สึกว่าคุณควรทำทุกอย่างที่ทำได้เพื่อส่งเสริมความรักและความกลมเกลียวระหว่างสามีและคุณเอง เพื่อเห็นแก่ตัวคุณเองและลูกๆ อย่างไรก็ตามคุณควรชี้ให้สามีเห็นว่า มนุษย์ทุกคนมีอิสระที่จะแสวงหาพระผู้เป็นเจ้าสำหรับตนเอง และถึงแม้คุณจะไม่มีวันหาทางโน้มน้าวเขาหรือแม้แต่จะอภิปรายศาสนาบาไฮกับเขา หากเขาไม่ต้องการ เขาก็ควรให้คุณมีอิสระที่จะไปร่วมการประชุม ท่านศาสนภิบาลหวังว่าโดยความอดทน สุขุม และการอธิษฐาน คุณจะเอาชนะอคติของเขาได้ทีละน้อย [[[140]](#footnote-140)]*

ท่านโชกิ เอฟเฟนดิ

*ท่านศาสนภิบาลต้องการเป็นพิเศษให้ข้าพเจ้าเร่งเร้าคุณให้อดทนไว้และมั่นใจ และเหนืออื่นใดให้แสดงความเมตตาและความรักเป็นที่สุดต่อสามีของคุณ เป็นการตอบแทนการต่อต้านและความเกลียดชังทั้งหมดที่คุณได้รับจากเขา เจตคติที่ง้องอนและเป็นมิตรในกรณีดังกล่าว ไม่ใช่เป็นเพียงหน้าที่ของบาไฮทุกคนเท่านั้น แต่ยังเป็นหนทางที่มีประสิทธิภาพที่สุดในการทำให้บรรดาผู้ที่เคยเป็นปรปักษ์และศัตรูกับศาสนาบาไฮหันมาเห็นใจและชื่นชมศาสนา ความรักคือโอสถที่มีอานุภาพที่สุดอย่างแท้จริง ที่สามารถเปลี่ยนคนที่เลวทรามและใจดำที่สุดให้เป็นดวงวิญญาณสวรรค์ ขอให้ตัวอย่างของคุณช่วยยืนยันสัจธรรมของคำสอนที่สวยงามนี้ของศาสนาของเรายิ่งขึ้น [[[141]](#footnote-141)]*

ท่านโชกิ เอฟเฟนดิ

*ท่านศาสนภิบาล...ได้รู้เรื่องความลำบากและยุ่งยากในครอบครัวของคุณด้วยความห่วงใยมาก ท่านต้องการให้ข้าพเจ้าบอกให้คุณวางใจในการอธิษฐานอย่างแรงกล้าของท่านในนามของคุณและคนที่คุณรักทั้งหลายที่บ้าน เพื่อให้คุณได้รับการชี้นำและช่วยเหลือจากเบื้องบนให้ไกล่เกลี่ยข้อขัดแย้ง และนำความกลมเกลียวที่สมบูรณ์และไมตรีจิตในหมู่พวกคุณกลับคืนมา แม้ท่านจะเร่งเร้าให้คุณทำการเสียสละใดๆ เพื่อนำมาซึ่งความสามัคคีในครอบครัว ท่านก็ไม่ต้องการให้คุณรู้สึกท้อแท้หากความพยายามของคุณไม่ออกผลทันที คุณควรทำในส่วนของคุณด้วยความศรัทธาโดยสมบูรณ์ว่า โดยการทำดังกล่าวคุณกำลังทำตามหน้าที่ของคุณในฐานะที่เป็นบาไฮ ส่วนที่เหลือวางใจได้ว่าอยู่ในมือของพระผู้เป็นเจ้า*

*เกี่ยวกับเจตคติของสามีของคุณที่มีต่อศาสนาบาไฮ : แม้ว่าจะไม่เป็นมิตร คุณก็ควรหวังไว้เสมอว่า โดยวิธีที่ง้องอนและเป็นมิตร และด้วยความพยายามที่ฉลาด สุขุมและอดทน คุณจะสามารถทำสำเร็จได้ทีละน้อยในการทำให้เขามีใจกับศาสนาบาไฮ ไม่ว่าในสภาพแวดล้อมใด คุณไม่ควรพยายามบงการหรือใช้กำลังยัดเยียดความมั่นใจทางศาสนาส่วนตัวของคุณให้แก่เขา เช่นกันคุณไม่ควรยอมให้การต่อต้านศาสนาบาไฮของเขามากีดขวางกิจกรรมต่างๆ ของคุณอย่างร้ายแรง...คุณควรทำหน้าที่ด้วยความอดทน สุขุมและมั่นใจว่า ความพยายามของคุณกำลังได้รับการนำทางและเสริมพลังโดยพระบาฮาอุลลาห์ [[[142]](#footnote-142)]*

ท่านโชกิ เอฟเฟนดิ

เป็นเรื่องธรรมดาเมื่อได้พบและยอมรับสัจธรรมของศาสนาที่พระผู้เป็นเจ้าให้เปิดเผยให้แก่มวลมนุษยชาติครั้งล่าสุด บาไฮย่อมอดไม่ได้และอยากเปิดตาคนในครอบครัวที่ตนรักให้เห็นแสงธรรมเดียวกันนี้ แต่ท่านโชกิ เอฟเฟนดิ สอนให้บาไฮทำด้วยความรัก ความเมตตา ความอดกลั้น การอธิษฐานและการกระทำที่เป็นตัวอย่าง และไม่ว่าผลสุดท้ายจะออกมาเป็นอย่างไรก็ไม่ควรเศร้าใจ เพราะแม้แต่สมาชิกครอบครัวบางคนของพระศาสดาทั้งหลายเอง ก็ไม่มีความสว่างทางธรรมพอที่จะยอมรับศาสนาของพระศาสดาเหล่านั้น :

*ท่านรู้สึกว่าเนื่องด้วยคุณได้พบสิ่งที่คุณกำลังค้นหาอยู่ในใจแล้ว และได้มีความเบิกบานเพิ่มขึ้นในชีวิตของคุณในศาสนาที่รุ่งโรจน์ของเรา คุณควรเมตตาต่อสามีมากขึ้น เกรงใจเขามากกว่าเดิม และทำทุกอย่างที่ทำได้เพื่อให้เขารู้สึกว่าสิ่งนี้ไม่ได้เอาคุณไปจากเขา แต่มีแต่ทำให้ความรักของคุณที่มีต่อเขาและความปรารถนาของคุณที่จะเป็นภรรยาที่ดีสำหรับเขา เพิ่มมากขึ้น ในที่สุดแล้วไม่ว่าเขาจะสามารถเป็นบาไฮหรือไม่ เป็นสิ่งที่เวลาเท่านั้นจะบอกได้ แต่ไม่มีข้อสงสัยว่าหน้าที่ของคุณอยู่ตรงไหน นั่นคือการทำให้เขาเห็นคุณค่าความจริงที่ว่า การเป็นสมาชิกศาสนาใหม่ของคุณไม่ได้แทรกแซงชีวิตที่บ้านหรือชีวิตสมรสของเขาในทางใดๆ แต่ในทางตรงกันข้ามได้ทำให้ทั้งสองอย่างแข็งแกร่งขึ้น*

*เป็นเรื่องยากมากเมื่อใครคนหนึ่งได้พบสิ่งที่ตนรู้ว่าเป็นสัจธรรม แล้วจะนั่งเฉยๆ และมองดูญาติสนิทที่รักคนหนึ่งตาบอดโดยสิ้นเชิงไม่เห็นสัจธรรมนั้น ใจนั้นอยากจะพยายามและ ”ปลุกพวกเขาขึ้นมาและทำให้พวกเขาเห็นแสงสว่าง” แต่สิ่งนี้มักเป็นหายนะ ความเงียบ ความรักและความอดกลั้น จะทำให้ได้ชัยชนะที่ยิ่งใหญ่กว่าในกรณีเหล่านี้ อย่างไรก็ตามสามีของคุณไม่มีสิทธิ์ที่จะขอให้คุณเลิกเป็นบาไฮ นั่นมันเกินไป ไม่มีใครควรล่วงละเมิดสายสัมพันธ์อันศักดิ์สิทธิ์ที่มนุษย์ทุกคนมีสิทธิ์ที่จะมีต่อพระผู้สร้างของตน [[[143]](#footnote-143)]*

ท่านโชกิ เอฟเฟนดิ

*แน่นอนว่าเธอไม่ควรเศร้าหากพบว่าครอบครัวของเธอไม่เปิดใจรับคำสอนบาไฮ เพราะใช่ว่าวิญญาณทุกดวงจะสว่างในธรรม ที่จริงแล้วสมาชิกมากมายในครอบครัวของศาสนทูตทั้งหลายเองก็ไม่ได้เปลี่ยนมานับถือศาสนาใหม่ ทั้งๆ ที่มีตัวอย่างและการโน้มน้าวของพระผู้สำแดงองค์ของพระผู้เป็นเจ้า ดังนั้นมิตรสหายไม่ควรกังวลกับสิ่งดังกล่าว แต่ควรปล่อยอนาคตของบรรดาผู้ที่ตนรักไว้ในมือของพระผู้เป็นเจ้า และโดยการรับใช้และอุทิศตนต่อศาสนา ได้สิทธิ์ในการวิงวอนเพื่อการเกิดใหม่ทางจิตวิญญาณของพวกเขาในที่สุด [[[144]](#footnote-144)]*

ท่านโชกิ เอฟเฟนดิ

*สายสัมพันธ์ทางครอบครัวแม้จะลึกซึ้ง เราต้องระลึกไว้เสมอว่าสายสัมพันธ์ทางจิตวิญญาณลึกซึ้งกว่ากันมาก เป็นสายสัมพันธ์ที่เป็นนิรันดร์และอยู่ต่อภายหลังความตาย ขณะที่สายสัมพันธ์ทางกายถูกจำกัดอยู่ที่ชีวิตนี้ นอกจากว่าจะได้รับการค้ำจุนด้วยสายสัมพันธ์ทางจิตวิญญาณ คุณควรทำทุกอย่างที่ทำได้โดยการอธิษฐานและทำเป็นตัวอย่าง เพื่อเปิดตาครอบครัวของคุณให้เห็นศาสนาบาไฮ แต่อย่าเศร้าเกินไปต่อการกระทำของพวกเขา จงหันมาหาพี่น้องบาไฮชายหญิงที่กำลังมีชีวิตอยู่กับคุณในแสงสว่างของอาณาจักรสวรรค์ [[[145]](#footnote-145)]*

ท่านโชกิ เอฟเฟนดิ

ที่สำคัญในการสอนศาสนาบาไฮให้แก่คนในครอบครัวควรระวังอย่าให้พวกเขาถึงกับต่อต้านศาสนาบาไฮ เพราะโดยปกติญาติพี่น้องของบาไฮได้รับพรและการอภัยจากพระผู้เป็นเจ้าอยู่แล้ว แม้ว่าพวกเขาไม่ได้ยอมรับศาสนาบาไฮ ซึ่งเป็นผลบุญมาจากการที่บาไฮคนนั้นรับใช้ศาสนาของพระองค์ มิฉะนั้นญาติพี่น้องคนนั้นอาจถูกพรากจากพระพรนี้ :

*หนึ่งในลักษณะเด่นเฉพาะของยุคศาสนาที่ยิ่งใหญ่ที่สุดนี้คือ ญาติพี่น้องของผู้ที่ยอมรับและอ้าแขนรับสัจธรรมของการเปิดเผยพระธรรมครั้งนี้ และได้ดื่มอมฤตชั้นเยี่ยมที่ปิดผนึกไว้จากถ้วยแห่งความรักของพระผู้เป็นเจ้าที่แท้จริงองค์เดียวในความรุ่งโรจน์ของพระนามของพระองค์ พระผู้เป็นนายสูงสุด ณ เวลาตายหากดูภายนอกแล้วไม่ใช่ศาสนิกชน พวกเขาก็ได้รับการประสาทอย่างการุณย์ด้วยการอภัยจากพระผู้เป็นเจ้า และได้ดื่มจากมหาสมุทรแห่งความปรานีของพระองค์*

*อย่างไรก็ตามความอารีนี้จะประทานให้เฉพาะดวงวิญญาณที่ไม่ได้ทำอันตรายพระผู้เป็นสัจธรรมสูงสุดหรือบรรดาผู้เป็นที่รักของพระองค์ ดังนี้คือสิ่งที่ลิขิตไว้โดยพระผู้ทรงเป็นนายแห่งบัลลังก์เบื้องบน พระผู้ปกครองโลกนี้และโลกหน้า [[[146]](#footnote-146)]*

พระบาฮาอุลลาห์

# 6การเลี้ยงดูลูกอย่างอบอุ่น[Raising children warmly]

มักเป็นเรื่องไม่ยากสำหรับพ่อแม่ที่จะรักใคร่เอ็นดูลูกน้อยที่ยังพึ่งหัดเดิน เคลื่อนไหวร่างกายยังไม่ค่อยคล่อง พูดก็ยังไม่ค่อยได้ เพราะว่าในระหว่างนี้ลูกจะยังแผลงฤทธิ์ไม่ได้ แต่เมื่อลูกโตขึ้นมากกว่านั้นก็อาจจะเริ่มซุกซน แผลงฤทธิ์จนเป็นที่เหนื่อยใจของพ่อแม่ ซึ่งหากพ่อแม่ไม่เข้าใจธรรมชาติของเด็กและไม่มีความอดทนพอ ก็อาจอารมณ์เสียและหงุดหงิดกับลูก และใช้อารมณ์กับลูก นั่นจะเป็นจุดเริ่มต้นของบรรยากาศในครอบครัวที่ไม่อบอุ่นสำหรับลูกที่จะเติบโตขึ้นมา

## 6.1อดทนความบกพร่องของลูก[Be patient with children's shortcomings]

*เด็กต้องไม่ถูกกดขี่หรือด่าว่าเพราะว่าเขายังไม่พัฒนา เด็กต้องได้รับการฝึกฝนด้วยความอดทน [[[147]](#footnote-147)]*

พระอับดุลบาฮา

*เช่นกันเราสังเกตเห็นเครื่องหมายของความก้าวร้าวและคุมไม่อยู่ในทารก และถ้าเด็กไม่ได้รับการสั่งสอนจากครู คุณลักษณะที่ไม่พึงปรารถนาทั้งหลายของเด็กจะเพิ่มขึ้นทุกขณะ [[[148]](#footnote-148)]*

พระอับดุลบาฮา

*มีข้อบกพร่องตามธรรมชาติบางอย่างในเด็กทุกคนไม่ว่าจะมีพรสวรรค์เพียงใด ซึ่งผู้อบรมเด็กไม่ว่าจะเป็นบิดามารดา ครูที่โรงเรียน ผู้ชี้แนะและผู้ฝึกสอน ควรพยายามแก้ไข...เมื่อเกิดมาเด็กห่างไกลจากความสมบูรณ์ เด็กไม่เพียงแต่ช่วยตัวเองไม่ได้ แต่ไม่สมบูรณ์อย่างแท้จริง และถึงกับมีความโน้มเอียงตามธรรมชาติเข้าหาความชั่วร้าย เด็กควรได้รับการฝึกฝน ความโน้มเอียงทั้งหลายตามธรรมชาติของเด็กควรได้รับการทำให้กลมกลืน ปรับให้เหมาะกันและควบคุม และหากจำเป็นก็ระงับและกำกับ เพื่อที่จะรับประกันพัฒนาการทางศีลธรรมและทางร่างกายอย่างมีสุขภาพของเด็ก [[[149]](#footnote-149)]*

ท่านโชกิ เอฟเฟนดิ

เด็กทารกอาจร้องไห้อย่างก้าวร้าวโดยไม่ทราบสาเหตุที่แน่นอน เด็กที่โตขึ้นมาหน่อยอาจมีพฤติกรรมที่ก้าวร้าวที่ต่างกันออกไป เช่นลูกอายุแปดขวบเรียกร้องแม่ว่าขอกินขนม แม่กำลังเหนื่อยและยุ่งอยู่กับงานบ้านบางอย่าง จึงอาจเอาขนมให้ลูกด้วยความหงุดหงิดพร้อมกับพูดว่า “เอ้ากินซะ แล้วรีบไปนอน อย่าพูดมาก” ลูกโมโหจึงพูดว่า “ขนมนี้ไม่อร่อย จะเอาอีกอย่าง” แม่ไปเอาขนมอีกอย่างมาให้ ยังไม่ทันที่ลูกจะชิม ก็บ่นต่อว่า “ผมไม่เอาขนมนี้ ไม่มีรสชาติ” บางครั้งลูกอาจระเบิดอารมณ์ใส่พ่อแม่โดยไม่มีเหตุผล ซึ่งอาจเป็นเรื่องเสื้อผ้า อาหาร หรือเพราะพ่อแม่พูดอะไรที่เขาไม่ชอบใจ พ่อแม่ควรเข้าใจข้อบกพร่องตามธรรมชาติเช่นนี้ของลูก และอย่าได้หมดความอดทนในการอบรมเลี้ยงดูลูก เพื่อปรับความโน้มเอียงตามธรรมชาติที่ไม่ดีของลูกเสียใหม่ หากพ่อแม่ใช้อารมณ์ตอบโต้ความก้าวร้าวของลูก ก็จะเป็นการย้ำข้อบกพร่องของลูกให้แย่ขึ้น การควบคุมอารมณ์ของพ่อแม่จะเป็นตัวอย่างสอนลูกให้รู้จักควบคุมอารมณ์ของตนเอง ในทางตรงกันข้ามหากพ่อแม่ใช้อารมณ์โกรธกับลูก ลูกก็จะเรียนรู้การใช้ความโกรธความก้าวร้าวจนติดเป็นนิสัย และเขาจะใช้ความก้าวร้าวกับทั้งพ่อแม่และคนอื่นด้วย

## 6.2ก่อรากฐานของความรัก[Raising foundation of love]

*ความรักและความเมตตามีอิทธิพลต่อการปรับปรุงอุปนิสัยใจคอของมนุษย์มากกว่าการลงโทษมากมาย [[[150]](#footnote-150)]*

ท่านโชกิ เอฟเฟนดิ

รากฐานสำคัญสำหรับพัฒนาการและการเติบโตของลูกคือ ความมั่นใจในความรักความห่วงใยของพ่อแม่ เริ่มตั้งแต่วัยทารกที่พ่อแม่เอาใจใส่ลูกทุกครั้งที่ลูกร้อง ทำให้ลูกเริ่มมั่นใจว่าเขาจะได้รับอาหารและความอบอุ่นอยู่เสมอ ไม่เกิดความไม่มั่นคงทางอารมณ์ ซึ่งอาจเกิดขึ้นได้หากพ่อแม่เอือมระอาและหมดความอดทนต่อการร้องของลูก แล้วใช้วิธีที่ไม่เหมาะสมตอบสนองการร้องของลูก เมื่อเติบโตขึ้นมาบนพื้นฐานของความรักความเอาใจใส่ของพ่อแม่ ลูกจะรู้สึกว่าตนสามารถพึ่งพาความรักของพ่อแม่ได้ เมื่อพ่อแม่ว่ากล่าวตักเตือนและชี้ให้เห็นข้อบกพร่องหรือความประพฤติที่ไม่ดีของเขา เขาจะเข้าใจว่าพ่อแม่ทำไปด้วยความรักความหวังดี เพราะความประพฤติของเขาไม่ดีจริงๆ ไม่เข้าใจไปว่าตนเป็นคนไม่มีค่าในสายตาของพ่อแม่ จึงถูกพ่อแม่หาเรื่องว่าอยู่เรื่อยด้วยความเอือมระอา

ตัวอย่างเช่น เด็กสองคนกำลังปล้ำกันอยู่หน้าประตูกระจก และเกิดทำประตูกระจกนั้นแตก แต่เด็กทั้งสองไม่ได้รับบาดเจ็บ เมื่อมาถึงพ่อแม่ของเด็กคนแรกเข้าไปตีลูกและดุลูกอย่างแรง ความสำนึกผิดตามธรรมชาติของลูกหายไปเพราะการตีและอารมณ์โกรธของพ่อแม่ เขาอับอายอย่างมากต่อหน้าคนที่อยู่ในเหตุการณ์ รู้สึกสะเทือนใจมากและรู้สึกว่าตนไม่มีค่า พ่อแม่ของเด็กอีกคนหนึ่งรีบเข้าไปหาลูกด้วยความห่วงใย และดูว่าลูกได้รับบาดเจ็บหรือเปล่า แล้วถามลูกว่าเกิดอะไรขึ้น ลูกเล่าไปตามความเป็นจริง ไม่ต้องแต่งเรื่องมาโกหกพ่อแม่หรือโทษคนอื่น เพราะเขามั่นใจว่าพ่อแม่คอยอยู่เคียงข้างเขา และพร้อมที่จะช่วยแก้ปัญหาให้เขาเสมอ พ่อแม่ไม่จำเป็นต้องว่ากล่าวลูกรุนแรง เพราะสิ่งที่เกิดขึ้นนั้นเป็นที่น่าตกใจพออยู่แล้วสำหรับลูก แต่อาจว่ากล่าวเพียงเบาๆ ให้ลูกระวังมากกว่านี้และอย่าให้เกิดเช่นนี้อีก หรืออาจหักค่าขนมจากลูกเล็กน้อยเพื่อสอนให้ลูกมีสำนึกรับผิดชอบต่อค่าเสียหายที่เกิดขึ้นจากการกระทำของตน โดยวิธีหลังนี้ ลูกได้รับการปฏิบัติด้วยความสุภาพ เขาเริ่มรู้สึกมีความรับผิดชอบต่อการกระทำของตน เริ่มเรียนรู้ความผิดพลาดของตน เสียใจต่อการกระทำของตนด้วยตัวของเขาเอง มั่นใจว่าพ่อแม่รักและห่วงใยเขา คอยช่วยเหลือเขาอยู่เสมอ ไม่ใช่ผู้พิพากษาที่คอยแต่จะตัดสินความผิดพลาดของเขา และเขาได้เรียนรู้ที่จะปฏิบัติต่อผู้อื่นด้วยความสุภาพเช่นกัน เพราะเขาได้รับการปฏิบัติจากพ่อแม่ด้วยความสุภาพ

การจะให้ลูกมีความมั่นใจในความรักของพ่อแม่ มีความมั่นคงทางอารมณ์ พ่อแม่ยังต้องทำอะไรอย่างมีเหตุผล คงเส้นคงวา ไม่อารมณ์แปรปรวนเดี๋ยวดีเดี๋ยวร้าย เอาแน่เอานอนไม่ได้ ซึ่งจะทำให้ลูกเกิดความไม่มั่นคงทางอารมณ์ ไม่รู้ว่าทำอะไรเมื่อไรพ่อแม่จะโกรธ ทำอะไรเมื่อไรพ่อแม่จะดีใจ ผู้ใหญ่เองบางครั้งก็มีประสบการณ์ในลักษณะนี้เช่น เช่นมีคู่รักหรือเจ้านายที่ไม่คงเส้นคงวา อารมณ์แปรปรวน ไม่รู้จะทำอะไรให้ถึงจะถูกใจ สภาพเช่นนี้แม้แต่ผู้ใหญ่ยังกล้ำกลืน ถ้าเป็นเด็กจะเลวร้ายยิ่งกว่าเพียงไหน เด็กที่เติบโตขึ้นมาในบรรยากาศเช่นนี้มีแนวโน้มจะขาดความมั่นคงทางอารมณ์และความมั่นใจในตัวเอง

ความเชื่อมั่นในความรักของพ่อแม่เป็นรากฐานที่สำคัญในพัฒนาการของลูก ในครอบครัวที่ยากจนแต่เปี่ยมไปด้วยความรักของพ่อแม่ ลูกจะเติบโตเป็นคนดีได้ เป็นคนสงบเสงี่ยมและเจียมตัว แต่ถ้าความยากจนผสมกับอารมณ์ร้ายของพ่อแม่ ลูกจะตกอยู่ในสภาพที่น่าเวทนา สิ้นหวัง อนาคตมืดมน อาจลงเอยที่ยาเสพติด อาชญากรรม

## 6.3ไม่ด่าหรือตีลูก[Do not vilify or strike children]

*หากบุคลิกลักษณะอันไม่พึงประสงค์แม้แต่น้อยนิดสำแดงออกมา ขอให้เธอแนะนำและลงโทษลูก และใช้วิธีที่มีเหตุผล หรือแม้แต่การดุเบาๆ หากจำเป็น อย่างไรก็ตามไม่อนุญาตให้ตีหรือด่าเด็ก เพราะอุปนิสัยใจคอของเด็กจะวิปริตไปโดยสิ้นเชิง หากเด็กถูกตีหรือด่า [[[151]](#footnote-151)]*

พระอับดุลบาฮา

พฤติกรรมของเด็กเล็กเป็นไปตามสัญชาตญาณ อยากรู้อยากเห็นและจะเข้าไปซุกซนกับทุกสิ่งที่เข้ามาสู่ความสนใจ เพราะเด็กเล็กมักอยู่นิ่งเฉยไม่ได้นาน บางครั้งความซุกซนนี้ของเด็กอาจทำให้ข้าวของในบ้านเสียหาย หรือเป็นอันตรายต่อตัวเด็กเอง พ่อแม่อาจมีปฏิกิริยาต่อพฤติกรรมนี้ของลูกด้วยความวิตกแล้วใช้คำพูดที่รุนแรงหรือตีลูก ซึ่งไม่ควรทำอย่างยิ่ง ปัญหานี้อาจพอบรรเทาลงได้หากพ่อแม่หาของเล่นที่ไม่เป็นอันตรายมาให้ลูก เพื่อให้ลูกสนใจอยู่กับของเล่นนั้นไม่ไปรื้อสิ่งของในบ้าน ของเล่นไม่จำเป็นต้องมีราคาแพง ของเล่นธรรมดาอาจทำให้ลูกมีโอกาสฝึกทักษะไปด้วย เช่นแผ่นกระดาษสำหรับขีดเขียน ซึ่งอาจดีกว่าของเล่นราคาแพงที่เด็กไม่ต้องทำอะไรนอกจากกดปุ่ม

พ่อแม่ไม่ควรใช้คำพูดที่ไม่มีเหตุผลขู่ตะคอกลูกพร่ำเพรื่อ เช่น “ถ้าซนเดี๋ยวจะให้หมอฉีดยา” ซึ่งจะทำให้ลูกกลัวหมอโดยไม่จำเป็น หรือขู่ว่า “ถ้าไม่เข้านอนเดี๋ยวผีจะมาหลอก” หรือ “ถ้าดื้อเดี๋ยวจะโยนลงคลอง” การพูดขู่อย่างไม่มีเหตุผลเช่นนี้อาจทำให้ลูกกลัวในตอนแรก แต่ต่อมาภายหลังลูกจะเริ่มรู้และเข้าใจและเริ่มมองเป็นเรื่องตลก มองพ่อแม่ตนเองเป็นคนไม่มีเหตุผล อาจจะเริ่มไม่เกรงกลัวและเริ่มไม่เชื่อฟังพ่อแม่ เพราะโดยธรรมชาติแล้วไม่มีใครเชื่อฟังสิ่งที่ไม่มีเหตุผลอยู่ได้เป็นเวลานาน เมื่อลูกเริ่มไม่เชื่อฟัง พ่อแม่อาจต้องหันไปใช้คำพูดที่รุนแรงมากขึ้นเพื่อจะให้ลูกกลัวและเชื่อฟังเช่น “ถ้าดื้อเดี๋ยวจะตบให้หน้าหงาย” คำพูดที่ก้าวร้าวหยาบคายเช่นนี้อาจทำให้ลูกชะงักในตอนแรก หลังจากนั้นเขาจะเริ่มชินชา และจะเรียนรู้เอาคำหยาบคายเหล่านี้มาพูดบ้าง จนติดเป็นนิสัยเมื่อโตขึ้น กลายเป็นคนหยาบกร้าน และอาจจะหยาบกระด้างต่อพ่อแม่ด้วย บางครั้งพ่อแม่ตวาดลูกอย่างรุนแรงด้วยความโกรธ จนลูกตกใจและก็ไม่รู้ว่าพ่อแม่ต้องการจะบอกหรือสอนอะไรตน เมื่อใช้คำพูดรุนแรงคุมลูกไม่อยู่ พ่อแม่อาจใช้วิธีที่รุนแรงขึ้นคือการตีลูก ซึ่งอาจทำให้ลูกเก็บความคับแค้นนั้นไว้ในใจ กลายเป็นเด็กดื้อ และอาจทำให้พ่อแม่หรือครูต้องลงโทษให้รุนแรงยิ่งขึ้นไปอีก ซึ่งก็จะยิ่งทำให้เด็กคับแค้นใจมากขึ้น จนอาจกลายเป็นคนใจหิน ใจทมิฬ และจะเรียนรู้การใช้ความรุนแรงก้าวร้าวในการแก้ปัญหาจนติดเป็นนิสัยเมื่อโตขึ้น

การดุและลงโทษลูกเป็นสิ่งที่ควรทำเมื่อลูกทำผิด พ่อแม่สามารถดุลูกด้วยน้ำเสียงโดยไม่ต้องใช้วาจาหยาบคาย ดุด้วยเหตุผลเพื่อให้ลูกรู้จักแยกถูกแยกผิด อะไรควรไม่ควร ถ้าใช้อารมณ์ดุโดยไม่ชี้แจงเหตุผล ลูกจะไม่ได้ประโยชน์อะไรนอกจากตกใจและกลัว แทนที่ลูกจะได้เรียนรู้ว่าอะไรถูกอะไรผิด อะไรควรไม่ควร ลูกจะรู้แต่ว่าอะไรทำแล้วไม่สบอารมณ์พ่อแม่ หากสิ่งที่ไม่สบอารมณ์พ่อแม่นั้นสมเหตุสมผลก็ค่อยยังชั่ว แต่ถ้าเป็นความไม่สบอารมณ์อย่างไม่มีเหตุผล ลูกก็จะสับสน พ่อแม่อาจเลี่ยงการตีลูกโดยหันไปใช้วิธีลงโทษอย่างอื่น เช่น ให้ลูกอยู่ทำงานบางอย่างในบ้าน เป็นการชดเชยความเสียหายที่เขาเป็นคนทำในบ้าน ไม่ให้เขาไปเที่ยวตามที่เขาเคยได้ไป

## 6.4การให้กำลังใจลูก[Encouraging children]

*เมื่อใดก็ตามที่มารดาเห็นว่าลูกทำดี ขอให้เธอยอและชมลูก และทำให้หัวใจของลูกเบิกบาน [[[152]](#footnote-152)]*

พระอับดุลบาฮา

ดังที่กล่าวมาแล้วว่าเด็กทุกคนมีข้อบกพร่องตามธรรมชาติ และเป็นหน้าที่ของพ่อแม่ที่จะแก้ไข ไม่ใช่เน้นย้ำข้อบกพร่องเหล่านั้น แทนที่จะคอยติคอยว่าทุกสิ่งทุกอย่างที่ลูกทำผิดพลาด ซึ่งจะทำให้ลูกไม่กล้าริเริ่มทำอะไร ขาดความมั่นใจในตัวเอง พ่อแม่ควรให้กำลังใจลูกตลอดพัฒนาการของเขา เริ่มตั้งแต่ลูกหัดพูด พ่อแม่ควรพูดโต้ตอบกับลูก แก้ไขคำพูดที่ลูกพูดผิด และเมื่อลูกโตขึ้นมาอีกก็ควรพูดโต้ตอบการซักถามของลูกเพื่อกระตุ้นสติปัญญา อย่าถือเป็นเรื่องน่ารำคาญ การไม่คุยโต้ตอบจะทำให้ลูกหมดความรู้สึกอยากพูดอยากคิด พ่อแม่ไม่ควรห้ามปรามการละเล่นของลูก แม้จะเป็นการซุกซนก็ตามหากการเล่นนั้นไม่มีอันตราย เพราะการละเล่นเป็นส่วนหนึ่งในขบวนการพัฒนาการของลูก ถ้าเป็นไปได้และมีเวลาพ่อแม่ควรเล่นกับลูกด้วย แต่พึงระลึกว่าพ่อแม่ไม่ควรเล่นกับเด็กโตเหมือนเล่นกับเด็กเล็ก เพราะการเล่นกับเด็กเล็กนั้นมีจุดหมายของการกระตุ้นพัฒนาการเป็นสำคัญ แต่สำหรับเด็กโตที่เริ่มมีการพัฒนาความคิดอ่านนั้น มีองค์ประกอบสำคัญอีกอย่างเพิ่มเข้ามาที่ต้องนำพิจารณานั่นคือการเชื่อฟังพ่อแม่ เพราะโดยการเชื่อฟังนี้พ่อแม่จะสามารถสั่งสอนคุณธรรมและชี้แนะสิ่งที่ถูกต้องให้ลูก ช่วยให้ลูกแยกแยะผิดชอบชั่วดีได้ ความสัมพันธ์ขั้นพื้นฐานระหว่างลูกกับพ่อแม่คือการเชื่อฟัง ไม่ใช่เป็นเพื่อนกัน นั่นคือลูกมีหน้าที่เชื่อฟังพ่อแม่ ดังนั้นพ่อแม่ไม่ควรเล่นกับเด็กโตราวกับว่าเป็นเพื่อนกัน เพราะถ้าเมื่อใดที่ลูกคิดว่าพ่อแม่คือเพื่อนเล่น การเชื่อฟังพ่อแม่อาจจะหย่อนยานลง และอาจส่งผลเสียต่อความพยายามของพ่อแม่ที่จะอบรมสั่งสอนลูก เพราะเวลาพ่อแม่จะสอนอะไรลูกอาจนึกว่าพ่อแม่พูดเล่น

พ่อแม่ควรมองข้ามข้อบกพร่องและความผิดเล็กๆ น้อยๆ ของลูกที่ไม่มีผลเสียต่อคุณธรรมหรืออุปนิสัยใจคอ และชมเชยเมื่อลูกทำดีหรือทำอะไรสำเร็จ แม้จะเป็นความสำเร็จเล็กน้อยก็ตาม เพราะนั่นจะทำให้ลูกรู้สึกว่าตัวเองมีค่า ภูมิใจในตนเอง มั่นใจในตัวเองและพร้อมที่จะก้าวต่อไปในด้านต่างๆ ตามศักยภาพสูงสุดที่เป็นไปได้สำหรับเขา ห้ามตั้งฉายาลูกในทางลบเช่นเรียกลูกว่า “ทึ่ม” เพราะนั่นจะส่งผลเสียต่อจิตใจและพัฒนาการของลูกเป็นอย่างมาก :

*พวกเขา (เด็กๆ) ต้องได้รับกำลังใจและทำให้กระตือรือร้นอยู่ตลอดที่จะไปถึงยอดสุดทั้งปวงของความสำเร็จของมนุษย์ เพื่อว่าตั้งแต่ปีแรกๆ พวกเขาจะถูกสอนให้มีจุดมุ่งหมายที่สูงส่ง ปฏิบัติตนเองดี มีความบริสุทธิ์ทางเพศ บริสุทธิ์และไร้มลทิน และจะเรียนรู้ที่จะหมายมั่นอย่างมีพลังและมีจุดประสงค์ที่แน่วแน่ในทุกสิ่ง [[[153]](#footnote-153)]*

พระอับดุลบาฮา

ในกรณีที่มีลูกมากกว่าหนึ่งคน ควรระวังในการชมลูกคนหนึ่งว่าไม่ทำให้ลูกอีกคนหนึ่งรู้สึกด้อยกว่า และเสียกำลังใจ หรืออาจใช้วิธีชมลูกคนหนึ่งระหว่างที่ลูกอีกคนหนึ่งไม่อยู่ :

*หากนักเรียนได้รับการบอกว่าเขาฉลาดน้อยกว่าเพื่อนๆ นั่นจะเป็นตัวถ่วงและอุปสรรคอย่างยิ่งต่อความก้าวหน้าของเขา นักเรียนต้องได้รับกำลังใจให้คืบหน้าด้วยคำกล่าวว่า “เธอมีความสามารถที่สุด และหากเธอพยายาม เธอจะบรรลุถึงระดับขั้นสูงสุด” [[[154]](#footnote-154)]*

พระอับดุลบาฮา

พ่อแม่ควรระลึกไว้ว่าจุดประสงค์ของการชมลูกนั้นคือ เพื่อให้ลูกมีกำลังใจ มีความภูมิใจและเห็นคุณค่าตัวเอง ไม่ใช่ให้ลูกหลงตัวเองคิดว่าตัวเองดีกว่าเก่งกว่าคนอื่นทั้งหมด กลายเป็นคนทะนง มีปัจจัยหลายอย่างในสังคม เช่น หนังสือพิมพ์ วิทยุ โทรทัศน์ ที่กระตุ้นความรู้สึกคนเราให้อยากเป็นหนึ่งในด้านต่างๆ ความพยายามอยากเป็นหนึ่งมีแน้วโน้มที่จะทำให้คนเรามองคนอื่นเป็นคู่แข่ง ไม่ส่งเสริมความรักความสามัคคี หากคนเราพยายามสุดความสามารถที่จะทำอะไรสักอย่างให้ดีที่สุด โดยไม่คำนึงว่าตนจะเป็นที่หนึ่ง ที่ห้า ที่สิบ หรือที่สามสิบ เขาก็จะมีความสุขกับการได้ทำสิ่งที่ตนชอบ มีความภูมิใจว่าตนได้ทำเต็มที่สุดความสามารถแล้ว เพราะการได้พยายามก่อให้เกิดความสุขความภูมิใจได้ในตัวมันเอง แม้ว่าผลลัพธ์ที่ออกมาอาจจะไม่เลอเลิศอะไร พ่อแม่ไม่ควรชมลูกในลักษณะที่ทำให้ลูกอยากอยู่เหนือคนอื่น มองคนอื่นเป็นคู่แข่ง แต่ควรสอนให้ลูกพยายามทำให้ดีที่สุด เช่น แทนที่จะบอกให้ลูกพยายามสอบให้ได้ที่หนึ่ง พ่อแม่อาจให้กำลังใจลูกให้ทำคะแนนสอบให้ดีขึ้นกว่าเทอมที่แล้ว :

*พระพรจงมีแด่ผู้รู้ที่ไม่ทะนงในความสำเร็จของตนเอง [[[155]](#footnote-155)]*

พระบาฮาอุลลาห์

*พวกเจ้าไม่รู้หรือว่าทำไมเราสร้างเจ้าทั้งหมดขึ้นมาจากธุลีเดียวกัน? เพื่อว่าจะไม่มีใครยกตัวเองเหนือผู้อื่น [[[156]](#footnote-156)]*

พระบาฮาอุลลาห์

# 7การฝึกวินัยของลูก[Disciplining children]

*วินัยบางอย่างไม่ว่าทางกาย ทางศีลธรรมหรือทางปัญญา ที่จริงแล้วขาดไม่ได้ และไม่มีการฝึกฝนใดที่กล่าวได้ว่าครบถ้วนและเกิดประโยชน์หากละเลยองค์ประกอบนี้ [[[157]](#footnote-157)]*

ท่านโชกิ เอฟเฟนดิ

สังคมที่ขาดระเบียบวินัย คนเราไม่เคารพกฎเกณฑ์ เป็นสังคมที่ยุ่งเหยิงและไม่น่าดูอย่างยิ่ง ซึ่งมีตัวอย่างให้เห็นมากมายเช่น ขับรถเร็วผิดกฎจราจร ไม่ข้ามถนนทางม้าลาย ทิ้งขยะไม่เป็นที่ สูบบุหรี่ในที่ห้าม และถ้าหากคนที่ทำเช่นนี้กลับภูมิใจว่าตนเองเส้นใหญ่ สามารถอยู่เหนือกฎเกณฑ์ได้ก็ยิ่งไปกันใหญ่สำหรับสังคมนั้น การปลูกฝังระเบียบวินัยควรเริ่มในครอบครัว เพื่อให้เด็กเข้าใจว่า คนเราต้องปฏิบัติตัวให้อยู่ในระเบียบกฎเกณฑ์ ไม่ใช่ทำตามความพอใจของใครหรือของตัวเอง :

*กฎต้องปกครอง ไม่ใช่บุคคลปกครอง ดังนี้โลกจะกลายเป็นสถานที่สวยงาม และภราดรภาพอันแท้จริงจะบังเกิดขึ้น [[[158]](#footnote-158)]*

พระอับดุลบาฮา

## 7.1พ่อแม่ต้องสามัคคีกัน[Parents must be united]

แม้ว่าลูกมีหน้าที่เชื่อฟังพ่อแม่ แต่การเชื่อฟังนั้นก็ขึ้นอยู่กับการเลี้ยงดูของพ่อแม่ด้วย พ่อแม่ต้องคุยและปรึกษากันในเรื่องต่างๆ เกี่ยวกับลูก วางกฎระเบียบและพูดให้ตรงกันหรือสอดคล้องกัน ไม่ควรให้เกิดเหตุการณ์ที่ว่าแม่อนุญาตให้ลูกไปเที่ยว แต่พอกลับมาลูกถูกพ่อดุ หรือพ่อให้ลูกดูทีวีถึงสามทุ่มแต่แม่ไล่ให้ลูกเข้านอนตอนสองทุ่ม ถ้าเป็นเช่นนี้ลูกจะเริ่มโอนเอนเข้าหาพ่อหรือแม่ฝ่ายหนึ่ง และเริ่มไม่เชื่อฟังอีกฝ่าย ยิ่งไปกว่านั้นพ่อแม่ต้องไม่พูดดูแคลนกันเองให้ลูกฟัง ไม่ว่าซึ่งหน้าหรือลับหลัง เพราะจะทำให้ลูกเสื่อมความนับถือพ่อแม่ของตน ซึ่งจะมีผลเสียต่อการเชื่อฟังพ่อแม่ และทำให้พ่อแม่ฝึกระเบียบวินัยลูกได้ยากขึ้น :

*ความกลมเกลียว ความสามัคคีและความรักถือเป็นอุดมคติสูงสุดในความสัมพันธ์ระหว่างมนุษย์ [[[159]](#footnote-159)]*

ท่านโชกิ เอฟเฟนดิ

## 7.2วินัยและอิสรภาพของลูก[Discipline and freedom of children]

*เด็กต้องได้รับการฝึกฝนอย่างรอบคอบให้มีมารยาทที่สุดและมีความประพฤติดี [[[160]](#footnote-160)]*

พระอับดุลบาฮา

ในด้านหนึ่งพ่อแม่อาจฝึกวินัยอย่างเข้มงวดกับลูก ให้ลูกเชื่อฟังและปฏิบัติตามสิ่งที่ตนต้องการทุกอย่างโดยไม่มีสิทธิ์ซักถามหรือแสดงความเห็น วิ่งเล่นส่งเสียงหน่อยก็ดุ กรณีนี้พ่อแม่อาจพอใจที่ลูกเป็นคนเงียบว่าง่าย โดยอาจไม่คิดว่ามีผลเสียทำให้ลูกขาดการริเริ่ม ขาดความมั่นใจ ขาดความอยากรู้อยากเห็นที่เป็นประโยชน์ต่อพัฒนาการของตน ทำให้ลูกไม่ได้พัฒนาความสามารถเท่าที่ควร ช่วยตนเองไม่ค่อยได้ ต้องพึ่งพาผู้อื่นอยู่เรื่อย ขาดความยืดหยุ่นในการรับมือกับปัญหา

ในทางตรงข้าม พ่อแม่อาจไม่ฝึกระเบียบวินัย ไม่สอนมารยาทและความประพฤติเลย ปล่อยให้ลูกทำอะไรตามใจไม่รู้จักเคารพเกรงใจใคร จนกลายเป็นใหญ่ในบ้าน ไม่ฟังเสียงใครแม้แต่พ่อแม่ ในสถานการณ์เช่นนี้พ่อแม่สูญเสียสิทธิ์ที่จะต้องเป็นที่เชื่อฟังของลูก ลูกเองเมื่อเติบโตขึ้นออกไปสู่โลกภายนอก ก็จะไม่เคารพเกรงใจคนอื่นด้วย ไม่เคารพกฎเกณฑ์และกฎระเบียบต่างๆ ในสังคม และจะช่วยเพิ่มความยุ่งเหยิงให้กับสังคม

การจะฝึกลูกให้มีวินัยควรหลีกเลี่ยงความสุดโต่งของทั้งสองแบบนี้ พ่อแม่ควรพิจารณาดูว่าสิ่งที่ลูกเรียกร้องนั้นสมเหตุผลและจำเป็นหรือไม่ เช่น เช้าวันอาทิตย์ลูกกำลังนอนอยู่บนเตียงดูทีวีอย่างเพลิดเพลิน แล้วเรียกร้องให้แม่หรือคนใช้เอาอาหารเช้าไปให้ทานในห้องนอน หากพ่อแม่ยอมทำตามคำเรียกร้องเช่นนี้ จะทำให้ลูกเสียเด็กเป็นคนไม่มีระเบียบวินัย และลูกจะมีข้อเรียกร้องที่ไม่สมเหตุผลทำนองนี้ตามมาอีกเรื่อยๆ แต่ถ้าหากลูกบาดเจ็บที่ขาแล้วเดินออกมาจากห้องนอนลำบาก ก็สมควรจัดอาหารให้ลูกไปให้ที่ห้องนอนตามที่ร้องขอ

ลูกควรได้รับการสั่งสอนให้รู้จักเคารพกฎเกณฑ์ เคารพสิทธิ์ของผู้อื่น เช่น ไม่หยิบฉวยของส่วนตัวของคนอื่นโดยไม่ได้รับอนุญาต เวลามีกิริยาวาจาที่ไม่เหมาะสมกับผู้อื่น พ่อแม่ควรห้ามปรามและตักเตือนลูกทันที ในลักษณะเช่นนี้เด็กจะเรียนรู้การมีวินัย รู้จักควบคุมตนเองให้อยู่ในระเบียบ เมื่อเรียนรู้ที่จะเคารพเกรงใจคนอื่นในครอบครัว เขาก็จะเกรงใจและเคารพสิทธิ์ของคนอื่นด้วยเมื่อออกไปสู่สังคมภายนอก สิ่งนี้ควรสอนและฝึกตั้งแต่เด็ก อย่ารอให้โตจนกระทั่งสอนกันไม่ได้ เพราะกลายเป็นเด็กก้าวร้าวชอบใช้ความรุนแรงไปแล้ว :

*บิดามารดาบาไฮไม่สามารถเพียงแค่รับเอาเจตคติของการไม่ต้านลูก โดยเฉพาะอย่างยิ่งลูกที่คุมไม่อยู่และมีนิสัยรุนแรง เป็นสิ่งไม่เพียงพอที่บิดามารดาจะอธิษฐานในนามของลูก แต่ควรพยายามด้วยความอ่อนโยนและความอดทน ที่จะพร่ำสอนหลักการปฏิบัติตนอย่างมีศีลธรรมในจิตใจที่เยาว์วัยของลูก และให้ลูกเข้าถึงหลักธรรมและคำสอนต่างๆ ของศาสนาด้วยการดูแลเอาใจใส่อย่างสุขุมและรักใคร่ [[[161]](#footnote-161)]*

ท่านโชกิ เอฟเฟนดิ

เสรีภาพอาจมีความหมายแตกต่างกันไปในแต่ละคน แต่สำหรับเด็กวัยรุ่นมักชอบเสรีภาพแบบที่ไม่ต้องการให้พ่อแม่หรือครูหรือใครก็ตามมาควบคุมการกระทำและความประพฤติของตน โดยไม่ตระหนักในผลเสียว่า เสรีภาพที่ไร้ขอบเขตจะนำไปสู่ความไร้อิสรภาพได้ เช่นอยากไปเที่ยวที่ไหนก็ได้อย่างเสรี ดื่มเหล้าได้อย่างเสรี เล่นการพนันได้อย่างเสรี ลองยาเสพติดก็ได้ มั่วสุมทางเพศก็ได้ จะเคารพหรือไม่เคารพกฎเกณฑ์ก็ได้ จะเคารพใครหรือไม่เคารพใครก็ได้ หากได้รับการฝึกฝนทางศาสนาตั้งแต่เด็ก ลูกจะเรียนรู้ว่า เสรีภาพที่แท้จริงของมนุษย์ไม่ใช่การมีอิสระที่จะทำอะไรก็ได้ตามอำเภอใจโดยไม่ต้องมีกฎเกณฑ์ ซึ่งเป็นเสรีภาพของสัตว์ที่มีแต่จะนำไปสู่ความตกต่ำ แต่เป็นเสรีภาพที่อยู่ภายใต้กฎเกณฑ์และบทบัญญัติทางศาสนา :

*เราพบว่าบางคนปรารถนาเสรีภาพและภูมิใจในเสรีภาพนั้น มนุษย์ดังกล่าวอยู่ในก้นบึ้งของความเขลา ในตอนจบเสรีภาพจะนำไปสู่การปลุกระดม ซึ่งเป็นเปลวไฟที่ไม่มีใครดับได้...จงรู้ไว้ว่ารูปกายและสัญลักษณ์ของเสรีภาพคือสัตว์ สิ่งที่เหมาะสมกับมนุษย์คือการยอมจำนนต่อสิ่งเหนี่ยวรั้งที่จะคุ้มครองตนให้พ้นจากความเขลาของตนเอง และคุ้มกันตนให้พ้นจากภัยของผู้ทำอันตราย เสรีภาพทำให้มนุษย์ก้าวล่วงขอบเขตของความเหมาะสม และละเมิดเกียรติของสถานะของตน ทำให้มนุษย์ต่ำลงไปถึงระดับของความเลวทรามต่ำช้าที่สุด...*

*จงกล่าวว่า : เสรีภาพที่แท้จริงของมนุษย์อยู่ที่การยอมจำนนต่อบทบัญญัติของเรา แม้ว่าเจ้าจะรู้เพียงเล็กน้อย หากมนุษย์ถือปฏิบัติสิ่งที่เราส่งมาให้จากนภาแห่งการเปิดเผยพระธรรม แน่นอนว่าพวกเขาจะบรรลุถึงเสรีภาพที่สมบูรณ์...เสรีภาพที่เป็นประโยชน์ต่อเจ้าจะไม่พบได้ที่ไหน เว้นแต่ในการเป็นทาสรับใช้โดยสมบูรณ์ต่อพระผู้เป็นเจ้า พระผู้เป็นสัจธรรมนิรันดร์ [[[162]](#footnote-162)]*

พระบาฮาอุลลาห์

การดื่มเหล้าทำให้การทำงานของสมองเสื่อมลง ทำให้ผู้ดื่มขาดสติ ขาดอิสรภาพในการใช้ความคิด ต่างจากคนที่ไม่ดื่มเหล้าจะคิดอะไรสมองก็ปลอดโปร่ง ผู้ที่เป็นทาสหรือตกอยู่ภายใต้อิทธิพลของเหล้าจะขาดสติไม่สามารถยับยั้งชั่งใจได้ อาจทำร้ายผู้อื่นหรือทำสิ่งที่ไม่ถูกทำนองคลองธรรม จนอาจถูกจับไปควบคุมจนหมดอิสรภาพ

ผู้ที่เล่นการพนันและมีหนี้สินตามมา จะต้องทำงานหนักขึ้นเพื่อหาเงินมาใช้หนี้ เวลาที่ตนเคยมีอิสระในการพักผ่อน เล่นกีฬาหรือทำงานอดิเรก ก็หมดไปเพราะต้องใช้เวลานั้นไปกับการหาเงินซึ่งอาจต้องหาเงินแบบไม่สุจริตและมีปัญหาตามมาอีก เสรีภาพในการไปไหนมาไหนก็ลดลงเพราะอายคนหรือต้องคอยหลบหน้าเจ้าหนี้

สามีที่นอกใจไปมีหญิงอื่น เวลาจะไปไหนกันก็ไม่มีอิสระต้องคอยหลบๆ ซ่อนๆ และหากภรรยาเริ่มรู้ระแคะระคายเข้า ก็เริ่มไม่ไว้วางใจ สามีจะไปไหนทีภรรยาก็จะคอยถามคอยตรวจสอบแม้แต่เวลาที่ต้องไปธุระจริงๆ จนสามีสูญเสียเสรีภาพในการไปไหนมาไหนในระดับหนึ่ง

## 7.3ให้ลูกคุ้นเคยกับความยากลำบาก[Accustom children to hardship]

*เลี้ยงเด็กให้รู้จักทำงานและมุมานะ และให้เด็กคุ้นเคยกับความยากลำบาก [[[163]](#footnote-163)]*

พระอับดุลบาฮา

*อย่างไรก็ตามเราไม่ควรลืมว่า ลักษณะเฉพาะที่เป็นเนื้อแท้อย่างหนึ่งของโลกนี้คือความยากลำบากและความทุกข์ทรมาน และโดยการเอาชนะสิ่งเหล่านี้นี่เองที่เราได้พัฒนาศีลธรรมและจิตวิญญาณของเรา ดังที่พระอับดุลบาฮากล่าวไว้ ความทุกข์โศกเป็นเสมือนร่องดินที่ถูกไถ ยิ่งไถลึกลงไปเท่าไร เราจะยิ่งได้ผลมากล้นเท่านั้น [[[164]](#footnote-164)]*

ท่านโชกิ เอฟเฟนดิ

แม้ว่าจะร่ำรวยมีฐานะแค่ไหนพ่อแม่ก็ไม่ควรเลี้ยงลูกให้เป็นคุณหนู ต้องคอยตามปรนนิบัติทุกอย่าง ลำบากนิดลำบากหน่อยไม่ได้ จนลูกกลายเป็นคนไม่สู้งานไม่สู้ความลำบาก เด็กจะได้พัฒนาความเป็นคนที่แท้จริงก็ต่อเมื่อเขาได้ต่อสู้และเอาชนะความยากลำบาก ซึ่งความยากลำบากนั้นมีได้หลายรูปแบบเช่นหัดให้ลูกรู้จักทำงานบ้าน สอนให้ลูกขยันหมั่นเพียรในการเรียน หรือในการทำกิจกรรมหรืองานที่ได้รับมอบหมายต่างๆ ให้สำเร็จลุล่วงไม่ท้อถอยหรือยกเลิกกลางคันแม้ว่าจะเจออุปสรรค แต่ต้องพยายามเอาชนะอุปสรรคนั้น :

*ดังนี้เด็ก...จะได้รับการสอนความชอบธรรมและเกียรติของมนุษยชาติ ความมุ่งมั่น ความตั้งใจที่จะพยายามและสู้ทน ดังนี้เด็กจะเรียนรู้ความพากเพียรในทุกสิ่ง ความตั้งใจที่จะคืบหน้า ความมีจิตใจสูง ความใฝ่สูง ความบริสุทธิ์ทางเพศและชีวิตที่บริสุทธิ์ ดังนี้เด็กจะสามารถดำเนินภารกิจของตนไปจนสำเร็จเสร็จสิ้น [[[165]](#footnote-165)]*

พระอับดุลบาฮา

## 7.4การตลกขบขัน[Amusement]

*หนึ่งในเครื่องหมายของสังคมที่เสื่อม ซึ่งเป็นที่ประจักษ์ในโลกปัจจุบันคือ การอุทิศตนอย่างคลั่งไคล้ต่อความเพลิดเพลินและความบันเทิง ความกระหายการตลกขบขันอย่างดับไม่ได้ [[[166]](#footnote-166)]*

สภายุติธรรมสากล

*อย่าให้พวกเขาทำเป็นเล่นและไม่เอาจริง แต่ให้คืบหน้าอย่างจริงจังไปสู่เป้าหมายของตน เพื่อว่าในทุกสถานการณ์จะพบว่าพวกเขามีความมุ่งมั่นและแน่วแน่ [[[167]](#footnote-167)]*

พระอับดุลบาฮา

ชีวิตที่ไม่มีการตลกขบขันเสียเลยดูออกจะเฉาๆ สักหน่อย แต่ถ้าตลกกันจนเลยเถิดเกินความพอประมาณ ก็อาจกลายเป็นความไร้สาระ ความไร้มารยาท ไม่มีกาลเทศะ ลูกควรรู้ว่าการตลกไม่ใช่สาระของชีวิต แต่เป็นเครื่องหย่อนใจคลายเครียดในบางเวลาบางโอกาสเท่านั้น โดยเฉพาะอย่างยิ่งในเรื่องการเรียนการงานที่จะต้องเอาจริงเอาจัง ไม่ควรทำป็นเล่นเอาแต่ตลก การตลกขบขันอาจกลายเป็นโรคระบาดในหมู่เด็กวัยรุ่น เวลาคนหนึ่งพูดตลก วัยรุ่นอีกคนหนึ่งอาจพยายามพูดให้ตลกกว่าเพื่อให้ตนเป็นที่นิยมในหมู่เพื่อนฝูง การพยายามแข่งกันตลกนี้อาจทำให้เด็กกลายเป็นคนไร้สาระ นอกจากนี้พ่อแม่ควรสอนลูกไม่ให้เอาเรื่องไม่ดีของผู้อื่นมาทำเป็นเรื่องตลก เพราะนั่นจะเป็นการเพาะนิสัยนินทาให้ลูกทางอ้อม และในครอบครัวเองถ้าพี่น้องเอาเรื่องไม่ดีของกันและกันมาพูดตลกเย้ยหยันกัน ก็อาจทำให้พี่น้องหมางใจกัน เช่นเดียวกับเรื่องอื่นๆ การตลกขบขันควรอยู่ในความพอประมาณหรือเดินสายกลาง ไม่ใช่ตลกจนเลอะเทอะ :

## 7.5หนังสือและภาพยนตร์[Books and movies]

*การหลีกเลี่ยงผลงานวัตถุนิยมในปัจจุบันในหมู่ผู้ที่เห็นแต่เหตุและผลทางวัตถุเท่านั้น นิยายรักและหนังสือปลุกกิเลส [[[168]](#footnote-168)]*

พระอับดุลบาฮา

เปรียบเหมือนยาพิษที่เป็นพิษต่อร่างกาย หนังสือและภาพยนตร์ที่ไม่ดีเป็นพิษต่อจิตใจ กระนั้นก็ตามเด็กยังไม่มีวุฒิภาวะพอที่จะชอบอ่านหนังสือหรือดูภาพยนตร์ที่มีสาระ และมีแนวโน้มจะสนใจหนังสือหรือภาพยนตร์ที่ปลุกเร้าอารมณ์ จนอาจถึงกับติดและปิดตัวเองอยู่ในห้องอ่านหนังสือหรือดูมือถือทั้งวัน หรือดูทีวีที่มีแต่เรื่องราวของความรุนแรงและตัณหาแล้วเกิดพฤติกรรมเลียนแบบในทางที่ไม่ดี งานอดิเรกเช่นการดูทีวีหรืออ่านหนังสือก็ควรเดินสายกลางเช่นกัน พ่อแม่ควรสนับสนุนให้ลูกแบ่งเวลาไปทำอย่างอื่นที่มีประโยชน์บ้าง ดีกว่านั่งอยู่หน้าจอทีวีหรือดูมือถือทั้งวัน เช่น เล่นกีฬา ดนตรี ทำงานบ้าน การสอดส่องดูแลประเภทของหนังสือและภาพยนตร์เพื่อไม่ให้ลูกได้รับอิทธิพลทางลบจากสื่อโดยเฉพาะอย่างยิ่งอินเตอร์เนต สมัยนี้ดูเหมือนเป็นไปไม่ได้ ดังนั้นสิ่งที่ควรทำควบคู่กันไปคือการอบรมเด็กให้มีความเข้มแข็งทางคุณธรรมเพื่อเป็นภูมิคุ้มกันให้แก่ตัวเด็กเอง :

*การคุ้มครองเด็กให้พ้นจากอิทธิพลของความไร้ศีลธรรมในสังคมปัจจุบัน คือหนึ่งในความท้าทายที่ยิ่งใหญ่ที่พ่อแม่บาไฮเผชิญอยู่ การแสดงความห่วงใยของคุณเกี่ยวกับอิทธิพลของสื่อที่มีต่อเด็ก โดยเฉพาะอย่างยิ่งรายการทีวีต่างๆ เป็นที่รับรู้แล้วด้วยความเห็นใจ ดังที่คุณทราบดีไม่มีหนทางปฏิบัติใดที่เด็กๆ จะได้รับการปกป้องให้พ้นจากปัญหาศีลธรรมได้ทั้งหมดในสังคมที่เขากำลังโตขึ้นมา ดังนั้นจึงตกอยู่กับพ่อแม่ที่จะทำทุกอย่างที่ทำได้เพื่อรับประกันว่า ลูกของตนได้รับการอบรมทางจิตวิญญาณตั้งแต่ปีแรกเริ่ม ทั้งในชั้นเรียนบาไฮที่อุปถัมภ์โดยสถาบันของศาสนา และโดยการสั่งสอนศีลธรรมและตัวอย่างที่เด็กได้รับที่บ้าน...*

*เนื่องด้วยเป็นไปไม่ได้ที่เด็กบาไฮทั้งหลายจะหลีกเลี่ยงอิทธิพลของความประพฤติที่มิชอบ จึงเป็นเรื่องสำคัญที่ความประพฤติดังกล่าวที่เด็กพบจากสื่อและในชีวิตประจำวัน จะถูกพ่อแม่นำมาใช้อย่างฉลาด ให้เป็นวิธีชี้แนะและช่วยเหลือเด็กให้เห็นความสำคัญทางปฏิบัติและทางจิตวิญญาณที่จะต้องต่างไปจากนั้น คุณจะหาทางลดการสัมผัสกับอิทธิพลดังกล่าวของลูกแค่ไหน เป็นเรื่องที่อยู่กับวิจารณญาณที่ดีที่สุดของคุณที่อิงตามคำสอนบาไฮ [[[169]](#footnote-169)]*

สภายุติธรรมสากล

## 7.6เลี่ยงการคบเพื่อนไม่ดี[Avoid fellowship with bad friends]

*การอยู่ร่วมกับคนไร้ศีลธรรมจะเพิ่มความทุกข์โศก ส่วนมิตรภาพกับผู้ชอบธรรมจะชำระล้างสนิมออกไปจากหัวใจ...*

*จงระวัง! อย่าเดินกับคนไร้ศีลธรรมและอย่าแสวงหามิตรภาพกับเขา เพราะมิตรภาพดังกล่าวจะเปลี่ยนความเบิกบานของหัวใจเป็นไฟนรก [[[170]](#footnote-170)]*

พระบาฮาอุลลาห์

ถ้าลูกยังไม่มีความเข้มแข็งทางคุณธรรมในตัวเองพอ การเข้าไปสนิทสนมคลุกคลีกับเพื่อนที่ไร้ศีลธรรมย่อมไม่ดีแน่ เพราะจะติดพฤติกรรม นิสัยและความคิดอ่านที่ไม่ดีมา การห้ามลูกไม่ให้คบเพื่อนที่ไม่ดีกันตรงๆ อาจไม่ได้ผล เพราะลูกอาจรักเพื่อนมองไม่เห็นความไม่ดีของเพื่อน และคิดว่าพ่อแม่รู้ได้อย่างไรว่าเพื่อนคนนี้ของเขาไม่ดี พ่อแม่อาจใช้วิธีเลี่ยงไม่ว่าเพื่อนของลูกตรงๆ แต่ถามถึงพฤติกรรมของเพื่อน แล้วสอนให้ลูกเข้าใจว่าพฤติกรรมเหล่านั้นดีหรือไม่ดีอย่างไร อย่าเอาเยี่ยงอย่าง

## 7.7เลี่ยงแหล่งมั่วสุม[Avoid the place of orgy]

ตามตรอกซอยหรือริมถนน หรือแหล่งบันเทิงบางแห่ง อาจเป็นที่มั่วสุมของคนกักขฬะ จิตวิปริต ซึ่งพ่อแม่ควรคอยระวังไม่ให้ลูกผ่านไปหรือตั้งใจไปที่นั่น โดยเฉพาะอย่างยิ่งถ้าไม่มั่นใจในความเข้มแข็งทางศีลธรรมของลูกว่าจะแยกแยะสิ่งที่ควรหรือไม่ควรได้หรือไม่ :

*ปีกที่เปรอะเปื้อนโคลนจะไม่มีวันบินได้ [[[171]](#footnote-171)]*

พระบาฮาอุลลาห์

## 7.8สุขภาพของลูก[Children's health]

*เช่นกันขอให้พวกเธอศึกษาสิ่งใดก็ตามที่จะหล่อเลี้ยงสุขภาพและความสมบูรณ์ของร่างกาย และปกป้องลูกๆ ให้พ้นจากโรคภัย [[[172]](#footnote-172)]*

พระอับดุลบาฮา

การจะเลี้ยงลูกให้มีสุขภาพดีขึ้นอยู่กับการฝึกวินัยในการกินอยู่ของลูกด้วย กินอาหารให้เป็นเวลา ไม่กินจุบจิบ เข้านอนและตื่นให้เป็นเวลา นอนให้เพียงพอ ออกกำลังกายอย่างเหมาะสม ซึ่งพ่อแม่ต้องศึกษาหาความรู้ว่าลูกควรกินอาหารประเภทไหน มากน้อยแค่ไหน กินอย่างไร ไม่ควรกินอะไร เพราะการกินอยู่ที่เหมาะสมตั้งแต่เริ่มต้นของชีวิตจะเป็นรากฐานสุขภาพของลูก ซึ่งลูกยังเด็กและไม่สามารถรู้ว่าตัวเองควรกินอยู่อย่างไร กว่าจะมีความรู้ดังกล่าว อายุของลูกก็ล่วงเลยผ่านช่วงเวลาสำคัญของวัยเด็กหรือวัยรุ่นไปแล้ว ที่จริงแล้วเพื่อเห็นแก่สุขภาพของลูก แม่เองต้องมีวินัยในการกินอยู่และศึกษาหาความรู้ว่าตนควรกินอยู่อย่างไรตั้งแต่ตอนตั้งครรภ์ เพราะสิ่งนี้มีอิทธิพลต่อลูกระหว่างที่อยู่ในครรภ์ :

*เจตคติ การอธิษฐานของมารดา แม้กระทั่งสิ่งที่เธอทานและสภาพร่างกายของเธอ มีอิทธิพลอย่างใหญ่หลวงต่อลูกระหว่างที่ยังอยู่ในครรภ์ [[[173]](#footnote-173)]*

สภายุติธรรมสากล

## 7.9ทุ่มเทดูแลอย่างใกล้ชิด[Close supervision]

*ดูกร หญิงรับใช้ของพระผู้ทรงปรานี! เป็นหน้าที่ของเจ้าที่จะฝึกฝนเด็กๆ ตั้งแต่วัยทารกแรกเริ่ม! เป็นหน้าที่ของเจ้าที่จะทำมาตรฐานศีลธรรมของเด็กๆ ให้สวยงาม! เป็นหน้าที่ของเจ้าที่จะดูแลเด็กๆ ในทุกด้านและทุกสภาพแวดล้อม เนื่องด้วยพระผู้เป็นเจ้า ขอความสรรเสริญและความสูงส่งจงมีแด่พระองค์! ทรงกำหนดให้มารดาเป็นผู้ฝึกฝนคนแรกของเด็กและทารก นี้คือกิจการที่ยิ่งใหญ่และสำคัญ คือฐานะที่สูงส่งและประเสริฐ และไม่อนุญาตให้หย่อนในเรื่องนี้เลย! [[[174]](#footnote-174)]*

พระอับดุลบาฮา

ในการฝึกฝนลูกพ่อแม่ต้องมีความอดทนไม่อารมณ์เสีย เพราะการฝึกให้ลูกทำอะไรนั้นใช่ว่าลูกจะทำได้ทันทีเมื่อสอนครั้งแรก อาจต้องสอนซ้ำและย้ำอีก ซึ่งหมายถึงว่าพ่อแม่อาจต้องสละเวลา สละความสุขส่วนตัวบางส่วน เพื่อทุ่มเทดูแล อบรมและฝึกฝนลูกให้มีวินัย เพราะการฝึกวินัยให้ลูกนั้นไม่ใช่เป็นแค่การสั่งให้ลูกทำหรือห้ามทำอะไร แต่ต้องดูแลอย่างใกล้ชิด เช่น ถ้าลูกตื่นเช้ามาโดยไม่มีใครเอาใจใส่ดูแล ลูกอาจไม่ได้แปรงฟัน รีบล้างมือล้างหน้า ค้นหาหนังสือและดินสอเป็นการใหญ่เพราะเก็บไม่เป็นที่ ถุงเท้าก็หายไปข้างหนึ่ง รีบแต่งตัวอย่างลุกลนไปถึงโรงเรียนในสภาพน่าสมเพช อาหารเช้าอาจไม่ทันได้กิน ต้องเที่ยวไปซื้อขนมกินสะเปะสะปะแก้หิว ในสภาพเช่นนี้ลูกจะเติบโตขึ้นมาเป็นคนไม่มีระเบียบวินัย เลื้อยไปตามธรรมชาติเหมือนวัชพืชที่ไม่มีคนสวนดูแล

ลูกควรได้รับการฝึกฝนให้เก็บเสื้อผ้า รองเท้า สมุด ดินสอ และสิ่งของทุกอย่างในบ้านให้เป็นที่เป็นทาง ทำเตียงหลังตื่นนอน รู้จักใส่เครื่องแบบนักเรียนให้ถูกต้อง ทำอะไรให้เป็นเวลา รับประทานอาหารเมื่อไร ทำการบ้านเวลาไหน เข้านอนเมื่อไร และสำหรับบาไฮศาสนิกชน สิ่งที่มารดาควรทำให้ลูกก่อนนอนคือ การอ่านวจนะศักดิ์สิทธิ์ :

*เมื่อเด็กๆ พร้อมจะเข้านอน ขอให้มารดาอ่านหรือร้องโคลงของพระผู้ทรงความงามที่วิสุทธิ์ให้เด็กฟัง เพื่อว่าตั้งแต่ปีแรกๆ ของชีวิต พวกเขาจะได้รับการอบรมด้วยวจนะแห่งการชี้แนะเหล่านี้ [[[175]](#footnote-175)]*

พระอับดุลบาฮา

ตัวอย่างบทอธิษฐานบาไฮสำหรับเด็กซึ่งครอบครัวบาไฮ และผู้ที่ไม่ใช่บาไฮแต่มีศรัทธาในพลังอำนาจของการอธิษฐาน สามารถนำมาสวดเพื่อช่วยในการอบรมเลี้ยงดูเด็กให้มีวินัยและมีคุณธรรม ได้แก่ :

*ข้าแต่พระผู้เป็นเจ้า! ขอทรงเลี้ยงดูทารกน้อยนี้ไว้ในอ้อมอกแห่งความรักของพระองค์ ขอทรงให้น้ำนมเขาจากอกแห่งการบริบาลของพระองค์ ขอทรงเพาะเลี้ยงพืชที่สดนี้ไว้ในสวนกุหลาบแห่งความรักของพระองค์ และช่วยให้เขาเติบโตโดยการหลั่งความอารีของพระองค์ ขอทรงทำให้เขาเป็นเด็กแห่งอาณาจักรสวรรค์ และนำเขาไปสู่อาณาจักรธรรม พระองค์ทรงอานุภาพและเมตตา พระองค์คือพระผู้ทรงประทานพร พระผู้ทรงเอื้อเฟื้อ พระผู้เป็นนายแห่งความอารีเป็นล้นพ้น [[[176]](#footnote-176)]*

พระอับดุลบาฮา

*ข้าแต่พระผู้เป็นเจ้า! ขอทรงอบรมเด็กเหล่านี้ เด็กเหล่านี้คือพืชในสวนผลไม้ของพระองค์ คือบุปผาในทุ่งหญ้าของพระองค์ คือดอกกุหลาบในอุทยานของพระองค์ ขอให้ฝนของพระองค์หลั่งมายังพวกเขา ขอให้ดวงอาทิตย์แห่งความเป็นจริงส่องแสงมายังพวกเขาด้วยความรักของพระองค์ ขอให้สายลมของพระองค์ทำพวกเขาให้สดชื่น เพื่อว่าพวกเขาจะได้รับการฝึกฝน เติบโต พัฒนา และปรากฏด้วยความงามเป็นที่สุด พระองค์คือพระผู้ให้ พระองค์คือพระผู้ทรงเห็นใจ [[[177]](#footnote-177)]*

พระอับดุลบาฮา

สำหรับบทอธิษฐานที่สามารถนำมาฝึกเด็กให้รู้จักสวดอธิษฐาน ได้แก่ :

*ข้าแต่พระผู้เป็นเจ้า โปรดนำทางข้าพเจ้า โปรดคุ้มครองข้าพเจ้า โปรดทำให้ข้าพเจ้าเป็นตะเกียงที่เรืองรองและดวงดาวที่สว่างไสว พระองค์คือพระผู้ทรงอำนาจและพระผู้ทรงอานุภาพ [[[178]](#footnote-178)]*

พระอับดุลบาฮา

*ข้าแต่พระผู้เป็นนายของข้าพเจ้า! ข้าแต่พระผู้เป็นนายของข้าพเจ้า! ข้าพเจ้าเป็นเด็กที่เยาว์วัย โปรดหล่อเลี้ยงข้าพเจ้าจากอกแห่งความปรานีของพระองค์ โปรดฝึกฝนข้าพเจ้าในอ้อมอกแห่งความรักของพระองค์ โปรดอบรมข้าพเจ้าในโรงเรียนแห่งการชี้แนะของพระองค์ และพัฒนาข้าพเจ้าภายใต้เงาแห่งความอารีของพระองค์ โปรดปลดปล่อยข้าพเจ้าจากความมืด โปรดทำให้ข้าพเจ้าเป็นแสงที่สว่างไสว โปรดให้ข้าพเจ้าหลุดพ้นจากความทุกข์ โปรดทำให้ข้าพเจ้าเป็นดอกไม้ในสวนกุหลาบ โปรดให้ข้าพเจ้ากลายเป็นคนรับใช้ ณ ธรณีประตูของพระองค์ และประทานนิสัยใจคอและคุณลักษณะของผู้ที่ชอบธรรมให้แก่ข้าพเจ้า โปรดทำให้ข้าพเจ้าเป็นเหตุแห่งความอารีสำหรับโลกมนุษย์ และโปรดสวมศีรษะของข้าพเจ้าด้วยมงกุฏแห่งชีวิตนิรันดร์*

*แท้จริงแล้วพระองค์คือพระผู้ทรงอานุภาพ พระผู้ทรงอำนาจ พระผู้ทรงเห็น พระผู้ทรงได้ยิน [[[179]](#footnote-179)]*

พระอับดุลบาฮา

# 8การปลูกฝังคุณธรรมให้ลูก[Instillation of virtues into children]

การปฏิบัติตัวของพ่อแม่มีอิทธิพลต่อจิตใจและพฤติกรรมของลูก ถ้าพ่อแม่ปฏิบัติต่อลูกด้วยความสุภาพ ลูกก็จะเรียนรู้ที่จะปฏิบัติต่อผู้อื่นด้วยความสุภาพ ถ้าพ่อแม่ชอบใช้อารมณ์กับลูก ลูกก็จะติดพฤติกรรมของพ่อแม่แล้วใช้อารมณ์และความก้าวร้าวกับคนอื่น การปฏิบัติตัวดีหรือไม่ดีของพ่อแม่จะมีอิทธิพลไปถึงจิตใจและพฤติกรรมของลูก ดังนั้นการจะปลูกฝังคุณธรรมให้ลูก พ่อแม่จะต้องพัฒนาคุณธรรมของตนเองด้วย จะเป็นแม่ปูสอนลูกปูไม่ได้ การที่พ่อแม่สอนคุณธรรมให้แก่ลูกด้วยวาจาแต่ไม่ได้ทำเป็นตัวอย่าง อาจไม่ค่อยได้ผล :

*ดูกร ประชาชน จงเอาใจใส่ เพื่อมิให้เจ้าเป็นพวกที่ให้คำแนะนำที่ดีแก่ผู้อื่น แต่ตัวเองลืมทำตามนั้น [[[180]](#footnote-180)]*

พระบาฮาอุลลาห์

ถึงแม้เวลาจะเร่งรัดอย่างไร และภาระการหาเลี้ยงครอบครัวจะบีบรัดเพียงไหน ก็ไม่ควรเป็นเหตุให้พ่อแม่ละเลยการอบรมจิตใจ ปลูกฝังคุณธรรม สอนลูกให้มีศาสนา แล้วให้ลูกแต่ทางวัตถุโดยยกภาระการอบรมคุณธรรมทั้งหมดให้กับครูที่โรงเรียนหรือคนอื่น ซึ่งเมื่อพิจารณาถึงเรื่องของเวลาแล้วก็ไม่เหมาะสม เพราะเด็กใช้เวลาอยู่ที่บ้านมากกว่าที่โรงเรียนโดยเฉพาะอย่างยิ่งเวลาปิดเทอม และครูที่โรงเรียนก็ไม่สามารถเอาใจใส่และให้เวลากับเด็กคนหนึ่งคนใดได้เต็มที่ เหมือนกับที่พ่อแม่สามารถเอาใจใส่และให้เวลากับลูกของตนได้ เพราะครูต้องดูแลเด็กคนอื่นๆ ในชั้นเรียนไปพร้อมกันด้วย ครอบครัวควรเป็นแหล่งผลิตผู้มีคุณธรรมเข้าสู่สังคม คุณความดีทุกอย่างต้องสอนกันตั้งแต่ในครอบครัว ต้องสอนด้วยคำพูดและการกระทำ เช่น หากพ่อแม่ชอบพูดโกหกหรือพูดอย่างทำอีกอย่างให้ลูกเห็นเป็นประจำ ก็คงสอนให้ลูกเป็นคนซื่อสัตย์ไม่ได้ :

*ครอบครัวซึ่งเป็นหน่วยหนึ่งของมนุษย์ต้องได้รับการอบรมตามกฎเกณฑ์แห่งความบริสุทธิ์ คุณความดีทั้งปวงต้องสอนให้แก่ครอบครัว [[[181]](#footnote-181)]*

พระอับดุลบาฮา

*เป็นหน้าที่ผูกมัดบิดามารดาที่จะเลี้ยงลูกให้มั่นคงในความศรัทธา เหตุผลคือเด็กที่พาตัวเองออกไปจากศาสนาของพระผู้เป็นเจ้า จะไม่ทำตัวให้เป็นที่ยินดีของบิดามารดาและพระผู้เป็นนายของเขา เพราะการกระทำที่น่าสรรเสริญทุกอย่างก่อกำเนิดมาจากแสงธรรมของศาสนา และหากขาดการประสาทพรสูงสุดนี้ เด็กจะไม่หันหนีไปจากความชั่วร้ายใดๆ และจะไม่เข้ามาใกล้ความดีใดๆ [[[182]](#footnote-182)]*

พระบาฮาอุลลาห์

*สิ่งที่สำคัญยิ่งสำหรับเด็ก สิ่งที่ต้องมาก่อนอื่นใดคือ การสอนเด็กเกี่ยวกับความเป็นหนึ่งและกฎของพระผู้เป็นเจ้า เพราะหากขาดสิ่งนี้ จะพร่ำสอนความกลัวพระผู้เป็นเจ้าไม่ได้ และเมื่อขาดความกลัวพระผู้เป็นเจ้า การกระทำที่น่าชังและน่าแขยงที่ไม่มีสิ้นสุดจะปรากฏขึ้นมา และความรู้สึกนึกคิดจะถูกเอ่ยออกมาอย่างก้าวล่วงขอบเขตทุกอย่าง...*

*บิดามารดาต้องพยายามทุกอย่างที่จะเลี้ยงดูลูกให้มีศาสนา เพราะหากลูกไม่ได้เครื่องประดับที่ยิ่งใหญ่ที่สุดนี้ ลูกจะไม่เชื่อฟังพ่อแม่ ซึ่งนัยหนึ่งหมายความว่าเขาจะไม่เชื่อฟังพระผู้เป็นเจ้า ที่จริงแล้วเด็กเช่นนี้จะไม่เกรงใจใคร และจะทำตามที่ตนพอใจ [[[183]](#footnote-183)]*

พระบาฮาอุลลาห์

## 8.1วาจาสัตย์[Truthfulness]

แม่ต้องการออกไปดูภาพยนตร์คืนวันอาทิตย์กับเพื่อน แต่ไม่อยากพาลูกไปด้วยเพราะเช้าวันรุ่งขึ้นลูกต้องไปโรงเรียน ขณะที่แม่กำลังจะออกไป ลูกถามแม่ว่าจะไปไหน แม่บอกว่าไม่ค่อยสบายจะไปหาหมอ แต่ลูกเริ่มสงสัยเพราะเห็นสีหน้าอันสดใส และท่าทางของแม่ไม่เหมือนคนป่วย เมื่อลูกเข้านอนก็ยังไม่หายสงสัยเลยยังไม่หลับ จนกระทั่งแม่กลับมาและคิดว่าลูกหลับแล้ว จึงเล่าให้พ่อฟังเกี่ยวกับภาพยนตร์ที่ไปดูมา ลูกได้ยินหมด อีกวันหนึ่งมีคนโทรศัพท์มาหาพ่อ แม่เป็นคนรับสาย พ่อบอกแม่ว่า “บอกเขาไปว่าฉันไม่อยู่” ลูกอยู่ในเหตุการณ์และได้ยินทุกอย่าง และเริ่มอาจถามตัวเองว่า คนเราไม่ควรโกหกหรือว่าไม่ใช่เรื่องเสียหายอะไรที่จะโกหกบางครั้ง ภายหลังลูกจะเริ่มหัดโกหกบ้าง และจะโกหกกับพ่อแม่ด้วยอย่างไม่รู้สึกละอายใจ เพราะลูกถือว่าการโกหกเป็นการเล่นเกมสนุกอย่างหนึ่ง ในชีวิตประจำวันพ่อแม่ไม่ควรใช้วิธีการโกหกเพื่อแก้ปัญหาหรือหาทางออกแม้จะเป็นเรื่องเล็กๆ น้อยๆ ก็ตาม เพราะจะมีผลเสียอย่างเงียบๆ ที่ค่อยๆ ซึมเข้าไปในจิตใจและมโนธรรมของลูก เพราะวาจาสัตย์หรือการไม่โกหกคือรากฐานของคุณความดีทั้งปวง :

*วาจาสัตย์คือรากฐานของคุณความดีทั้งปวงของมนุษย์ หากปราศจากวาจาสัตย์ ความก้าวหน้าและความสำเร็จในทุกภพของพระผู้เป็นเจ้าเป็นไปไม่ได้สำหรับดวงวิญญาณใดๆ เมื่อคุณลักษณะที่วิสุทธิ์นี้ปลูกฝังอยู่ในมนุษย์ คุณลักษณะทั้งหมดของพระผู้เป็นเจ้าจะได้มาด้วย [[[184]](#footnote-184)]*

พระอับดุลบาฮา

ความไม่ละอายใจในการโกหกคือก้าวแรกที่จะนำไปสู่การทำชั่วในรูปแบบต่างๆ ผู้ที่พูดโกหกอย่างหน้าตาเฉยโดยไม่ละอายใจ คือผู้ที่มีศักยภาพสูงและมีความพร้อมที่จะทำชั่วเสมอ เมื่อมีโอกาสและมีแรงจูงใจให้กระทำเช่นความโลภ ความริษยา และสถานการณ์เอื้ออำนวย พุทธสุภาษิตเองก็กล่าวไว้ว่า “คนโกหกไม่ทำชั่วไม่มี” ความชั่วหลายๆ อย่างนั้นทำไม่ได้ถ้าไม่โกหก เช่น เราคงโกงหรือหลอกลวงคนอื่นไม่ได้ถ้าไม่พูดโกหก เราคงใส่ร้ายป้ายสีคนอื่นไม่ได้ถ้าไม่โกหก เราคงยุแหย่ให้คนเข้าใจผิดกัน หรือยุแหย่คนหนึ่งให้เกลียดอีกคนหนึ่งไม่ได้ถ้าไม่โกหก สามีหรือภรรยาคงแอบนอกใจอีกฝ่ายไม่ได้ถ้าไม่คอยโกหกปิดบัง คนเราคงไม่กล้าทำชั่วถ้าตนไม่กล้าโกหกเพื่อปิดบังความชั่วที่ตัวเองทำ เช่น คนที่จะทุจริตหรือทำอะไรไม่ดีมักจะเตรียมการโกหกแก้ตัวไว้ล่วงหน้าเผื่อถูกซักถามหรือตรวจสอบ เพื่อไม่ให้ถูกจับได้ หากคนเราไม่ละอายใจที่จะโกหก เขาก็จะไม่ละอายใจและกล้าที่จะทำสิ่งชั่วร้ายต่างๆ นาๆ “*วาจาสัตย์คือรากฐานของคุณความดีทั้งปวง”* และในทางกลับกัน *“การโกหกคือรากฐานของความชั่วช้าทั้งปวง”* :

*ลักษณะนิสัยที่เลวร้ายที่สุดและคุณลักษณะที่น่าแขยงที่สุด และรากฐานของความชั่วร้ายทั้งปวง คือการโกหก และไม่มีลักษณะนิสัยใดที่ชั่วร้ายกว่าและน่าตำหนิกว่านี้ที่จินตนาการได้ในการดำรงอยู่ทั้งหมด การโกหกทำให้ความสมบูรณ์ทั้งหมดของความเป็นมนุษย์หมดไปไม่เหลือ และเป็นที่มาของความเลวทรามสุดคณานับ ไม่มีคุณลักษณะใดที่เลวร้ายกว่านี้ การโกหกคือรากฐานของความชั่วช้าทั้งปวง [[[185]](#footnote-185)]*

พระอับดุลบาฮา

หากพ่อแม่สามารถอบรมเลี้ยงดูลูกให้เป็นคนมีสัจจะและวาจาสัตย์ ลูกจะเป็นคนที่ดีขึ้นเรื่อยๆ เพราะ *“เมื่อคุณลักษณะที่วิสุทธิ์นี้ปลูกฝังอยู่ในมนุษย์ คุณลักษณะอื่นทั้งหมดของพระผู้เป็นเจ้าจะได้มาด้วย”* ลูกจะโตขึ้นมาเป็นคนที่มีคุณค่าต่อสังคมและประเทศชาติ หรืออย่างน้อยที่สุดเขาจะไม่เป็นภัยต่อผู้อื่นและส้งคม เพราะความละอายใจในการโกหกจะทำให้เขาไร้สมรรถภาพในการทำชั่ว แต่ถ้าลูกโตขึ้นมาเป็นคนโกหกเก่งหรือไม่ละอายใจในการโกหก เท่ากับว่าพ่อแม่กำลังทำร้ายสังคมทางอ้อม เพราะครอบครัวนั้นได้ผลิตคนที่มีศักยภาพสูงและสมรรถภาพสูงในการทำชั่วออกไปสู่สังคม ซึ่งเป็นการสะท้อนถึงสัจธรรมที่กล่าวไว้ในคำนำว่า *“สภาพความเป็นไปในครอบครัวคือสภาพที่เป็นไปในชาติ สิ่งที่เกิดขึ้นในครอบครัวคือสิ่งที่เกิดขึ้นในชีวิตของชาติ”* :

*ขอให้วาจาสัตย์และมารยาทเป็นเครื่องประดับของเจ้า...ดูกร ประชาชนแห่งบาฮา จงระวังอย่าเดินในหนทางของพวกที่พูดอย่างหนึ่งแต่ทำอีกอย่างหนึ่ง...ขอให้การกระทำของเจ้าเป็นตัวชี้นำมวลมนุษยชาติ เพราะการอ้างตัวของคนส่วนใหญ่ไม่ว่าจะเป็นคนชั้นสูงหรือต่ำต้อย ต่างจากการปฏิบัติตัวของพวกเขา [[[186]](#footnote-186)]*

พระบาฮาอุลลาห์

การพูดอย่างหนึ่งแต่ทำอีกอย่างหนึ่งคืออีกรูปแบบหนึ่งของการโกหก เสมือนเป็นการโกหกล่วงหน้า คือขณะที่พูดนั้นตนก็ตั้งใจอยู่แล้วว่าจะไม่ทำตามที่พูด แต่พูดไปเพื่อลองเชิง เพื่อให้ตนเองดูดี ได้หน้า มีโอกาสหาผลประโยชน์ เอาตัวรอด เอาเปรียบหรือหลอกลวงผู้อื่น บางคนอาจบอกอีกคนหนึ่งว่าจะช่วยทำโน่นทำนี่ให้แต่จริงๆ แล้วตนตั้งใจที่จะไม่ทำ แต่มาโกหกหลอกเอาเปรียบให้อีกคนรู้สึกเป็นหนี้บุญคุณตน ทั้งๆ ที่ตนไม่ได้ทำอะไรให้เลย ความมีสัจจะเป็นลักษณะของคนดี ผู้ที่พูดโกหก กลับกลอกหลอกล่อ หรือพูดอย่างทำอีกอย่างโดยไม่ละอายใจ จะไม่สามารถเป็นคนดีมีคุณธรรมได้เพราะวาจาสัตย์คือรากฐานของคุณความดีทั้งปวง การโกหก พลิกลิ้นไปมา หรือพูดอย่างทำอีกอย่างที่ดาษดื่น คือหนึ่งในหลักฐานของความเสื่อมศีลธรรมในสังคมที่ท่านโชกิ เอฟเฟนดิ พรรณนาไว้ว่า *“ไม่ว่าเราจะหันไปจ้องมองทิศทางใด ไม่ว่าเราจะสังเกตการกระทำและคำพูดของคนในรุ่นปัจจุบันอย่างคร่าวๆ เพียงไร เราก็อดสะดุดใจไม่ได้กับหลักฐานของความเสื่อมศีลธรรมที่บุรุษและสตรีรอบๆ ตัวเราแสดงออกในชีวิตส่วนบุคคลไม่น้อยไปกว่าในบทบาทร่วมกัน”* แต่ที่น่าอนาถใจยิ่งกว่าคือความภาคภูมิใจในการพูดจากลับกลอกหลอกล่อ ให้จับไม่ได้ไล่ไม่ทัน ของคนประเภทนี้

ความเจริญหรือความเสื่อมของสังคมสามารถประเมินได้จากการดูสถิติและข้อมูลต่างๆ เช่น สถิติฆาตกรรม สถิติรถหาย คดีฉ้อโกงหรือลักทรัพย์ การจี้ปล้น การค้ายาเสพติด การค้าของเถื่อน การคอรัปชั่น สถิติการหย่า การทำแท้ง การค้าประเวณี ฯลฯ ถึงแม้เราจะไม่รู้ข้อมูลและสถิติเหล่านี้ เราก็อาจประเมินได้จากดัชนีทางศาสนา กล่าวคือหากเราเห็นคนในสังคมชอบพูดโกหกกลับกลอกหรือพูดอย่างทำอีกอย่างกันจนเคยชินเป็นปกติวิสัย ไม่ว่าจะในที่ทำงาน ในการทำธุรกิจค้าขาย ในความสัมพันธ์ทั่วไป นั่นแสดงว่าสังคมกำลังเสื่อมโทรมอย่างแน่นอน เพราะสังคมนั้นเต็มไปด้วยคนที่มีศักยภาพสูงในการทำความชั่วเดินเพ่นพ่านอยู่เต็มไปหมด เวลามีเรื่องเดือดร้อนจะหาความช่วยเหลือจากใครก็อาจลำบาก และอาจเดือดร้อนหนักขึ้นไปอีกเพราะคนที่เข้ามาหากินกับความเดือดร้อนนั้น

*หัวใจและจิตใจของเด็กไม่แปดเปื้อนด้วยโลก...เด็กไม่มีเสแสร้งหรือหลอกลวง [[[187]](#footnote-187)]*

พระอับดุลบาฮา

การจะว่ากล่าวตักเตือนลูกไม่ให้โกหก พ่อแม่ควรเข้าใจด้วยว่าโดยปกติเด็กจะไม่โกหก เด็กจะเริ่มหัดโกหกก็คือเพื่อเลี่ยงผลร้ายที่จะเกิดขึ้นกับเขา ดังนั้นนอกจากไม่พูดโกหกเป็นตัวอย่างที่ไม่ดีต่อลูกแล้ว พ่อแม่ต้องระวังในการลงโทษลูกเมื่อลูกพูดความจริง อย่างไรก็ตามเด็กเล็กอายุราว 3-4 ขวบมีแนวโน้มที่จะพูดผิดเพี้ยนไปจากความจริง ซึ่งไม่ควรถือว่าเป็นการโกหก เพราะบางครั้งเด็กยังแยกจินตนาการกับความจริงไม่ได้ชัดเจน ลูกกลับมาจากโรงเรียนแล้วอาจเล่าให้แม่ฟังว่า เขาทำได้ดีกว่าคนอื่นในห้องเรียน ครูชมเขาและบอกนักเรียนคนอื่นให้เอาอย่างเขา เพื่อนคนหนึ่งอิจฉาเลยมาตีเขา แม่ฟังแล้วก็พอจะรู้ว่าไม่จริง และไม่ควรโกรธลูกและคิดว่าลูกริหัดโกหก เด็กเล็กอาจชอบเล่าเรื่องต่างๆ ที่ตนพบเห็น โดยที่ความจำของเด็กยังไม่ดีพอที่จะจำเหตุการณ์ได้ทั้งหมด และเมื่อผสมกับจินตนาการของตน เด็กจะเล่าเรื่องราวต่างๆ ไม่ถูกต้อง

## 8.2ความไว้วางใจได้[Trustworthiness]

*เขาไม่ควรปรารถนาสำหรับผู้อื่นในสิ่งที่เขาไม่ปรารถนาสำหรับกับตนเอง หรือสัญญาสิ่งที่ตนไม่ทำตาม [[[188]](#footnote-188)]*

พระบาฮาอุลลาห์

ลูกเห็นแม่กำลังจะออกไปนอกบ้านจึงร้องขอตามไปด้วย แม่จึงบอกลูกให้ทำตัวเรียบร้อยอยู่ที่บ้านแล้วแม่จะซื้อของเล่นมาฝาก ที่จริงแล้วแม่พูดไปอย่างนั้นเองเพื่อตัดรำคาญ เมื่อแม่กลับมาลูกจึงถามหาของเล่น แม่ก็แกล้งทำเป็นเสียใจแล้วพูดว่า แม่ไปทำธุระที่บ้านเพื่อนจึงไม่มีเวลาไปซื้อ ลูกเสียใจและเริ่มเรียนรู้ว่า การไม่รักษาสัญญาไม่ใช่เรื่องเลวร้ายอะไร ขนาดพ่อแม่ของเรายังทำกับเรา แล้วลูกก็อาจรับพฤติกรรมนี้ของพ่อแม่มาเป็นนิสัยของตน และเมื่อสมาชิกในครอบครัวต่างมีพฤติกรรมที่ไว้วางใจไม่ได้และไม่ไว้วางใจกัน เวลาคนหนึ่งพูดอะไร อีกคนหนึ่งไม่สามารถเชื่อใจหรือเชื่อถือคำพูดนั้น ครอบครัวนั้นก็คงไม่ค่อยสงบสุขเท่าไร ความไว้วางใจได้เป็นสิ่งที่ต้องรักษาไว้ให้ดี การกระทำที่ไม่ซื่อครั้งเดียวอาจทำให้เสียความไว้วางใจได้ที่สะสมมาเป็นปีๆ และอาจไม่รู้ว่าต้องใข้เวลาอีกนานเท่าไรถึงจะได้กลับคืนมาอีก หรืออาจไม่ได้ตืนมาอีกเลย :

*แท้จริงแล้วความไว้วางใจได้คือ ประตูแห่งความอุ่นใจสำหรับทุกคนที่อาศัยอยู่บนโลก และสัญลักษณ์แห่งความรุ่งโรจน์ของพระผู้ทรงปรานี ผู้ที่มีความไว้วางใจได้เท่ากับมีขุมทรัพย์แห่งความมั่งคั่งและความเจริญรุ่งเรืองอย่างแท้จริง ความไว้วางใจได้คืออานนที่ยิ่งใหญ่ที่สุดที่นำไปสู่ความสงบและความอุ่นใจของประชาชน ความจริงแล้วเสถียรภาพของทุกกิจการขึ้นอยู่กับความไว้วางใจได้ดังที่เป็นมา อาณาจักรทั้งปวงแห่งอานุภาพ ความโอฬารและความมั่งคั่ง ได้รับความสว่างด้วยแสงแห่งความไว้วางใจได้ [[[189]](#footnote-189)]*

พระบาฮาอุลลาห์

ปัญหาทำนองนี้มีให้ประสบพบเห็นอยู่ดาษดื่นในสังคม ที่คนเราขาดความไว้วางใจได้หรือไม่รักษาสัญญา พูดไปเรื่อยโดยไม่รักษาคำพูด ไม่ทำตามที่พูด เราอาจได้ยินและประสบกับตัวเราเองว่า เมื่อเราไปว่าจ้างร้านค้าทำอะไรให้เราบางอย่าง เขาก็บอกเราว่าจะเสร็จวันนั้นวันนี้ พอถึงวันนัดเราไปขอรับของ เขาก็จะบอกว่ายังไม่เสร็จโดยอ้างนั่นอ้างนี้ แล้วเลื่อนนัดออกไป หรือเวลานัดกันเพื่อพูดคุยเกี่ยวกับการตกลงซื้อขายหรือว่าจ้าง ฝ่ายหนึ่งอาจจงใจมาไม่ตรงเวลาปล่อยให้อีกฝ่ายรอ หรือแกล้งไม่รับโทรศัพท์ หรือเวลาที่เราไปติดต่อสอบถามเพื่อจะซื้อบริการหรือสินค้าบางอย่าง ทางร้านอาจจะขอเบอร์โทรศัพท์ของเราแล้วบอกว่าจะโทรติดต่อกลับมาหาเรา แต่จริงๆ แล้วเขาตั้งใจจะไม่โทรกลับมาหาเรา เพียงแต่จะลองเชิงดูว่าเราจะโทรไปหาเขาไหม ผู้ทำธุรกิจค้าขายอาจคำนึงถึงแต่ความได้เปรียบทางธุรกิจจึงใช้วิธีไม่ซื่อแบบนี้ โดยไม่คิดไกลไปกว่านั้นว่าความเสียหายที่เกิดกับสังคมนั้นซึมลึกอย่างที่คนส่วนใหญ่คาดไม่ถึง เพราะคนเราทุกคนต้องมีการติดต่อซื้อขายบางสิ่งบางอย่างกับคนอื่นอยู่เสมอ และเมื่อเจอการไม่รักษาสัญญา พูดแล้วไม่ทำตามที่พูด อ้างโน่นอ้างนี่บิดพริ้วไม่ทำตามที่ตกลงกันไว้ พูดจากลับกลอกกันทุกวันจนชิน จนรู้สึกเป็นเรื่องปกติไม่ใช่สิ่งเลวร้ายหรือน่าละอาย สังคมที่ดาษดื่นด้วยพฤติกรรมที่เชื่อใจกันไม่ได้ ไว้วางใจกันไม่ได้เหล่านี้ จะให้กำเนิดคนที่มีศักยภาพและสมรรถภาพสูงในการทำชั่วมากขึ้นเรื่อยๆ และสังคมนั้นก็จะยิ่งระทมไปด้วยความทุกข์และความเดือดร้อนที่คนในสังคมนั้นก่อให้กันและกัน เพราะ *“ความไว้วางใจได้คืออานนที่ยิ่งใหญ่ที่สุดที่นำไปสู่ความสงบและความอุ่นใจของประชาชน”* ถ้าครอบครัวของเราต้องการช่วยเหลือสังคมให้ดีขึ้น ไม่จำเป็นต้องคิดไปไกลถึงการกุศลต่างๆ เอาแค่มีสัจจะและประพฤติตัวให้เป็นที่ไว้วางใจได้สำหรับผู้อื่นในสังคม เช่น พูดว่าจะทำอะไรแล้วก็ทำตามที่พูด ไม่ใช่ตั้งใจจะไม่ทำแต่ก็พูดว่าจะทำเพื่อเอาเชิงหรือเหตุผลอื่นๆ

อย่างไรก็ตามบางคนอาจคิดว่านี้เป็นอุดมคติที่เป็นไปไม่ได้ ถ้าใครขืนพูดแต่ความจริง มีสัจจะ ไม่กลับกลอกพลิกลิ้นไปมา ไม่คิดอย่างแต่พูดอีกอย่างเลย ก็คงอยู่ในสังคมที่ปฏิบัติสิ่งเหล่านี้กันเป็นประจำได้ลำบาก เพราะจะเสียเปรียบคนอื่นตลอดเวลา ผู้ที่ทำการค้าหรือธุรกิจอาจบอกว่า ถ้าไม่พูดจาโกหกกลับกลอกหลอกล่อเลย ธุรกิจก็อยู่ไม่ได้หรือสู้คู่แข่งไม่ได้ ก็น่าหนักใจแทนเหมือนกัน จึงเป็นเรื่องท้าทายมากสำหรับบาไฮไม่ว่าจะเป็นนักธุรกิจหรือไม่ ที่จะประพฤติตัวให้เป็นที่ไว้วางใจได้ในสังคมที่ขาดแคลนคุณธรรมข้อนี้ :

*จงแสดงความพยายามเพื่อว่า ชาติและชุมชนทั้งปวงในโลก แม้แต่ศัตรู จะฝากความไว้วางใจ ความมั่นใจ และความหวังไว้กับเจ้า [[[190]](#footnote-190)]*

พระอับดุลบาฮา

## 8.3ความสุจริตใจ[Honesty]

สมัยนี้เวลาจะซื้อสินค้าหรือบริการอะไร คนเรามักจะต้องสอบถามจากเพื่อนฝูงหรือคนรู้จักกันว่าจะซื้อที่ไหนดี โดยเฉพาะอย่างยิ่งถ้าเป็นสินค้าหรือบริการที่สำคัญและมีราคาสูง เช่น เวลามีคดีความจะไปสำนักทนายความที่ไหนดี จะซื้อเพชรพลอยที่ไหนดี เวลาจะซ่อมเครื่องคอมพิวเตอร์จะซ่อมที่ร้านไหนดี เวลารถยนต์มีปัญหาจะไปอู่หรือศูนย์บริการไหนดี เวลาจะต่อเติมบ้านจะใช้บริการจากที่ไหนดี เวลาเครื่องใช้ไฟฟ้าเสียจะไปให้ร้านไหนซ่อมดี นี้เป็นปรากฏการณ์ในสังคมที่ไม่ค่อยสุจริตใจ คนในอาชีพต่างๆ มีพฤติกรรมไม่ค่อยจะสุจริต มองผู้มาซื้อสินค้าหรือบริการของตนเป็นเหยื่อที่ตนพร้อมจะเอาเปรียบถ้าลูกค้ารู้ไม่ทัน หลอกให้ลูกค้าเสียเงินมากขึ้นอย่างไม่เป็นธรรม ในสภาพสังคมเช่นนี้เวลาคนเราจะซื้อสินค้าหรือบริการอะไรทีก็ต้องเหนื่อยหน่อย ต้องเสาะหาข้อมูล ต้องระวังตัวอย่าให้ถูกหลอก เหมือนกับอยู่ในเมืองแห่งความมืดคลำทางหาแสงสว่าง และแสงสว่างที่จำทำให้เมืองนั้นหายมืดได้คือแสงสว่างแห่งความสุจริตใจ พ่อแม่ที่ทำธุรกิจหรือการค้าอาจอยากให้ลูกสืบทอดกิจการต่อ จึงให้ลูกมาช่วยงานเช่นระหว่างหยุดภาคเรียน ซึ่งจะเป็นโอกาสสอนความสุจริตใจให้แก่ลูกได้ในการประกอบอาชีพของตน ไม่โกงผู้อื่น หรือไม่โกงสังคมและประเทศชาติหากอยู่ในแวดวงราชการ :

*ดูกร พวกเจ้ามิตรสหายทั้งหลายของพระผู้เป็นเจ้าในเมืองของพระองค์ และบรรดาผู้เป็นที่รักในดินแดนของพระองค์! พระผู้ทรงถูกประทุษร้ายนี้บัญชาเจ้าให้มีความสุจริตใจและความเคร่งศาสนา พระพรจงมีแด่เมืองที่เปล่งประกายด้วยแสงของสองสิ่งนี้ โดยความสุจริตใจและความเคร่งศาสนา มนุษย์สูงขึ้น และประตูแห่งความอุ่นใจถูกไขออกต่อใบหน้าของสรรพโลก [[[191]](#footnote-191)]*

พระบาฮาอุลลาห์

## 8.4ความจริงใจ[Sincerity]

*เราขอให้เจ้าใคร่ครวญสิ่งที่ถูกเปิดเผย มีความเป็นธรรมและยุติธรรมในวาจาของเจ้า เพื่อว่าความอำไพของดวงตะวันแห่งวาจาสัตย์และความจริงใจอาจจะส่องแสงออกมา และปลดปล่อยเจ้าจากความมืดแห่งความเขลา และให้ความสว่างแก่โลกด้วยแสงแห่งความรู้ [[[192]](#footnote-192)]*

พระบาฮาอุลลาห์

พ่อแม่อาจนั่งคุยกันในบ้านวิจารณ์เพื่อนบ้านคนหนึ่งว่าแย่มาก ใช้จ่ายสุรุ่ยสุร่าย ไม่รับผิดชอบภรรยาและลูก แล้วบังเอิญเพื่อนบ้านคนนั้นมาที่บ้านและได้รับการเชิญเข้ามาในบ้าน พ่อแม่พูดกับเขาว่า “คุณเป็นสามีที่ดีมาก ดูแลครอบครัวอย่างดี ภรรยาและลูกของคุณคงมีความสุขมาก” ลูกงงมากเมื่อเห็นพฤติกรรมหน้าไหว้หลังหลอกเช่นนี้ของพ่อแม่ และลูกจะเห็นดีเห็นงามกับการตีสองหน้านี้และติดนิสัยนี้ของพ่อแม่หรือไม่ เราเห็นสภาพอันน่าสังเวชนี้มากมายในสังคม ในความสัมพันธ์ระหว่างคนทุกระดับ เช่น ลูกน้องพูดยกยอหัวหน้าเพราะต้องการความดีความชอบโดยที่ในใจเขาคิดกับหัวหน้าอีกอย่าง และอาจนินทาหัวหน้าในทางเสียหายลับหลังเสียอีก หัวหน้าอาจพูดชมลูกน้องเพื่อหลอกใช้งานบางอย่างทั้งๆ ที่ความจริงแล้วเขาไม่ได้คิดว่าลูกน้องดีอย่างนั้น ที่ร้ายกว่านั้นคือบางคนคิดร้ายกับคนอื่นอยู่ แต่แสร้งพูดหรือทำเหมือนกับว่าตนหวังดีเพื่อให้ผู้นั้นตายใจ มิตรภาพที่ขาดแคลนความจริงใจระหว่างผู้คนทั้งหลายในสังคม ถูกสะท้อนอยู่ในวจนะตอนหนึ่งของพระบาฮาอุลลาห์ที่ทรงตักเตือนผู้หลงผิดให้หันมาหาพระองค์ :

*ดูกร บุตรหลานแห่งความไม่เอาใจใส่และความมัวเมา!...จงเงี่ยหูฟังคำพูดของพระผู้เป็นมิตร และหันมาหาพิมานของพระองค์ โลกียมิตรซึ่งแสวงหาประโยชน์ของตนเองดูเหมือนว่ารักกันและกัน ส่วนพระผู้เป็นมิตรแท้รักเจ้าเพื่อเห็นแก่เจ้าเอง ที่จริงแล้วพระองค์ได้ทนความทุกข์ทรมานสุดคณานับเพื่อการชี้แนะเจ้า อย่าได้ไม่ซื่อสัตย์ต่อพระผู้เป็นมิตร ไม่เพียงเท่านั้น จงรีบไปหาพระองค์ [[[193]](#footnote-193)]*

พระบาฮาอุลลาห์

ความจริงใจก็คือคิดอย่างไรก็พูดอย่างนั้น ไม่ใช่คิดอย่างพูดอีกอย่าง คิดร้ายแต่พูดเหมือนกับว่าหวังดี เกลียดเขาแต่ก็แกล้งชมเขา คิดว่าคนอื่นทำไมดีก็ยังแกล้งบอกว่าดี เพื่อหวังผลบางอย่างด้วยเจตนาที่ไม่สุจริต นี้ไม่ได้หมายความว่าต้องพูดออกไปทุกอย่างที่เราคิด สิ่งใดถ้าพูดออกไปแล้วจะไม่ดีและมีผลเสีย ก็อย่าพูด ให้เงียบไว้ดีกว่า ซึ่งยังไงก็ยังดีกว่าพูดไม่ตรงกับที่ตัวเองคิดเพราะจะทำให้ผู้นั้นหมดความน่าเชื่อถือ เป็นคนคบยากหรือถึงกับคบไม่ได้ นี้มิได้หมายความว่า เมื่อเราไม่ชอบไม่พอใจใครให้เราทำหน้ายักษ์หน้าดุใส่ แสดงสีหน้าไม่พอใจเต็มที่ แล้วใช้คำพูดแรงๆ พูดใส่ อย่าไปแสร้งยิ้มให้ แต่เราต้องรู้จักให้อภัย และด้วยความรู้สึกภายในนี้เราจะยิ้มให้เขาได้อย่างจริงใจเป็นธรรมชาติ :

*เจ้าต้องไม่มองความชั่วร้ายเป็นความชั่วร้ายแล้วประนีประนอมกับความคิดเห็นของเจ้า เพราะการปฏิบัติอย่างนุ่มนวลและเมตตาต่อผู้ที่เจ้าถือว่าชั่วร้ายหรือเป็นศัตรู คือการเสแสร้ง และนี่ไม่คู่ควรหรืออนุญาต เจ้าต้องถือว่าศัตรูของเจ้าคือมิตร มองผู้ที่คิดร้ายต่อเจ้าว่าเป็นผู้ปรารถนาดี และปฏิบัติต่อพวกเขาตามนั้น [[[194]](#footnote-194)]*

พระอับดุลบาฮา

## 8.5ความเสแสร้ง[Hypocrisy]

ความเสแสร้งเป็นคนดีคือการพูดหรือทำตัวให้คนอื่นคิดว่า ตนเองเป็นคนดีกว่าที่เป็นจริง เช่น บางคนที่เข้ามาเล่นการเมืองแล้วบอกประชาชนว่าเข้ามาเพื่อรับใช้สังคมและประเทศชาติ ทั้งๆ ที่ในใจนั้นคิดที่จะมากอบโกย กล่าวอีกอย่างก็คือคิดอย่างหนึ่งแต่พูดอีกอย่าง พูดดีแต่ทำแย่ พูดดีมีหลักการน่านับถือ แต่จิตใจที่อยู่ข้างในนั้นแฝงไปด้วยเล่ห์และความเห็นแก่ตัว การพูดหรือทำสิ่งที่ดูเหมือนว่าดีเพื่อซ่อนเจตนาที่ไม่ดีของตนหรือที่เรียกกันว่า ความเสแสร้ง ความจอมปลอม ปากว่าตาขยิบ มือถือสากปากถือศีล เป็นสิ่งที่เห็นได้ในสังคมมากเกินพอ จนน่าอนาถใจที่บางคนถือว่าเป็นความฉลาดและน่าภาคภูมิที่ทำเช่นนี้ได้แนบเนียน แทนที่จะมองว่าเป็นความน่าละอาย ซึ่งพ่อแม่สามารถปลูกฝังทัศนะคติที่ถูกต้องเกี่ยวกับเรื่องนี้ให้แก่ลูกได้ในครอบครัว โดยการกระทำและคำพูดของตนที่สอดคล้องกันไม่จอมปลอม :

*ถ้อยคำที่วิสุทธิ์และการกระทำที่ดีงามบริสุทธิ์ขึ้นไปสู่นภาแห่งความรุ่งโรจน์สวรรค์ จงพยายามเพื่อว่าการกระทำของเจ้าจะถูกชำระให้ปลอดจากธุลีแห่งอัตตาและความเสแสร้ง และเป็นที่โปรดปราน ณ ราชสำนักแห่งความรุ่งโรจน์ เพราะอีกไม่นาน ณ เบื้องหน้าที่วิสุทธิ์ของพระผู้เป็นที่บูชา บรรดาผู้วิเคราะห์มนุษยชาติจะไม่ยอมรับสิ่งใด นอกจากคุณความดีที่แท้และการกระทำที่บริสุทธิ์ไม่แปดเปื้อน [[[195]](#footnote-195)]*

พระบาฮาอุลลาห์

*ดูกร พวกเจ้าผู้ดูเหมือนเป็นธรรมแต่จิตใจข้างในนั้นทราม! พวกเจ้าเป็นเหมือนน้ำที่ใสแต่ขม ซึ่งภายนอกดูใสบริสุทธิ์ แต่เมื่อถูกทดสอบโดยผู้ตรวจจากสวรรค์ ไม่มีแม้แต่หยดเดียวที่ยอมรับได้ ใช่แล้ว ลำแสงของดวงอาทิตย์ส่องมายังทั้งธุลีและกระจก แต่แสงสะท้อนนั้นต่างกันดังเช่นดวงดาวต่างจากโลก ไม่เพียงเท่านั้น ต่างกันอย่างวัดไม่ได้! [[[196]](#footnote-196)]*

พระบาฮาอุลลาห์

## 8.6ละเว้นจากการนินทา[Refrain from backbiting]

เช่นเดียวกันกับการอบรมคุณธรรมอื่น การจะสอนให้ลูกไม่นินทา พ่อแม่เองก็อย่านินทาคนอื่นให้ลูกฟัง และไม่ส่งเสริมทางอ้อมให้ลูกนินทา เช่น แม่บอกลูกให้คอยฟังว่าพ่อพูดอะไรเกี่ยวกับแม่ แล้วมาเล่าให้แม่ฟัง การนินทาเป็นการพูดว่าคนอื่นให้เสียหายด้วยความสนุกปากหรือความประสงค์ร้าย เช่น พูดเพื่อยุแหย่ให้คนเข้าใจผิดกัน พูดให้คนหนึ่งรู้สึกติดลบกับคนอื่น ซึ่งบางคนมีความสามารถสูงในด้านนี้และทำได้อย่างแนบเนียน นี้ต่างจากการปรึกษาหารือเกี่ยวกับปัญหาต่างๆ ที่อาจต้องมีการพูดถึงบางคนที่เกี่ยวข้องกับปัญหาด้วยใจเป็นธรรม โดยมีจุดประสงค์เพื่อหาทางออกหรือการแก้ปัญหา กระนั้นก็ตามแม้ว่าจะเป็นการปรึกษาหารือกันโดยมีการพูดถึงคนอื่น พ่อแม่ก็ควรพูดคุยปรึกษาหารือกันโดยไม่ให้ลูกได้ยิน เพราะลูกจะแยกไม่ออกว่าอะไรคือการนินทา อะไรคือการปรึกษาหารือ ลูกจะรู้แต่ว่าพ่อแม่กำลังพูดถึงคนอื่นในทางไม่ดี คนในครอบครัวควรได้รับการสอนว่า จะเป็นการดีกว่าถ้าไม่พูดถึงผู้อื่นพร่ำเพรื่อ เพราะแม้ว่าจะเป็นเรื่องดีก็อาจกลายส่งผลร้ายหากพูดออกมาผิดเวลาและผิดคน :

*เหนืออื่นใดทั้งหมดจงจำคำสอนของพระบาฮาอุลลาห์เกี่ยวกับการซุบซิบนินทาและการพูดที่ไม่เหมาะสมเกี่ยวกับผู้อื่น เรื่องต่างๆ ที่เล่าซ้ำเกี่ยวกับผู้อื่นมักไม่ดี ลิ้นที่เงียบปลอดภัยที่สุด แม้แต่สิ่งที่ดีอาจเป็นภัย หากพูดผิดเวลาหรือผิดคน [[[197]](#footnote-197)]*

พระอับดุลบาฮา

*การนินทาดับแสงสว่างของหัวใจและดับชีวิตของวิญญาณ [[[198]](#footnote-198)]*

พระบาฮาอุลลาห์

*เขาต้อง...ละเว้นจากการพูดเหลวไหล เพราะลิ้นคือไฟที่คุกรุ่น และวาจาที่เลยเถิดคือพิษที่ถึงตาย ไฟนั้นเผาผลาญร่างกาย ขณะที่ไฟของลิ้นกลืนกินทั้งหัวใจและวิญญาณ พลังอำนาจของไฟแรกยืนยาวเพียงเวลาหนึ่ง ขณะที่ผลจากไฟของลิ้นคงอยู่เป็นศตวรรษ [[[199]](#footnote-199)]*

พระบาฮาอุลลาห์

การละเว้นจากการนินทาควรสอนกันตั้งแต่ในบ้าน เพื่อปลูกฝังลูกตั้งแต่เด็กให้ซึมซาบว่า การนินทาคือ *“บาปที่ร้ายแรงที่สุด”* เพื่อเป็นภูมิคุ้มกันให้ลูก เพราะเมื่อออกไปสู่สังคมภายนอกแล้ว คงหาได้น้อยที่เราจะพบสิ่งที่พระอับดุลบาฮาสอนไว้คือ “*ถ้าใครพูดไม่ดีเกี่ยวกับคนที่ไม่อยู่ เป็นหน้าที่ของผู้ฟังที่จะหยุดเขาด้วยกิริยาที่เป็นมิตรและมีคุณธรรม”* หรือ “*หากบุคคลหนึ่งนินทาเพียงคำเดียว เขาจะเสียเกียรติท่ามกลางประชาชนทั้งปวง”* มักมีแต่จะหูผึ่งเวลาได้ยินคนนินทากัน นั่นเองบาไฮต้องสาธิตให้เห็นเป็นตัวอย่างว่า การนินทาเป็นเรื่องที่น่าละอายและเสียเกียรติในชุมชนบาไฮ :

*หากคนใดพูดไม่ดีเกี่ยวกับคนที่ไม่อยู่ เป็นที่ชัดเจนว่าผลที่ได้เพียงอย่างเดียวจะเป็นเช่นนี้ : เขาจะทำให้มิตรสหายหดหู่และมีแนวโน้มจะทำให้พวกเขาเฉยเมย เพราะการนินทาก่อให้เกิดการแบ่งแยก และเป็นสาเหตุหลักที่ทำให้มิตรสหายที่มีนิสัยใจคอแบบหนึ่งถอนตัว ถ้าใครพูดไม่ดีเกี่ยวกับคนที่ไม่อยู่ เป็นหน้าที่ของผู้ฟังที่จะหยุดเขาด้วยกิริยาที่เป็นมิตรและมีคุณธรรม และพูดทำนองว่า : การพูดให้เสียหายนี้ส่งเสริมจุดประสงค์ที่มีประโยชน์อันใด เป็นที่ยินดีของพระผู้ทรงความงามที่วิสุทธิ์ เกื้อหนุนเกียรติที่ยั่งยืนของมิตรสหาย ส่งเสริมศาสนาที่ศักดิ์สิทธิ์ สนับสนุนพระปฏิญญา หรืออาจมีประโยชน์อันใดต่อวิญญาณดวงไหนหรือ? ไม่ ไม่เคยมี! ในทางตรงข้ามการพูดให้เสียหายดังกล่าวจะทำให้ฝุ่นมาเกาะอย่างหนาบนหัวใจ จนหูไม่ได้ยินอีกต่อไป และดวงตามองไม่เห็นแสงแห่งสัจธรรมอีกต่อไป [[[200]](#footnote-200)]*

พระอับดุลบาฮา

*คุณลักษณะที่เลวร้ายที่สุดของมนุษย์และบาปที่ร้ายแรงที่สุดคือการนินทา...เราหวังว่าศาสนิกชนทั้งหลายของพระผู้เป็นเจ้า จะหลีกเลี่ยงการนินทาโดยเด็ดขาด แต่ละคนจะสรรเสริญคนอื่นด้วยน้ำใสใจจริง และเชื่อว่าการนินทาเป็นเหตุของความกริ้วโกรธของพระผู้เป็นเจ้าถึงขนาดว่า หากบุคคลหนึ่งนินทาคำเดียว เขาจะเสียเกียรติท่ามกลางประชาชนทั้งปวง เพราะลักษณะเฉพาะที่น่าเกลียดชังที่สุดของมนุษย์คือการค้นหาความบกพร่อง คนเราต้องเผยคุณสมบัติที่น่าสรรเสริญ ไม่ใช่คุณลักษณะที่ชั่วร้ายของผู้อื่น มิตรสหายต้องมองข้ามข้อบกพร่องและข้อเสียของผู้อื่น และพูดถึงแต่คุณความดี ไม่ใช่ความไม่สมบูรณ์ของผู้อื่น [[[201]](#footnote-201)]*

พระอับดุลบาฮา

## 8.7ความไม่เห็นแก่ตัว[Unselfishness]

*ความรักตนเองคลุกอยู่ในดินเหนียวแห่งความเป็นมนุษย์ [[[202]](#footnote-202)]*

พระอับดุลบาฮา

เด็กเล็กยังไม่พัฒนาพอที่จะคิดถึงคนอื่น และรักตัวเองเท่านั้น และความรักตัวเองนี้ก็จะกลายเป็นความเห็นแก่ตัวเมื่อโตขึ้น หากไม่ได้รับการอบรม พ่อแม่สามารถฝึกให้ลูกคิดถึงคนอื่น ทำเพื่อคนอื่นภายในบ้าน เช่น เมื่อถึงวัยที่พอจะทำได้ อาจให้ลูกทำงานบางอย่างที่พ่อแม่เคยทำเพื่อให้ลูกรู้จักเห็นอกเห็นใจพ่อแม่ ทำเพื่อพ่อแม่ รู้จักแบ่งเบาภาระเพื่อให้พ่อแม่สุขสบายขึ้น เช่น การรดน้ำต้นไม้ หรือให้พี่เตรียมอาหารหรือจัดเสื้อผ้าให้น้อง หรือเวลามีขนมก็สอนให้ลูกรู้จักแบ่งกัน เช่นนี้จะเป็นการปลูกฝังให้พี่น้องรักกันและผูกพันกันด้วย :

*หากมนุษย์ซึมซับคุณลักษณะที่ดีทั้งหมดแต่เห็นแก่ตัว คุณความดีอื่นทั้งหมดจะจางลงหรือหายไป และในที่สุดเขาจะเลวลง [[[203]](#footnote-203)]*

พระอับดุลบาฮา

*วิญญาณที่ไม่สมบูรณ์ทุกดวงเห็นแก่ตัว และคิดถึงแต่ประโยชน์ของตนเอง แต่เมื่อความคิดของเขาขยายออกไปสักหน่อย เขาจะเริ่มคิดถึงความผาสุกและความสบายของครอบครัว หากความนึกคิดขยายออกไปอีก เขาจะห่วงใยความสุขของเพื่อนร่วมชาติ และหากความนึกคิดของเขายังขยายออกไปอีก เขาจะคิดถึงความรุ่งเรืองของดินแดนและเชื้อชาติของเขา แต่เมื่อความนึกคิดและทัศนะของเขาขยายไปถึงขีดสุด และบรรลุถึงขั้นที่สมบูรณ์ เมื่อนั้นเขาจะสนใจการยกระดับมนุษยชาติ เมื่อนั้นเขาจะกลายเป็นผู้ปรารถนาดีของมวลมนุษย์ เป็นผู้แสวงหาความผาสุกและความเจริญรุ่งเรืองของทุกดินแดน [[[204]](#footnote-204)]*

พระอับดุลบาฮา

ความเห็นแก่ตัวหรือทำเพื่อตัวเองเท่านั้นไม่สามารถพาเราไปสู่ความสุขที่แท้จริง เมื่อเราคิดแต่จะทำประโยชน์ให้แก่ตัวเองโดยไม่สนใจคนอื่นหรือสังคม เราจะกระหายและไขว่คว้าต่อไปไม่รู้จบ หาความสงบสุขที่แท้จริงไม่ได้ เพราะเมื่อเราประสบความสำเร็จในสิ่งที่เราทะเยอทะยาน เราก็จะมีความทะเยอทะยานชุดใหม่ตามมา เช่น เมื่อเรามีเงินล้านแล้ว เราก็อยากมีสิบล้าน ร้อยล้าน พันล้าน หมื่นล้าน แล้วต่อมาก็อยากเป็นเศรษฐีติดอันดับประเทศ อันดับโลก เมื่อเราได้เป็นผู้อำนวยการแล้ว ต่อมาก็อยากจะเป็นอธิบดี เป็นปลัดกระทรวง เป็นรัฐมนตรี เป็นนายกรัฐมนตรี และแม้ได้มาถึงจุดสูงสุดแล้วก็ตาม เราก็ยังหาความสงบสุขไม่ได้ :

*ดูกร บุตรแห่งมนุษย์! ต่อให้เจ้าข้ามผ่านความไพศาลของอวกาศอย่างรวดเร็ว และเดินทางข้ามความกว้างใหญ่ของนภา เจ้าก็หาความสงบไม่ได้ นอกจากในการยอมจำนนต่อบัญชาของเรา และถ่อมตัวต่อหน้าเรา [[[205]](#footnote-205)]*

พระบาฮาอุลลาห์

*การบรรลุความทะเยอทะยานส่วนตัวในชีวิตของเรา น้อยครั้งมากที่จะนำความสุขมาให้เรา ในทางตรงข้ามสิ่งนี้มักกระตุ้นให้เกิดความทะเยอทะยานชุดใหม่ ในอีกด้านหนึ่งเมื่อเราในฐานะที่เป็นมนุษย์ หมกมุ่นอยู่กับหน้าที่ที่เรามีต่อครอบครัวและผู้ที่มีความสัมพันธ์กับเรา และหน้าที่ที่มีต่อศาสนาของพระผู้เป็นเจ้าในฐานะที่เป็นบาไฮ และรับใช้ศาสนาสุดความสามารถของเราในสภาพแวดล้อมที่เราอยู่ เราจะเริ่มรู้ว่าความสุขหมายความว่าอย่างไร [[[206]](#footnote-206)]*

ท่านโชกิ เอฟเฟนดิ

ความแตกแยกในกลุ่มต่างๆ ไม่ว่าจะในครอบครัวหรือเครือญาติ ในที่ทำงานหรือในสังคม มักเริ่มต้นมาจากบางคนที่ต้องการบางสิ่งอย่างเห็นแก่ตัว และถ้าไม่สามารถได้สิ่งนั้นมาด้วยตนเองตามลำพัง ก็จะใช้วิธีดึงคนอื่นที่ชักจูงได้เพราะรู้ไม่เท่าทันหรือมีความเห็นแก่ตัวคล้ายกันหรือใช้ผลประโยชน์ล่อใจได้ ให้มาเข้าพวกเพื่อจะมีพลังมากขึ้นในการบรรลุจุดประสงค์ที่เห็นแก่ตัวของตน หรืออาจใช้วิธียุแหย่คนอื่นให้ไปต่อต้านหรือทำลายคนที่ขวางผลประโยชน์ที่เห็นแก่ตัวของตน นี้จะนำไปสู่การต่อสู้กันระหว่างสองฝ่าย ฝ่ายธรรมะสู้กับอธรรม หรือฝ่ายอธรรมทั้งคู่สู้กัน พ่อแม่คงไม่อยากให้ลูกเติบโตขึ้นมาเป็นคนเห็นแก่ตัวที่เป็นภัยต่อความสามัคคีในครอบครัวและสังคม กระนั้นการสอนลูกให้ละความเห็นแก่ตัวจะทำได้มากน้อยแค่ไหน หากไม่ปลูกฝังลูกให้ศรัทธาในศาสนา :

*ความจริงใจคือศิลาหลักของความศรัทธา นั่นคือ ผู้ที่มีศาสนาต้องไม่คำนึงถึงความปรารถนาส่วนตัวของตน และหาทางรับใช้สาธารณประโยชน์หมดทั้งหัวใจในวิถีทางใดก็ตามที่ตนทำได้ และเป็นไปไม่ได้ที่มนุษย์จะหันเหไปจากประโยชน์ที่เห็นแก่ตัวของตนเอง และเสียสละความผาสุกของตนเองเพื่อความผาสุกของชุมชน เว้นแต่โดยอาศัยความศรัทธาศาสนาที่แท้จริง เพราะความรักตนเองคลุกอยู่ในดินเหนียวแห่งความเป็นมนุษย์ และเป็นไปไม่ได้ที่มนุษย์จะละเลยประโยชน์ทางวัตถุของตนเองในปัจจุบันโดยไม่หวังรางวัลที่เป็นแก่นสาร อย่างไรก็ตามบุคคลที่ศรัทธาในพระผู้เป็นเจ้าและเชื่อในวจนะของพระผู้เป็นเจ้า จะละทิ้งความสงบและประโยชน์ของตนเองเพื่อเห็นแก่พระผู้เป็นเจ้า และจะอุทิศหัวใจและวิญญาณอย่างอิสระให้แก่ความผาสุกของส่วนรวม เพราะว่าเขาได้รับสัญญาและแน่ใจเกี่ยวกับรางวัลอันเหลือล้นในชีวิตหน้า และเพราะว่าผลประโยชน์ทางโลกไม่มีค่าสำหรับเขา เมื่อเทียบกับความเบิกบานที่ยั่งยืนและความรุ่งโรจน์ของสภาวะการดำรงอยู่ในอนาคต [[[207]](#footnote-207)]*

พระอับดุลบาฮา

# 9การศึกษาของลูก[Children's education]

โรงเรียนต้องอบรมทั้งศีลธรรมและสอนวิชาความรู้ เพราะหากปราศจากศีลธรรม การมีความรู้จะเป็นภัย การอบรมอุปนิสัยใจคอและศีลธรรมที่บ้านควรเสริมด้วยการปลูกฝังคุณธรรมที่โรงเรียน :

*การสั่งสอนในโรงเรียนต้องเริ่มต้นด้วยการสั่งสอนในศาสนา หลังจากการฝึกฝนทางศาสนาและการผูกหัวใจของเด็กไว้กับความรักของพระผู้เป็นเจ้า จงทำการอบรมเด็กในความรู้สาขาอื่นๆ ต่อไป [[[208]](#footnote-208)]*

พระอับดุลบาฮา

*โรงเรียนต้องฝึกฝนเด็กในหลักธรรมของศาสนาก่อน เพื่อว่าคำสัญญาและคำขู่ที่บันทึกอยู่ในคัมภีร์ทั้งหลายของพระผู้เป็นเจ้า จะขวางกั้นเด็กๆ จากสิ่งที่ห้าม และประดับพวกเขาด้วยเสื้อคลุมแห่งบทบัญญัติ แต่นี้ต้องอยู่ในระดับขั้นที่ไม่ทำร้ายเด็กโดยลงเอยที่ความบ้าคลั่งอย่างโง่เขลาและความหัวแคบ [[[209]](#footnote-209)]*

พระบาฮาอุลลาห์

*ความประพฤติที่ดีและอุปนิสัยใจคอที่มีศีลธรรมสูงต้องมาก่อน เพราะนอกเสียจากว่าอุปนิสัยใจคอจะได้รับการฝึกฝน การได้มาซึ่งความรู้มีแต่จะพิสูจน์ว่าเป็นภัย ความรู้เป็นที่น่าสรรเสริญเมื่อควบคู่กับการปฏิบัติตนที่มีจริยธรรมและอุปนิสัยใจคอที่ดีงาม มิฉะนั้นความรู้คือพิษที่ถึงตาย คืออันตรายที่น่าหวาดกลัว [[[210]](#footnote-210)]*

พระอับดุลบาฮา

*ขณะที่เด็กยังอยู่ในวัยทารก จงให้อาหารเด็กจากอกแห่งกรุณาธิคุณสวรรค์ ฟูมฟักเด็กในเปลแห่งความล้ำเลิศทั้งปวง เลี้ยงดูเด็กในอ้อมกอดแห่งความอารี ให้เด็กได้ประโยชน์จากความรู้ทุกชนิดที่มีประโยชน์ ให้เด็กมีส่วนในงานฝีมือและศิลปะใหม่ๆ ทุกอย่างที่เลิศและวิเศษ เลี้ยงเด็กให้รู้จักทำงานและรู้จักพยายาม และให้เด็กคุ้นเคยกับความยากลำบาก สอนเด็กให้อุทิศชีวิตต่อเรื่องต่างๆ ที่มีความสำคัญอย่างยิ่ง และบันดาลใจเด็กให้ทำการศึกษาสิ่งที่จะเป็นประโยชน์ต่อมนุษยชาติ [[[211]](#footnote-211)]*

พระอับดุลบาฮา

## 9.1ส่งเสริมลูกให้เรียนตามความถนัด[Encourage children to study according to their aptitude]

พ่อแม่ควรสังเกตดูว่าลูกของตนมีความถนัดด้านไหน แล้วควรส่งเสริมให้ลูกเรียนด้านนั้น ไม่ควรผลักดันให้ลูกเรียนสิ่งที่ตนไม่ชอบไม่ถนัด :

*คำถาม : ลักษณะเฉพาะตัวของมนุษย์มีกี่ชนิด และอะไรคือเหตุของความแตกต่างและความผิดแผกของลักษณะเฉพาะตัวในหมู่มนุษย์?*

*คำตอบ : มีลักษณะเฉพาะตัวแต่กำเนิด ลักษณะเฉพาะตัวที่สืบทอดพันธุกรรม และลักษณะเฉพาะตัวที่ได้มาโดยการอบรม*

*ในเรื่องของลักษณะเฉพาะตัวแต่กำเนิด แม้ว่าธรรมชาติแต่กำเนิดที่พระผู้เป็นเจ้าประทานให้แก่มนุษย์ล้วนดีงาม กระนั้นลักษณะเฉพาะตัวนั้นแตกต่างกันในหมู่มนุษย์ตามระดับขั้นที่มนุษย์ครอง ทุกระดับขั้นนั้นดี แต่บางระดับขั้นดีกว่าระดับขั้นอื่น, ดังนี้มนุษย์ทุกคนมีสติปัญญาและความสามารถ แต่สติปัญญา ความสามารถและความถนัดของมนุษย์ต่างกันในแต่ละคน นี้เป็นที่ประจักษ์ในตัวมันเอง*

*ตัวอย่างเช่นนำเด็กจำนวนหนึ่งมาจากสถานที่และครอบครัวเดียวกัน เข้าเรียนโรงเรียนเดียวกันและสั่งสอนโดยครูคนเดียวกัน เลี้ยงด้วยอาหารเหมือนกัน ในภูมิอากาศเดียวกัน ใส่เสื้อผ้าเหมือนกัน และศึกษาบทเรียนเดียวกัน เป็นที่แน่นอนว่าในหมู่เด็กเหล่านี้ บางคนจะเก่งศิลปะและวิทยาศาสตร์สาขาต่างๆ บางคนจะมีความสามารถปานกลาง บางคนจะทึ่ม, ดังนั้นเป็นที่ชัดเจนว่าในธรรมชาติแต่กำเนิดของมนุษย์ มีความแตกต่างของระดับขั้น ความถนัดและความสามารถ [[[212]](#footnote-212)]*

พระอับดุลบาฮา

*อย่างไรก็ตามใช่ว่าเด็กทุกคนจะสามารถเข้าศึกษาหลักสูตรก้าวหน้าเหล่านี้ได้ ดังนั้นเด็กๆ ดังกล่าวต้องถูกส่งไปโรงเรียนอุตสาหกรรม ที่ซึ่งพวกเขาจะสามารถได้มาซึ่งทักษะทางเทคนิค, และเมื่อเด็กชำนาญในทักษะดังกล่าว เมื่อนั้นจงให้ความสำคัญกับสิ่งที่เด็กชอบและสนใจ ถ้าเด็กชอบพาณิชย์ เช่นนั้นให้เขาเลือกพาณิชย์ ถ้าชอบอุตสาหกรรม เช่นนั้นให้เลือกอุตสาหกรรม ถ้าชอบการศึกษาระดับสูงขึ้นไป เช่นนั้นให้เลือกความก้าวหน้าในความรู้ ถ้าชอบอย่างอื่นที่เป็นความรับผิดชอบของเผ่าพันธุ์มนุษย์ เช่นนั้นให้เลือกสิ่งนั้น, ขอให้วางเขาไว้ในสาขาที่เขามีความสนใจ มีความปรารถนาและมีพรสวรรค์ [[[213]](#footnote-213)]*

พระอับดุลบาฮา

## 9.2โรงเรียน ครูและวิธีการสอนที่ดีสำหรับลูก[Good schools, teachers and methods of teaching children]

เมื่อเด็กเริ่มโตขึ้นถึงวัยที่จะเข้าโรงเรียน พ่อแม่ก็มีโจทย์ข้อใหม่ที่จะต้องคิดและตัดสินใจว่าจะส่งลูกไปโรงเรียนไหน ซึ่งอาจได้ข้อมูลเกี่ยวกับโรงเรียนต่างๆ จากเพื่อนและคนรู้จักกันมาประกอบการตัดสินใจ คำสอนบาไฮระบุถึงลักษณะของโรงเรียน ครูและวิธีการเรียนการสอนที่ดีว่าควรจะเป็นอย่างไร ซึ่งพ่อแม่อาจใช้เป็นเกณฑ์ในการเลือกโรงเรียนให้ลูก โดยเลือกโรงเรียนที่มีคุณภาพใกล้เคียงที่สุดกับอุดมคติบาไฮที่กล่าวมานี้ :

*ในเรื่องของการจัดระบบโรงเรียน หากเป็นไปได้เด็กๆควรใส่เสื้อผ้าชนิดเดียวกัน แม้ว่าเนื้อผ้าจะต่างกัน เป็นน่าปรารถนากว่าที่เนื้อผ้าจะเป็นแบบเดียวกันด้วย อย่างไรก็ตามถ้าสิ่งนี้เป็นไปไม่ได้ ไม่มีภัยอันใด นักเรียนยิ่งสะอาดสะอ้านเท่าไรก็ยิ่งดี พวกเขาควรสะอาดหมดจด โรงเรียนต้องตั้งอยู่ในสถานที่ที่อากาศสดชื่น และบริสุทธิ์ [[[214]](#footnote-214)]*

พระอับดุลบาฮา

*โรงเรียนของเด็กๆ ต้องเป็นสถานที่ที่มีระเบียบและวินัยที่สุด การสั่งสอนต้องถ้วนทั่ว และต้องมีการจัดเตรียมเพื่อการแก้ไขและขัดเกลาอุปนิสัยใจคอ [[[215]](#footnote-215)]*

พระอับดุลบาฮา

*ครูสตรีต้องมีความสำรวมที่สุด อารมณ์เย็น อดกลั้นและได้รับการเลี้ยงดูให้มีกิริยามารยาทดี [[[216]](#footnote-216)]*

พระอับดุลบาฮา

*ตั้งแต่อายุห้าขวบเด็กต้องเริ่มการศึกษาอย่างมีรูปแบบ กล่าวคือ เวลากลางวันเด็กควรได้รับการดูแลในสถานที่ที่มีครู และควรเรียนรู้การปฏิบัติตัวที่ดี*

*ที่นี่เด็กควรได้รับการสอนตัวอักษร ถ้อยคำและการอ่านเล็กน้อยด้วยการละเล่น ดังที่ทำกันในบางประเทศที่เอาขนมมาทำเป็นตัวอักษรและถ้อยคำ แล้วให้เด็ก ตัวอย่างเช่น พวกเขาทำ ‘ก’ ด้วยลูกกวาดและเรียกชื่อลูกกวาดว่า ‘ก’ หรือทำลูกกวาด ‘ข’ และเรียกว่า ‘ข’ และทำต่อไปกับตัวอักษรที่เหลือทั้งหมด แล้วให้ลูกกวาดเหล่านี้กับเด็กน้อย ด้วยวิธีนี้เด็กจะเรียนรู้ตัวอักษรต่างๆ ในไม่ช้า [[[217]](#footnote-217)]*

พระอับดุลบาฮา

*เด็กเหล่านี้ต้องได้รับการฝึกฝนที่ดีตั้งแต่วัยเด็กเริ่มแรก พวกเขาต้องได้รับการฝึกฝนเป็นระบบซึ่งจะส่งเสริมพัฒนาการวันต่อวัน เพื่อว่าพวกเขาจะมีความเห็นแจ้งยิ่งขึ้น การเปิดรับทางจิตวิญญาณของพวกเขาจะกว้างขึ้น, เมื่อเริ่มต้นในวัยเด็กพวกเขาต้องได้รับการสั่งสอน พวกเขาไม่สามารถถูกสอนโดยหนังสือ วิทยาศาสตร์ขั้นมูลฐานหลายอย่างต้องทำให้เป็นที่ชัดเจนต่อพวกเขาในสถานรับเลี้ยงเด็ก พวกเขาต้องเรียนวิทยาศาสตร์เหล่านี้โดยการละเล่นอย่างสนุกสนาน ความคิดส่วนใหญ่ต้องสอนพวกเขาโดยวาจา ไม่ใช่โดยการเรียนจากหนังสือ, เด็กคนหนึ่งต้องตั้งคำถามเด็กอีกคนเกี่ยวกับสิ่งเหล่านี้ และเด็กคนนั้นต้องให้คำตอบ ด้วยวิธีนี้พวกเขาจะก้าวหน้าอย่างมาก ตัวอย่างเช่นปัญหาคณิตศาสตร์ต้องสอนในรูปของคำถามและคำตอบเช่นกัน เด็กคนหนึ่งต้องถามคำถาม และเด็กอีกคนต้องให้คำตอบ ต่อมาเด็กๆ จะพูดต่อกันและกันโดยสมัครใจเกี่ยวกับวิชาเดียวกันเหล่านี้, เด็กๆ ที่นำหน้าในชั้นเรียนต้องได้รับรางวัล พวกเขาต้องได้รับกำลังใจ และเมื่อเด็กคนใดแสดงความก้าวหน้าได้ดี พวกเขาต้องได้รับการชมเชยและกำลังใจสำหรับการพํฒนาต่อไป [[[218]](#footnote-218)]*

พระอับดุลบาฮา

คำสอนบาไฮกำหนดให้เด็กชายและเด็กหญิงต้องเรียนหลักสูตรเดียวกันในโรงเรียน แต่ก็มีต่างกันเล็กน้อยสำหรับเด็กหญิงคือ การดูแลครอบครัวและการบริหารจัดการครัวเรือน นอกจากนี้การให้การศึกษาเด็กหญิงยังมีความสำคัญเป็นพิเศษในฐานะที่จะเป็นแม่ในอนาคต :

*ทั้งบิดาและมารดาต้องเฝ้าดูลูกสาวน้อยๆ ให้ดี และให้พวกเธอได้รับการสอนอย่างถ้วนทั่วในโรงเรียนโดยครูสตรีที่มีคุณวุฒิสูง เพื่อว่าพวกเธอจะคุ้นเคยกับวิทยาศาสตร์และศิลปศาสตร์ทั้งหมด จะคุ้นเคยและได้รับการเลี้ยงดูในทุกสิ่งที่จำเป็นต่อการดำรงชีวิตของมนุษย์ และจะจัดหาความสบายและความเบิกบานให้แก่ครอบครัว [[[219]](#footnote-219)]*

พระอับดุลบาฮา

*ขอความสรรเสริญจงมีแด่พระผู้เป็นเจ้า ศาสนิกชนสตรีได้จัดการประชุมที่ซึ่งพวกเธอจะได้...วางแผนงานสำหรับการฝึกฝนเด็กๆ...บรรดาผู้ที่อยู่ที่นั่นควรให้ความสนใจทุกวิธีการฝึกฝนเด็กหญิง การสอนความรู้สาขาต่างๆ ความประพฤติที่ดีงาม แนวทางการดำเนินชีวิตที่เหมาะสม การบ่มเพาะอุปนิสัยใจคอที่ดี ความบริสุทธิ์และความไม่ผันแปร ความพากเพียร ความเข้มแข็ง ความมุ่งมั่น ความแน่วแน่ในจุดประสงค์ การบริหารจัดการครัวเรือน การอบรมเด็ก และสิ่งใดก็ตามที่เกี่ยวโยงเป็นพิเศษกับความต้องการของเด็กหญิง จนกระทั่งเด็กหญิงเหล่านี้ซึ่งได้รับการเลี้ยงดูในที่มั่นแห่งความสมบูรณ์ทั้งปวง และด้วยการคุ้มครองของอุปนิสัยใจคอที่ดีงาม เมื่อตัวเองกลายเป็นมารดา ก็จะเลี้ยงดูลูกของตนจากวัยทารกเริ่มแรกให้มีอุปนิสัยใจคอที่ดี และปฏิบัติตัวดี*

*เช่นกันขอให้พวกเธอศึกษาสิ่งใดก็ตามที่จะหล่อเลี้ยงสุขภาพและความสมบูรณ์ของร่างกาย และปกป้องลูกๆให้พ้นจากโรคภัยอย่างไร [[[220]](#footnote-220)]*

พระอับดุลบาฮา

## 9.3บุญกุศลของการอบรมให้การศึกษาเด็ก[Blessings from educating children]

พระบาฮาอุลลาห์ทรงถือว่าการเลี้ยงดู อบรม ให้การศึกษาเด็ก แม้ว่าเด็กนั้นจะไม่ใช่ลูกในไส้ของตนเอง เป็นการกระทำที่มีบุญกุศลสูง ดังนั้นผู้ที่เป็นครู พ่อเลี้ยงแม่เลี้ยง พ่อแม่บุญธรรม ลุงป้าน้าอา ผู้ที่เลี้ยงเด็กกำพร้า หรือใครก็ตามที่ทำหน้าที่ดังกล่าว ถือว่ากำลังเลี้ยงดูลูกของพระองค์ เพราะการอบรมลูกให้เป็นผู้มีธรรมเท่ากับว่าได้ให้ชีวิตนิรันดร์แก่ลูก ซึ่งมีค่ากว่าให้ชีวิตทางกาย :

*ผู้ที่เลี้ยงดูบุตรชายของตนหรือบุตรชายของผู้อื่น นั่นเป็นราวกับว่าเขาได้เลี้ยงดูบุตรชายของเรา ความรุ่งเรือง ความเมตตารักใคร่ ความปรานีของเราที่ล้อมรอบโลก สถิตอยู่กับเขา [[[221]](#footnote-221)]*

พระบาฮาอุลลาห์

*จงสรรเสริญพระผู้เป็นเจ้าที่เจ้าได้กลายมาเป็นครูของเยาวชนบาไฮได้สำเร็จ ซึ่งเป็นต้นไม้ที่เยาว์วัยในสวรรค์อับฮา และในเวลาเดียวกันก็สามารถให้ประโยชน์แก่เด็กคนอื่นๆ ด้วย*

*ตามพระธรรมอันชัดแจ้ง การสอนเด็กเป็นสิ่งที่ขาดไม่ได้และเป็นข้อบังคับ ดังนั้นครูคือคนรับใช้ของพระผู้เป็นเจ้าผู้เป็นนาย เนื่องด้วยครูได้ลุกขึ้นทำงานนี้ซึ่งเป็นสิ่งเดียวกันกับการบูชา ดังนั้นเจ้าต้องให้การสรรเสริญทุกลมหายใจ เพราะเจ้ากำลังอบรมลูกทางจิตวิญญาณของเจ้า*

*บิดาทางจิตวิญญาณยิ่งใหญ่กว่าบิดาทางกาย เพราะบิดาทางกายให้แต่ชีวิตของโลกนี้ ขณะที่บิดาทางจิตวิญญาณประสาทชีวิตนิรันดร์ให้แก่ลูก นั่นเองที่ทำไมในกฎของพระผู้เป็นเจ้า ครูจึงอยู่ในรายชื่อของผู้รับมรดก*

*บัดนี้ในความเป็นจริงแล้วเจ้าได้ลูกทางจิตวิญญาณทั้งหมดนี้มาเปล่าๆ และนั่นดีกว่าการมีลูกทางกาย เพราะลูกทางกายไม่กตัญญูต่อบิดา เนื่องด้วยพวกเขารู้สึกว่าบิดารับใช้พวกเขาเพราะว่าต้องทำ และดังนั้นไม่ว่าบิดาจะทำอะไรให้พวกเขา พวกเขาไม่ใส่ใจ อย่างไรก็ตามลูกทางจิตวิญญาณรู้คุณความเมตตารักใคร่ของบิดาเสมอ [[[222]](#footnote-222)]*

พระอับดุลบาฮา

# 10วัยรุ่น[Teenage]

ขณะที่ยังเด็กและอยู่กับพ่อแม่ตลอดเวลาหรือเกือบตลอดเวลา พ่อแม่จะสังเกตเห็นพฤติกรรมของลูกทั้งหมด แต่เมื่อโตขึ้นถึงวัยเข้าโรงเรียนและมีเพื่อน พ่อแม่จะไม่ได้เห็นหรือรับรู้พฤติกรรมของลูกทุกอย่างขณะที่อยู่ที่โรงเรียนหรือนอกบ้าน โดยเฉพาะอย่างยิ่งลูกที่เข้าสู่วัยรุ่น ซึ่งอาจเป็นจุดบอดในการฝึกวินัยหรืออบรมคุณธรรมให้ลูก พ่อแม่บางคนอาจนึกว่าลูกของตนเป็นคนดีมาตลอด จนกระทั่งมารู้ทีหลังว่าลูกของตนได้ทำอะไรไปอย่างนึกไม่ถึง ดังนั้นการได้รับรู้ความรู้สึกนึกคิดและความเป็นไปต่างๆ ของลูกขณะที่ไม่ได้อยู่กับพ่อแม่จึงมีประโยชน์อย่างยิ่ง การที่จะได้รับรู้สิ่งเหล่านี้มากน้อยแค่ไหนก็ขึ้นกับว่า พ่อแม่สามารถทำให้ลูกอยากเล่าเรื่องนอกบ้านของตนเองให้พ่อแม่ฟังอย่างไร เคล็ดเหล่านี้อาจมีประโยชน์

การจี้ซักถามลูกเหมือนนักสืบอาจไม่ค่อยได้รับการตอบสนอง การใช้ความเงียบและรอจังหวะเวลาที่ลูกอยากเล่าอาจได้ผลดีกว่า เด็กบางคนอาจรู้สึกอยากพูดในบางเวลาบางอารมณ์ เช่นขณะทานอาหารเย็นร่วมกันกับครอบครัว ขณะอยู่ในครัวกับแม่ ขณะนั่งอยู่ในรถด้วยกันกับพ่อ ขณะเล่นกีฬา หรือขณะเดินเที่ยวตามสถานที่บางแห่ง ซึ่งถ้าพ่อแม่สามารถร่วมเล่นกีฬาหรือเดินเที่ยวพร้อมกับลูก หรืออยู่ในช่วงเวลาที่ลูกมีอารมณ์อยากพูด นั่นอาจเป็นโอกาสที่จะได้ฟังสิ่งดีๆ ที่ลูกเล่าเกี่ยวกับตัวเขาเอง เกี่ยวกับเพื่อนของเขา หรือสิ่งที่เขาทำ พ่อแม่ต้องสังเกตดูว่าลูกชอบเล่าตอนไหน การถามคำถามที่เจาะจงเช่น “วันนี้ที่โรงเรียนกินข้าวกลางวันกับใคร” จะทำให้ลูกอยากตอบมากกว่าการถามกว้างๆ ว่า “วันนี้เป็นยังไง” ถ้าลูกยังเล่าไม่หมด ไม่ควรรีบขัดจังหวะ เช่น บอกว่าสิ่งที่เขาทำดีหรือไม่ดี ผิดหรือถูก เพราะอาจทำให้ลูกชะงักไม่อยากเล่าต่อ พ่อแม่ควรตั้งใจฟังลูก ทำให้ลูกรู้สึกว่าตนสนใจสิ่งที่ลูกกำลังเล่า

ปัญหาต่างๆ เกี่ยวกับวัยรุ่นเช่น ยกพวกตีกัน เป็นแก๊งมอเตอร์ไซด์กวนเมือง จับกลุ่มมั่วสุมทางเพศและอบายมุข ฯลฯ สามารถป้องกันได้หากพ่อแม่เอาใจใส่คอยติดตามความรู้สึกนึกคิดและทัศนคติของลูกในเรื่องต่างๆ อยู่เนืองนิตย์ และยับยั้งแนวโน้มของลูกวัยรุ่นไม่ให้ไปในทางที่ผิด ปัญหาเหล่านี้ที่หนักหน่วงขึ้นทุกวันจนน่าเป็นห่วงบ่งบอกว่า พ่อแม่ไม่ให้เวลาหรือเอาใจใส่ในการอบรมสั่งสอนลูกอย่างเพียงพอ หรือไม่ก็เลี้ยงลูกอบรมสั่งสอนลูกไม่เป็น จนเวลาผ่านล่วงเลยไปและอาจสายเกินไป

## 10.1ยากที่จะเป็นคนที่ดีขึ้นเมื่อผ่านวัยรุ่นไปแล้ว[Difficult to be a better person after puberty]

*เป็นเรื่องยากที่สุดที่จะสอนและขัดเกลาอุปนิสัยใจคอของบุคคลหนึ่งเมื่อวัยรุ่นผ่านไป ประสบการณ์แสดงให้เห็นว่า เมื่อถึงเวลานั้นแม้จะพยายามทุกอย่างที่จะปรับเปลี่ยนแนวโน้มบางอย่างของเขา ก็ไม่เกิดประโยชน์อันใด, เขาอาจปรับปรุงได้บ้างในวันนี้ แต่หลังจากไม่กี่วันผ่านไป เขาก็ลืมและหันกลับไปสู่สภาพที่ติดเป็นนิสัยและหนทางที่เคยชิน ดังนั้นในวัยเด็กแต่แรกนี่เองที่ต้องวางรากฐานที่มั่นคง ขณะที่กิ่งยังเขียวและอ่อน จะทำให้ตรงได้ง่าย [[[223]](#footnote-223)]*

พระอับดุลบาฮา

หากลูกโตพ้นวัยรุ่นไปแล้ว พ่อแม่อาจพบว่าโอกาสของตนเหลือน้อยลงเรื่อยๆ หรือหมดไปแล้วที่จะอบรมให้ลูกมีอุปนิสัยใจคอที่ดีและมีคุณธรรม ในสถานการณ์เช่นนี้ที่ไร้การอบรมทางศาสนาตั้งแต่เยาว์วัย เมื่อโตเป็นผู้ใหญ่และฉลาดขึ้น แทนที่จะพยายามเป็นคนดีมีคุณธรรมที่แท้จริง เขาอาจสนใจแต่เรียนรู้วิธีและเทคนิคต่างๆ ที่จะทำให้ตนดูดี ดูเหมือนเป็นคนดี เพื่อให้คนรอบข้างและอื่นในสังคมยอมรับเท่านั้น โดยไม่ได้ตั้งใจจะเป็นคนที่ดีอย่างแท้จริง อย่างไรก็ตามนี้ไม่ได้หมายความว่า หากใครอายุผ่านวัยรุ่นไปแล้วยังไม่เป็นคนดี ก็คงไม่สามารถเป็นคนดีได้ไปตลอดชีวิต ความหมายก็คือเมื่อผ่านวัยรุ่นไปแล้ว โอกาสที่คนๆ นั้นจะเป็นคนที่ดีกว่าเดิมมีน้อยลง และเป็นเรื่องยากมากที่พ่อแม่ ครูหรือใครก็ตามที่จะอบรมหรือโน้มน้าวคนๆ นั้นให้เป็นคนดีกว่าเดิมได้ ถ้าบุคคลนั้นจะเปลี่ยนเป็นคนที่ดีขึ้นก็เป็นเพราะตัวเขาเองโดยอาศัยอานุภาพธรรมของศาสนา มากกว่าที่พ่อแม่หรือใครจะมาอบรมสั่งสอนหรือเปลี่ยนแปลงเขาให้ดีขึ้น :

*ควรเป็นที่สังเกตว่า คำแถลงของพระอับดุลบาฮา [[[224]](#footnote-224)] กล่าวถึงความพยายามโดยผู้อื่น หาได้กล่าวถึงความพยายามของตนเองที่จะเรียนรู้และขัดเกลาอุปนิสัยใจคอของตนเอง โชคดีที่มีคำสัญญากล่าวซ้ำอยู่ในธรรมลิขิตศักดิ์สิทธิ์ของเราเกี่ยวกับการประทานความปรานีของพระผู้เป็นเจ้า ซึ่งดวงวิญญาณที่ไปผิดทางเข้าถึงได้ และจากชีวิตของวีรบุรุษทั้งหลายของศาสนาและจากชีวิตของคนธรรมดา เรามีข้อพิสูจน์ของอานุภาพของความศรัทธาในพระผู้เป็นเจ้าที่จะเปลี่ยนแปลงความประพฤติ ดังที่คุณทราบ จุดประสงค์หลักของการเสด็จมาของพระศาสดาคือ การเปลี่ยนแปลงอุปนิสัยใจคอของบุคคลทั้งหลาย และเปลี่ยนแปลงลักษณะของสังคมโดยรวมโดยอาศัยพวกเขา [[[225]](#footnote-225)]*

สภายุติธรรมสากล

*อานุภาพของพระผู้เป็นเจ้าสามารถเปลี่ยนอุปนิสัยใจคอทั้งหมดของเรา และทำให้เราเป็นคนที่ไม่เหมือนกับตัวตนเดิมของเราเลย โดยการอธิษฐานและวิงวอน การเชื่อฟังกฎของพระผู้เป็นเจ้าที่พระบาฮาอุลลาห์เปิดเผย...เราสามารถเปลี่ยนแปลงตัวเราเอง [[[226]](#footnote-226)]*

ท่านโชกิ เอฟเฟนดิ

ในวัยที่มีการเปลี่ยนแปลงทางร่างกายและจิตใจอย่างรวดเร็วนี้ที่กำลังจากวัยเด็กไปสู่วัยผู้ใหญ่ กำลังเปลี่ยนผ่านจากการอยู่ภายใต้การควบคุมดูแลของพ่อแม่อย่างใกล้ชิด ไปสู่การค้นหาตัวเองและมีอิสระมากขึ้นในการแสวงหาค่านิยมและมาตรฐานสำหรับกำกับชีวิตของตน ความรู้สึกนึกคิดของวัยรุ่นถูกโน้มน้าวโดยอิทธิพลต่างๆ ที่ท้าทายมโนธรรม จากเพื่อน คนใกล้ตัว ความเป็นไปในสังคมและสื่อต่างๆ พฤติกรรมบางอย่างของผู้ใหญ่ เช่น การพูดอย่างหนึ่งทำอีกอย่างหนึ่งอาจเป็นที่น่าสับสนสำหรับเยาวชนในช่วงเวลาที่เป็นหัวเลี้ยวหัวต่อนี้ วัยรุ่นไม่ควรถูกปล่อยให้หาเส้นทางในชีวิตด้วยตัวเองทั้งหมด แต่ควรได้รับการชี้แนะด้วยหลักธรรมศาสนาในการหล่อหลอมทัศนคติและค่านิยมของตน เพื่อให้มีความแข็งแกร่งทางศีลธรรมพอที่จะสามารถกำกับชีวิตของตนเองให้อยู่ในทำนองคลองธรรม ไม่ถูกชักจูงไปโดยอิทธิพลของความเสื่อมโทรมศีลธรรมที่อยู่ในสังคมรอบข้าง :

*สำหรับใครก็ตามไม่ว่าจะเป็นบาไฮหรือไม่ วัยหนุ่มสาวคือวัยที่เขาจะตัดสินใจหลายเรื่องที่จะกำหนดวิถีชีวิตของเขา ในปีเหล่านี้เองที่เป็นไปได้มากที่สุดที่เขาจะเลือกงานสำหรับชีวิตของตน เรียนให้จบ เริ่มหาเลี้ยงตนเอง แต่งงาน และเริ่มสร้างครอบครัวของตนเอง ที่สำคัญกว่าทั้งหมดคือ ในช่วงเวลานี้เองที่จิตใจของเขาแสวงหามากที่สุด และจะรับค่านิยมทางจิตวิญญาณที่จะชี้นำความประพฤติของตนในอนาคต ปัจจัยเหล่านี้เสนอโอกาสที่ยิ่งใหญ่ที่สุด การท้าทายที่ยิ่งใหญ่ที่สุด และบททดสอบที่ยิ่งใหญ่ที่สุดสำหรับเยาวชนบาไฮ นั่นคือโอกาสที่จะได้ทำความเข้าใจคำสอนของศาสนาของตนอย่างแท้จริงและให้คำสอนนั้นแก่คนร่วมสมัย การท้าทายที่จะเอาชนะแรงกดดันของโลกและให้ทิศทางแก่คนรุ่นเดียวกันและคนรุ่นถัดไป และบททดสอบที่จะช่วยให้ตนสามารถแสดงมาตรฐานศีลธรรมระดับสูงที่ธรรมลิขิตบาไฮแถลงไขให้เป็นตัวอย่างในชีวิตของตน [[[227]](#footnote-227)]*

สภายุติธรรมสากล

## 10.2ติดพ่อแม่หรือติดเพื่อน[Attachment to parents or friends]

ลูกวัยรุ่นต้องการอิสระมากขึ้นและให้พ่อแม่ควบคุมเขาน้อยลง แต่ถ้าพ่อแม่ไม่คุมเขาเลยปล่อยให้ทำอะไรก็ได้ ไปไหนหรือไปค้างคืนที่ไหนก็ได้ เขาอาจรู้สึกว่าพ่อแม่ไม่ค่อยรักไม่ค่อยห่วงใยเขา ดังนั้นการที่จะประคับประคองลูกให้ผ่านวัยนี้ไปได้ด้วยดี ขึ้นอยู่อย่างมากกับความสัมพันธ์ระหว่างพ่อแม่และลูกตั้งแต่วัยเด็กว่า ลูกได้รับการเลี้ยงดูอย่างอบอุ่นและมีความผูกพันกับพ่อแม่แค่ไหน เพราะการสอนลูกวัยรุ่นโดยการใช้เหตุผลชี้แจงว่าสิ่งใดดีหรือไม่ดี บางครั้งอาจไม่ได้ผลถ้าลูกขาดความรักความผูกพันกับพ่อแม่ เพราะวัยรุ่นมีแนวโน้มที่จะใช้อารมณ์มากกว่าเหตุผล และอาจจะฟังแต่เฉพาะคนที่เขาผูกพัน รักใคร่และชอบพอเช่นเพื่อนๆ

ความสัมพันธ์ระหว่างพ่อแม่และลูกในวัยเด็กนั้นมีลักษณะที่ชัดเจนคือ พ่อแม่คือผู้ปกครองและลูกคือผู้ถูกปกครอง เมื่อลูกโตเข้าสู่วัยรุ่น ความสัมพันธ์เช่นนี้เริ่มเปลี่ยนแปลง พ่อแม่ควรออกคำสั่งลูกวัยนี้น้อยลง แต่ควรปรึกษาหารือกับลูกในเรื่องต่างๆ โดยเฉพาะอย่างยิ่งเรื่องที่เกี่ยวข้องกับลูกโดยตรง เปิดโอกาสให้ลูกพูดคุย ระบายความรู้สึกเกี่ยวกับเรื่องต่างๆ เช่นเพื่อนฝูง การเรียน ความรัก ซึ่งจะเป็นโอกาสที่ดีที่พ่อแม่จะได้ให้คำแนะนำและประสบการณ์ของตนแก่ลูก โดยอิงกับคำสอนของศาสนา เพื่อให้ลูกรู้จักแยกผิดชอบชั่วดี รู้ว่าอะไรควรหรือไม่ควร อะไรผิดอะไรถูก ดีกว่าปล่อยให้ลูกรับคำแนะนำและค่านิยมมาจากเพื่อนเท่านั้น เพราะในวัยรุ่นนี้ลูกอาจะติดเพื่อน และอาจถึงกับฟังเพื่อนเชื่อเพื่อนยิ่งกว่าเชื่อพ่อแม่ ซึ่งเป็นความเสี่ยงอย่างสูงเมื่อใดก็ตามที่ลูกเริ่มไม่อยากฟังคำแนะนำสั่งสอนของพ่อแม่

หากพ่อแม่เลี้ยงดูลูกอย่างอบอุ่นมาตั้งแต่เด็ก เมื่อโตขึ้นเป็นวัยรุ่นเขาจะอยากเข้าหาพ่อแม่ด้วยตัวเขาเอง อยากพูดคุยและปรึกษาเรื่องต่างๆ กับพ่อแม่ ซึ่งเป็นการดีที่เขาจะได้รับการสั่งสอนคุณธรรมและค่านิยมต่างๆ ที่เหมาะสม ยึดเหนี่ยวคุณธรรมและแนวทางความประพฤติที่พ่อแม่สั่งสอนด้วยความมั่นใจ ซึ่งต่างจากวัยรุ่นที่ไม่ได้รับความอบอุ่น การดูแลสั่งสอนจากพ่อแม่ และมักจะอิงอยู่กับค่านิยมต่างๆ ในหมู่เพื่อนฝูง ขาดภูมิต้านทานต่อการถูกเพื่อนฝูงชักนำไปในทางที่ผิด จึงเป็นหน้าที่ของพ่อแม่ที่จะป้องกันไม่ให้ลูกถูกอิทธิพลด้านลบจากเพื่อนฝูงพาไป ให้ลูกรู้ว่ามีอีกหลายอย่างมากมายที่เขาจะต้องก้าวไปข้างหน้า แม้เพื่อนจะมีความสำคัญแต่ก็ใช่ว่าจะต้องทุ่มเททุกอย่างเพื่อทำตัวให้เป็นที่นิยมของเพื่อน :

*กระนั้นก็ดีเด็กๆ จำเป็นต้องได้รับการฝึกฝนศีลธรรมตั้งแต่เยาว์วัย เพื่อช่วยให้พวกเขาอย่างน้อยก็สามารถพัฒนาการปฏิสัมพันธ์ทางสังคมกับผู้อื่นได้ดี แก่นเดียวกันของคำสั่งสอนด้านศีลธรรมพบได้ในคัมภีร์ทุกเล่ม และเป็นความเหมาะสม ที่จริงแล้วเป็นความจำเป็น ที่พ่อแม่บาไฮจะยึดถือหลักธรรมของตนในการชี้แนะลูกให้เป็นผู้มีธรรม เป็นสมาชิกที่มีสมบัติผู้ดีและซื่อตรงของสังคม...*

*ถ้าถูกปล่อยให้หาเส้นทางในชีวิตด้วยตัวเองทั้งหมด เด็กๆ จะเผชิญกับภาพอนาคตที่มืดมัว ดังที่สถานการณ์อันน่าอนาถของคนหนุ่มสาวในสังคมปัจจุบันสาธิตให้เห็นอย่างบาดตา ส่วนหนึ่งที่ควรพร่ำสอนให้แก่เด็กๆ เพื่อเตรียมพวกเขาสำหรับอนาคตคือ คุณของความยุติธรรม ซึ่งเน้นความสำคัญของการมองเห็นด้วยตาของตนเองและเพื่อตนเอง กล่าวอีกอย่างหนึ่งคือ ความสำคัญของการไต่สวนอย่างอิสระ หากปราศจากบางรูปแบบของการฝึกฝนหรือการปรับแนวคิด ผู้นั้นไม่สามารถไต่สวนสัจธรรม นี้เป็นเช่นเดียวกันสำหรับนักวิทยาศาสตร์ที่แทบไม่สามารถค้นพบความเป็นจริงทางวัตถุได้ โดยปราศจากการตระเตรียมด้วยการฝึกฝนบางรูปแบบ เจตคติที่เปิดกว้างของศาสนาบาไฮต่อการเรียนรู้ ควรสนับสนุนมิตรสหายให้มั่นใจว่า พวกเขาได้รับการประสาทด้วยความสามารถที่จะพัฒนาปัญญาที่ค้นหา ยิ่งพวกเขาศึกษาคำสอนบาไฮมากเท่าใด ความสามารถนี้ก็จะยิ่งตื่นตัวและเพิ่มขึ้น [[[228]](#footnote-228)]*

สภายุติธรรมสากล

## 10.3กระแสวัตถุนิยม[The forces of materialism]

*ปัญหาที่คุณเผชิญอยู่คือปัญหาที่เกี่ยวข้องและฉงนเยาวชนของเราในปัจจุบันอย่างน่าเป็นห่วง แท้จริงแล้วจะมีธรรมได้อย่างไร คือคำถามที่ไม่ช้าก็เร็วคนหนุ่มสาวทุกคนต้องพยายามหาคำตอบที่น่าพอใจ เป็นเพราะว่าไม่มีการพบหรือการให้คำตอบดังกล่าวที่น่าพอใจนี้เอง ที่เยาวชนสมัยใหม่พบว่าตนเองตกอยู่ในความสับสน และดังนั้นจึงถูกพาไปโดยพลังอำนาจทางวัตถุนิยม ที่กำลังบั่นทอนรากฐานของชีวิตทางศีลธรรมและจิตวิญญาณของมนุษย์อย่างแรง*

*ที่จริงแล้วเหตุผลหลักที่ความชั่วร้ายแผ่ขยายอย่างคุมไม่อยู่ในสังคมในปัจจุบันคือความไร้ธรรมะ อารยธรรมวัตถุนิยมในยุคของเรา ได้ดูดซึมพลังงานและความสนใจของมนุษยชาติไปมากถึงขนาดที่ ประชาชนทั่วไปไม่รู้สึกว่าจำเป็นอีกต่อไป ที่จะยกระดับตนเองขึ้นมาเหนือพลังอำนาจและสภาพการดำรงอยู่ทางวัตถุของตนรายวัน ไม่มีความต้องการสิ่งที่เราควรเรียกว่าจิตวิญญาณอย่างเพียงพอ ที่จะแยกสิ่งนี้จากความจำเป็นและความต้องการของการดำรงอยู่ทางกายของเรา ดังนั้นวิกฤติการณ์ที่กระทบมนุษยชาติทั่วหน้า มีสาเหตุมาจากจิตวิญญาณเป็นสาระสำคัญ จิตวิญญาณแห่งยุคโดยรวมทั้งหมดคือความไม่มีศาสนา ทัศนคติต่อชีวิตของมนุษย์นั้นหยาบและเป็นวัตถุนิยม เกินกว่าที่จะช่วยให้มนุษย์สามารถยกตัวเองขึ้นมาสู่อาณาจักรที่สูงกว่าของจิตวิญญาณ [[[229]](#footnote-229)]*

ท่านโชกิ เอฟเฟนดิ

ในสภาพแวดล้อมของสังคมที่เสื่อมโทรม นอกจากเพื่อนฝูงแล้วยังมีอีกหลายอย่างที่มีอิทธิพลอย่างมากในการหล่อหลอมค่านิยมของวัยรุ่น เช่น การกระทำและพฤติกรรมของผู้ใหญ่ ผู้มีชื่อเสียง สื่อและภาพยนต์ หรือการโฆษณาชวนเชื่อที่กระตุ้นให้วัยรุ่นอยากจะทำหรืออยากจะเป็นบางสิ่งบางอย่าง ซึ่งอาจก่อให้เกิดทัศนคติเป็นภัยต่อตัววัยรุ่นเองและสังคมที่เขาอยู่ เช่น ความกล้าหาญคือความกล้าแสดงความรุนแรง ความเป็นตัวของตัวเองหมายถึงว่าไม่ต้องเชื่อฟังพ่อแม่ ความสำเร็จของชีวิตคือการเอาชนะผู้อื่นเพื่อให้ตนขึ้นมาเป็นหนึ่งในด้านต่างๆ แข่งขันกันเพื่อให้ตนรวยกว่า เป็นใหญ่กว่าผู้อื่น การจะเป็นคนมีเสน่ห์สำหรับเพศตรงข้ามต้องใช้ผลิตภัณฑ์บางชนิด การจะเป็นคนเท่ห์หรือมีระดับต้องใช้สินค้าหรือบริการบางประเภท ซึ่งอาจปลูกฝังวัยรุ่นให้มีพฤติกรรมฟุ่มเฟือยไปกับกระแสวัตถุนิยมโดยไม่คำนึงว่า พ่อแม่ของตนหาเงินมาได้ด้วยความเหนื่อยยากเพียงไร สิ่งที่ถือว่าเป็นความสำเร็จของการตลาด อาจหมายถึงความหายนะของครอบครัว ที่ลูกวัยรุ่นอยากได้สิ่งที่เกินกำลังซื้อของพ่อแม่ด้วยความภูมิใจในค่านิยมทางวัตถุ :

*คำถามของคุณทั้งหมดเกี่ยวพันกับประเด็นสำคัญของการอบรมเด็กแบบบาไฮ สภายุติธรรมสากลถือว่าการอบรมนี้สำคัญเป็นที่สุด ที่พ่อแม่บาไฮจะพยายามช่วยเหลือลูกให้ทำการศึกษาคำสอนบาไฮต่อไปอย่างเป็นระบบ ทำให้ชีวิตของลูกมีธรรม และบ่มอุปนิสัยใจคอของลูกตามมาตรฐานของพระบาฮาอุลลาห์ ความสำเร็จของพ่อแม่ในการทำหน้าที่ที่สำคัญนี้ จะลดอันตรายของลูกในการเข้าไปติดพันกับพลังทำลายล้างต่างๆ ซึ่งเป็นลักษณะเด่นอย่างหนึ่งของระบบสังคมที่กำลังเสื่อมลงและจำเป็นอย่างยิ่งที่จะต้องได้รับการฟื้นชีวิต และจะลดอันตรายของลูกในการไม่ได้รับกรุณาธิคุณรักษาของพระบาฮาอุลลาห์ [[[230]](#footnote-230)]*

สภายุติธรรมสากล

ตัวอย่างธรรมลิขิตบาไฮที่พ่อแม่สามารถนำมาใช้อบรมสั่งสอนและหล่อหลอมอุปนิสัยใจคอของลูก ให้ตระหนักในคุณค่าที่แท้จริงของความเป็นคน เพื่อลูกจะได้มีจุดยืนทางศีลธรรมที่มั่นคง ไม่สับสนหรือไขว้เขวไปกับกระแสวัตถุนิยมหรือค่านิยมผิดๆ ในสังคมที่เสื่อมโทรม เมื่อเป็นดังนี้แล้วลูกจะรู้ว่าตนควรจะปฏิบัติตัวเช่นไร ควรมีความใฝ่ฝันอะไรในชีวิต และควรทุ่มเทความพยายามของตนไปในทิศทางไหน :

*ความสุขและความยิ่งใหญ่ ตำแหน่งและสถานะ ความยินดีและสันติสุขของบุคคล ไม่ได้อยู่ที่ความมั่งคั่งส่วนตัวของเขา แต่อยู่ที่อุปนิสัยใจคอที่ล้ำเลิศ ความมุ่งมั่นอันสูงส่ง วิชาที่กว้างขวาง และความสามารถในการแก้ไขปัญหาที่ยาก [[[231]](#footnote-231)]*

พระอับดุลบาฮา

*เกียรติและความดีเด่นของบุคคลอยู่ที่ว่า ท่ามกลางมหาชนทั้งหลายของโลกเขาได้กลายเป็นบ่อเกิดของความผาสุกในสังคม มีความโอบอ้อมอารีใดที่จินตนาการได้ว่ากว้างใหญ่กว่าการที่บุคคลหนึ่ง เมื่อมองดูภายในตัวเองแล้วพบว่า โดยกรุณาธิคุณที่เสริมความแข็งแกร่งของพระผู้เป็นเจ้า เขาได้กลายเป็นเหตุของสันติภาพและความผาสุก ความสุขและประโยชน์สำหรับเพื่อนมนุษย์? ไม่มี พระผู้เป็นเจ้าที่แท้จริงองค์เดียวเป็นพยาน ไม่มีความสุขที่ยิ่งใหญ่กว่า ไม่มีความปีติที่บริบูรณ์กว่า [[[232]](#footnote-232)]*

พระอับดุลบาฮา

## 10.4ชีวิตที่บริสุทธิ์และมีธรรม[Chaste and holy life]

หากไม่ยึดถือคำสอนของศาสนา ไม่อาศัยอานุภาพของศาสนาที่สามารถให้แรงบันดาลใจเราให้ถีบตัวเองให้สูงขึ้นมา ก็มีแนวโน้มว่าเราและลูกๆ ของเราอาจถูกความเสื่อมศีลธรรมในสังคมดึงให้ต่ำลงไป เพราะเมื่อไม่มีมาตรฐานของศาสนาไว้ยึดเหนี่ยว ผู้คนก็มักจะอิงอยู่กับค่านิยมที่เป็นมาตรฐานของสังคมที่ต่ำลงเรื่อยๆ สิ่งที่เคยถือว่าไม่ดี ไม่ถูกไม่ควร เมื่อสิบยี่สิบปีก่อน อาจกลายเป็นเรื่องธรรมดาในเวลานี้ เช่น เมื่อสามสิบปีก่อน การแสดงภาพยนต์โดยการให้ผู้ชายและผู้หญิงจูบปากกันจริง ถือว่าเป็นเรื่องไม่ดีในบ้านเรา แต่ปัจจุบันเริ่มถือกันว่าเป็นเรื่องธรรมดา เพราะกระแสวัตถุนิยมที่ต้องการให้หนังเรื่องนั้นเรียกคนดูได้มากขึ้น การคอรัปชั่นซึ่งเป็นเรื่องที่น่าตำหนิเมื่อยี่สิบปีก่อนก็กลายเป็นเรื่องธรรมดาไปแล้วในเวลานี้ที่คนส่วนใหญ่ยอมรับได้ การดื่มเหล้าที่เป็นข้อห้ามของทุกศาสนากลายเป็นเรื่องธรรมดามานานแล้ว ผู้ที่ดื่มเหล้าเดือนละครั้ง ครั้งละหนึ่งแก้วอาจถือว่าตนเป็นคนดีเมื่อเทียบกับคนอื่นที่ดื่มเหล้าบ่อยกว่านั้น ดังนั้นสำหรับครอบครัวบาไฮ การอบรมสั่งสอนลูกจะยึดถือมาตรฐานศีลธรรมของบาไฮ ไม่อิงกับมาตรฐานของสังคมที่ต่ำลงเรื่อยๆ และพอใจว่าลูกเราดีแล้วเมื่อเทียบกับคนอื่นๆ ในสังคม :

*บรรดาผู้ที่พระผู้เป็นเจ้าเลือกสรร...ไม่ควรมองดูที่สภาพที่เสื่อมทรามในสังคมที่ตนอาศัยอยู่ หรือหลักฐานทั้งหลายของความเสื่อมศีลธรรมและการปฏิบัติตัวเหลวไหลที่ประชาชนรอบๆ ตนแสดงให้เห็น พวกเขาไม่ควรพึงพอใจกับเพียงความเด่นกว่าและความเป็นเลิศเมื่อเทียบกับคนอื่น แต่ควรจ้องมองยอดสุดที่ประเสริฐกว่า โดยการตั้งคำแนะนำและคำเคี่ยวเข็ญของปากกาแห่งความรุ่งโรจน์เป็นเป้าหมายสูงสุดของตน เมื่อนั้นจะเป็นที่ตระหนักอย่างรวดเร็วง่ายดายว่า ยังมีขั้นตอนอีกมากมายเพียงใดที่จะต้องข้ามผ่าน และเป้าหมายที่ปรารถนาอยู่ไกลออกไปเพียงไหน เป้าหมายที่ไม่ใช่อื่นใดนอกจากการแสดงเป็นตัวอย่างของมาตรฐานศีลธรรมและคุณความดีสวรรค์ [[[233]](#footnote-233)]*

ท่านโชกิ เอฟเฟนดิ

ครอบครัวทั้งหลายไม่ว่าจะเป็นบาไฮหรือไม่ สามารถนำคำสอนบาไฮมาเป็นมาตรฐานในการชี้นำลูกวัยรุ่นให้ดำเนินชีวิตที่บริสุทธิ์และมีธรรมในด้านต่างๆ เช่น การแต่งตัว การตัดผม ดนตรี การร้องเพลง การเต้นรำ ความเพลิดเพลิน การใช้ภาษา การตลกขบขัน งานอดิเรก ศิลปะและวรรณกรรม เครื่องดื่มอัลกอฮอล์และสิ่งเสพย์ติด พฤติกรรมทางเพศ ดังที่คัดมาเป็นตัวอย่างข้างล่างนี้ :

*การเลือกเครื่องแต่งกายและการตัดแต่งเคราให้ปล่อยไว้กับดุลพินิจของมนุษย์ ดูกร ประชาชน แต่จงระวังอย่าทำให้ตนเองเป็นของเล่นของคนเขลา [[[234]](#footnote-234)]*

พระบาฮาอุลลาห์

*เราอนุญาตให้เจ้าฟังดนตรีและการร้องเพลง จงระวังอย่าให้การฟังดังกล่าวทำให้เจ้าก้าวล่วงขอบเขตของสมบัติผู้ดีและเกียรติ จงสำราญใจในความเบิกบานของพระนามอันยิ่งใหญ่ที่สุดของเรา ซึ่งโดยพระนามนี้หัวใจทั้งหลายถูกมนตร์สะกด และจิตใจของบรรดาผู้เป็นที่โปรดปรานถวิลหา [[[235]](#footnote-235)]*

พระบาฮาอุลลาห์

*ในคำสอนบาไฮไม่มีสิ่งใดต่อต้านการเต้นรำ แต่มิตรสหายควรระลึกไว้ว่า มาตรฐานของพระบาฮาอุลลาห์คือความสำรวมและความบริสุทธิ์ บรรยากาศของห้องโถงเต้นรำสมัยใหม่ ซึ่งมีการสูบบุหรี่ การดื่มสุรา และความสำส่อนอย่างมากดำเนินไปนั้นแย่มาก แต่การเต้นรำอย่างมีสมบัติผู้ดีไม่มีภัยในตัวมันเอง แน่นอนไม่มีภัยในการเต้นรำแบบคลาสสิคหรือการเรียนเต้นรำในโรงเรียน ไม่มีภัยเช่นกันในการร่วมแสดงละครและการแสดงภาพยนตร์เช่นกัน สิ่งที่เป็นภัยในปัจจุบันไม่ใช่ศิลปะในตัวมันเอง แต่เป็นความเสื่อมศีลธรรมที่น่าอนาถที่มักล้อมรอบศิลปะเหล่านี้ ในฐานะที่เป็นบาไฮเราไม่จำเป็นต้องหลีกเลี่ยงศิลปะเหล่านี้ แต่ควรหลีกเลี่ยงการกระทำและบรรยากาศที่บางครั้งมากับวิชาชีพเหล่านี้ [[[236]](#footnote-236)]*

พระบาฮาอุลลาห์

*ชีวิตที่บริสุทธิ์และมีธรรมดังกล่าวซึ่งมีนัยของความสำรวม ความบริสุทธิ์ การควบคุมตนเอง สมบัติผู้ดีและจิตใจสะอาด เกี่ยวพันถึงความพอประมาณในทุกเรื่องที่เกี่ยวโยงกับการแต่งตัว ภาษา ความบันเทิง งานอดิเรกทางศิลปะและวรรณกรรมทั้งปวง ชีวิตที่บริสุทธิ์และมีธรรมเรียกร้องให้ตื่นตัวรายวันในการควบคุมตัณหาและความโน้มเอียงที่เสื่อมทราม ให้ละทิ้งการปฏิบัติตัวที่เอาแต่เล่นที่ยึดติดเกินไปกับความเพลิดเพลินที่ไม่มีสาระและไปในทางที่ผิด ให้ละเว้นโดยสิ้นเชิงจากเครื่องดื่มอัลกอฮอล์ทั้งหมด ฝิ่น และยาเสพย์ติดทั้งหลายที่คล้ายกัน ประณามการขายตัวของศิลปะและวรรณกรรม ลัทธิเปลือยกาย การลองอยู่ด้วยกัน ความไม่ซื่อสัตย์ในสัมพันธภาพของชีวิตสมรส ทุกลักษณะของความสำส่อน การสนิทสนมกันง่ายอย่างไม่สงวนตัว และความเลวทรามทางเพศ ชีวิตที่บริสุทธิ์และมีธรรมไม่ยอมทนการประนีประนอมกับทฤษฎี มาตรฐาน นิสัย และความเลยเถิดของยุคที่เสื่อม แต่หาทางโดยพลังก้าวหน้าของตัวอย่างของตน ที่จะสาธิตลักษณะที่เป็นภัยร้ายแรงของทฤษฎีดังกล่าว ความจอมปลอมของมาตรฐานดังกล่าว ความกลวงของคำกล่าวอ้างดังกล่าว ความวิปริตของนิสัยดังกล่าว ลักษณะการลบหลู่ของความเลยเถิดดังกล่าว [[[237]](#footnote-237)]*

ท่านโชกิ เอฟเฟนดิ

*ในหน้าที่ 25 ของ “การมาถึงของความยุติธรรมของพระผู้เป็นเจ้า” ท่านศาสนภิบาลที่รักยิ่งกำลังพรรณนาเงื่อนไขจำเป็นต่างๆ ไม่เพียงแต่สำหรับความบริสุทธิ์เท่านั้น แต่สำหรับ “ชีวิตที่บริสุทธิ์และมีธรรม” คุณศัพท์ทั้งสองคำนี้สำคัญ หนึ่งในเครื่องหมายของสังคมที่เสื่อม ซึ่งเป็นที่ประจักษ์ในโลกปัจจุบันคือ การอุทิศตนอย่างคลั่งไคล้ต่อความเพลิดเพลินและความบันเทิง ความกระหายการตลกขบขันอย่างดับไม่ได้ การอุทิศตนต่อเกมและกีฬาอย่างบ้าคลั่ง ความไม่สู้เต็มใจจะจริงจังกับเรื่องใดๆ เจตคติที่ไม่ให้ราคาและเย้ยหยันคุณความดีและคุณค่าที่เป็นหลัก การละทิ้ง“การปฏิบัติตัวที่เอาแต่เล่น” ไม่ได้แสดงนัยว่า บาไฮต้องหน้าบึ้งหรือขึงขังอยู่ตลอด ความขบขัน ความสุข ความเบิกบาน คือลักษณะเฉพาะของชีวิตบาไฮที่แท้จริง การเอาแต่เล่นจะจืดลงและในที่สุดจะนำไปสู่ความน่าเบื่อและความว่างเปล่า แต่ความสุขที่แท้จริง ความเบิกบานและความขบขัน ที่เป็นส่วนหนึ่งของชีวิตที่สมดุลซึ่งรวมถึงความคิดที่จริงจัง ความเห็นอกเห็นใจ และการเป็นทาสรับใช้พระผู้เป็นเจ้าอย่างถ่อมตัว คือลักษณะเฉพาะที่เพิ่มพูนและเติมความแจ่มใสให้ชีวิต*

*การเลือกใช้คำของท่านโชกิ เอฟเฟนดิ มีนัยสำคัญเสมอ และแต่ละคำมีความสำคัญต่อการเข้าใจการชี้แนะของท่าน ในวรรคนี้ท่านไม่ได้ห้ามความเพลิดเพลินที่ “ไม่มีสาระ” แต่ท่านเตือนไม่ให้ “ยึดติดเกินไป” กับความเพลิดเพลินดังกล่าว และชี้ให้เห็นว่าความเพลิดเพลินเหล่านี้สามารถ “ไปในทางที่ผิด” ได้บ่อย เราระลึกถึงคำตักเตือนของพระอับดุลบาฮาที่ว่า เราไม่ควรให้งานอดิเรกกลายเป็นการเสียเวลาเปล่า [[[238]](#footnote-238)]*

สภายุติธรรมสากล

สำหรับเยาวชนบาไฮนั้น ยังได้รับการคาดหวังเป็นพิเศษให้ดำเนินชีวิตบาไฮให้เป็นตัวอย่าง เพื่อส่งอิทธิพลโน้มน้าวเยาวชนและสังคมที่เขาอยู่ให้ดีขึ้น :

*ท่านรู้สึกว่าเยาวชนโดยเฉพาะอย่างยิ่ง ต้องพยายามอย่างมุ่งมั่นอยู่ตลอดที่จะแสดงชีวิตบาไฮเป็นตัวอย่าง ในโลกรอบตัวเรา เราเห็นความเสื่อมศีลธรรม ความสำส่อน ความหยาบโลน ความกักขฬะ กิริยาทราม เยาวชนบาไฮต้องเป็นตรงกันข้ามกับสิ่งเหล่านี้ และดึงดูดผู้อื่นทั้งหนุ่มและแก่เข้ามาหาศาสนาด้วยความบริสุทธิ์ ความซื่อตรง สมบัติผู้ดี ความเกรงใจและกิริยาที่ดีของตน โลกเบื่อหน่ายถ้อยคำแต่ต้องการตัวอย่าง และขึ้นอยู่กับเยาวชนบาไฮที่จะจัดหาให้ [[[239]](#footnote-239)]*

ท่านโชกิ เอฟเฟนดิ

*ข่าวสารจากท่านศานภิบาลถึงคุณคือ คุณควรพยายามอยู่ตลอดที่จะสะท้อนความงาม ความบริสุทธิ์และอานุภาพฟื้นชีวิตของธรรมสารของพระบาฮาอุลลาห์ออกมาในชีวิตส่วนตัว และในสัมพันธภาพทางสังคมของคุณเช่นกัน เยาวชนบาไฮในปัจจุบันควรเป็นตัวอย่างของเยาวชนโลก และดังนั้นควรดำเนินชีวิตตามมาตรฐานสูงสุด ไม่มีสิ่งใดที่ปราศจากการยึดถืออุดมคติและคำสอนของศาสนาอย่างใกล้ชิด พร้อมเพรียงกันและเป็นรูปธรรมโดยหนุ่มสาวบาไฮทุกคน จะสามารถสร้างความประทับใจและดึงดูดโลกภายนอกให้มาสนใจและพิจารณาศาสนาบาไฮอย่างจริงจัง [[[240]](#footnote-240)]*

ท่านโชกิ เอฟเฟนดิ

นอกจากหลักธรรมคำสอนที่ให้ไว้สำหรับการอบรมสั่งสอนเยาวชน ศาสนาบาไฮยังมีบทอธิษฐานให้พ่อแม่สวดสำหรับลูกวัยรุ่นดังนี้ :

*ข้าแต่พระผู้เป็นนาย! ขอทรงทำให้เยาวชนผู้นี้เรืองรอง และประทานพรแก่ผู้ที่น่าสงสารนี้ ขอทรงประสาทความรู้และเพิ่มพูนความเข้มแข็งให้แก่เขาทุกรุ่งอรุณ ขอทรงปกป้องเขาไว้ในที่กำบังแห่งความคุ้มครองของพระองค์ เพื่อว่าเขาจะเป็นอิสระจากความหลงผิด อุทิศตนรับใช้ศาสนาของพระองค์ ชี้นำผู้ที่ออกนอกลู่นอกทางและนำทางผู้โชคร้าย ปลดปล่อยเชลย และปลุกผู้ที่ไม่เอาใจใส่ เพื่อว่าทุกคนจะได้รับพรด้วยการระลึกถึงและสรรเสริญพระองค์ พระองค์คือพระผู้ทรงอำนาจและพระผู้ทรงอานุภาพ [[[241]](#footnote-241)]*

พระอับดุลบาฮา

# 11ภาระที่ยิ่งใหญ่ของพ่อแม่[The great burden of parenthood]

โลกเปลี่ยนแปลงไป ระบบสังคมและเศรษฐกิจซับซ้อนขึ้น การอบรมสั่งสอนลูกก็ยากขึ้นตามไปด้วย ยากกว่าหลายทศวรรษก่อนๆ ที่ระบบสังคมและเศรษฐกิจยังเรียบง่ายกว่าสมัยนี้ การอบรมเลี้ยงดูลูกที่ยากกว่ากันมากในสมัยนี้ เป็นที่คาดการณ์ไว้ล่วงหน้าแล้วโดยพระบาฮาอุลลาห์เมื่อกว่าร้อยปีที่แล้ว ซึ่งเห็นได้จากหลักธรรมคำสอนของพระองค์ที่ให้ไว้เกี่ยวกับเรื่องนี้ มีขอบเขตกว้างขวางและรายละเอียดมากมายอย่างไม่เคยมีมาก่อนในศาสนาในอดีต การอบรมสั่งสอนลูกตั้งแต่เยาว์วัยในครอบครัวจึงเป็นภาระที่ยิ่งใหญ่มากและการกระทำที่ประเสริฐยิ่งของพ่อแม่ยุคใหม่นี้ ซึ่งสะท้อนอยู่ในธรรมลิขิตบาไฮที่ระบุไว้ว่า *“ไม่มีการกระทำที่ประเสริฐกว่า”* การอบรมลูก *“ที่จินตนาการได้”*:

*ดูกร พวกเจ้ามารดาที่รักใคร่ทั้งหลาย จงรู้ไว้ว่าในสายตาของพระผู้เป็นเจ้า หนทางที่ดีที่สุดในการบูชาพระองค์คือการอบรมลูก และฝึกฝนลูกในความสมบูรณ์ทั้งหมดของความเป็นมนุษย์ และไม่มีการกระทำที่ประเสริฐกว่านี้ที่จินตนาการได้ [[[242]](#footnote-242)]*

พระอับดุลบาฮา

## 11.1ผลของการอบรมในวัยเด็กคือรากฐานของพัฒนาการ[The result of childhood training is the foundation for development]

การเลี้ยงดูอบรมลูกตั้งแต่วัยแรกเริ่มเป็นเรื่องที่สำคัญยิ่งอย่างที่พ่อแม่หลายคนอาจนึกไม่ถึง เพราะการอบรมนี้จะเป็นรากฐานของพัฒนาการของลูกในอนาคต และจะเป็นส่วนหนึ่งของธรรมชาติของลูก ถ้าหากสุดวิสัยจริงๆ เพราะเหตุผลทางเศรษฐกิจหรือเหตุผลอื่นๆ ที่ทำให้พ่อแม่จำเป็นต้องให้คนอื่นเลี้ยงลูกแทน ก็ควรเลือกคนที่มีคุณสมบัติดีที่สุดเท่าที่จะหาได้ เพราะมีแนวโน้มสูงที่ลูกจะรับพฤติกรรมและอุปนิสัยใจคอจากคนเลี้ยงนั้นมาเป็นส่วนหนึ่งในนิสัยของตนเอง :

*ในหนทางใดก็ตามที่มารดาเลี้ยงดูลูก ลูกก็จะเป็นเช่นนั้น และผลของการฝึกฝนครั้งแรกนั้นจะคงอยู่กับผู้นั้นไปตลอดชีวิต และยากที่สุดที่จะเปลี่ยนแปลง [[[243]](#footnote-243)]*

พระอับดุลบาฮา

*เด็กเป็นดังต้นอ่อน จะเติบโตไปในหนทางใดก็ตามที่เจ้าฝึกฝน หากเจ้าเลี้ยงดูเด็กให้มีวาจาสัตย์ เมตตาและชอบธรรม ต้นอ่อนจะเติบโตตรง สดชื่นและอ่อน และจะงอกงาม, แต่ถ้าไม่ เมื่อนั้นโดยการฝึกฝนที่ผิด ต้นอ่อนจะเติบโตอย่างคดงอ บิดเบี้ยว และไม่มีหวังที่จะเปลี่ยนแปลง [[[244]](#footnote-244)]*

พระอับดุลบาฮา

*อะไรก็ตามที่เด็กเรียนรู้ในระยะแรกของพัฒนาการนั้น จะเหลือร่องรอยอยู่กับเขาไปตลอดชีวิต และจะกลายเป็นส่วนหนึ่งของธรรมชาติของเขา [[[245]](#footnote-245)]*

ท่านโชกิ เอฟเฟนดิ

*ตราบใดที่มารดาไม่ได้ฝึกฝนลูกๆ ของตน และเริ่มต้นพวกเขาในหนทางที่เหมาะสม การฝึกฝนที่พวกเขาจะได้รับภายหลังจะไม่ได้ผลเต็มที่ [[[246]](#footnote-246)]*

พระอับดุลบาฮา

*การฝึกฝนที่ลูกได้รับครั้งแรกจากมารดาจะเป็นรากฐานที่แข็งแกร่งที่สุดสำหรับพัฒนาการของเขาในอนาคต [[[247]](#footnote-247)]*

ท่านโชกิ เอฟเฟนดิ

การเลี้ยงดูและฝึกฝนอุปนิสัยใจคอและคุณธรรมของลูก เป็นหน้าที่ที่สำคัญของการเป็นบิดามารดาที่แท้จริง ซึ่งคำสอนบาไฮถือว่าเป็นหนึ่งในการรับใช้ที่ยิ่งใหญ่ที่สุด อย่างไรก็ดีนี้เป็นเรื่องยากมากที่จะทำให้สำเร็จได้ ดังนั้นจำเป็นที่พ่อแม่จะต้องทุ่มเทเอาใจใส่ ทุ่มเทเวลาและอีกหลายสิ่งหลายอย่าง เพื่อให้ลูกเติบโตขึ้นมาเป็นคนที่มีคุณค่าของครอบครัวและสังคม :

*หนึ่งในการรับใช้ที่ยิ่งใหญ่ที่สุดที่มนุษย์สามารถถวายให้แก่พระผู้เป็นเจ้าผู้ทรงมหิทธานุภาพคือการอบรมและฝึกฝนเด็ก ซึ่งเป็นต้นอ่อนในสวรรค์อับฮา เพื่อว่าด้วยได้รับการฟูมฟักโดยกรุณาธิคุณในหนทางแห่งความรอดพ้น และเติบโตเสมือนไข่มุกแห่งความอารีสวรรค์ในเปลือกหอยแห่งการอบรม เด็กเหล่านี้วันหนึ่งจะประดับด้วยเพชรบนมงกุฎแห่งความรุ่งโรจน์อันยั่งยืน อย่างไรก็ตามเป็นเรื่องยากมากที่จะทำการรับใช้นี้ และลำบากยิ่งกว่าที่จะทำให้สำเร็จ เราหวังว่าเจ้าจะปฏิบัติตัวได้ดีในงานที่สำคัญที่สุดนี้ [[[248]](#footnote-248)]*

พระอับดุลบาฮา

*หนึ่งในสิ่งที่คุ้มกันศาสนาศักดิ์สิทธิ์คือการฝึกฝนเด็ก และนี่คือหนึ่งในหลักธรรมที่มีน้ำหนักที่สุดในคำสอนทั้งหมดของพระผู้เป็นเจ้า ดังนี้ตั้งแต่เริ่มต้นมารดาต้องเลี้ยงดูทารกในเปลแห่งมาตรฐานศีลธรรมอันดีงาม เพราะมารดานี้เองคือผู้อบรมคนแรก เพื่อว่าเมื่อเด็กบรรลุวุฒิภาวะ เขาจะแสดงตัวได้ว่าได้รับการประสาทด้วยคุณความดีและคุณลักษณะทั้งหมดที่คู่ควรกับการสรรเสริญ*

*ยิ่งไปกว่านั้นตามบทบัญญัติของพระผู้เป็นเจ้า เด็กทุกคนต้องเรียนการอ่านเขียน หาความรู้สาขาต่างๆ ที่มีประโยชน์และจำเป็น อีกทั้งเรียนศิลปะหรือทักษะอย่างหนึ่ง และต้องมีการเอาใจใส่เรื่องเหล่านี้เป็นที่สุด การละเลยหรือไม่ทำเรื่องเหล่านี้ไม่เป็นที่อนุญาต*

*จงสังเกตดูว่ามีสถาบันลงทันต์ สถานที่กักขังและสถานที่ทรมานมากมายเพียงไร ที่ถูกสร้างขึ้นไว้พร้อมรับบุตรทั้งหลายของมนุษย์ ด้วยจุดประสงค์ที่จะป้องกันพวกเขาไม่ให้ก่ออาชญากรรมที่เลวร้ายโดยการใช้มาตรการลงโทษต่างๆ ทว่าการทรมานและการลงโทษนี้ได้แต่เพิ่มความเลวทราม และโดยวิธีการดังกล่าวจุดมุ่งหมายที่ต้องการไม่สามารถบรรลุได้อย่างเหมาะสม*

*ดังนั้นบุคคลต้องได้รับการฝึกฝนตั้งแต่วัยทารกในลักษณะที่เขาจะไม่มีวันลงมือก่ออาชญากรรม แต่จะมุ่งใช้พลังงานทั้งหมดให้ได้มาซึ่งความเป็นเลิศ และจะมองการกระทำที่ชั่วร้ายในตัวมันเองว่าเป็นการลงโทษที่ทารุณที่สุด โดยพิจารณาการทำบาปในตัวมันเองว่าสาหัสกว่าคำพิพากษาจำคุกใดๆ เพราะเป็นไปได้ที่จะฝึกฝนบุคคลถึงขนาดว่า ถึงแม้ว่าอาชญากรรมจะไม่ถูกขจัดจนหมดสิ้น ก็หายากมาก*

*ความหมายคือ การฝึกฝนอุปนิสัยใจคอของเผ่าพันธุ์มนุษย์เป็นหนึ่งในบทบัญญัติที่มีน้ำหนักที่สุดของพระผู้เป็นเจ้า และอิทธิพลของการฝึกฝนดังกล่าวเหมือนกับอิทธิพลที่ดวงอาทิตย์มีต่อต้นไม้และผลไม้ เด็กๆ ต้องได้รับการเฝ้าดู คุ้มครองและฝึกฝนอย่างรอบคอบที่สุด ความเป็นบิดามารดาที่แท้จริงและความปรานีของบิดามารดาอยู่ตรงนี้ [[[249]](#footnote-249)]*

พระอับดุลบาฮา

## 11.2การเลี้ยงดูลูกให้เป็นมนุษย์เผ่าพันธุ์ใหม่[Raising children to be a new race of men]

*วันนั้นกำลังใกล้เข้ามา คือวันที่โดยปฏิบัติการของพระประสงค์ของพระผู้เป็นเจ้า พระองค์จะก่อกำเนิดมนุษย์เผ่าพันธุ์หนึ่งซึ่งมีคุณลักษณะเป็นอย่างไรไม่มีใครหยั่งรู้ได้นอกจากพระผู้เป็นเจ้า พระผู้ทรงอานุภาพ พระผู้ดำรงอยู่ด้วยตนเอง พระองค์จะชำระพวกเขาให้บริสุทธิ์ปลอดจากมลทินของความเพ้อฝันอันเหลวไหลและความปรารถนาที่วิปริต จะยกพวกเขาขึ้นมาสู่ยอดสุดของความวิสุทธิ์ และจะดลพวกเขาให้สำแดงเครื่องหมายทั้งหลายของอธิปไตยและอำนาจของพระองค์บนพิภพ ดังนี้เป็นที่ลิขิตไว้โดยพระผู้เป็นเจ้า พระผู้ทรงความรุ่งโรจน์ พระผู้ทรงรักใคร่ [[[250]](#footnote-250)]*

พระบาฮาอุลลาห์

สำหรับครอบครัวบาไฮซึ่งโชคดีกว่าใครที่พระศาสดาให้หลักธรรมคำสอนไว้มากมายในการเลี้ยงดูลูก พ่อแม่จึงได้รับการคาดหวังให้อบรมสั่งสอนลูกให้เติบโตขึ้นมาเป็นมนุษย์เผ่าพันธุ์ใหม่ เป็นผู้ร่วมสร้างโลกใหม่และอารยธรรมใหม่ด้วยความช่วยเหลือและแรงบันดาลใจของคำสอนบาไฮ :

*การอบรมเด็กเป็นเรื่องสำคัญเป็นที่สุด ขณะที่ยังไม่อดนมทารกต้องได้รับการฝึกฝนแบบบาไฮ [[[251]](#footnote-251)]*

พระอับดุลบาฮา

*เมื่อถึงเวลาหนึ่ง มาตรฐานศีลธรรมจะเสื่อมลงถึงขีดสุด เป็นเรื่องจำเป็นที่เด็กจะต้องได้รับการเลี้ยงดูแบบบาไฮ เพื่อว่าพวกเขาจะพบความสุขทั้งในโลกนี้และโลกหน้า ไม่เช่นนั้น พวกเขาจะถูกกลุ้มรุมด้วยความทุกข์ใจและความยุ่งยาก เพราะความสุขของมนุษย์ตั้งอยู่บนความประพฤติที่มีธรรม [[[252]](#footnote-252)]*

พระอับดุลบาฮา

ไม่ทราบว่าปัจจุบันนี้ *“ถึงเวลา”* นั้นหรือยังที่ *“มาตรฐานศีลธรรมจะเสื่อมลงถึงขีดสุด”* หรือยังไม่ถึงขีดสุดแต่จะเสื่อมลงยิ่งกว่านี้ เพราะที่เป็นอยู่เวลานี้ก็แย่มากๆ แล้ว การพูดถึงความมีสัจจะ ความไว้วางใจได้ ความจริงใจ และตัวอย่างคุณธรรมต่างๆ ดังที่กล่าวมาในบทที่ 8 เป็นสิ่งที่ไร้ความหมายและกลายเป็นเรื่องไร้สาระสำหรับบางคน ที่ชีวิตของตนทำแต่สิ่งที่ตรงกันข้ามจนไม่สามารถเข้าใจหรือเห็นคุณค่าของคุณธรรมเหล่านี้ คนที่จิตวิญญาณมืดมนเหล่านี้จะไม่ชอบแสงสว่าง เหมือนค้างคาวที่ชอบอยู่แต่ในความมืดและไม่ชอบแสงตะวัน และจะมองความดีเป็นความโง่ มองความเฉไฉเป็นความเก่งน่าภาคภูมิ จึงเป็นหน้าที่ของบาไฮที่จะอบรมเลี้ยงดูลูกให้รักแสงธรรม และเติบโตขึ้นมาเป็นที่พึ่งของเพื่อนมนุษย์ในสังคมที่ไร้ความสุข :

*การอบรมเด็กอย่างเหมาะสมนั้นสำคัญยิ่งต่อความก้าวหน้าของมนุษยชาติ และหัวใจและรากฐานที่สำคัญของการอบรมทั้งหมดคือ การฝึกฝนทางจิตวิญญาณและศีลธรรม เมื่อเราสอนเพื่อนมนุษย์เกี่ยวกับสัจธรรมและวิถีชีวิตของศาสนาบาไฮ เราต้องดิ้นรนต่อสู้กับอุปสรรคของความไม่แยแส วัตถุนิยม ความงมงาย และความเชื่อเดิมผิดๆ มากมาย แต่ในลูกๆ ที่เกิดใหม่ของเรา เราได้รับการนำเสนอดวงวิญญาณบริสุทธิ์ที่ไม่แปดเปื้อนทางโลก เมื่อพวกเขาเติบโต พวกเขาจะพบกับบททดสอบและความยุ่งยากนับไม่ถ้วน ตั้งแต่ชั่วโมงแรกสุดของลูกเรามีหน้าที่ฝึกฝนพวกเขาทั้งทางจิตวิญญาณและทางวัตถุตามหนทางที่พระผู้เป็นเจ้าแสดงไว้ และดังนี้เมื่อเติบโตเป็นผู้ใหญ่ พวกเขาจะสามารถเป็นผู้สนับสนุนศาสนาของพระองค์ เป็นยักษ์ใหญ่ทางจิตวิญญาณและศีลธรรมในหมู่มนุษยชาติ ซึ่งมีคุณสมบัติที่จะรับมือกับการทดสอบทั้งหมด และที่จริงแล้วจะเป็น ”ดวงดาวบนนภาแห่งความเข้าใจ” เป็น ”ธาราไหลรินซึ่งจะเป็นที่พึ่งของชีวิตของมนุษย์ทั้งมวล” [[[253]](#footnote-253)]*

สภายุติธรรมสากล

*เด็กบาไฮเหล่านี้มีความสำคัญยิ่งสำหรับอนาคต พวกเขาจะมีชีวิตอยู่ในช่วงเวลาต่างๆ และต้องพบกับปัญหาต่างๆ ที่ผู้อาวุโสกว่าไม่เคยพบ และศาสนาบาไฮเท่านั้นที่สามารถเตรียมพวกเขาให้รับใช้ความต้องการในอนาคตอย่างเหมาะสม สำหรับมนุษยชาติที่เหนื่อยหน่ายสงคราม เลิกหลงเชื่อและไร้ความสุข ดังนั้นงานของพวกเขาจะยิ่งใหญ่มากและรับผิดชอบสูง และการดูแลเอาใจใส่ที่อุทิศให้แก่การสั่งสอนเลี้ยงดูและตระเตรียมพวกเขา ไม่มีมากเกินไป [[[254]](#footnote-254)]*

ท่านโชกิ เอฟเฟนดิ

*เด็กๆ ที่ได้รับการฝึกฝนด้วยคำสอนที่ครอบคลุมโลกของพระบาฮาอุลลาห์ มีแต่จะเติบโตเป็นมนุษย์เผ่าพันธุ์ใหม่ที่แท้จริง ท่านหวังว่าคนหนุ่มสาวเหล่านี้จะตระเตรียมตัวเองสำหรับงานที่ยิ่งใหญ่ที่พวกเขาจะเผชิญในอนาคต นั่นคืองานการช่วยสร้างโลกใหม่ด้วยการช่วยเหลือและแรงบันดาลใจของคำสอนบาไฮ [[[255]](#footnote-255)]*

ท่านโชกิ เอฟเฟนดิ

หากคนอื่นพูดโกหกกลับกลอกมาแล้วบาไฮโกหกกลับกลอกตอบ หากคนอื่นหน้าไหว้หลังหลอกมาแล้วบาไฮหน้าไหว้หลังหลอกตอบ หากคนอื่นเล่นไม่ซื่อมาแล้วบาไฮเล่นไม่ซื่อตอบ หากบาไฮมีพฤติกรรมเช่นนี้ บาไฮก็ต้องต่ำลงไปพร้อมกับสังคม บาไฮจะช่วยสร้างโลกใหม่และอารยธรรมใหม่ได้ก็ต่อเมื่อตนเป็นมนุษย์เผ่าพันธุ์ใหม่ เด็กที่ได้รับการเลี้ยงดู อบรมและฝึกฝนด้วยคำสอนบาไฮควรเติบโตขึ้นมาเป็นมนุษย์เผ่าพันธุ์ใหม่ที่มีสัจจะไม่ใช่พูดกลับกลอก ทำตามสัญญาไม่ใช่บิดพริ้วพูดอย่างทำอีกอย่าง เป็นคนจริงไม่ใช่คนจอมปลอม ใจเป็นธรรมไม่ใช่จ้องหาโอกาสจะเอาเปรียบ หวังดีไม่ใช่พูดดีแต่หวังร้าย ไว้วางใจได้ไม่ใช่เผลอไม่ได้ สุจริตใจไม่ใช่เล่นไม่ซื่อ ซื่อตรงไม่ใช่หน้าซื่อใจคดคิดอย่างพูดอีกอย่าง มีน้ำใสใจจริงไม่ใช่เล่ห์กระเท่ห์ :

*คุณลักษณะทั้งหลายของประชาชนแห่งความศรัทธาคือความยุติธรรมและใจเป็นธรรม ความอดกลั้น ความเห็นอกเห็นใจและความเอื้อเฟื้อ ความคำนึงถึงผู้อื่น ความมีน้ำใสใจจริง ความไว้วางใจได้ และความซื่อสัตย์ ความรักและความเมตตารักใคร่ [[[256]](#footnote-256)]*

พระอับดุลบาฮา

*ท่านหวังว่าคุณจะพัฒนาขึ้นมาเป็นบาไฮทั้งในอุปนิสัยใจคอและความเชื่อ จุดประสงค์ทั้งหมดของพระบาฮาอุลลาห์คือ เราควรกลายเป็นประชาชนประเภทใหม่ ประชาชนที่ซื่อตรง เมตตา เฉลียวฉลาด มีวาจาสัตย์และสุจริตใจ และดำเนินชีวิตตามกฎที่ยิ่งใหญ่ของพระองค์ที่วางไว้สำหรับศักราชใหม่นี้ในพัฒนาการของมนุษย์ การเรียกตัวเราเองว่าบาไฮนั้นไม่เพียงพอ ชีวิตส่วนลึกที่สุดของเราต้องประเสริฐและสว่างโดยการดำเนินชีวิตแบบบาไฮ [[[257]](#footnote-257)]*

ท่านโชกิ เอฟเฟนดิ

ที่ยากเป็นพิเศษในการอบรมลูกคือ นอกจากจะต้องทุ่มเทความรักความเอาใจใส่ให้แก่ลูกแล้ว พ่อแม่เองยังต้องพัฒนาคุณธรรมและอุปนิสัยใจคอของตนเองด้วย เพื่อเป็นแบบอย่างที่ดีสำหรับลูก เพราะตัวพ่อแม่เองที่อาจหันมานับถือศาสนาบาไฮเมื่อตนมีอายุเลยวัยรุ่นไปแล้ว ก็อาจมีอุปนิสัยที่ไม่ดีบางอย่างติดตัวมาก่อนเป็นบาไฮเช่นกัน จากการถูกเลี้ยงดูมาอย่างไม่ถูกวิธีโดยปู่ย่าตายาย พ่อแม่จึงควรพยายามสกัดกั้นความไม่ดีของตนให้หยุดอยู่แค่นั้น ไม่ให้ถ่ายทอดต่อไปถึงลูก หรือถ้าแก้ไขข้อเสียของตนไม่ได้ อย่างน้อยก็อย่าแสดงให้ลูกเห็น :

*งานที่ลำบากที่สุดและประเสริฐสุดในโลกในปัจจุบันคือการเป็นบาไฮที่แท้จริง ซึ่งจำเป็นที่เราจะต้องเอาชนะไม่เพียงความชั่วร้ายต่างๆ ที่ดาษดื่นอยู่ทั่วโลกในเวลานี้ แต่ยังต้องเอาชนะความอ่อนแอ ความผูกติดอยู่กับอดีต อคติและความเห็นแก่ตัว ที่อาจรับเป็นมรดกและได้มาในอุปนิสัยใจคอของเราเอง เพื่อว่าเราจะได้ให้ตัวอย่างที่เรืองรองและไม่มีเสื่อมแก่เพื่อนมนุษย์ [[[258]](#footnote-258)]*

ท่านโชกิ เอฟเฟนดิ

*สิ่งที่ศาสนิกชนทุกคนไม่ว่าใหม่หรือเก่าควรตระหนักคือ ศาสนาบาไฮมีอานุภาพธรรมที่จะสร้างเราใหม่ หากเราพยายามให้อานุภาพนั้นโน้มน้าวเรา และสิ่งที่จะช่วยเรื่องนี้ได้มากที่สุดคือการอธิษฐาน เราต้องวิงวอนพระบาฮาอุลลาห์ขอทรงช่วยให้เราเอาชนะจุดอ่อนในอุปนิสัยใจคอของเราเอง และพยายามใช้พลังใจในการควบคุมตัวเราเองด้วย [[[259]](#footnote-259)]*

ท่านโชกิ เอฟเฟนดิ

ถ้าพ่อแม่ไม่ทุ่มเทใจและให้เวลาในการอบรมเลี้ยงดูลูก ให้ลูกแต่วัตถุหรือเงินทอง พ่อแม่อาจได้รับผลตอบแทนตามนั้น เพราะลูกจะไม่ค่อยผูกพันกับพ่อแม่และจะคิดถึงพ่อแม่ก็ต่อเมื่อเขาอยากได้เงินจากพ่อแม่ เมื่อลูกพึ่งตัวเองและหาเลี้ยงตัวเองได้ เขาอาจจากพ่อแม่ไปอย่างไม่มีเยื่อใย อาจไม่อยากแม้แต่จะกลับมาเยี่ยมหรือมาดูแลยามพ่อแม่เจ็บป่วย เพราะสายสัมพันธ์แห่งความรักความผูกพันระหว่างเขากับพ่อแม่นั้นอ่อนแอเกินไป ในทางตรงกันข้ามหากพ่อแม่ได้ทำหน้าที่ของตนอย่างดีที่สุดแล้ว พ่อแม่จะได้เห็นรางวัลของความเหนื่อยยากของตน เมื่อลูกเติบโตขึ้นเผชิญกับโลกภายนอกด้วยคุณธรรม ความสามารถ และอุปนิสัยใจคอที่พ่อแม่อุตส่าห์หล่อหลอมมานานนับสิบปี เป็นรางวัลอันน่าตื่นเต้นผสมกับความอาลัยที่ลูกกำลังจะจากไปแต่งงานและสร้างครอบครัวของเขาเอง และนำสิ่งที่เขาได้เรียนรู้จากพ่อแม่ไปใช้ในการสร้างครอบครัวและเลี้ยงดูอบรมลูกของตนเอง ดังนั้นสิ่งที่ดีงามทั้งหลายที่พ่อแม่ถ่ายทอดให้ลูกจะไม่สิ้นสุดแค่นั้น แต่จะไปถึงหลานด้วย ความรักความผูกพันระหว่างพ่อแม่และลูกจะคงอยู่ไม่รู้ลืม ซึ่งจะทำให้ลูกอยากจะติดต่อกับพ่อแม่อยู่โดยวิธีสื่อสารต่างๆ หรือโดยการมาเยี่ยมด้วยตนเอง หรือแม้แต่มาปรึกษาปัญหาต่างๆ แม้ว่าเขาจะเป็นผู้ใหญ่เต็มตัวแล้วก็ตาม และเขาจะรับผิดชอบหน้าที่ของเขาที่มีต่อพ่อแม่ตราบสิ้นลมหายใจ

# 12การปรึกษาหารือในครอบครัว[Family consultation]

*บรรยากาศในครอบครัวบาไฮดังเช่นภายในชุมชนโดยรวม ควรแสดง “คติธรรมของศาสนาของพระผู้เป็นเจ้า” ซึ่งท่านศาสนภิบาลที่รักยิ่งกล่าวไว้ว่า “ไม่ใช่อำนาจบงการแต่เป็นมิตรภาพที่ถ่อมตน ไม่ใช่การลุแก่อำนาจแต่เป็นจิตวิญญาณของการปรึกษาหารืออย่างเปิดเผยด้วยความรัก” [[[260]](#footnote-260)]*

สภายุติธรรมสากล

*พระบาฮาอุลลาห์ทรงเน้นความสำคัญของการปรึกษาหารือเช่นกัน เราไม่ควรคิดว่าวิธีการหาทางแก้ปัญหาที่คุ้มค่านี้ถูกจำกัดอยู่ที่สถาบันบริหารของศาสนา การปรึกษาหารือในครอบครัวซึ่งใช้การอภิปรายกันอย่างเต็มที่และเปิดเผย และได้แรงบันดาลใจจากความตระหนักในความจำเป็นที่จะต้องมีความพอประมาณและความสมดุล สามารถเป็นยาครอบจักรวาลสำหรับความขัดแย้งในบ้าน [[[261]](#footnote-261)]*

สภายุติธรรมสากล

ลักษณะของครอบครัวเก่าแก่ดั้งเดิม ซึ่งหัวหน้าครอบครัวเป็นผู้ตัดสินปัญหาหรือบงการทุกอย่างในบ้าน อาจกลายเป็นสิ่งที่ตกยุคและจำเป็นต้องปรับตัวใหม่ในสมัยนี้ เพราะการตัดสินใจให้คนอื่นโดยไม่ได้ปรึกษากับเจ้าตัวดูออกจะเป็นเผด็จการ สมาชิกในครอบครัวควรมีโอกาสและส่วนร่วมในการแก้ปัญหาหรือตัดสินใจในเรื่องต่างๆ ของครอบครัวโดยการปรึกษาหารือ โดยเฉพาะอย่างยิ่งเรื่องที่เกี่ยวข้องกับตัวเองโดยตรง ข้อดีของการปรึกษาหารือเป็นที่ทราบกันดีตามสำนวนไทยๆ ที่ว่า หลายหัวดีกว่าหัวเดียว :

*นภาแห่งอัจฉริยภาพสวรรค์ได้รับการส่องสว่างด้วยสองดวงตะวันแห่งการปรึกษาหารือและความเห็นอกเห็นใจ พวกเจ้าจงปรึกษาหารือกันในทุกเรื่อง เนื่องด้วยการปรึกษาหารือคือตะเกียงส่องทางที่ชี้ทางสว่าง และเป็นผู้ประสาทความเข้าใจ [[[262]](#footnote-262)]*

พระบาฮาอุลลาห์

*การปรึกษาหารือทำให้เกิดความตระหนักรู้ที่ชัดแจ้งกว่าและเปลี่ยนความไม่รู้จริงเป็นความมั่นใจ การปรึกษาหารือคือแสงสว่างอันเรืองรองที่ส่องทางและชี้นำในโลกมืด เพราะทุกสิ่งมีและจะยังคงมีสถานะแห่งความสมบูรณ์และการพัฒนาเต็มที่ การพัฒนาเต็มที่ของพรสวรรค์แห่งความเข้าใจจะถูกแสดงให้เห็นชัดโดยการปรึกษาหารือ [[[263]](#footnote-263)]*

พระบาฮาอุลลาห์

## 12.1การประชุมทางธรรมด้วยความรักและไมตรีจิต[Spiritual conference with love and fellowship]

การปรึกษาหารือเป็นเรื่องดีที่คงไม่มีใครไม่เห็นด้วย อย่างไรก็ตามการปรึกษาหารือจะดีหรือมีประโยชน์จริงหรือไม่ก็ขึ้นอยู่กับแรงจูงใจที่บริสุทธิ์ วุฒิภาวะและทักษะของผู้ที่ร่วมปรึกษาหารือกัน หากมีความเห็นแก่ตัว มีวาระซ่อนเร้นแอบแฝงอยู่ นั่นไม่ใช่การปรึกษาหารือที่แท้จริงในความหมายของบาไฮซึ่งหมายถึง การประชุมทางธรรมในบรรยากาศแห่งความรักและไมตรีจิต ความจริงใจและความกลมเกลียว :

*ดังนั้นการปรึกษาหารือที่แท้จริงคือการประชุมหารือทางธรรมในเจตคติและบรรยากาศแห่งความรัก สมาชิกทั้งหลายต้องรักกันและกันด้วยจิตวิญญาณแห่งไมตรี เพื่อว่าผลที่ได้จะออกมาดี ความรักและไมตรีจิตคือรากฐาน [[[264]](#footnote-264)]*

พระอับดุลบาฮา

*มนุษย์ต้องปรึกษาหารือกันทุกเรื่องไม่ว่าเรื่องใหญ่หรือเรื่องเล็ก เพื่อว่าเขาจะรู้แจ้งว่าอะไรคือสิ่งที่ดี การปรึกษาหารือให้การหยั่งเห็นสิ่งต่างๆ แก่มนุษย์ และช่วยให้มนุษย์สามารถเจาะปัญหาที่ไม่รู้ แสงสว่างแห่งสัจธรรมส่องมาจากใบหน้าของบรรดาผู้ที่ทำการปรึกษาหารือ...อย่างไรก็ตามสมาชิกที่กำลังปรึกษาหารือกันควรประพฤติตนด้วยความรัก ความกลมเกลียวและความจริงใจเป็นที่สุดต่อกันและกัน [[[265]](#footnote-265)]*

พระอับดุลบาฮา

ความเห็นแก่ตัวที่ซ่อนเร้นจะเปลี่ยนเวทีของการปรึกษาหารือหรือการประชุมทางธรรมนี้ให้กลายเป็นสนามรบ ที่แต่ละฝ่ายพยายามงัดข้อกัน ใช้เล่ห์เหลี่ยม และทำทุกอย่างเพื่อผลักดันมติของที่ประชุมให้ออกมาตามที่ตนต้องการอย่างเห็นแก่ตัว ซึ่งอาจแสดงออกมาในรูปแบบต่างๆ เช่น ปกปิดข้อมูลหรือข้อเท็จจริงบางอย่างที่จะทำให้เหตุผลสนับสนุนความต้องการของตนอ่อนลง หรืออาจถึงกับใช้วิธีก้าวร้าวคอยขัดขวางหรือขัดจังหวะไม่ให้คนอื่นแสดงความคิดเห็น ความเห็นแก่ตัวนี้ไม่เพียงแต่แสดงออกมาให้เห็นในที่ประชุมเท่านั้น แต่อาจแสดงออกมาตั้งแต่ก่อนประชุม โดยการพยายามหาพวก ชักจูง หรือเสนอผลประโยชน์จูงใจให้คนอื่นเห็นด้วยหรือสนับสนุนสิ่งที่ตนต้องการในที่ประชุม ในการประชุมที่เห็นแก่ตัวและปราศจากความบริสุทธิ์ใจดังกล่าว แต่ละฝ่ายมักจะมีการตั้งธงมาล่วงหน้าแล้วว่า จะให้มติที่ประชุมออกมาอย่างไร แล้วแต่ละฝ่ายก็จะพยายามชักแม่น้ำทั้งห้า อ้างเหตุผลต่างๆ นานาที่อาจมีน้ำหนักหรือข้างๆ คูๆ มาสนับสนุนตนเอง โดยไม่สนใจหรือให้ความสำคัญของเหตุผลหรือมุมมองของคนอื่น เพราะจะเอาตามผลประโยชน์ที่ตนต้องการให้ได้ ส่วนฝ่ายตรงข้ามก็จะพยายามค้านหัวชนฝา ในที่สุดบรรยากาศของการประชุมเช่นนี้ย่อมนำไปสู่ความหมางใจกัน แตกคอหรือถึงกับวิวาทกัน หรือการประชุมนั้นอาจเป็นเพียงการจัดฉากเพื่อสร้างความชอบธรรมให้กับความเห็นแก่ตัวของตนเอง การประชุมปรึกษาหารือกันแบบนี้ไม่มีประโยชน์ต่อส่วนรวม ไม่ว่าจะเป็นในตรอบครัว ที่ทำงาน ชุมชน สังคมหรือประเทศชาติ :

*สิ่งที่จำเป็นก่อนอื่นสำหรับผู้ที่ปรึกษาหารือกันคือ แรงจูงใจที่บริสุทธิ์ จิตวิญญาณที่เบิกบาน การปล่อยวางจากทุกสิ่งนอกจากพระผู้เป็นเจ้า การถวิลหาสุคนธรสของพระองค์ ความถ่อมตนและต่ำต้อยในหมู่ผู้เป็นที่รักของพระองค์ ความอดทนและสู้ทนความยุ่งยาก และการเป็นทาสรับใช้ ณ ธรณีประตูอันสูงส่งของพระองค์ [[[266]](#footnote-266)]*

พระอับดุลบาฮา

*เงื่อนไขแรกคือความรักและความกลมเกลียวอย่างสมบูรณ์ในหมู่กรรมการของสภา พวกเขาต้องเป็นอิสระจากความหมางเมินทั้งหมด และสำแดงเอกภาพของพระผู้เป็นเจ้าในตัวพวกเขา เพราะพวกเขาคือคลื่นในทะเลเดียวกัน หยดน้ำในนทีเดียวกัน ดวงดาวบนนภาเดียวกัน รัศมีของดวงอาทิตย์เดียวกัน พฤกษาในสวนผลไม้เดียวกัน ดอกไม้ในอุทยานเดียวกัน หากไร้ซึ่งความกลมเกลียวของความคิดและความสามัคคีที่แท้ การชุมนุมนั้นจะสลายไปและสภานั้นจะไม่เหลืออะไร [[[267]](#footnote-267)]*

พระอับดุลบาฮา

การปรึกษาหารือตามหลักธรรมของบาไฮอยู่บนพื้นฐานของความบริสุทธิ์ใจ ความจริงใจ ความรัก ไมตรีจิต ก่อนการประชุมตามหลักธรรมของบาไฮจะไม่มีการชักจูงคนอื่นมาล่วงหน้าให้เห็นด้วยกับตน ไม่มีการตั้งธงมาล่วงหน้าว่า จะให้มติในที่ประชุมออกมาอย่างไร แม้ว่าแต่ละคนอาจมีความคิดอยู่ในใจว่าเรื่องนั้นๆ ควรจะเป็นอย่างไร แต่ก็จะปล่อยวางและไม่ปักใจว่าความคิดของตนถูก แล้วจะต้องให้มติที่ประชุมออกมาแบบนั้นให้ได้ แต่เปิดใจที่จะรับพิจารณาความคิดเห็นของคนอื่นที่อาจแตกต่างหรือตรงกันข้ามกับตน เพื่อให้ความคิดเห็นเริ่มแรกได้รับการปรับเปลี่ยนหรือขัดเกลาให้เป็นความคิดที่สมบูรณ์ขึ้น :

*การปรึกษาหารือต้องมีการไต่สวนความจริงเป็นจุคหมาย ผู้ที่แสดงความคิดเห็นไม่ควรกล่าวว่าสิ่งนี้ถูกและถูกต้อง แต่ควรนำเสนอให้พิจารณาเพื่อนำไปสู่ความคิดเห็นที่เป็นน้ำหนึ่งใจเดียวกัน เพราะแสงสว่างแห่งความเป็นจริงจะปรากฏชัดเมื่อสองความคิดเห็นตรงกัน ประกายไฟจะเกิดขึ้นเมื่อหินเหล็กไฟและเหล็กมาแตะกัน มนุษย์ควรชั่งความคิดเห็นของตนด้วยใจที่สงบ นิ่งและผ่อนคลายที่สุด ก่อนที่จะแสดงทัศนะของตนเอง เขาควรพิจารณาทัศนะที่คนอื่นเสนอมาแล้วอย่างรอบคอบ หากพบว่าความคิดเห็นที่เสนอมาก่อนถูกต้องและคู่ควรกว่า เขาควรยอมรับทันทีและไม่ยึดติดความคิดของตนอย่างดื้อดัน ด้วยวิธีที่ยอดเยี่ยมนี้ เขาพยายามไปถึงความสามัคคีและความจริง การต่อต้านและความแบ่งแยกเป็นเรื่องน่าอนาถ [[[268]](#footnote-268)]*

พระอับดุลบาฮา

ครอบครัวคงไม่ค่อยจะผาสุกเท่าไรหากสมาชิกในครอบครัวแต่ละคนชอบคิดและทำตามที่ตนเองต้องการ โดยไม่พูดคุยหรือปรึกษาหารือกันเพื่อรับรู้ความรู้สึกและความคิดเห็นของคนอื่นในครอบครัวเกี่ยวกับเรื่องนั้นๆ การปรึกษาหารือจะมีประสิทธิภาพและประสบความสำเร็จได้มากกว่า ถ้าสมาชิกในครอบครัวมีความรักความสามัคคี เพราะนั่นจะทำให้แต่ละคนคิดว่า “อะไรคือสิ่งที่ดีที่สุดสำหรับครอบครัว” ไม่ใช่ “อะไรคือสิ่งที่ดีสุดสำหรับฉัน” เจตคติอันหลังนี้ไม่ใช่การปรึกษาหารือ แต่เป็นการเจรจาต่อรองที่นักธุรกิจหรือกลุ่มผลประโยชน์ต่างๆ เจรจากัน เพื่อให้ตนได้ประโยชน์มากที่สุดโดยไม่จำเป็นต้องคิดถึงส่วนรวม ในครอบครัวที่เจริญนั้นสมาชิกแต่ละคนจะเข้าใจว่า สิ่งที่ดีที่สุดไม่ใช่การแสวงหาประโยชน์ส่วนตัวก่อน สิ่งที่สำคัญกว่าคือความยุติธรรมและความสามัคคีในครอบครัว เพราะความผาสุกของสมาชิกแต่ละคน ขึ้นอยู่กับความผาสุกของครอบครัวโดยรวม และไม่มีสมาชิกคนไหนมีความสุขได้ตลอดไปหากคนอื่นในครอบครัวเดือดร้อน :

*ไม่มีมนุษย์คนใดสามารถบรรลุถึงสถานะที่แท้จริงของตนเว้นแต่โดยความยุติธรรมของเขา ไม่มีอานุภาพใดดำรงอยู่ได้เว้นแต่โดยความสามัคคี ไม่มีความสมบูรณ์พูนสุขและความผาสุกใดบรรลุได้เว้นแต่โดยการปรึกษาหารือ [[[269]](#footnote-269)]*

พระบาฮาอุลลาห์

การปรึกษาหารือแบบบาไฮหาไม่ได้ง่ายนักในสังคมปัจจุบัน เด็กที่เติบโตขึ้นมาในครอบครัวบาไฮและชุมชนบาไฮจึงนับว่าโชคดี ที่ได้มีโอกาสฝึกฝนและพัฒนาทักษะในการปรึกษาหารือตามหลักธรรมของบาไฮ ซึ่งเป็นโอกาสที่เขาอาจหาไม่ได้ในสังคมภายนอกที่มีวิธีการปรึกษาหารือที่ต่างกันอย่างมาก เพราะอาจมีการใช้วิธีไม่ซื่อ ใช้วิธีการเมืองหรือแม้แต่ข่มขู่เพื่อที่จะเอาชนะผู้อื่นในที่ประชุม :

*การปรึกษาหารือถูกกำหนดไว้โดยพระบาฮาอุลลาห์ให้เป็นวิธีบรรลุความเห็นพ้องกัน และระบุวิถีของการปฏิบัติร่วมกันให้ชัดเจน ซึ่งนำมาใช้ได้กับคู่สมรสและภายในครอบครัว และที่จริงแล้วในทุกพื้นที่ที่ศาสนิกชนทั้งหลายมีส่วนร่วมในการตัดสินใจร่วมกัน การปรึกษาหารือกำหนดเงื่อนไขให้ผู้มีส่วนร่วมทุกคนแสดงความคิดเห็นของตนได้อย่างอิสระเต็มที่ และปราศจากความกลัวว่าตนจะถูกตำหนิหรือทัศนะของตนจะถูกดูแคลน เงื่อนไขจำเป็นสำหรับความสำเร็จเหล่านี้จะบรรลุไม่ได้ หากมีความกลัวว่าจะมีความรุนแรงหรือการทำร้าย [[[270]](#footnote-270)]*

สภายุติธรรมสากล

คุณสมบัติข้อหนึ่งสำหรับมนุษย์เผ่าพันธุ์ใหม่ที่จะเป็นผู้สร้างระบบโลกใหม่ของพระบาฮาอุลลาห์ สร้างอารยธรรมใหม่ที่จะก่อกำเนิดขึ้นมาจากการอบรมฝึกฝนเด็กแบบบาไฮคือ การมีทักษะในการปรึกษาหารือแบบบาไฮ ซึ่งจะเป็นรากฐานของระบบโลกดังกล่าว :

*การปรึกษาหารืออย่างตรงไปตรงมาและอิสระคือฐานรากของระบบที่ไม่มีเหมือนนี้ [[[271]](#footnote-271)]*

ท่านโชกิ เอฟเฟนดิ

## 12.2หลักการปรึกษาหารือของบาไฮ[Principles of Bahá’i consultation]

ธรรมลิขิตบาไฮข้างล่างนี้คือตัวอย่างของหลักการปรึกษาหารือที่ใช้กันในสถาบันบริหารบาไฮ ซึ่งสามารถนำมาใช้ในครอบครัวบาไฮได้ด้วยเช่นกัน เช่น การแสดงความเห็นด้วยมารยาทและความพอประมาณ ไม่ใช่แสดงความเห็นด้วยอารมณ์รุนแรงจนผู้อื่นตกใจไม่กล้าคัดค้านหรืออภิปรายต่อ การไม่ดูแคลนความคิดเห็นของผู้อื่นถึงแม้จะไม่เห็นด้วยกับความคิดเห็นนั้น ความกล้าหาญที่จะแย้งความคิดเห็นของผู้อื่นอย่างมีมารยาท การปล่อยวางจากอัตตาและไม่ยึดมั่นกับความคิดเห็นของตนที่แสดงออกไป เพื่อว่าจะไม่รู้สึกเจ็บใจเมื่อถูกคนอื่นโต้แย้ง เพราะการโต้แย้งนั้นคือการปะทะกันของความคิดเห็น ไม่ใช่การปะทะกันของเจ้าของความคิดเห็น และพึงระลึกไว้ว่าการแสวงหา “สิ่งที่ถูก” สำคัญกว่าการหาว่า “ใครถูก” ซึ่งทั้งหมดนี้ต้องอยู่ในบรรยากาศของความรักความสามัคคี ความไว้เนื้อเชื่อใจ ผู้ร่วมปรึกษาหารือจึงจะสามารถแสดงความสร้างสรรค์ทางความคิดออกมาได้เต็มที่อย่างอิสระ ไม่ถูกจำกัดด้วยความรู้สึกไม่ปลอดภัยในการแสดงความคิดเห็น อย่างเช่นในกรณีที่ไม่มีความไว้วางใจกัน มีความระแวง ความเป็นปรปักษ์ ซึ่งมีแนวโน้มทำให้ผู้ร่วมปรึกษาหารือแบ่งขั้ว ไม่กล้าแสดงความคิดเห็นที่ดีๆ ออกมาเพราะเกรงว่าจะเป็นที่ไม่พอใจของฝ่ายใดฝ่ายหนึ่ง :

*จากนั้นพวกเขาต้องดำเนินการด้วยความอุทิศตนเป็นที่สุด ด้วยมารยาท เกียรติ ความระมัดระวังและความพอประมาณในการแสดงทัศนะของตน ในทุกเรื่องพวกเขาต้องแสวงหาความจริง ไม่ใช่ยืนกรานความคิดเห็นของตน เพราะความดื้อดึงและขืนอยู่ในทัศนะของตนจะนำไปสู่ความไม่ลงรอยและเถียงกันในที่สุด และความจริงจะยังคงซ่อนอยู่ สมาชิกผู้มีเกียรติทั้งหลายต้องแสดงความคิดของตนเองอย่างอิสระ และไม่อนุญาตให้ผู้ใดดูแคลนความคิดของผู้อื่น ไม่เพียงเท่านั้น เขาต้องแถลงไขสัจธรรมด้วยความพอประมาณ [[[272]](#footnote-272)]*

พระอับดุลบาฮา

*สมาชิกทั้งหลายต้องปรึกษาหารือกันในลักษณะที่ไม่ให้มีเหตุของความรู้สึกที่ไม่ดีและความไม่ลงรอยกัน สิ่งนี้บรรลุได้เมื่อสมาชิกทุกคนแสดงความคิดเห็นของตนเองและถกเหตุผลของตนได้อิสระเต็มที่ หากมีคนใดแย้ง ไม่ว่าในกรณีใดเขาต้องไม่รู้สึกเจ็บใจ เพราะหนทางที่ถูกต้องจะไม่ถูกเปิดเผยจนกว่าเรื่องนั้นๆ จะได้รับการอภิปรายกันอย่างเต็มที่ ประกายเรืองรองของสัจธรรมจะปรากฏออกมาก็ต่อเมื่อมีการปะทะของความคิดเห็นที่ต่างกัน หลังจากอภิปรายกันแล้ว หากตัดสินใจด้วยเสียงเป็นเอกฉันท์เป็นเรื่องดีและน่าพอใจ แต่ถ้าเกิดความคิดเห็นขัดแย้งกันซึ่งพระผู้เป็นนายทรงห้าม ต้องถือตามเสียงส่วนใหญ่ [[[273]](#footnote-273)]*

พระอับดุลบาฮา

*ก่อนที่เสียงส่วนใหญ่ของธรรมสภาจะตัดสินใจออกมา ไม่เพียงเป็นสิทธิ์เท่านั้น แต่เป็นหน้าที่อันศักดิ์สิทธิ์ของกรรมการทุกคนที่จะแสดงทัศนะของตนอย่างอิสระและเปิดเผย โดยไม่ต้องกลัวว่าจะไม่เป็นที่ยินดีหรือหมางใจเพื่อนกรรมการคนใด เมื่อพิจารณาถึงหลักการบริหารที่สำคัญนี้ของการปรึกษาหารือที่ตรงไปตรงมาและเปิดเผย ท่านศาสนภิบาลขอแนะนำคุณให้เลิกวิธีการขอให้กรรมการคนอื่นแสดงความคิดเห็นและข้อเสนอแนะของคุณ การแสดงทัศนะของคุณทางอ้อมต่อสภาไม่เพียงแต่จะสร้างบรรยากาศของความลับลมคมใน ซึ่งขัดกับจิตวิญญาณของศาสนา แต่ยังจะนำไปสู่ความเข้าใจผิดและปัญหาซับซ้อนมากมาย [[[274]](#footnote-274)]*

ท่านโชกิ เอฟเฟนดิ

*กรรมการผู้มีเกียรติของธรรมสภาควรพยายามอย่าให้มีความขัดแย้งเกิดขึ้น และหากความขัดแย้งเกิดขึ้นแล้ว ก็ไม่ควรไปถึงจุดที่ก่อให้เกิดการทะเลาะวิวาท ความเกลียดชังและเป็นปรปักษ์ ซึ่งนำไปสู่การคุกคาม เมื่อเจ้าสังเกตเห็นว่าถึงขั้นที่ความเกลียดชังและการคุกคามใกล้จะเกิดขึ้น เจ้าควรเลื่อนการอภิปรายเรื่องนั้นออกไปทันที จนกว่าการโต้เถียงและการขึ้นเสียงทะเลาะกันจะหายไป และได้เวลาที่เอื้ออำนวย [[[275]](#footnote-275)]*

พระอับดุลบาฮา

## 12.3เมื่อไหร่ลูกควรปรึกษาหารือหรือเชื่อฟังพ่อแม่[When should children consult or obey their parents?]

ลูกสามารถรับการฝึกและมีส่วนร่วมในการปรึกษาหารือในครอบครัวได้ตั้งแต่อายุยังน้อย ซึ่งอาจเริ่มจากการถามความคิดเห็นของลูกในเรื่องง่ายๆ เพื่อกระตุ้นให้ลูกรู้จักคิด รู้จักใช้เหตุผล และโดยเฉพาะอย่างยิ่งลูกที่กำลังโตเข้าสู่วัยรุ่น ซึ่งไม่เหมาะที่จะให้เขาเอาแต่ก้มหน้าก้มตาเชื่อฟังคำสั่งของพ่อแม่ โดยที่เขาไม่มีโอกาสแสดงความคิดเห็นเหมือนกับตอนที่ยังเป็นเด็กเล็ก :

*ในเรื่องคำถามของเจ้าเกี่ยวกับการปรึกษาหารือของบิดากับบุตร หรือของบุตรกับบิดา ในเรื่องของการค้าและพาณิชย์ การปรึกษาหารือคือหนึ่งในองค์ประกอบมูลฐานที่เป็นรากฐานของกฎของพระผู้เป็นเจ้า วางใจได้ว่าการปรึกษาหารือดังกล่าวเป็นที่ยอมรับ ไม่ว่าระหว่างบิดากับบุตร หรือกับคนอื่นๆ ไม่มีสิ่งใดดีกว่านี้ มนุษย์ต้องปรึกษาหารือกันในทุกสิ่ง เพราะนี่จะนำเขาลงลึกไปในแต่ละปัญหา และช่วยให้เขาสามารถพบการแก้ปัญหาที่ถูกต้อง [[[276]](#footnote-276)]*

พระอับดุลบาฮา

*หลักธรรมมูลฐานอีกข้อหนึ่งที่ควรโน้มน้าวความเข้าใจของบาไฮและวิธีจัดการกับเงื่อนไขจำเป็นของการเชื่อฟังพ่อแม่คือ คำเคี่ยวเข็ญให้ปรึกษาหารือในทุกเรื่อง ตามที่พระอับดุลบาฮากล่าวไว้ ความจริงแล้วการปรึกษาหารือคือ “หนึ่งในองค์ประกอบมูลฐานของรากฐานของกฎของพระผู้เป็นเจ้า” หากโดยปรึกษาหารือกัน ลูกและพ่อแม่สามารถเข้าใจมุมมองของกันและกันได้ลึกซึ้งขึ้น และบรรลุเอกภาพของความคิดและจุดประสงค์ เมื่อนั้นก็จะหลีกเลี่ยงการขัดกันในเรื่องของการเชื่อฟังได้*

*ในเรื่องการอภิปรายของคุณเกี่ยวกับความสัมพันธ์ระหว่างการเชื่อฟังพ่อแม่ในด้านหนึ่ง และการแสดงความรู้สึกนึกคิดของตนเอง อิสรภาพ และการเติบโตทางจิตวิญญาณของบุคคลในอีกด้านหนึ่ง สภายุติธรรมสากลขอเสนอแนะความเข้าใจอีกอย่างหนึ่งให้คุณพิจารณา ถึงแม้ว่าแต่ละบุคคลมีความรับผิดชอบต่อการกระทำและพัฒนาการทางจิตวิญญาณของตนเอง บุคคลก็มิได้ดำรงอยู่อย่างโดดเดี่ยว แต่อยู่เป็นส่วนหนึ่งของครอบครัวและชุมชน การตัดสินใจสละความปรารถนาของตนเพื่อยอมตามพ่อแม่ หรือยอมตามสถาบันของศาสนา เจ้าหน้าที่บ้านเมือง หรือกฎหมายในเรื่องนั้น เป็นการแสดงออกของเจตจำนงที่อิสระ ไม่ใช่การตัดทอนอิสรภาพนี้ โดยการเลือกที่จะเชื่อฟัง ลูกสามารถมีส่วนส่งเสริมเอกภาพของครอบครัว และโดยวิธีนี้ส่งเสริมศาสนาของพระผู้เป็นเจ้า [[[277]](#footnote-277)]*

สภายุติธรรมสากล

อย่างไรก็ตามพ่อแม่ควรพิจารณาว่า เรื่องใดเป็นเรื่องที่ลูกควรเชื่อฟัง เรื่องใดควรปรึกษาหารือ และปรึกษาหารือเมื่อลูกถึงวัยไหน มีวุฒิภาวะระดับไหน เพราะมิใช่ทุกเรื่องที่เหมาะสำหรับพ่อแม่จะปรึกษาหารือกับลูก แต่ควรเป็นลักษณะลูกเชื่อฟังพ่อแม่ เช่นเรื่องที่เกี่ยวกับศีลธรรม ความปลอดภัยและสุขภาพ เพราะพ่อแม่มีประสบการณ์มามากกว่า สามารถที่จะให้คำแนะนำที่ถูกต้องแก่ลูกโดยไม่ต้องให้ลูกลองผิดลองถูกด้วยตนเอง เช่น ในเรื่องเกี่ยวกับศีลธรรมลูกควรเชื่อฟังพ่อแม่ พ่อแม่กับลูกคงไม่ต้องมาปรึกษาหารือกันว่าจะให้ลูกกินเหล้าได้หรือเปล่า กินได้บ่อยหรือมากน้อยแค่ไหน หรือเรื่องเกี่ยวกับสุขภาพ ลูกที่ยังไม่มีความรู้ควรเชื่อฟังพ่อแม่ว่าควรเข้านอนกี่โมง ควรทานอาหารอะไรที่มีประโยชน์ หรือไม่ควรทานอะไร หรือเรื่องเกี่ยวกับความปลอดภัย หากพ่อแม่เป็นห่วงไม่อยากให้ลูกไปไหนหรือไม่รู้ว่าลูกกลับบ้านเมื่อไร ลูกที่ไม่อยากให้พ่อแม่กังวลก็ควรเลือกที่จะเชื่อฟัง โดยคำนึงถึงว่าลูกควร “*แสดงความเมตตาและความเกรงใจต่อบิดามารดาเพื่อว่าพวกเขาจะรู้สึกยินดี”*  แต่ถ้าเป็นอีกสถานการณ์เช่นแม่ไม่สบาย พ่อกับลูกวัยรุ่นสามารถปรึกษากันว่า จะแบ่งความรับผิดชอบในการดูแลบ้านแทนแม่ชั่วคราวอย่างไร ซึ่งเป็นโอกาสที่ดีที่จะได้ฝึกให้ลูกรู้จักคิด รู้จักรับผิดชอบ

นอกจากจะช่วยแก้ปัญหาในครอบครัวแล้ว การปรึกษาหารือยังเป็นการช่วยฝึกสมาชิกในบ้านให้รู้จักคิดอ่านอย่างมีเหตุผล รู้จักพูดให้รวบรัดเข้าใจง่าย เรียบเรียงคำพูดได้ดี ไม่พูดสะเปะสะปะพร่ำเพรื่อ และจะเป็นนักพูดที่ดี รู้จักรับฟังความคิดเห็นของผู้อื่น รู้จักจับประเด็นของปัญหา ตีปัญหาได้ ได้ฝึกหัดมารยาทในการพูดและการฟัง ได้ฝึกการปล่อยวางจากอัตตาของตนเอง เช่น การไม่ยึดติดกับความคิดเห็นของตัวเอง และไม่โกรธหรือรู้สึกเจ็บใจเมื่อความคิดเห็นของตนถูกแย้ง

## 12.4ตัวอย่างขั้นตอนของการปรึกษาหารือของบาไฮ[Examples of steps of Bahá'í consultation]

1. ชี้แจงประเด็นที่จะปรึกษาหารือกันให้ทุกคนเข้าใจ
2. แสวงหาข้อเท็จจริงที่เกี่ยวข้องกับประเด็นนั้น
3. ค้นหาหลักธรรมบาไฮที่เกี่ยวข้องและนำมาใช้ในการปรึกษาหารือ
4. แสดงความคิดเห็นและอภิปรายกันเพื่อนำไปสู่ข้อสรุปหรือการตัดสินใจ
5. ตกลงกันว่าใครจะเป็นผู้ดำเนินการตามการตัดสินใจนั้น
6. ติดตามประเมินผล อาจต้องมีการทบทวนการตัดสินใจใหม่ถ้าผลที่ได้ไม่เป็นที่พอใจ

สำหรับครอบครัวบาไฮนั้น มีบทอธิษฐานต่างๆ ที่พระบ๊อบ พระบาฮาอุลลาห์และพระอับดุลบาฮา ลิขิตไว้สำหรับสวดอธิษฐานเพื่อรวมจิตใจให้เป็นหนึ่งเดียวกัน และวิงวอนขอการนำทางจากเบื้องบนก่อนจะเริ่มต้นการปรึกษาหารือกัน ตัวอย่างบทอธิษฐานดังกล่าวเช่น :

*ข้าแต่พระผู้เป็นเจ้าของข้าพเจ้า! ข้าแต่พระผู้เป็นเจ้าของข้าพเจ้า! ขอทรงรวมหัวใจของคนรับใช้ทั้งหลายของพระองค์ให้เป็นหนึ่งเดียวกัน และเปิดเผยจุดประสงค์ที่ยิ่งใหญ่ของพระองค์ต่อพวกเขา, ขอให้พวกเขาปฏิบัติตามบทบัญญัติของพระองค์และคงอยู่ในกฎของพระองค์, ข้าแต่พระผู้เป็นเจ้า ขอทรงช่วยเหลือความพยายามของพวกเขา และประทานกำลังให้พวกเขารับใช้พระองค์, ข้าแต่พระผู้เป็นเจ้า ขอทรงอย่าทิ้งพวกเขาไว้กับตนเอง แต่ขอทรงส่องทางให้การย่างเท้าของพวกเขาด้วยแสงแห่งความรู้ของพระองค์ และทำให้หัวใจของพวกเขาร่าเริงด้วยความรักของพระองค์ แท้จริงแล้วพระองค์คือพระผู้ทรงช่วยเหลือและพระผู้เป็นนายของพวกเขา [[[278]](#footnote-278)]*

พระบาฮาอุลลาห์

*จงกล่าวว่า : พระผู้เป็นเจ้าเพียงพอสำหรับทุกสิ่ง อยู่เหนือทุกสิ่ง ไม่มีสิ่งใดในสวรรค์หรือในโลกนอกจากพระผู้เป็นเจ้าที่เพียงพอ แท้จริงแล้วพระองค์เองคือพระผู้ทรงรู้ พระผู้ทรงค้ำจุน พระผู้ทรงฤทธานุภาพไร้ขีดจำกัด [[[279]](#footnote-279)]*

พระบ๊อบ

*ข้าแต่พระผู้เป็นนายผู้ทรงเมตตา! คนเหล่านี้คือคนรับใช้ของพระองค์ที่ชุมนุมกันอยู่ในที่ประชุมนี้ หันมาหาอาณาจักรของพระองค์ จำเป็นต้องได้การประสาทพรจากพระองค์ ข้าแต่พระผู้เป็นเจ้า! ขอทรงสำแดงเครื่องหมายแห่งความเป็นหนึ่งของพระองค์ที๋ฝากไว้ในสภาวะความเป็นจริงทั้งหมดของชีวิตให้เป็นที่ประจักษ์ ขอทรงเปิดเผยและคลี่ให้เห็นคุณที่พระองค์ปกปิดและแฝงไว้ในสภาวะความเป็นจริงเหล่านี้ของมนุษย์*

*ข้าแต่พระผู้เป็นเจ้า! พวกเราเป็นประดุจพืช และความอารีของพระองค์เป็นประดุจฝน ขอทรงทำให้พืชเหล่านี้สดชื่นและเติบโตโดยการประสาทพรของพระองค์ พวกเราคือคนรับใช้ของพระองค์ ขอทรงปลดปล่อยพวกเราจากตรวนแห่งการดำรงอยู่ทางกาย พวกเราเขลา ขอทรงทำให้พวกเรามีปัญญา พวกเราไร้ชีวิต ขอทรงทำให้พวกเรามีชีวิต พวกเรามีร่างกาย ขอทรงประสาทพวกเราด้วยจิตวิญญาณ พวกเราถูกพราก ขอทรงให้พวกเราเป็นผู้ใกล้ชิดกับความลึกลับของพระองค์ พวกเราขัดสน ขอทรงให้พวกเรามั่งมีและให้พรพวกเราจากคลังที่ไม่มีขีดจำกัดของพระองค์ ข้าแต่พระผู้เป็นเจ้า! ขอทรงกู้ชีพของพวกเรา ขอทรงให้พวกเรามองเห็น ขอทรงให้พวกเราได้ยิน และให้พวกเราคุ้นเคยกับความลึกลับทั้งหลายของชีวิต เพื่อว่าความลับของอาณาจักรของพระองค์จะถูกเปิดเผยต่อเราในโลกที่ดำรงอยู่นี้ และเราจะได้ยอมรับความเป็นหนึ่งของพระองค์ การประสาททุกอย่างมาจากพระองค์และพรทุกอย่างเป็นของพระองค์*

*พระองค์ทรงอำนาจ พระองค์ทรงอานุภาพ พระองค์คือพระผู้ให้ และพระองค์คือพระผู้ทรงอารีเสมอ [[[280]](#footnote-280)]*

พระอับดุลบาฮา

1. [] *Family Life,* A Compilation, 2551 (2008), no.87 [↑](#footnote-ref-1)
2. [] *Bahá’í Prayers*, U.S. 2534 (2534 (1991),), p. 104-5 [↑](#footnote-ref-2)
3. [] *Tablets of ‘Abdu’l-Bahá*, p. 474 [↑](#footnote-ref-3)
4. [] *Family Life,* Compilation 2551 (2008), no. 20 [↑](#footnote-ref-4)
5. [] *Family Life,* Compilation 2551 (2008), no. 24 [↑](#footnote-ref-5)
6. [] *A Chaste and Holy Life*, Compilation 2533 (1990), no. 31 [↑](#footnote-ref-6)
7. [] *Family Life,* Compilation 2551 (2008), no. 9 [↑](#footnote-ref-7)
8. [] *Preserving Bahá’í Marriages*, Compilation 2533 (1990), no. 17 [↑](#footnote-ref-8)
9. [] *Lights of Guidance* 2526 (1983), no. 739 [↑](#footnote-ref-9)
10. [] *A Chaste and Holy Life*, Compilation 2533 (1990), no. 36 [↑](#footnote-ref-10)
11. [] *Selections from the Writings of ‘Abdu’l-Bahá*, p. 118 [↑](#footnote-ref-11)
12. [] *Tablets of Bahá’u’lláh*, p. 35 [↑](#footnote-ref-12)
13. [] *Lights of Guidance* 2526 (1983), no. 450 [↑](#footnote-ref-13)
14. [] *Bahá’í World Faith*, p. 363 [↑](#footnote-ref-14)
15. [] *The Hidden Words*, Persian, no. 10 [↑](#footnote-ref-15)
16. [] *Gleanings from the Writings of Bahá’u’lláh*, p. 305 [↑](#footnote-ref-16)
17. [] *Family Life,* Compilation 2551 (2008), no. 11, 10 [↑](#footnote-ref-17)
18. [] *Selections from the Writings of ‘Abdu’l-Bahá*, p. 118 [↑](#footnote-ref-18)
19. [] *Paris Talks*, p. 181 [↑](#footnote-ref-19)
20. [] *Family Life,* Compilation 2551 (2008), no. 57 [↑](#footnote-ref-20)
21. [] *Lights of Guidance* 2526 (1983), no. 741 [↑](#footnote-ref-21)
22. [] *Kitáb-i-Aqdas*, no. 65 [↑](#footnote-ref-22)
23. [] *Women*, Compilation 2529 (1986), no. 70 [↑](#footnote-ref-23)
24. [] *Family Life,* Compilation 2551 (2008) no. 31 [↑](#footnote-ref-24)
25. [] *Family Life,* Compilation 2551 (2008), no. 87 [↑](#footnote-ref-25)
26. [] *Lights of Guidance* 2526 (1983), no. 735 [↑](#footnote-ref-26)
27. [] *Lights of Guidance* 2526 (1983), no. 742 [↑](#footnote-ref-27)
28. [] *Family Life,* Compilation 2551 (2008), no. 21 [↑](#footnote-ref-28)
29. [] *Lights of Guidance* 2526 (1983), no. 751 [↑](#footnote-ref-29)
30. [] *Kitáb-i-Aqdas*, no. 66 [↑](#footnote-ref-30)
31. [] *Lights of Guidance* 2526 (1983), no. 765 [↑](#footnote-ref-31)
32. [] *Lights of Guidance* 2526 (1983), no. 758 [↑](#footnote-ref-32)
33. [] *Lights of Guidance* 2526 (1983), no. 763 [↑](#footnote-ref-33)
34. [] *Family Life,* Compilation 2551 (2008), no. 9 [↑](#footnote-ref-34)
35. [] *Family Life,* Compilation 2551 (2008), no. 36 [↑](#footnote-ref-35)
36. [] *Family Life,* Compilation 2551 (2008), no. 6 [↑](#footnote-ref-36)
37. [] *Family Life,* Compilation 2551 (2008), no. 7 [↑](#footnote-ref-37)
38. [] *Gleanings from the Writings of Bahá’u’lláh*, p. 289 [↑](#footnote-ref-38)
39. [] *Tablets of ‘Abdu’l-Bahá*, p. 21 [↑](#footnote-ref-39)
40. [] *The Promulgation of Universal Peace*, p. 453 [↑](#footnote-ref-40)
41. [] *The Promulgation of Universal Peace*, p. 453 [↑](#footnote-ref-41)
42. [] *The Promulgation of Universal Peace*, p. 93 [↑](#footnote-ref-42)
43. [] *Preserving Bahá’í Marriages* 2533 (1990), no. 38 [↑](#footnote-ref-43)
44. [] *Selections from the Writings of the Báb*, p. 77 [↑](#footnote-ref-44)
45. [] *Directives from the Guardian*, p. 75 [↑](#footnote-ref-45)
46. [] *A Chaste and Holy Life*, Compilation 2533 (1990), no. 32 [↑](#footnote-ref-46)
47. [] *Lights of Guidance* 2526 (1983), no. 740 [↑](#footnote-ref-47)
48. [] *A Chaste and Holy Life*, Compilation 2533 (1990), no. 33 [↑](#footnote-ref-48)
49. [] *Gleanings from the Writings of Bahá’u’lláh*, p. 297 [↑](#footnote-ref-49)
50. [] *Family Life,* Compilation 2551 (2008), no. 24 [↑](#footnote-ref-50)
51. [] *Gleanings from the Writings of Bahá’u’lláh*, p. 118 [↑](#footnote-ref-51)
52. [] ศาสนิกชนที่ได้แต่งงานกับภรรยาคนแรกด้วยความเห็นอกเห็นใจ มาบัดนี้อยากได้รับอนุญาตให้แต่งงานกับหญิงที่ตนรัก โดยกล่าวว่าภรรยาของตนเห็นดีด้วยที่จะมีภรรยาคนที่สอง [↑](#footnote-ref-52)
53. [] *Preserving Bahá’í Marriages* 2533 (1990), no. 16 [↑](#footnote-ref-53)
54. [] *Lights of Guidance* 2526 (1983), no. 779-80 [↑](#footnote-ref-54)
55. [] *Women*, Compilation 2529 (1986), no. 54 [↑](#footnote-ref-55)
56. [] *Women*, Compilation 2529 (1986), no. 25 [↑](#footnote-ref-56)
57. [] *Women*, Compilation 2529 (1986), no. 20 [↑](#footnote-ref-57)
58. [] *Family Life,* Compilation 2551 (2008), no. 34 [↑](#footnote-ref-58)
59. [] *Women*, Compilation 2529 (1986), no. 54 [↑](#footnote-ref-59)
60. [] *Family Life,* Compilation 2551 (2008), no. 33 [↑](#footnote-ref-60)
61. [] *Family Life,* Compilation 2551 (2008), no. 33 [↑](#footnote-ref-61)
62. [] *Family Life,* Compilation 2551 (2008), no. 38 [↑](#footnote-ref-62)
63. [] *Family Life,* Compilation 2551 (2008), no. 17 [↑](#footnote-ref-63)
64. [] *Family Life,* Compilation 2551 (2008), no. 31 [↑](#footnote-ref-64)
65. [] *Women*, Compilation 2529 (1986), no. 71 [↑](#footnote-ref-65)
66. [] *Tablets of Bahá’u’lláh*, p. 168 [↑](#footnote-ref-66)
67. [] *Family Life,* Compilation 2551 (2008), no. 33 [↑](#footnote-ref-67)
68. [] *Women*, Compilation 2529 (1986), no. 30 [↑](#footnote-ref-68)
69. [] *Women*, Compilation 2529 (1986), no. 34 [↑](#footnote-ref-69)
70. [] *Women*, Compilation 2529 (1986), no. 21 [↑](#footnote-ref-70)
71. [] *Family Life,* Compilation 2551 (2008), no. 60 [↑](#footnote-ref-71)
72. [] *Family Life,* Compilation 2551 (2008), no. 23 [↑](#footnote-ref-72)
73. [] *Women*, Compilation 2529 (1986), no. 73 [↑](#footnote-ref-73)
74. [] *Family Life,* Compilation 2551 (2008), no. 115 [↑](#footnote-ref-74)
75. [] *Family Life,* Compilation 2551 (2008), no. 33 [↑](#footnote-ref-75)
76. [] *The Hidden Words*, Persian no. 49 [↑](#footnote-ref-76)
77. [] *The Hidden Words*, Persian no. 50 [↑](#footnote-ref-77)
78. [] *The Kitáb-i-Íqán*, p. 193 [↑](#footnote-ref-78)
79. [] *Family Life,* Compilation 2551 (2008), no. 106 [↑](#footnote-ref-79)
80. [] *Tablets of Bahá’u’lláh*, p. 156 [↑](#footnote-ref-80)
81. [] *Family Life,* Compilation 2551 (2008), no. 72 [↑](#footnote-ref-81)
82. [] *Family Life,* Compilation 2551 (2008), no. 9 [↑](#footnote-ref-82)
83. [] *Family Life,* Compilation 2551 (2008), no. 46 [↑](#footnote-ref-83)
84. [] *Tablets of ‘Abdu’l-Bahá*, p. 505 [↑](#footnote-ref-84)
85. [] *Family Life,* Compilation 2551 (2008), no. 15 [↑](#footnote-ref-85)
86. [] *Preserving Bahá’í Marriages*, Compilation 2533 (1990), no. 7 [↑](#footnote-ref-86)
87. [] *Preserving Bahá’í Marriages*, Compilation 2533 (1990), no. 7 [↑](#footnote-ref-87)
88. [] *Preserving Bahá’í Marriages*, Compilation 2533 (1990), no. 29 [↑](#footnote-ref-88)
89. [] *Family Life,* Compilation 2551 (2008), no. 65 [↑](#footnote-ref-89)
90. [] *Preserving Bahá’í Marriages*, Compilation 2533 (1990), no. 30 [↑](#footnote-ref-90)
91. [] *Preserving Bahá’í Marriages*, Compilation 2533 (1990), no. 32 [↑](#footnote-ref-91)
92. [] *Family Life,* Compilation 2551 (2008), no. 29 [↑](#footnote-ref-92)
93. [] *Preserving Bahá’í Marriages*, Compilation 2533 (1990), no. 38 [↑](#footnote-ref-93)
94. [] *Preserving Bahá’í Marriages*, Compilation 2533 (1990), no. 45 [↑](#footnote-ref-94)
95. [] *Preserving Bahá’í Marriages*, Compilation 2533 (1990), no. 13 [↑](#footnote-ref-95)
96. [] *Preserving Bahá’í Marriages*, Compilation 2533 (1990), no. 20 [↑](#footnote-ref-96)
97. [] *Preserving Bahá’í Marriages*, Compilation 2533 (1990), no. 9 [↑](#footnote-ref-97)
98. [] *Preserving Bahá’í Marriages*, Compilation 2533 (1990), no. 42 [↑](#footnote-ref-98)
99. [] *Family Life,* Compilation 2551 (2008), no. 98 [↑](#footnote-ref-99)
100. [] *Preserving Bahá’í Marriages*, Compilation 2533 (1990), no. 37 [↑](#footnote-ref-100)
101. [] *Preserving Bahá’í Marriages*, Compilation 2533 (1990), no. 12 [↑](#footnote-ref-101)
102. [] *Family Life,* Compilation 2551 (2008), no. 80 [↑](#footnote-ref-102)
103. [] *Women*, Compilation 2529 (1986), no. 71 [↑](#footnote-ref-103)
104. [] *Bahá’í Education*, Compilation 2519 (1976), no. 84 [↑](#footnote-ref-104)
105. [] *Family Life,* Compilation 2551 (2008), no. 48 [↑](#footnote-ref-105)
106. [] *Family Life,* Compilation 2551 (2008), no. 56 [↑](#footnote-ref-106)
107. [] *Bahá’í Education*, Compilation 2519 (1976), no. 11 [↑](#footnote-ref-107)
108. [] *Family Life,* Compilation 2551 (2008), no. 47 [↑](#footnote-ref-108)
109. [] *Family Life,* Compilation 2551 (2008), no. 40 [↑](#footnote-ref-109)
110. [] *Women*, Compilation 2529 (1986), no. 71 [↑](#footnote-ref-110)
111. [] *Family Life,* Compilation 2551 (2008), no. 78 [↑](#footnote-ref-111)
112. [] *Bahá’í Education*, Compilation 2519 (1976), no. 78 [↑](#footnote-ref-112)
113. [] *Bahá’í Education*, Compilation 2519 (1976), no. 88 [↑](#footnote-ref-113)
114. [] *Family Life,* Compilation 2551 (2008), no. 49 [↑](#footnote-ref-114)
115. [] *Family Life,* Compilation 2551 (2008), no. 94 [↑](#footnote-ref-115)
116. [] *Family Life,* Compilation 2551 (2008), no. 61 [↑](#footnote-ref-116)
117. [] *Family Life,* Compilation 2551 (2008), no. 115 [↑](#footnote-ref-117)
118. [] *Women*, Compilation 2529 (1986), no. 68 [↑](#footnote-ref-118)
119. [] *Family Life,* Compilation 2551 (2008), no. 73 [↑](#footnote-ref-119)
120. [] *Family Life,* Compilation 2551 (2008), no. 55 [↑](#footnote-ref-120)
121. [] *Family Life,* Compilation 2551 (2008), no. 76 [↑](#footnote-ref-121)
122. [] *Family Life,* Compilation 2551 (2008), no. 41 [↑](#footnote-ref-122)
123. [] *Tablets of ‘Abdu’l-Bahá*, p. 262-3 [↑](#footnote-ref-123)
124. [] *Tablets of ‘Abdu’l-Bahá*, p. 74 [↑](#footnote-ref-124)
125. [] *Family Life,* Compilation 2551 (2008), no. 44 [↑](#footnote-ref-125)
126. [] *Family Life,* India 2525 (1982), p. 2 [↑](#footnote-ref-126)
127. [] *Family Life,* Compilation 2551 (2008), no. 51 [↑](#footnote-ref-127)
128. [] *Family Life,* India 2525 (1982), p. 48 [↑](#footnote-ref-128)
129. [] *Family Life,* Compilation 2551 (2008), no. 55 [↑](#footnote-ref-129)
130. [] *Family Life,* Compilation 2551 (2008), no. 80 [↑](#footnote-ref-130)
131. [] *Family Life,* Compilation 2551 (2008), no. 54 [↑](#footnote-ref-131)
132. [] *Family Life,* India 2525 (1982), p. 5 [↑](#footnote-ref-132)
133. [] *Family Life,* India 2525 (1982), p. 6 [↑](#footnote-ref-133)
134. [] *Family Life,* Compilation 2551 (2008), no. 52 [↑](#footnote-ref-134)
135. [] *Women*, Compilation 2529 (1986), no. 65 [↑](#footnote-ref-135)
136. [] *Family Life,* Compilation 2551 (2008), no. 107 [↑](#footnote-ref-136)
137. [] *Lights of Guidance* 2526 (1983), no. 762 [↑](#footnote-ref-137)
138. [] *Family Life,* Compilation 2551 (2008), no. 62 [↑](#footnote-ref-138)
139. [] *Family Life,* Compilation 2551 (2008), no. 27 [↑](#footnote-ref-139)
140. [] *Family Life,* India 2525 (1982), p. 45 [↑](#footnote-ref-140)
141. [] *Family Life,* Compilation 2551 (2008), no. 98 [↑](#footnote-ref-141)
142. [] *Family Life,* India 2525 (1982), p. 35 [↑](#footnote-ref-142)
143. [] *Family Life,* India 2525 (1982), p. 56 [↑](#footnote-ref-143)
144. [] *Family Life,* Compilation 2551 (2008), no. 101 [↑](#footnote-ref-144)
145. [] *Family Life,* Compilation 2551 (2008), no. 63 [↑](#footnote-ref-145)
146. [] *Family Life,* Compilation 2551 (2008), no. 45 [↑](#footnote-ref-146)
147. [] *Bahá’í Education*, Compilation 2519 (1976), no. 151 [↑](#footnote-ref-147)
148. [] *Bahá’í Education*, Compilation 2519 (1976), no. 35 [↑](#footnote-ref-148)
149. [] *Bahá’í Education*, Compilation 2519 (1976), no. 122 [↑](#footnote-ref-149)
150. [] *Bahá’í Education*, Compilation 2519 (1976), no. 116 [↑](#footnote-ref-150)
151. [] *Family Life,* Compilation 2551 (2008), no. 49 [↑](#footnote-ref-151)
152. [] *Family Life,* Compilation 2551 (2008), no. 49 [↑](#footnote-ref-152)
153. [] *Bahá’í Education*, Compilation 2519 (1976), no. 78 [↑](#footnote-ref-153)
154. [] *Bahá’í Education*, Compilation 2519 (1976), no. 148 [↑](#footnote-ref-154)
155. [] *Gleanings from the Writings of Bahá’u’lláh*, p. 315 [↑](#footnote-ref-155)
156. [] *The Hidden Words*, Arabic, no. 68 [↑](#footnote-ref-156)
157. [] *Bahá’í Education*, Compilation 2519 (1976), no. 122 [↑](#footnote-ref-157)
158. [] *Paris Talks*, p. 132 [↑](#footnote-ref-158)
159. [] *Family Life,* India 2525 (1982), p. 55 [↑](#footnote-ref-159)
160. [] *Bahá’í Education*, Compilation 2519 (1976), no. 78 [↑](#footnote-ref-160)
161. [] *Bahá’í Education*, Compilation 2519 (1976), no. 122 [↑](#footnote-ref-161)
162. [] *Gleanings from the Writings of Bahá’u’lláh*, p. 335-6 [↑](#footnote-ref-162)
163. [] *Family Life,* Compilation 2551 (2008), no. 50 [↑](#footnote-ref-163)
164. [] *Lights of Guidance* 2526 (1983), no. 1349 [↑](#footnote-ref-164)
165. [] *Bahá’í Education*, Compilation 2519 (1976), no. 89 [↑](#footnote-ref-165)
166. [] *A Chaste and Holy Life*, Compilation 2533 (1990), no. 23 [↑](#footnote-ref-166)
167. [] *Bahá’í Education*, Compilation 2519 (1976), no. 78 [↑](#footnote-ref-167)
168. [] *Bahá’í Education*, Compilation 2519 (1976), no. 77 [↑](#footnote-ref-168)
169. [] *Family Life,* Compilation 2551 (2008), no. 118 [↑](#footnote-ref-169)
170. [] *The Hidden Words*, Persian, no. 56, 57 [↑](#footnote-ref-170)
171. [] *Epistle to the Son of the Wolf*, p. 131 [↑](#footnote-ref-171)
172. [] *Bahá’í Education*, Compilation 2519 (1976), no. 87 [↑](#footnote-ref-172)
173. [] *Family Life,* Compilation 2551 (2008), no. 115 [↑](#footnote-ref-173)
174. [] *Bahá’í Education*, Compilation 2519 (1976), no. 90 [↑](#footnote-ref-174)
175. [] *Bahá’í Education*, Compilation 2519 (1976), no. 75 [↑](#footnote-ref-175)
176. [] *Bahá’í Prayers*, US Bahá’í PublishingTrust 2525 (1982), p. 35 [↑](#footnote-ref-176)
177. [] *Bahá’í Prayers*, US Bahá’í PublishingTrust 2525 (1982), p. 35-6 [↑](#footnote-ref-177)
178. [] *Bahá’í Prayers*, US Bahá’í PublishingTrust 2525 (1982), p. 37 [↑](#footnote-ref-178)
179. [] *Bahá’í Prayers*, US Bahá’í PublishingTrust 2525 (1982), p. 37-8 [↑](#footnote-ref-179)
180. [] *Gleanings from the Writings of Bahá’u’lláh*, p. 277 [↑](#footnote-ref-180)
181. [] *Family Life,* Compilation 2551 (2008), no. 61 [↑](#footnote-ref-181)
182. [] *Family Life,* Compilation 2551 (2008), no. 39 [↑](#footnote-ref-182)
183. [] *Family Life,* Compilation 2551 (2008), no. 43 [↑](#footnote-ref-183)
184. [] *The Advent of Divine Justice*, p. 26 [↑](#footnote-ref-184)
185. [] *Some Answered Questions*, chap 57, para 12 [↑](#footnote-ref-185)
186. [] *Gleanings from the Writings of Bahá’u’lláh*, p. 305 [↑](#footnote-ref-186)
187. [] *The Promulgation of Universal Peace*, p. 53 [↑](#footnote-ref-187)
188. [] *The Kitáb-i-Íqán*, p. 193 [↑](#footnote-ref-188)
189. [] *Tablets of Bahá’u’lláh*, p. 37 [↑](#footnote-ref-189)
190. [] *Tablets of ‘Abdu’l-Bahá*, p. 436 [↑](#footnote-ref-190)
191. [] *Epistle to the Son of the Wolf*, p. 23 [↑](#footnote-ref-191)
192. [] *Epistle to the Son of the Wolf*, p. 11 [↑](#footnote-ref-192)
193. [] *The Hidden Words*, Persian, no. 52 [↑](#footnote-ref-193)
194. [] *The Promulgation of Universal Peace*, p. 453 [↑](#footnote-ref-194)
195. [] *The Hidden Words*, Persian, no. 69 [↑](#footnote-ref-195)
196. [] *The Hidden Words*, Persian no. 25 [↑](#footnote-ref-196)
197. [] *‘Abdu’l-Bahá in London*, p. 125 [↑](#footnote-ref-197)
198. [] *Gleanings from the Writings from Bahá’u’lláh*, p. 265 [↑](#footnote-ref-198)
199. [] *Gleanings from the Writings from Bahá’u’lláh*, p. 265 [↑](#footnote-ref-199)
200. [] *Lights of Guidance* 2526 (1983), no. 239 [↑](#footnote-ref-200)
201. [] *Lights of Guidance* 2526 (1983), no. 228 [↑](#footnote-ref-201)
202. [] *The Secret of Divine Civilization*, p. 96 [↑](#footnote-ref-202)
203. [] *Tablets of ‘Abdu’l-Bahá*, p. 136 [↑](#footnote-ref-203)
204. [] *Family Life,* Compilation 2551 (2008), no. 92 [↑](#footnote-ref-204)
205. [] *The Hidden Words*, Arabic, no. 40 [↑](#footnote-ref-205)
206. [] *Family Life,* Compilation 2551 (2008), no. 108 [↑](#footnote-ref-206)
207. [] *The Secret of Divine Civilization*, p. 96 [↑](#footnote-ref-207)
208. [] *Bahá’í Education*, Compilation 2519 (1976), no. 67 [↑](#footnote-ref-208)
209. [] *Bahá’í Education*, Compilation 2519 (1976), no. 15 [↑](#footnote-ref-209)
210. [] *Bahá’í Education*, Compilation 2519 (1976), no. 71 [↑](#footnote-ref-210)
211. [] *Family Life,* Compilation 2551 (2008), no. 50 [↑](#footnote-ref-211)
212. [] *Some Answered Questions*, Chap 57, para 1-4 [↑](#footnote-ref-212)
213. [] *Bahá’í Education*, Compilation 2519 (1976), no. 76 [↑](#footnote-ref-213)
214. [] *Bahá’í Education*, Compilation 2519 (1976), no. 78 [↑](#footnote-ref-214)
215. [] *Bahá’í Education*, Compilation 2519 (1976), no. 40 [↑](#footnote-ref-215)
216. [] *Bahá’í Education*, Compilation 2519 (1976), no. 60 [↑](#footnote-ref-216)
217. [] *Bahá’í Education*, Compilation 2519 (1976), no. 75 [↑](#footnote-ref-217)
218. [] *Bahá’í Education*, Compilation 2519 (1976), no. 145 [↑](#footnote-ref-218)
219. [] *Bahá’í Education*, Compilation 2519 (1976), no. 86 [↑](#footnote-ref-219)
220. [] *Bahá’í Education*, Compilation 2519 (1976), no. 87 [↑](#footnote-ref-220)
221. [] *Bahá’í Education*, Compilation 2519 (1976), no. 7 [↑](#footnote-ref-221)
222. [] *Bahá’í Education*, Compilation 2519 (1976), no. 63 [↑](#footnote-ref-222)
223. [] *Bahá’í Education*, Compilation 2519 (1976), no. 40 [↑](#footnote-ref-223)
224. [] เป็นเรื่องยากเหลือเข็ญที่จะสอนและขัดเกลาอุปนิสัยใจคอของคนเราเมื่อผ่านวัยรุ่นไปแล้ว [↑](#footnote-ref-224)
225. [] *Family Life,* Compilation 2551 (2008), no. 71 [↑](#footnote-ref-225)
226. [] *The Importance of Prayer, Meditation*, Compilation 2533 (1990), no. 49 [↑](#footnote-ref-226)
227. [] *Lights of Guidance* 2526 (1983), no. 476 [↑](#footnote-ref-227)
228. [] *Family Life,* Compilation 2551 (2008), no. 121 [↑](#footnote-ref-228)
229. [] *The Importance of Prayer, Meditation*, Compilation 2533 (1990), no. 41 [↑](#footnote-ref-229)
230. [] *Family Life,* Compilation 2551 (2008), no. 117 [↑](#footnote-ref-230)
231. [] *The Secret of Divine Civilization*, p. 23 [↑](#footnote-ref-231)
232. [] *The Secret of Divine Civilization*, p. 3 [↑](#footnote-ref-232)
233. [] *Lights of Guidance* 2526 (1983), no. 288 [↑](#footnote-ref-233)
234. [] *A Chaste and Holy Life*, Compilation 2533 (1990), no. 14 [↑](#footnote-ref-234)
235. [] *A Chaste and Holy Life*, Compilation 2533 (1990), no. 16 [↑](#footnote-ref-235)
236. [] *A Chaste and Holy Life*, Compilation 2533 (1990), no. 17 [↑](#footnote-ref-236)
237. [] *A Chaste and Holy Life*, Compilation 2533 (1990), no. 10 [↑](#footnote-ref-237)
238. [] *A Chaste and Holy Life*, Compilation 2533 (1990), no. 23 [↑](#footnote-ref-238)
239. [] *Lights of Guidance* 2526 (1983), no. 1378 [↑](#footnote-ref-239)
240. [] *Family Life,* Compilation 2551 (2008), no. 99 [↑](#footnote-ref-240)
241. [] *Bahá’í Prayers*, U.S. 2534 (1991), p. 38-9 [↑](#footnote-ref-241)
242. [] *Bahá’í Education*, Compilation 2519 (1976), no. 88 [↑](#footnote-ref-242)
243. [] *Bahá’í Education*, Compilation 2519 (1976), no. 84 [↑](#footnote-ref-243)
244. [] *Bahá’í Education*, Compilation 2519 (1976), no. 85 [↑](#footnote-ref-244)
245. [] *Bahá’í Education*, Compilation 2519 (1976), no. 111 [↑](#footnote-ref-245)
246. [] *Selections from the Writings of ‘Abdu’l-Bahá*, no. 113 [↑](#footnote-ref-246)
247. [] *Family Life,* Compilation 2551 (2008), no. 60 [↑](#footnote-ref-247)
248. [] *Bahá’í Education*, Compilation 2519 (1976), no. 56 [↑](#footnote-ref-248)
249. [] *Family Life,* Compilation 2551 (2008), no. 56 [↑](#footnote-ref-249)
250. [] *The Summons of the Lord of Hosts*, p. 6 [↑](#footnote-ref-250)
251. [] *Bahá’í Education*, Compilation 2519 (1976), no. 46 [↑](#footnote-ref-251)
252. [] *Bahá’í Education*, Compilation 2519 (1976), no. 45 [↑](#footnote-ref-252)
253. [] *Family Life,* Compilation 2551 (2008), no. 113 [↑](#footnote-ref-253)
254. [] *Bahá’í Education*, Compilation 2519 (1976), no. 128 [↑](#footnote-ref-254)
255. [] *Bahá’í Education*, Compilation 2519 (1976), no. 127 [↑](#footnote-ref-255)
256. [] *The Secret of Divine Civilization*, p. 55 [↑](#footnote-ref-256)
257. [] *Lights of Guidance* 2526 (1983), no. 926 [↑](#footnote-ref-257)
258. [] *Excellence in All Things,* Compilation 1981, no. 43 [↑](#footnote-ref-258)
259. [] *Excellence in All Things,* Compilation 1981, no. 46 [↑](#footnote-ref-259)
260. [] *Family Life,* India 2525 (1982), p. 61-2 [↑](#footnote-ref-260)
261. [] *Women*, Compilation 2529 (1986), no. 69 [↑](#footnote-ref-261)
262. [] *Bahá’í Consultation*, Compilation 2533 (1990), no. 1 [↑](#footnote-ref-262)
263. [] *Bahá’í Consultation*, Compilation 2533 (1990), no. 3 [↑](#footnote-ref-263)
264. [] *Bahá’í Consultation*, Compilation 2533 (1990), no. 21 [↑](#footnote-ref-264)
265. [] *Bahá’í Consultation*, Compilation 2533 (1990), no. 14 [↑](#footnote-ref-265)
266. [] *Bahá’í Consultation*, Compilation 2533 (1990), no. 9 [↑](#footnote-ref-266)
267. [] *Bahá’í Consultation*, Compilation 2533 (1990), no. 10 [↑](#footnote-ref-267)
268. [] *Bahá’í Consultation*, Compilation 2533 (1990), no. 21 [↑](#footnote-ref-268)
269. [] *Bahá’í Consultation*, Compilation 2533 (1990), no. 2 [↑](#footnote-ref-269)
270. [] *Family Life,* Compilation 2551 (2008), no. 33 [↑](#footnote-ref-270)
271. [] *Bahá’í Consultation*, Compilation 2533 (1990), no. 27 [↑](#footnote-ref-271)
272. [] *Bahá’í Consultation*, Compilation 2533 (1990), no. 10 [↑](#footnote-ref-272)
273. [] *Bahá’í Consultation*, Compilation 2533 (1990), no. 9 [↑](#footnote-ref-273)
274. [] *Bahá’í Consultation*, Compilation 2533 (1990), no. 32 [↑](#footnote-ref-274)
275. [] *Bahá’í Consultation*, Compilation 2533 (1990), no. 18 [↑](#footnote-ref-275)
276. [] *Family Life,* Compilation 2551 (2008), no. 53 [↑](#footnote-ref-276)
277. [] *Family Life,* Compilation 2551 (2008), no. 80 [↑](#footnote-ref-277)
278. [] *Bahá’í Prayers*, U.S. 2534 (1991), p. 204 [↑](#footnote-ref-278)
279. [] *Bahá’í Prayers*, U.S. 2534 (1991), p. 29 [↑](#footnote-ref-279)
280. [] *Bahá’í Prayers*, U.S. 2534 (1991), p. 111-2 [↑](#footnote-ref-280)